
Charlotte avea un plan. 
Dar,'maiapoi, l-a întâlnit pt Tate. 
I 
Í i 


Singura cale de a scăpa de ispită este să-i cedezi. 
OSCAR WILDE 


Inainte 


Aveam doisprezece ani când mi-am făcut această 
promisiune. 

În acelaşi an în care a murit mama. A fost mereu nesăbuită. 
Şi impulsivă. Abandonându-ne — pe mine şi pe sora mea, Mia 
— ori de câte ori în viaţa ei apărea un nou iubit. Am văzut-o pe 
mama căzând de atâtea ori în mrejele iubirii, încât mi se părea 
că avea nevoie de dragoste ca de aer şi că fără ea avea să se 
sufoce. Când ne-a părăsit pentru încă o gură de aer, a făcut-o 
pentru ultima oară. 

Dragostea te poate distruge. Îți poate lua totul. 

Aşa că mi-am făcut o promisiune: fără băieţi, fără baluri şi 
petreceri în nopţile de sâmbătă. Voi sta acasă, voi obţine 
numai note bune, voi urma o facultate şi îmi voi croi un viitor 
cu totul diferit. Nimic nu mă va opri. Şi nimeni nu-mi va sta în 
cale. 

Aşa gândeam înainte ca totul să se schimbe. 

Înainte de a-l cunoaşte. 


După 


Privirea îi zăboveşte un timp pe buzele mele, apoi îşi 
contopeşte gura cu a mea. Îl sărut cu ardoare, cu mâinile 
înlănțuite printre degetele lui şi trupurile lipite într-o 
îmbrăţişare pătimaşă. 

Vreau mai mult. 

Îşi plimbă apoi buzele pe maxilarul şi pe gâtul meu. Simt 
cum îmi devorează pielea cu gura lui fierbinte. Când îşi înalţă 
capul ca să se uite la mine, îi văd în priviri pasiunea 
întunecată. Ochii ne rămân înlănţuiţi în timp ce mă sărută din 
nou. Un sărut duios ca o boare de vânt. lar. 

Şi iar. 

Până când ochii ni se închid în acelaşi timp şi limbile ni se 
întâlnesc. Simt cum îmi strânge şoldul cu mâna. Îi desfac 
fermoarul hanoracului. Şi îl aud cum geme printre buzele 
mele. Un fior îmi străbate trupul din cap până în picioare. 

În aceste clipe înspăimântătoare, minunate şi copleşitoare, l- 
aş lăsa să facă orice. 

Absolut orice. 


Unu 


Cu două luni în urmă... 


Telefonul îmi sună în geantă - un sunet strident, ce 
seamănă cu şuieratul unui tren îndepărtat. Scotocesc printre 
tuburile cu balsam de buze, chitanţe şi şerveţele Lone Bean, şi 
reuşesc să scot telefonul. 

Am primit un mesaj de la Carlos, cel mai bun prieten al 
meu încă din gimnaziu. Ce faci? 

E strict secret, îi răspund, trimiţându-i şi două emoji cu flori 
ca să fiu şi mai convingătoare. Carlos ştie că sunt la muncă — 
de trei ani lucrez, în fiecare luni după ore, la florăria de lux 
Bloom Room. 

Nu vrei să vezi şi tu cum arată O SINGURĂ petrecere dată de 
Farrah înainte de terminarea şcolii? îmi scrie Carlos din nou. 

Farrah Sullivan dă câte o petrecere de fiecare dată când tatăl 
ei pleacă din oraş — de obicei, o dată pe lună. Şi chiar dacă a 
doua zi trebuie să se ducă la şcoală, aproape toți elevii de la 
Pacific Heights vin la petrecere ca să se îmbete. Farah are în 
curte o piscină şi o masă de ping-pong. lar frigiderul este 
mereu plin cu bere — sau, cel puţin, aşa am auzit. Carlos nu 
vrea să meargă singur, pentru că ştie că îl va întâlni acolo pe 
tipul de care e îndrăgostit: Alan Gregory, un băiat cu două 
prenume, elev la liceul Worther Prep din Bevery Hills, care 
flirtează cu Carlos încă de luna trecută, când s-au cunoscut la 
un concert de muzică indie din West Hollywood. 

Îmi sprijin, oftând, coatele pe tejghea. Îmi pare rău, îi scriu. O 
să te descurci şi fără mine, ca întotdeauna. Ratez toate 
evenimentele sociale: petreceri, cluburi şi plimbări prin Venice 
Beach, unde obişnuiam să privesc apusul în timp ce luam câte 


o înghițitură de rom. Uneori, mi se pare un miracol faptul că 
prietenia noastră dăinuie de atâta timp. Dar eu şi Carlos 
suntem suflete pereche, într-un mod cu totul platonic. Eu îl 
completez, eu sunt cea pe care o sună ori de câte ori are o criză 
sentimentală sau se îmbolnăveşte şi îmi cere să-i aduc tone de 
tabloide, însoţite de toate sortimentele de supă de la 
restaurantul lui preferat din Santa Monica. El mă duce, în 
schimb, să văd concerte ale unor formaţii complet 
necunoscute, în baruri mici şi obscure, în puţinele seri când nu 
lucrez sau nu învăţ. Mă obligă să stau trează până târziu în 
noapte, vorbind şi chicotind împreună până când adormim cu 
telefoanele la ureche. Mă face să râd. lar eu îl ajut să n-o ia 
razna de fiecare dată când i se aprind călcâile după un tip 
nepotrivit sau se teme că nu va fi niciodată acceptat la un 
colegiu de prestigiu. Ne completăm unul pe celălalt. Nu-mi 
pot imagina viaţa fără el. 

Telefonul îmi sună din nou: AM NEVOIE DE CHARLOTTE 
A MEA. 

Pufnesc în râs, dându-mi la o parte din ochi buclele de păr. 

Din păcate, Charlotte a ta i-a promis lui Holly că va sta la florărie 
până la ora închiderii, îi răspund. Du-te şi distrează-te pentru 
amândoi! O să reuşeşti. 

Asta este viața mea — şcoală, câteva ore de muncă la florărie 
timp de patru zile pe săptămână, stagiu de pregătire la UCLA 
în zilele de joi, apoi alte câteva ore pe care le dedic temelor în 
micuța casă pe care o împart cu bunica, sora mai mare şi 
nepoțţelul meu. Mă culc şi o iau apoi de la capăt. Mi-am impus 
acest program nu pentru că vreau să primesc titlul de „cea mai 
antisocială fată din Los Angeles”, ci pentru că îmi doresc să fiu 
prima persoană din familia mea care merge la facultate şi să 
urmez o cale cu totul diferită faţă de cea aleasă de mama şi de 


sora mea, al căror drum sinuos şi presărat cu diverse iubiri şi 
relaţii le-a lăsat însărcinate înainte de a împlini douăzeci de 
ani. Acesta este motivul pentru care, la optsprezece ani, n-am 
sărutat niciodată vreun băiat, n-am ţinut pe nimeni de mână în 
pauze şi n-am fost niciodată la vreun bal al şcolii. 

Carlos îmi trimite o serie de emoji triste. 

Eu îi răspund cu mai multe emoji pupăcioase. 

Mă simt ca genul ăla de tipă care nu are niciodată ocazia să 
se distreze. Deschid aplicaţia pentru muzică de pe telefon şi 
accesez la întâmplare o listă de melodii. Un cântec vechi, pe 
care bunica mea obişnuia să-l asculte, spulberă tăcerea din 
florărie — melodia My Girl a trupei The Temptations. Dau 
volumul mai tare, căci culmea, îmi place, şi încep să aranjez 
câteva buchete de flori pentru petrecerea aniversară, cu prinți 
şi prințese, a unei fetițe de opt ani. Mă las condusă de ritmul 
muzicii, dându-mi voie să uit pentru o clipă de toate planurile 
mele de viitor bine conturate, în care nu mai există loc şi 
pentru spontaneitate. lau câteva panglici roz, albe şi galbene; 
presar petalele lalelelor cu sclipici şi lipesc paiete pe ghivece; 
cânt şi dansez ca o ciudată. Uit complet că sunt la muncă. 

Pierdută în lumea mea, simt cum dintr-odată mă străbate 
un fior rece — cineva mă urmăreşte. 

Îmi ridic privirea din haosul de pe masa de lucru şi încerc 
să-mi revin în fire. 

Un tip mă priveşte de cealaltă parte a tejghelei, ţinându-şi 
mâinile în buzunare. N-am auzit nici clopoțelul de la uşă. 
Tresar şi mă ridic din locul unde stăteam aplecată deasupra 
buchetelor. Îmi dau seama că bluza largă, gen maiou, mi-a 
alunecat de pe umeri, lăsând la vedere o parte din sutienul 
meu roz. 

— Cu ce te pot ajuta? îl întreb, oprind rapid muzica şi 


băgând telefonul în buzunarul de spate al blugilor. Încerc cu 
greu să-mi ascund stânjeneala vizibilă prin toţi porii. 

Mă scrutează cu ochii lui negri, zăbovind o clipă asupra 
feţei mele, de parcă n-ar şti ce să-mi răspundă. 

— Vreau nişte flori. 

Îmi dau seama că este foarte atrăgător: pomeţi proeminenţi 
şi buze seducătoare a căror contopire îi trădează fermitatea... 
buze care mă hipnotizează mai mult decât ar fi necesar. 

— Ştii ce flori vrei? 

Încerc cu disperare să-mi reamintesc şirul de întrebări 
standard pe care îl pun de obicei, în timp ce îl privesc în 
continuare cu ochi iscoditori: blugi rupţi, părul tuns scurt şi un 
tricou subţire, îndesat în jeanşi. Muşchii braţelor se ivesc de 
sub mânecile din bumbac, iar țesătura subţire a tricoului îi 
dezvăluie pieptul lat şi puternic. Este prototipul tipilor pe care 
Carlos adoră să mi-i arate pe străzile din Los Angeles — băieţi 
care ies din sălile de sport şi din cluburile de noapte sau fac 
jogging pe Sunset Boulevard - înalţi, vânjoşi şi supli. 

Nu că ar trebui să-mi pese cum arată. 

Clipesc şi îmi mut privirea înapoi la fața lui. Expresia lui 
este oarecum studiată, ca şi când mi-ar fi surprins privirea 
cercetătoare şi aşteaptă acum verdictul. Sper că nu m-am 
înroşit, simt că îmi ard obrajii. 

— Încă nu, îmi răspunde, după câteva clipe de tăcere, cu 
glas moale. 

— Vino cu mine! îi spun din automatism, ocolind tejgheaua. 

Păstrează o oarecare distanță în timp ce intrăm în partea 
din spate a florăriei, unde numeroase buchete de flori, dar şi 
fire de trandafiri şi de crini, care aşteaptă fie clienţii, fie una 
dintre dubiţele de livrare ale lui Holly. Îi fac semn să mă 
urmeze spre răcitor, încercând să nu zăbovesc prea mult cu 


privirea asupra chipului său. Trebuie să ai o voinţă de fier ca 
să poţi ignora tipi atât de atrăgători, iar eu mă mândresc cu 
faptul că sunt expertă la asta. Totuşi, prezenţa acestui băiat mă 
nelinişteşte şi mă face mult prea conştientă de poziția corpului 
meu, de mâinile mele stângace şi de obrajii mei încă 
îmbujorați. 

— Cu trandafirii nu dai niciodată greş. 

Îşi plimbă privirea de la mine la flori, strângând nehotărât 
din dinţi. Tabloul îmi este atât de cunoscut, îl văd tot timpul — 
bărbaţi care vor să cumpere flori pentru ziua de naştere a 
prietenelor lor sau vor să-şi ceară iertare pentru ceva anume, 
dar nu ştiu nici ce culoare să aleagă, nici câte fire să ia, nici ce 
să cumpere - un ghiveci sau un buchet. Apoi, se chinuie în 
faţa tejghelei, încercând să aştearnă câteva cuvinte pe 
cartonaşul ataşat de buchet. 

Îşi aţinteşte ochii asupra mea, iar eu profit şi fur încă o 
privire.  Conturul chipului său, structura perfectă a 
maxilarului şi strălucirea ochilor — toate îmi par cunoscute. 
Poate că mergem la aceeaşi şcoală — poate că este unul dintre 
băieţii îngânduraţi şi trişti, care fumează în parcare în timpul 
pauzelor. 

— Te cunosc cumva? îl întreb, înghiţindu-mi imediat 
cuvintele, dorindu-mi să nu-l fi întrebat. 

Dacă mergem într-adevăr la aceeaşi şcoală, aş vrea să mă 
prefac că nu-l cunosc când ne vom întâlni pe holuri, ca să evit 
saluturile şi zâmbetele stânjenitoare. 

Îşi schimbă poziţia şi îşi îndreaptă umerii, cu mâinile încă în 
buzunare, aşteptând parcă să-mi răspund singură la întrebare. 
Se instalează tăcerea, iar colţul gurii lui schiţează o grimasă. 

Telefonul îmi sună în buzunarul pantalonilor. ÎI ignor, dar 
apelul persistă. 


— Eşti o persoană căutată!? îmi spune, ridicând o 
sprânceană. 

— N-aş prea zice. Am doar un prieten mult prea insistent, îi 
explic eu. 

Scot telefonul şi îl pun pe vibrații. 

— Poţi să răspunzi. 

— Nu. Vrea să mă ia la o petrecere. 

— Şi nu te duci? 

— Trebuie să stau aici până la ora închiderii, îi răspund, 
clătinând din cap. 

— Şi apoi? mă întreabă, înclinându-şi uşor capul într-o 
parte. Pot să jur că îl cunosc, dar ceva din atitudinea lui îmi 
spune să nu-mi bat capul. 

— Teme, îi răspund. 

— Şi nu poţi să-ţi iei liber o seară ca să ieşi în oraş? 

ÎI scrutez cu privirea, întrebându-mă de ce îi pasă. 

— Nu, dacă nu vreau să lucrez toată viaţa într-o florărie. 

Văd o sclipire în ochii lui, pe buze — umbra unui zâmbet 
arogant şi o gropiţă în obrazul stâng. 

— Care sunt preferatele tale? mă întreabă, rupând tăcerea. 

— Preferatele mele? 

Îmi arată cu o mişcare din cap aranjamentele de flori care ne 
înconjoară. 

— Ce flori preferi? 

— Nu prea... 

— Trebuie să ai nişte flori preferate. 

Gropiţa îi apare din nou, dispărând la fel de repede cum a 
apărut. 

— Lucrezi într-o florărie. Eşti înconjurată numai de flori. 

— Aşa e. Dar nu cred că ţi-ar plăcea. 

Mă priveşte printre gene, de parcă i-aş fi stârnit 


curiozitatea. 

— Nu ştii să-ţi vinzi marfa prea bine. 

Privesc găleţile pline de flori — orhidee colorate şi crini 
parfumaţi. Hortensii şi bujori, mereu la mare căutare, deşi nu 
e sezonul lor. Dar şi flori mai neobişnuite — Asteraceae, 
Ranueulus, dalii şi camelii. 

— Îmi plac trandafirii mov, îi răspund, în cele din urmă. 

Am senzaţia că a făcut jumătate de pas înainte, suficient cât 
să-l ating dacă aş vrea. 

— De ce? mă întreabă. 

— Pentru că simbolizează efemeritatea dragostei. 

— O dragoste care nu dăinuie? Nu crezi că eşti puțin cam 
pesimistă? 

— Nu sunt pesimistă, ci doar realistă. Întâlnim la tot pasul 
iubiri efemere şi prea puţin iubiri eterne. 

Niciunul dintre noi nu mai zice nimic şi mă întreb pentru o 
clipă despre ce vorbim cu adevărat. 

— Totuşi, de ce ar cumpăra cineva trandafiri mov? întreabă 
el. 

— Pentru că este singurul trandafir care nu încearcă să fie 
ceva ce nu este. În ciuda sincerităţii şi frumuseţii sale, oamenii 
nu-l aleg niciodată. 

Îi simt privirea aţintită asupra mea şi simt cum un fior cald 
îmi străbate tot corpul - i-am spus mai mult decât 
intenționam. Ating mânerele răcitorului, prefăcându-mă că 
verific dacă este închis. 

— Atunci cred că o să iau trandafiri mov. 

Îmi trebuie câteva clipe să-mi recircuitez creierul pentru a 
intra din nou în rolul de vânzătoare. 

— Oh... Minunat! Câţi? 

— Câţi îmi sugerezi? 

— Doisprezece? 

— Acum ştii să-ţi vinzi marfa, îmi răspunde, cu zâmbetul 
pe buze. 

Mă urmează din nou la tejghea, răspândind în aer un 
parfum proaspăt şi plăcut, pe care nu sunt în stare să-l 
identific. 

Îi introduc comanda în computer, simţindu-i în continuare 
privirea aţintită asupra mea. 

— Ce nume să pun? îl întreb, ridicându-mi privirea din 
ecran. 

— Poftim? 

— Numele tău, îi repet. Am nevoie de numele tău ca să 
înregistrez comanda. 

Nu sunt sigură că m-a auzit, pentru că schiţează un rânjet în 
colţul gurii, de parcă ar ascunde un secret. 

— Tate, îmi răspunde, în cele din urmă. 

Înregistrez comanda, apoi număr banii şi îi dau restul. Dar, 
în loc să-i ia de pe tejghea, întinde mâna spre mine şi îmi 
atinge obrazul stâng cu degetele. Trag adânc aer în piept. Sunt 
pe cale de a-l întreba ce face, dar nu apuc, căci îşi retrage mâna 
şi mi-l arată. 

— Sclipici, îmi spune. 

— Poftim? îl întreb, privindu-i degetele. 

Vârfurile degetului mare şi al arătătorului îi strălucesc. De 
la sclipici. De la decoraţiunile pentru petrecerea aniversară a 
prinţesei de opt ani. 

— Mulţumesc, îi spun, roşie la faţă ca racul. 

— Îţi stătea bine, îmi răspunde, cu un zâmbet larg pe buze. 

Clatin din cap, copleşită de stânjeneală. Ce m-a apucat în 
seara asta? 

— Dacă vrei să mai aştepţi, îţi pregătesc buchetul pe loc, îi 

spun eu. Sau, dacă preferi, poţi să vii mâine să-l iei sau îl 
putem livra noi. 

— Îl iau mâine, îmi răspunde, luând restul de pe tejghea şi 
îndesându-l în buzunar. 

— Va fi gata după ora zece dimineaţa. 

Îmi muşc buza de jos, la fel de stânjenită, dorindu-mi — doar 
pe jumătate — să-l văd odată plecat. 

— Sper că florile vor fi pe placul prietenei tale, adaug apoi, 
neputând să mă abţin. 

Mă priveşte deodată cu o expresie caldă în ochi. lar când 
îmi răspunde, rosteşte încet şi cu grijă fiecare cuvânt în parte. 

— Nu am prietenă... Charlotte. 

Rămân fără suflare în clipa în care se întoarce cu spatele 
spre tejghea şi se îndreaptă spre uşă. Ştie cum mă cheamă. De 
unde îmi ştie numele? Degetele îmi ating apoi ecusonul de 
plastic, prins de bluză, pe care scrie CHARLOTTE cu litere 
albe de tipar. 

Zăboveşte cu mâna pe uşa de sticlă, iar eu îl privesc, 
sperând să nu se mai întoarcă. Ba sperând s-o facă. Dar se 
pierde în întunericul nopţii, iar eu strâng cu putere marginea 
tejghelei, în timp ce îl aud rostindu-mi numele. 

Dol 


Cineva bate în uşa clasei şi tresărim cu toții în bănci. 

Domnul Rennert, care predă engleza la liceul Pacific 
Heights cu mult înainte de naşterea bunicii, oftează şi aruncă 
markerul pe catedră. 

— Intră! 

Uşa se deschide şi în clasă intră Misty Shaffer, elevă în clasa 
a 10-a, cu părul tuns scurt şi un zâmbet pe buze, ce-i dezvăluie 
aparatul dentar. Mă aştept să aducă un bilet sau un lucru 
personal unui elev. În mâini ţine, însă, un buchet enorm de 
trandafiri. 

Trandafiri mov. 

Lacy Hamilton şi Jenna Sanchez rămân cu gurile căscate, iar 
chipurile li se luminează pline de speranţă. Elevii din spatele 
clasei încep să şuşotească. 

— Linişte! Ora încă nu s-a terminat, intervine domnul 
Rennert, cu glasul lui monoton. Domnişoară Shaffer, cred că 
te-ai rătăcit. Din câte ştiu, predau încă limba engleză, nu 
botanica. 

— Am primit ordine speciale de la recepţie, domnule 
Rennert, îi răspunde Misty, trecând hotărâtă pe lângă el, cu 
zâmbetul pe buze. Curierul a spus că buchetul trebuie livrat 
imediat. 

Timpul pare să se oprească în loc în timp ce Misty își 
croieşte drum printre rândurile de bănci. Cred că se va opri la 
Jenna şi, după ţinuta ei, cred că şi ea îşi imaginează acelaşi 
lucru. Dar Misty se opreşte în faţa mea, ascunsă aproape cu 
totul în spatele buchetului imens. O privesc nedumerită, cu 
pixul încremenit deasupra unei viţe-de-vii pe care o desenam 

pe marginea caietului de notițe. 

— Charlotte, spune ea cu emfază, oferindu-mi trandafirii, 
ale căror petale mov par să aibă aceeaşi nuanţă ca şi aparatul 
ei dentar. 

Rămân împietrită, incapabilă să reacţionez, să întind 
mâinile ca să iau florile din braţele ei. 

Nu se poate. 

Carlos mă înghionteşte din banca lui, aflată lângă a mea, 
îndemnându-mă să fac ceva. Toate privirile sunt aţintite 
asupra mea, inclusiv cea a domnului Rennert, vădit iritat. 
Apuc iute buchetul din mâinile ei şi îl pun pe bancă. Misty 
zăboveşte câteva clipe, cu ochii mari şi întrebători, aşteptând, 
parcă, să-i spun cine mi l-a trimis. 

— Gata, domnişoară Shaffer, ţi-ai făcut treaba, intervine 
domnul Rennert, privind florile, în timp ce eu mă prefac că 
sunt invizibilă. Acum poate mă laşi să mi-o fac şi eu pe a mea. 

Misty se întoarce pe călcâie, cu acelaşi zâmbet pe buze, şi 
pleacă la fel de repede cum a venit. 

— Spectacolul s-a terminat. Să ne concentrăm acum asupra 
lecţiei noastre! adăugă profesorul, luând markerul de pe 
catedră. 

Dar înainte de a mai apuca să rostească vreun cuvânt, 
clopoţelul răsună în boxa de deasupra uşii şi toată lumea sare 
în picioare. Domnul Rennert îşi plimbă privirea, mai întâi la 
buchet, apoi la mine. 

Mă ridic încet, de parcă forţa gravitaţiei este prea puternică. 
Nu pot nici să vorbesc. Tăcerea mă ajută să pun capăt 
şoaptelor şi privirilor iscoditoare ale colegilor mei. Jenna 
Sanchez îmi aruncă o ultimă privire peste umăr, complet 
uluită de tot ce s-a întâmplat. Probabil că aceeaşi expresie o 
am şi eu întipărită pe chip. 

— Ce nu-mi spui? mă întreabă Carlos, cu glasul aproape 
acuzator, înaintând amândoi prin puhoiul de oameni de pe 
hol. 

Nu avem secrete unul faţă de celălalt — de fapt, nici nu am 
secrete. Croindu-mi drum prin mulţime, mă lovesc de umeri şi 
de rucsacuri. Carlos mă urmează îndeaproape. 

— Cine ţi-a trimis florile? 

Degetele îmi tremură în timp ce scot bilețelul prins de 
buchet şi studiez plicul. Nu există nici o îndoială — e de la 
florăria noastră. Recunosc marginea aurie a plicului, pe care 
scrie simplu: Charlotte. Bileţelul alunecă uşor din plic şi 
sclipiciul mi se lipeşte de degete, împrăştiindu-se pe podea şi 
aşternându-se pe balerinii mei bleumarin. 

Pentru că trandafirii n-ar trebui să încerce să fie ceea ce nu sunt, 
spune cartonaşul. 

— Poţi să-mi explici şi mie? insistă Carlos, citind peste 
umărul meu şi dându-şi la o parte de pe frunte o şuviţă de păr 
negru. 

Carlos este mult mai înalt decât mine, iar când stă drept în 
picioare, îi ajung cu capul doar până la bărbie. 

— Şi ce e cu tot sclipiciul ăsta? 

Bag cartonaşul înapoi în plic, în timp ce inima îmi bate 
nebuneşte în piept. Tate. A cumpărat florile pentru mine. Ce 
nebun cumpără trandafiri pentru o fată pe care n-o cunoaşte? 
Şi cum m-a găsit aici la şcoală? 

— Hei! strigă Carlos, lângă mine, fluturându-şi mâna prin 
faţa mea. Micuța Charlotte şi-a găsit, în sfârşit, un admirator? 

— Fireşte că nu, îi răspund, îmbujorată toată. Am cunoscut 
ieri un tip, a venit la florărie. 

Carlos rămâne cu gura căscată, dezvăluindu-şi strungăreaţă 
dintre cei doi dinţi din faţă. 

— L-ai cunoscut ieri şi îţi trimite flori deja? întreabă, 
atingând unul dintre bobocii perfecţi. 

Inelul negru, vintage, pe care l-a cumpărat cu două luni în 
urmă de la un târg de vechituri, contrastează izbitor cu 
petalele mov ale florilor. Carlos îşi schimbă stilul în fiecare 
lună. Astăzi poartă o vestă cadrilată peste un tricou gri, larg şi 
inegal, şi o pereche de mocasini din pânză, pe care i-a luat din 
garderoba tatălui său. 

— Nici nu ştiu cum m-a găsit, îi spun eu. 

— la-o de la capăt! Cu începutul. Era drăguţ sau ciudat? 

Mă încrunt, amintindu-mi chipul perfect, ochii negri şi 
lejeritatea cu care s-a aplecat peste tejghea ca să-mi şteargă 
sclipiciul de pe obraz. 

— Deci, era drăguţ, conchide Carlos, cu un zâmbet pe buze, 
punându-şi braţul pe umărul meu. E în regulă, Char, să crezi 
că un băiat este atrăgător. Gânditul nu-ţi va pune viaţa în 
pericol. 

Îi arunc o privire mânioasă. 

— Era mai mult decât drăguţ, dacă vrei să ştii, dar... 

— Şi cum l-ai mai putea descrie? mă întrerupe, strângându- 
mă de umăr. Chipeş? Seducător? Irezistibil de fierbinte, ca 
nimeni altul în lume? 

Tipic pentru Carlos! 

— Dar mi se pare o aroganță, continui eu, să-mi trimită flori 
când nici nu-l cunosc. 

— Poate că este într-adevăr prea încrezător, încuviinţează 
Carlos, învârtind cifrul dulapului pe care îl împărțim. 

În fiecare an, după ce ni se repartizează dulapurile, eu şi 
Carlos îl alegem pe cel mai zdravăn, în funcţie şi de locul în 
care se află, şi îl transformăm în centrul nostru de operaţiuni. 
Anul acesta, dulapul nostru poartă doar două amprente de 

lovituri, mari cam cât un cot, iar cifrul încuietorii merge cam 
şaizeci la sută din timp. Liceul Pacific Heights este 
supraaglomerat şi slab finanţat, având prea puţin din 
strălucirea numelui pe care îl poartă. Nu are vedere la 
Oceanul Pacific — căci este plasat în mijlocul Hollywoodului, 
înconjurat de clădiri de locuinţe şi invadat de puhoaie de 
turişti. Liceele bogate, cu renume academic, se află în vest, 
mult mai aproape de ocean. Ce n-aş da să am ocazia să învăţ la 
una dintre acele şcoli! 

— Dar nu te răzbuna pe flori! adaugă Carlos. 

Îndes buchetul imens în dulap, încercând să par indiferentă, 
chiar dacă am grijă să nu îndoi sau să rup firele. 

— Hai să schimbăm subiectul! Spune-mi cum a fost 
petrecerea de aseară! Te-ai întâlnit cu Alan Gregory? 

Carlos mă priveşte pieziş, dar acceptă să schimbăm 
subiectul. 

— A fost un eşec. Alan mi-a scris că trebuie să înveţe pentru 
un test la fizică şi nu poate veni la petrecere. Atunci, am plecat 
şi eu mai devreme şi m-am dus acasă să mă uit la episoade 
vechi din Saturday Night Live pe laptop. 

Îmi împletesc braţul cu al lui şi îl strâng cu drag. 

— Îmi pare rău. Pierderea e a lui. Poate o să te sune şi o să-ţi 
propună să vă vedeţi la sfârşitul săptămânii. 

— Poate, îmi răspunde Carlos, dând din umeri. Şi poate că 
domnul Splendoare îţi va trimite mâine alţi trandafiri. 

— Hai s-o lăsăm baltă! 

Şi aşa m-am simţit cumplit de prost. Mi-ajunge pe ziua de 
astăzi. 

— Hei! strigă Carlos, oprindu-se la capătul holului şi 
făcând-o pe Sophie Zines să se întoarcă spre noi. 

Sophie întruchipează prototipul frumuseţii desăvârşite, 

aproape exagerate — perfect machiată, coafată şi îmbrăcată. 
Întotdeauna m-am simţit anostă şi ştearsă în prezenţa unor 
astfel de oameni, ca o siluetă decupată din carton, lipsită de 
culoare, toate hainele mele sunt fie din magazine de second- 
hand, fie din garderoba surorii mele. Din fericire, Carlos mă 
ajută să-mi cizelez ţinutele, dar nu pot să mă compar cu 
Sophiile lumii. 

— Îmi place draga mea Charlotte aşa cum e, spune Carlos, 
pe un ton grav. Eterna virgină. 

Tresar şi mă uit repede la Sophie, sperând că e destul de 
departe ca să nu ne audă. Carlos vorbeşte cu nonşalanţă 
despre viaţa mea sexuală sau, mai degrabă, despre lipsa ei — în 
public, dar eu nu. 

— Nu eternă, îl corectez, cu glas domol. Aştept să termin 
facultatea. 

— Cam tot aia e. 

— Încetează! îi spun, clătinând din cap, deşi nu-mi pot 
stăvili zâmbetul. 

— Eşti un fel de sfântă, Charlotte Reed. Şi, după cum bine 
ştii, te ador pentru asta. 

Împingem uşile grele şi duble şi ieşim afară, în bătaia 
soarelui de amiază, strălucitor şi torid. 

— Dar, într-o bună zi... adaugă Carlos, ducându-şi mâna la 
ochi, în timp ce scrutăm curtea şcolii, presărată cu grupuri de 
elevi, ce stau fie pe câte un petic cafeniu de iarbă, fie pe bănci 
albastre decolorate. 

— Ce se va întâmpla într-o bună zi? 

— Te vei îndrăgosti nebuneşte de vreun mascul feroce, cu 
bicepşi puternici ca cei ai unui zeu spartan, şi nu voi mai 
putea să te desprind din braţele lui. 

— Cred că ăsta este tipul viselor tale, îi ripostez eu, 

strângându-l de braţ. 

Gândurile mele nu sunt tulburate de fantezii iluzorii. lar 
dacă prin fața ochilor îmi apare imaginea unor trandafiri mov, 
mi-e uşor s-o şterg rapid din minte. 

Îmi face cu ochiul şi mă trage după el spre locul unde luăm 
masa de obicei. 

— Vei vedea, pura şi neprihănita mea Charlotte. Într-o 
bună zi, vei întâlni pe cineva care îţi va da peste cap pentru 
totdeauna lumea perfectă. 

Trei 


Căsuţa noastră, cu un singur nivel, de pe Harper, stă 
ascunsă de văzul lumii, departe de stradă, străjuită de doi 
palmieri impunători, ce se sting încetul cu încetul. Un Buick 
mâncat de rugină se odihneşte pe butuci în curtea învecinată. 
Un câine latră în spatele unui gard din sârmă, două case mai 
departe, iar o sirenă tulbură tăcerea pe o stradă lăturalnică. 
Dar la câteva blocuri distanţă, turiştii iau cu asalt Sunset 
Boulevard; după ce fotografiază stelele aurii, fac turul oraşului 
cu autocarele, oprindu-se în Hollywood Hills ca să vadă vilele 
cântăreților rock, ale starurilor de cinema şi ale vedetelor din 
reality show-uri. O lume atât de apropiată, aproape palpabilă, 
şi totuşi atât de îndepărtată de cartierul meu cu locuinţe 
dărăpănate, scorojite şi arse de soare. 

Casa este învăluită în tăcere când intru. Desfac buchetul de 
flori în chiuveta din bucătărie, aruncând celofanul şi 
aranjându-le într-o vază cu apă călduță. Par şi mai frumoase 
acasă cu petalele lor catifelate şi înmiresmate ca o boare de 
primăvară, în contrast cu pereţii galbeni ai bucătăriei. 

— Cine ţi le-a dat? răsună glasul surorii mele de sub arcada 
ce desparte bucătăria de sufragerie. 

Casa, ce-ţi provoacă uşor senzaţia de claustrofobie, are 
formă dreptunghiulară şi este formată din trei dormitoare 
înguste, o sufragerie despărțită de bucătărie printr-o arcadă şi 
o baie aproape minusculă. Când mă epilez dimineaţa, în duş, 
înainte de a pleca la şcoală, sunt nevoită să mă sprijin cu 
piciorul de marginea chiuvetei ca să nu cad. 

— Nimeni, îi răspund iute, punând vaza pe masa din 
bucătărie. 


20 


Mia îl ţine pe Leo în braţe, rezemat de şold, iar el o ţine 
strâns cu mânuţele de bluza albă, pătată cu pastă pentru 
bebeluşi. Ea traversează bucătăria, iar eu îl gâdil sub bărbie. 

— Sunt mai frumoase decât resturile pe care le aduci de 
obicei acasă, spune Mia. 

— Le-a comandat cineva, dar n-a mai venit să le ia. 

Minciuna îmi scapă uşor printre buze, uimindu-mă chiar şi 
pe mine. Nu mint niciodată; n-am de ce s-o fac. Mă aştept ca 
Mia să mă prindă cu mâţa în sac şi să mă întrebe de ce aduc 
flori acasă când nici n-am plecat încă la muncă. Dar ea se joacă 
cu părul diafan ca puful de păpădie al lui Leo, uitând deja de 
trandafiri. 

Mia îl mută pe Leo de pe şold, iar el îşi întoarce ochii 
albaştri spre mine, zâmbindu-mi şi dezvăluindu-şi gingiile. ÎI 
iau din braţele ei, iar Mia îşi trece mâinile prin părul ondulat, 
cu un gest obosit, de parcă l-ar fi ţinut toată ziua în braţe. 
Ochii adânciţi în orbite îi trădează oboseala. Am senzaţia, 
pentru o clipă, că mă privesc în oglindă. Mia este cu doi ani 
mai mare decât mine şi, chiar dacă nu avem acelaşi tată, am 
putea fi gemene, amândouă cu ochii verzi şi părul în nuanţe 
de caramel. 

— Nu ştiu de ce-l mai porţi, spune ea, îndreptându-se spre 
frigider. 

— Ce anume? o întreb, jucându-mă cu Leo, care gângureşte 
fermecător. 

Lipindu-mi nasul de gâtul lui, îi inspir mirosul dulce de 
bebeluş — lapte praf şi talc. La aproape opt luni, este mult mai 
activ şi jucăuş decât în urmă cu câteva luni. Îşi întinde mâinile 
ca să-mi apuce o şuviță de păr şi dă, încântat, din picioare. 
Ţipă ca din gură de şarpe când e obosit şi trebuie să doarmă, 
asurzindu-ne cu urletele lui mânioase; chiar şi Carlos a ajuns 

să predice înţelepciunea abstinenţei ori de câte ori avem grijă 
de Leo. Dar chiar dacă îmi dau prea bine seama că venirea lui 
pe lume i-a răvăşit viaţa surorii mele, casa ar fi goală fără el. 
Are obrăjori trandafirii şi degete cleioase şi gângureşte 
încântat de fiecare dată când îl punem pe scaunul lui înalt ca 
să mănânce. ÎI ador mai mult decât o pot exprima în cuvinte. 

— Inelul mamei, îmi răspunde Mia, desfăcând o coca-cola 
dietetică şi arătând cu capul inelul turcoaz pe care îl port pe 
mâna stângă. 

Tata i l-a dăruit mamei la începutul relaţiei lor, iar ea mi l-a 
dăruit mie când am fost suficient de mare ca să nu-l pierd. 

— Îmi aduce aminte de ea, îi spun eu, deşi amândouă ştim 
că adevărul e cu totul altul. 

Inelul îmi reaminteşte destinul ei — şirul lung de iubiri triste 
şi mistuitoare — şi dorința mea de a merge pe un alt drum. 

— Bună, fetelor, ne salută bunica, intrând pe uşă cu două 
plase pline de cumpărături. 

ÎI sărută pe Leo în creștetul capului, care o răsplăteşte cu un 
zâmbet fermecător. 

— Ce face cavalerul meu? Frumoase flori, Charlotte! 
adaugă apoi, oprindu-se să le miroasă. 

Mă crispez, aşteptându-mă la un interogatoriu, dar ea aşază 
pe blatul de bucătărie conţinutul plaselor reutilizabile. 

Când eram mai mici, Carlos o numea „bunica Garbo”, după 
Greta Garbo, vedeta hollywoodiană din anii '20 şi '30. Bunicii 
i-a plăcut mereu comparaţia. Şi, privind-o acum, e uşor să 
înţelegi motivul. Părul castaniu îi cade în valuri pe umeri; are 
încă o siluetă de invidiat şi chipul lipsit de riduri. Spre 
deosebire de alte bunici, pare să fie veşnic tânără. Pe sub 
gulerul alb şi scrobit al uniformei pe care o poartă, îi zăresc 
colierul din aur - cel pe care l-a primit ca dar de nuntă de la 

soacra ei când a devenit mireasă la şaptesprezece ani. Era 
însărcinată în şase luni şi jumătate când s-a căsătorit cu 
bunicul meu - pentru că aşa se cuvenea pe atunci. Nu puteai 
să ai un copil dacă nu erai măritată cu băiatul care te-a lăsat cu 
burta la gură. N-au avut, însă, niciodată o lună de miere şi nici 
n-au sărbătorit prima lor aniversare. Soţul a părăsit-o la scurt 
timp după naşterea copilului lor — mama mea. 

Şi, ca într-un joc perfid al destinului, toate femeile din 
familia mea au făcut aceeaşi greşeală. Când mama a împlinit 
şaptesprezece ani, a rămas însărcinată cu Mia. lar Leo s-a 
născut înainte ca Mia să termine liceul. Eu sunt excepţia de la 
regulă. Am reuşit să împlinesc optsprezece ani fără să devin 
mamă. 

Bunica pune în dulap două cutii cu cereale, împătureşte 
plasele de cumpărături şi se îndreaptă spre frigider, de unde 
scoate o carafă cu apă, presărată cu câteva felii de lămâie. 

— Aveţi chili în frigider dacă vi se face foame. Eu mă întorc 
abia pe la zece, spune ea, luând un pahar din dulap şi 
umplându-l cu apă. 

O felie de lămâie îi cade în pahar în ultima clipă. 

— Lucrezi? întreabă Mia. 

Bunica lucrează mult, adesea până târziu în noapte, făcând 
curăţenie în diverse birouri din oraş. Poate că pare o bunică 
tânără, dar la vârsta ei n-ar trebui să împingă cărucioarele 
grele, încărcate cu produse şi instrumente de curăţenie, şi nici 
să dea cu aspiratorul ore întregi. Cu toate acestea, refuză să 
mă lase să plătesc o parte din cheltuielile casei din salariul de 
la Bloom Koom; îmi spune să pun deoparte pentru facultate 
tot ce câştig. Şi de fiecare dată când o cert pentru că lucrează 
peste program -— căci vine epuizată şi încovoiată de durere — 
îmi ignoră protestele, spunându-mi nepăsătoare: Cum aş putea 

să mă păstrez în formă? Munca mă menține tânără. 

— Amelia e bolnavă, aşa că îi ţin locul, ne explică bunica. 

Dacă perspectiva altor cinci ore de muncă o nemulțumeşte, 
acest lucru nu i se citeşte pe chip. 

— Dar mi-am făcut nişte planuri, scânceşte Mia. 

Mă întreb cum de mai vrea să iasă în oraş, ţinând cont de 
cearcănele adânci pe care le are în jurul ochilor. 

— Prietenul meu vine să mă ia într-o oră. 

— Îmi pare rău, draga mea, spune bunica, cu o uşoară 
încordare în glas. Mâine pot să stau cu Leo, adaugă apoi, 
punând înapoi în frigider carafa cu apă şi luându-l pe Leo din 
braţele mele. 

Deşi o condamnă pe Mia pentru greşelile comise — mai ales, 
pentru că a rămas însărcinată la o vârstă atât de fragedă — îl 
iubeşte pe Leo la fel de mult ca mine. Şi încearcă s-o ajute de 
fiecare dată când îi stă în putinţă s-o facă — rămâne adesea cu 
Leo pentru ca Mia să iasă în oraş atunci când demonii nu-i 
dau pace. Şi, în ultimul timp, o bântuie tot mai des. 

— Mergem la concertul unei formaţii. Nu cântă şi mâine. 

Când bunica clatină, oftând, din cap, Mia se întoarce spre 
mine. 

— Charlotte! îmi spune, rostindu-mi numele cu glas 
implorator. Te rog! Chiar îmi place tipul ăsta. 

— Nu pot, Mi, îi răspund. Trebuie să mă duc la muncă 
peste douăzeci de minute. 

Mă simt uşor vinovată. Poate că ar trebui s-o ajut pe sora 
mea, să sun la florărie şi să spun că sunt bolnavă. Dar poate n- 
ar fi rău ca Mia să nu mai petreacă atâta timp în compania 
bărbaţilor. Nu aşa s-a întâmplat totul? O partidă de amor, 
neprotejată, în timpul unei petreceri, s-a sfârşit cu naşterea lui 
Leo, iar „tăticul” s-a făcut nevăzut la fel de repede cum a 

apărut. 

Mia se întoarce pe călcâie, cu gura încleştată, vădit iritată, şi 
se duce în camera sa, trântind uşa în urma ei. 

Bunica se joacă cu Leo, care încearcă să-şi bage în gură 
colierul ei, şi mă priveşte cu un zâmbet încurajator. 

— E supărată, îmi şopteşte. Nu e uşor să ai un copil. 

— Ştiu. 

Mia a fost cândva cea mai bună prietenă a mea -— întregul 
meu univers. Eram două planete pe aceeaşi orbită. Regina 
Honeydew! şi prințesa Poppyseed? — aşa ne spuneam când 
eram mici. Aparţineam una celeilalte. Acum, însă, Mia 
aparţine oricărui băiat care îi spune că o iubeşte şi îi dă nişte 
bani pentru pamperşi şi haine noi. Ei nu-şi dau seama, dar 
Mia îi foloseşte mai mult decât o fac ei. 

Îmi arunc din nou ochii spre uşa dormitorului ei şi mă 
întreb, nu pentru prima oară, cum de-am ajuns să fim atât de 
diferite. 


XXI 


Este o seară liniştită la florărie şi mă trezesc privind pe 
fereastră cerul scăldat în nuanțele amurgului -— albastrul 
văzduhului se împleteşte cu roz şi portocaliu. Mă uit la ceas: 
zece minute după ora închiderii. Holly a plecat acum o 
jumătate de oră şi m-a rugat să închid florăria. Dar nu înainte 
de a vorbi aproape tot timpul despre admiratorul meu 
misterios. 

A primit un telefon imediat ce-a deschis florăria de 
dimineaţă şi cineva a rugat-o să livreze buchetul cu trandafiri 
mov, cât mai curând posibil, lui Charlotte Reed de la liceul 


1 În limba engl. pepene galben. 
2 În limba engl. seminţe de mac. 

Pacific Heights. Tot restul zilei şi l-a petrecut gata să 
explodeze, aşteptând cu nerăbdare să vin la serviciu ca să-mi 
pună o mie şi una de întrebări despre băiatul care mi-a trimis 
florile. 

Holly ştie că nu mă întâlnesc cu nimeni. Ştie că n-am avut 
niciodată vreun prieten. Dar este o romantică incurabilă şi 
vrea să cunoască toate detaliile — de la hainele pe care le purta, 
la cuvintele exacte pe care mi le-a spus sau la sentimentele pe 
care le-am trăit când am văzut buchetul în clasă. M-am simțit 
iritată, i-am răspuns, dar nu m-a crezut. 

Acum, mă ridic de pe scaun şi mă îndrept spre uşă ca să 
întorc plăcuţa pe care scrie ÎNCHIS. 

Mă pregătesc să-mi iau geanta şi cheile când aud clopoţelul 
de deasupra uşii de la intrare, semn că cineva a intrat în 
florărie. 

— Îmi pare rău, dar am închis, spun eu, întorcându-mă ca 
să-l alung politicoasă pe clientul întârziat. 

Dar încremenesc pe loc. 

— Întotdeauna nimeresc într-un moment nepotrivit, spune 
Tate, stând cu mâinile în buzunare şi cu un zâmbet în colţul 
gurii. 

— Ce cauţi aici? îl întreb eu. 

— Am vrut să te văd. 

Expir pe nas, în timp ce inima mi se opreşte în piept. 

— N-ar fi trebuit să-mi trimiti astăzi trandafirii. 

— De ce nu? 

Întrebarea rămâne suspendată în aer, în timp ce Tate mă 
scrutează din cap până în picioare, atingându-mă aproape cu 
privirea. Mă tulbură. Şi urăsc faptul că îmi place sentimentul. 
Am mai avut de-a face cu băieţi ca el — băieţi care au impresia 
că sunt gata să leşin când îi văd, că mă prăbuşesc la pământ 

numai când mă privesc, dar de fapt nu au nici un efect asupra 
mea. Nici cu Tate n-ar trebui să fie altfel. Nici nu e diferit de 
ceilalţi. Şi atunci de ce am senzaţia că nu pot să respir în 
preajma lui? 

— Nici măcar nu mă cunoşti, îngaim eu. 

— Ştiu că îţi plac trandafirii mov. 

— E un mic amănunt. 

Îmi arunc privirea spre tejghea, sperând să se întâmple 
ceva, să-mi sune telefonul şi să ne întrerupă. Dar nu am 
norocul ăsta. Trăgând adânc aer în piept, îmi stăvilesc dorința 
de a-mi răsuci părul pe deget. 

— Majoritatea fetelor se simt atrase de băieţii care observă 
detaliile, îmi răspunde, ridicând dintr-o sprânceană şi 
îndesându-şi şi mai mult mâinile în buzunare. 

Scrâşnesc din dinţi, copleşită de frustrare. 

— Nu semăn cu majoritatea fetelor. 

— Da, am observat asta, îmi răspunde, zâmbind, gropiţa 
reapărându-i în obraz pentru o clipă. 

— Şi de ce-ai venit aici? 

— Ca să te invit în oraş, îmi spune, din senin. 

Răspunsul lui mă ia complet prin surprindere şi fac un pas 
în spate. 

— Poftim? 

— Ai spus că nu te cunosc. Aşa că te invit să ieşim 
împreună în oraş ca să te cunosc. 

Vorbeşte cu glas profund şi sfidător, iar privirea cu care mă 
învăluie din cap până în picioare mă dezbracă de haine, 
pătrunzându-mi în adâncul sufletului. E îmbrăcat aproape la 
fel ca ieri: o pereche de blugi decoloraţi şi un tricou simplu şi 
alb. La mâna stângă, însă, poartă un ceas de argint pe care nu- 
mi amintesc să-l fi văzut. Pare scump. 

— Eu... 

Rămân cu gura căscată şi mintea goală, incapabilă să îmbrac 
gândul în cuvinte. Simt o gheară în piept, o apăsare pe care nu 
pot s-o explic. Aş vrea să plece. 

Dar nici prin cap nu-i trece. Se apropie de mine, oprindu-se 
doar la câţiva paşi distanţă, fără să-şi desprindă nici o clipă 
ochii de la mine. Îmi simt pielea casantă, gata, parcă, să se 
frângă. 

Claxonul unei maşini de afară spulberă vraja, făcându-l să 
arunce o privire peste umăr exact în clipa în care o camionetă 
pleacă din faţa trotuarului. Peste chip i se aşterne o umbră de 
nelinişte, ce dispare, însă, de-ndată sub masca unei arogante 
nesăbuite. 

— Vreau să ieşim împreună în oraş, îmi spune din nou. 

Nu pot să neg fiorii de plăcere pe care îi simt în ceafă. Îmi 
încrucişez, însă, braţele pe piept, strângând mâinile în pumni 
şi cerându-i trupului să fie cuminte. 

— Nu, îi răspund, rostind cu greu cuvântul, gata aproape să 
mă înec. Trebuie să închid florăria şi să plec acasă. 

Încerc să-i susţin privirea ca să vadă că vorbesc cât se poate 
de serios. 

Gropiţa i se iveşte din nou pentru o clipă, amuzat, parcă, de 
întreaga situaţie. Sau poate îi place provocarea. Probabil că nu 
aude prea des cuvântul Nu. 

Se uită la ceas, apoi la uşă. 

— Atunci, noapte bună... Charlotte, îmi spune, 
accentuându-mi numele. 

Trag adânc aer în piept, privindu-l cum se strecoară pe uşile 
de sticlă şi dispare în noapte. 


— Te-a invitat în oraş? strigă Carlos. 
Mă adâncesc pe scaun, făcându-mă cât mai mică cu putinţă. 

— Spune-o mai tare data viitoare! Nu cred că s-a auzit până 
în Orange County. 

Ne aflăm în laboratorul de informatică al doamnei Dixon, 
unde echipa ziarului scos de Pacific Hights se întâlneşte după 
ore, o dată pe săptămână, în zilele de miercuri. Săptămâna 
asta, Carlos scrie un articol despre platanul de lângă intrarea 
şcolii, care se stinge încetul cu încetul pentru că toată lumea îşi 
crestează numele pe coaja lui moale. În timpul pauzei de 
masă, am luat aparatul vechi al şcolii şi am fotografiat 
inimioarele şi numele gravate în lemn: Weston o iubeşte pe Cara 
sau TM + AY, adică Toby McAlister şi Alison Yarrows. Aceştia 
şi-au crestat pentru totdeauna numele pe trunchiul copacului, 
chiar dacă au fost împreună doar două săptămâni şi acum se 
urăsc de moarte. 

— Îmi pare rău, spune Carlos, fără să pară, însă, mistuit de 
regrete. Dar Făt-Frumos tocmai a invitat-o în oraş pe cea mai 
bună prietenă a mea, aşa că am tot dreptul să mă las furat de 
magia momentului. 

— L-am refuzat, îi reamintesc eu. 

Stau la unul dintre computerele din fața ferestrelor cu 
vedere spre stradă, sortând fotografiile pe care le-am făcut mai 
devreme, dar calculatorul se blochează foarte des, obligându- 
mă să-l restartez deja de două ori. Laboratorul de informatică 
este un alt exemplu al fondurilor insuficiente de care dispune 
liceul. Dar activitatea mea în cadrul ziarului The Banner 
constituie un avantaj pentru înscrierea la universitatea 
Stanford. Cel puţin, acesta a fost motivul pentru care m-am 
hotărât să lucrez la ziar, dar cu timpul a început să-mi şi placă. 
Spre deosebire de scrierea articolelor, realizarea fotografiilor 
îţi oferă luxul de a te pierde în anonimat, deşi sunt la fel de 
importante, căci o singură fotografie poate spune mai mult 

decât un articol de patru sute de cuvinte. 

— Şi te mai miri că-mi fac griji! Ce ţi-a mai spus? insistă 
Carlos din faţa computerului de lângă mine. 

— Nimic. l-am spus să plece. 

— Poftim?! exclamă Carlos, privindu-mă de parcă aş fi 
nebună. 

— Trebuia să închid florăria. 

Mă simt defensivă şi nu-mi place deloc. N-ar trebui să mă 
judec cu asprime pentru că am făcut exact ce se cuvenea să fac. 
Mai bine să reprim în faşă orice speranţă pe care Tate ar putea 
să şi-o facă referitoare la ieşirile noastre în oraş, împiedicându- 
l astfel să se mai întoarcă şi să mai insiste. Ce dacă am fost 
puțin cam nepoliticoasă? 

— Nu cred că ştii ce-ar fi trebuit să faci, murmură Carlos. 

Îi arunc o privire piezişă, dar nu pare deloc tulburat. 

— Şi cât de bine arăta de data asta? 

Ridic din umeri şi clatin din cap, ignorând valul de căldură 
ce-mi cuprinde obrajii. 

— Hai, recunoaşte! spune Carlos, întorcându-se cu faţa spre 
mine. E cumplit de sexy, nu-i aşa? 

— Nu contează, îi răspund. Ştii foarte bine că nu are nicio 
importanță. Am ajuns în ultimul an de liceu fără să cad în 
mrejele vreunui băiat. Şi n-am de gând s-o fac tocmai acum. 

Nu pot să spun că n-am nutrit pasiuni ascunse — nu despre 
asta e vorba. Rămâneam mereu fără suflare de fiecare dată 
când Edgar Hoyt, partenerul meu de laborator de la orele de 
chimie de anul trecut, mă atingea din întâmplare cu mâna. 
Carlos credea că sunt nebună să-l consider pe Edgar fie şi 
numai un băiat drăguţ, dar ceva mă atrăgea la el — ochelarii 
negri, cu rame pătrate, nasul ascuţit şi braţele bine lucrate, ce 
trădau faptul că nu era doar un şoarece de bibliotecă — 

făcându-mi inima să vibreze ori de câte ori îl vedeam. Dar n-a 
avut nici o importanţă. Nu ies cu nimeni. Nu las vreo pasiune 
nesăbuită să prindă rădăcini în sufletul meu ca apoi să crească 
şi să distrugă tot ce-am realizat până acum cu atâta trudă. 

— Deci, ca să clarificăm lucrurile, este un tip seducător, 
uluitor, splendid şi bestial, nu-i aşa? 

Oftez. Nu va renunţa dacă nu-i voi oferi vreun răspuns. 

— Cred că da... 

Îmi dreg glasul în timp ce îl revăd pe Tate — cu ochii lui 
negri şi tricoul alb. 

— Cred că l-ai descris corect. 

— Venind din gura ta, aş putea spune că este o declaraţie 
de dragoste, continuă Carlos, râzând cu zgomot. Bun! Măcar 
acum nu va trebui să ne mai prefacem că nu e sexy când vom 
vorbi din nou despre el. 

— Nu vom mai vorbi niciodată despre el, îi răspund, 
concentrându-mă asupra monitorului. 

— N-o să uit ce-ai spus, adaugă, cu un zâmbet în glas. 


În seara asta, la muncă, trebuie să aranjez câteva buchete, 
aşa că mă apuc cu sârg să fac firele egale, să fac funde perfecte 
din panglici de organdi şi gogrenă şi să creez buchete cât mai 
frumoase cu putință. Florăria îmi oferă ocazia să creez 
frumuseţe şi să înseninez astfel ziua cuiva — şi asta îmi place 
cel mai mult. Aranjez un buchet de floarea-soarelui şi hortensii 
pentru aniversarea a cincizeci de ani de căsnicie. Un alt buchet 
de streliția, crini şi hypericum roşu, însoţit de urări de 
sănătate, pentru o persoană bolnavă. Şi un buchet de 
trandafiri roşii pentru o oarecare Emily, alături de un cartonaş 
pe care scrie: Poate că sunt într-adevăr un ticălos, dar sunt 
ticălosul tău. Mă ierti? Jim. Pufnesc în râs când îl citesc. Lăsând 
la o parte gusturile îndoielnice în materie de flori, sper că Jim 

şi Emily vor găsi o cale de împăcare. 

Munca într-o florărie presupune şi o latură cu totul 
surprinzătoare. Îţi oferă o intimitate la care nu te aştepţi. Te 
întrebi dacă mătuşa Ruth se va face bine. Îţi imaginezi 
aniversarea celor cincizeci de ani de căsnicie — doi soţi în 
vârstă, care stau pe o bancă şi privesc valurile înspumate, ce se 
sparg de țărm, ţinându-se şi acum de mână după atâţia ani. 
Cum o fi oare să îmbătrâneşti alături de cineva? Să-l cunoşti 
atât de bine şi să-l iubeşti oricum? Nu doar să te arzi, ca mama 
sau ca Mia, la flăcările unui foc de paie, ce se stinge la fel de 
repede cum s-a aprins. 

După ce termin buchetele, mai am o oră de stat până la 
terminarea programului, aşa că mă apuc să rezolv probleme 
de analiză matematică pentru următorul test. Scriu ecuaţii în 
caiet, încercând să stăvilesc imaginile cu Tate ce-mi bântuie 
gândurile — ochii uşor asiatici, arcada buzelor sau căldura 
degetelor cu care mi-a şters sclipiciul de pe obraz. Mă 
concentrez asupra derivatelor şi diferenţialelor. Nu asupra 
băieţilor care te sufocă cu prezenţa lor. De ce m-aş gândi la el? 
L-am refuzat din motive cât se poate de întemeiate — am trudit 
din greu ca să las în urmă viaţa asta. Liceul mizerabil şi casa 
noastră minusculă. Mă aşteaptă un viitor plin de perspective. 
Sunt convinsă de asta. 

Când aud din nou clopoţelul de la uşă, mă răsucesc mult 
prea repede pe scaun şi arunc pe podea foarfeca ce stătea 
lângă mine pe tejghea. Aproape că mi se înfige în piciorul 
drept. 

— La naiba! murmur, aplecându-mă s-o iau de jos. 

— Eşti teafără? întreabă o voce — o voce pe care o recunosc, 
căci am sperat în taină s-o aud din nou. 

Recuperez foarfeca şi mă ridic încet de pe scaun. 

— M-aş simţi şi mai bine dacă nu te-ai mai furişa în felul 
ăsta. 

Tate stă lângă uşa de la intrare. Ţine în mâini două tăvi de 
carton cu câte patru pahare de unică folosință. Mă scrutează 
pentru o clipă cu privirea, apoi îşi aţinteşte ochii asupra mâinii 
în care ţin foarfeca. 

— Laşi arma deoparte dacă îţi spun că ţi-am adus cafea? mă 
întreabă, ridicând una din tăvi şi oferindu-mi-o ca pe o ofertă 
de pace. 

Are mâinile perfecte, ca tot restul trupului. 

— Opt cafele? 

— Ai uitat că nu te cunosc? Aşa că nu ştiu ce-ţi place. 

— Dar de unde ştii că îmi place cafeaua? 

Îşi îndreaptă privirea spre pahare, apoi din nou spre mine. 

— Îţi place cafeaua? 

— S-ar putea, îi răspund, deşi îmi place, fireşte. 

Străbate camera şi lasă tăvile pe tejghea. În aer plutesc 
arome de cafea, de lapte şi de scorţişoară. 

— Ce opţiuni am? 

Ştiu că n-ar trebui să accept micul lui joc — ar trebui să-i 
spun să plece. Mă aplec, însă, deasupra tejghelei, atrasă de 
miresmele ameţitoare. 

— Cafea neagră, fără zahăr şi lapte? mă întreabă, cu vocea 
lui gravă, ce conferă întrebării un caracter mult mai personal. 

Clatin din cap. 

Îşi plimbă privirea deasupra paharelor, apoi revine asupra 
mea. 

— Mocha, cu frişcă? 

— Nu. 

— Latte cu sos de caramel şi lapte degresat? 

Clatin iar din cap. Încep să mă distrez. Îmi place să refuz 

sortimentele, căci îi dau astfel de înţeles că nu are nimic din ce 
vreau eu. 

Mă priveşte printre gene, deloc descurajat. la apoi un pahar 
și mi-l oferă. 

— Chai cu spumă de lapte de migdale şi praf de scoţişoară. 

Îmi înclin capul într-o parte. lau paharul din mâna lui, fără 
să-i răspund, având grijă să nu ne atingem degetele. La naiba! 

Un zâmbet uşor arogant îi apare în colţul gurii. 

— Asta nu înseamnă că o să ies în oraş cu tine, spun eu. 

— Dar nici nu-ţi cer asta. 

Iau o înghiţitură din chai şi papilele gustative descoperă pe 
loc aromele proaspete şi tonifiante ale băuturii — ideale pentru 
orele de studiu din seara asta. 

— Mulţumesc, îngaim eu. 

Ochii îi zăbovesc asupra gurii mele şi îmi muşc buza de jos 
ca să-mi stăvilesc focul ce ameninţă să mă cuprindă. Apoi, 
cum nu pare să facă vreodată vreun lucru previzibil, ia cele 
două tăvi de pe tejghea — încă pline — şi se îndreaptă spre uşă. 

Deschid gura, gata să întreb: Asta e tot? Doar pentru asta ai 
venit? Dar reuşesc să mă abţin, pecetluindu-mi buzele. 

— Bucură-te de chai, Charlotte! îmi spune, oprindu-se 
înainte de a ieşi din florărie. 

Apoi, dispare din nou în noapte. Dar, de această dată, nu 
mă pot abţine să-mi doresc să se întoarcă. 

Pahu 


A doua zi, la ora de engleză, nu-i spun nimic lui Carlos 
despre Tate. 

Nici în pauza de masă nu-i spun nimic. 

După ore, când ne luăm la revedere, înainte de a mă duce la 
UCLA pentru stagiul de pregătire, la fel, tac chitic. 

Nu ştiu ce mă împiedică să-i povestesc despre vizita lui la 
florărie. Ba da, ştiu - lucrurile vor deveni tot mai serioase dacă 
voi vorbi despre el. Căci, indiferent cât mă împotrivesc... 
gândul îmi zboară mereu la Tate. 


Vineri, am senzaţia că cineva m-a băgat în priză, atât sunt 
de agitată. Abia aştept să ajung la florărie — ca să văd dacă 
Tate va veni din nou. Ştiu că n-ar trebui să-mi fac speranţe; 
ştiu că n-ar trebui să-mi pese. Dar, chiar dacă trag adânc aer în 
piept ca să mă calmez, rămân la fel de agitată. 

Orele trec încet și, de fiecare dată când uşa florăriei se 
deschide, mă uit cu ardoare să văd cine îmi trece pragul — nu, 
nu e el. Când pleacă şi ultimul client, mă duc la fereastră şi 
scrutez trotuarul — căutându-l cu privirea. Nu e acolo. Îmi 
spun că ar fi mult mai bine să nu mai vină în seara asta — şi 
nici în alte seri. Dar asta nu-mi alină dezamăgirea. 

Încerc să-mi îndulcesc tristeţea, amintindu-mi motivul 
pentru care am jurat să ocolesc băieţii — mai ales, pe cei ca 
Tate. Bunica mea a trudit din greu ca să-i ofere mamei o viață 
mai bună, iar mama ne-a avut pe noi. La o vârstă mult prea 
fragedă, când nu era pregătită să ne crească. Taţii noştri 
veneau şi plecau, la fel ca toţi ceilalți iubiţi, care îi solicitau 
atenţia, îi luau banii, îi ocupau timpul şi îi răpeau fericirea. Mă 
gândesc la Mia şi la micuțul Leo, care nu ştie încă ce şanse a 

pierdut mama lui, în ciuda faptului că este la fel de inteligentă 
ca şi mine sau poate chiar mai inteligentă. Dar Mia nu se va 
duce la facultate; viaţa ei se află acum într-un punct mort, căci 
potenţialul ei se va irosi. Nu există un cuvânt mai cumplit 
decât potențial. Căci îţi sugerează oportunităţile pe care nu le 
vei cunoaşte niciodată. 

Bag cheile în broască, întorc plăcuţa pe care scrie ÎNCHIS, 
încui uşa şi sting luminile. Arunc o ultimă privire de jur 
împrejur înainte de a porni spre casă, când o maşină neagră, 
extrem de elegantă, parchează direct în faţa florăriei. Farurile 
răspândesc o lumină albăstruie, iar maşina se opreşte fără să 
scoată vreun sunet. Pare scumpă. Cumplit de scumpă. 

Portiera şoferului se deschide... şi Tate îşi face apariţia. 

Se îndreaptă spre florărie, în timp ce maşina bipăie uşor în 
spatele lui. Când ajunge în fața uşii şi apasă pe clanţă, îşi dă 
seama că e încuiată. Îşi ridică privirea şi ochii ni se întâlnesc 
prin sticlă. Inima mi se opreşte în piept. 

Se uită din nou la clanţa de metal, de parcă s-ar aştepta să-i 
dau drumul înăuntru. Eu flutur cheile prin aer şi îi şoptesc 
prin sticlă, cu un zâmbet pe buze, că îmi pare rău. 

Zăresc o umbră de uimire pe chipul său, lucru care îmi 
umple sufletul de satisfacţie. Poate că am aşteptat toată seara 
să-l văd, dar asta nu înseamnă că o să mă şi arunc în braţele 
lui. Charlotte avea atâta potențial, aud glasul profesorilor mei. 
Ştii că era cât pe ce să intre la Stanford? 

Închid casa de marcat şi îl privesc cu coada ochiului. ÎI văd 
scoţându-şi telefonul din buzunar şi ducându-l la ureche. 

Din geantă se aud nişte vibrații. Îmi scot telefonul şi văd un 
număr necunoscut. Mă uit la Tate, iar el îmi face semn să 
răspund. Ezit, dar apăs, în cele din urmă, pe butonul verde. 

— Alo! 

— M-ai lăsat afară. 

Încerc să nu mă las copleşită de bucuria de a-i auzi vocea. 

— Am închis, îi răspund. 

— Hmm! murmură, de parcă s-ar fi gândit ce să spună ca să 
mă convingă să-i deschid uşa. 

— De unde ai numărul meu? 

— ÎI am de câteva zile. 

— Ăsta nu e un răspuns. Mi se pare puţin cam 
înspăimântător să mă suni când nici măcar nu ţi-am dat 
numărul de telefon. 

— Nu te-aş fi sunat dacă n-ai fi încuiat uşa, îmi răspunde, 
enervant de raţional. 

ÎI privesc stând de cealaltă parte a uşii de sticlă. Îşi înclină 
capul într-o parte şi îşi ridică ochii spre cerul întunecat al 
nopții, apoi se uită iar la mine. Stă scăldat în lumina unui 
felinar, ce-i pune în valoare chipul imposibil de simetric. Şi 
pentru o clipă am din nou senzaţia că îl cunosc de undeva — 
senzaţie ce nu are nici o legătură cu ultimele seri petrecute la 
florărie. Apoi, însă, îşi schimbă poziţia şi impresia de 
familiaritate dispare. 

— Nu mi-ai răspuns încă la întrebare, îl contracarez eu, 
arătându-i telefonul. Cum ai aflat numărul meu? 

Gropiţa din obraz îşi face din nou apariția. 

— Să spunem că dispun de... anumite resurse. 

— Ce fel de resurse? îl întreb eu. 

— Oameni care îmi fac diverse favoruri. 

Un alt răspuns evaziv. Dar dacă are oameni care îi fac 
anumite servicii, atunci are mai mulţi bani decât mi-am 
imaginat. 

— Nu crezi că asta îţi conferă un avantaj inechitabil? 

— Am nevoie de orice fel de avantaj — echitabil sau nu. 

Mă ţine prizonieră cu privirea prin geamul de sticlă, dar 
nici eu nu spulber vraja. 

— Acum, însă, ai şi tu numărul meu de telefon, aşa că 
suntem chit. 

— Nu mi-am dorit niciodată să-l am, îi răspund, încântată 
că întunericul îmi ascunde zâmbetul trădător, căci îmi place 
mult prea mult jocul nostru. 

— Ba eu cred că ţi l-ai dorit. Altfel, ai fi închis de mult. 

Se aşterne tăcerea pentru câteva clipe, răstimp în care îi aud 
respiraţia la celălalt capăt al firului. Simt fiori în stomac şi un 
val de căldură îmi cuprinde trupul. 

— Ai vreun motiv anume pentru care ai trecut în seara asta 
pe aici? Văd că n-ai mai adus cafea. 

— Dacă vrei cafea, va trebui s-o bei cu mine, îmi răspunde. 

— Eu... 

— E vineri seara, Charlotte. leşi cu mine în oraş! 

Sunt atâtea motive pentru care ar trebui să spun nu. 
Trecutul mamei mele. Prezentul surorii mele. Viitorul meu. 

— O singură întâlnire, continuă el, cu o voce moale, care mă 
hipnotizează. 

— Spune da. Ce ai de pierdut? 

Totul, cred... 

Dar inima îmi freamătă în piept. Plutesc într-un iureş de 
gânduri, fericită să-i simt din nou prezenţa, să mă îmbăt cu 
miresmele ameţitoare ale parfumului său — şi să mă bucur încă 
o dată de atingerea lui. Numai atât îmi doresc — încă o clipă 
petrecută împreună - şi apoi voi da totul uitării. Ştiu că încerc 
să negociez cu propria-mi conştiinţă. Dar nu-mi pasă. Sunt pe 
cale să capitulez. 

— Dacă ieşim o singură dată împreună, vei înceta să mai vii 
aici? 

— Jur, îmi răspunde, lipindu-şi palma de geam, ca şi când 
ar fi vrut să pecetluiască astfel înţelegerea noastră. 

Simt cum pielea îmi ia foc, de parcă m-ar atinge. Închid 
telefonul, temându-mă că vocea îmi va trăda freamătul 
lăuntric. 

ÎI las intenţionat să aştepte, în timp ce îmi fac de lucru prin 
florărie, căci am nevoie de puţin timp ca să-mi recapăt 
cumpătul. Când ies, în cele din urmă, afară, îl găsesc rezemat 
de maşină şi simt cum inima mi-o ia din nou razna. Zâmbeşte, 
iar chipul său îmi pare mai senin ca niciodată. 

— Ei bine? îl întreb, sperând că întunericul îmi ascunde 
obrajii încinşi. 

— Nu vei regreta, Charlotte. 


Străbatem pe jos Sunset Boulevard, la graniţa cu Beverly 
Hills, unde întâlnim cafenele la tot pasul. Oamenii stau la 
mese rotunde, sub umbrele galbene şi roşii, şi beau cocktailuri 
în aerul înmiresmat al serii. Este un univers cu totul diferit faţă 
de cartierul din Hollywood unde locuiesc, chiar dacă se află 
doar la zece minute depărtare. 

Un timp, Late nu spune nimic şi nici eu nu îndrăznesc să 
spulber tăcerea. Mă tem de ce-ar putea să zică. Sau de ce-aş 
putea să-i răspund. 

— Ţi-e foame? mă întreabă, în cele din urmă, trecându-şi 
mâna prin părul tuns foarte scurt, a cărui culoare abia o 
intuieşti: castaniu închis, aş zice. 

— Cred că da, îi răspund, frecându-mi încheietura mâinii, 
unde mi-am făcut un tatuaj cu pixul — un triunghi asimetric. 

— La câteva blocuri de aici, este un restaurant foarte bun, 
îmi spune el. Lola's. 

Izbucnesc în râs, dar Tate este cât se poate de serios. O masă 
la Lola's costă, probabil, mai mult decât salariul meu pe o 

săptămână. 

— Dar ne vor lăsa să intrăm? 

— De ce să nu ne lase? 

— Pentru că... 

Mă opresc, căutând cuvintele potrivite, apoi zăresc un 
cuplu, care se îndreaptă spre noi, ţinându-se de mână. El 
poartă un costum gri, elegant, şi vorbeşte la telefon, 
ignorându-şi partenera, care îl însoţeşte, ținându-l de braţ şi 
purtând o pereche de pantofi înalţi şi încrustaţi cu strasuri. 

— Pentru că nu arătăm ca ei, îmi continui gândul, arătându- 
i uşor cu capul pe cei doi tineri eleganti şi rafinaţi, care trec pe 
lângă noi. 

Tate mă priveşte pieziş, vădit amuzat. 

— Da, bine spus, îmi răspunde. Atunci, vom intra prin 
spate. Cunosc pe cineva de la bucătărie, continuă, cu un 
zâmbet în colţul gurii şi un licăr răutăcios în ochi, de parcă ar 
pune ceva la cale. 

Clatin din cap. Dar nu mă opresc. Nu-i spun că ar fi, 
probabil, mai bine să mă întorc la florărie, unde mă aşteaptă 
vechiul meu Volvo mâncat de rugină. Că ar fi mai bine să mă 
întorc acasă. Deşi nu vreau să recunosc, îmi plac senzațiile pe 
care mi le stârneşte: fiorii din stomac şi focul ce-mi arde obrajii 
ori de câte ori mă priveşte. O singură ieşire în oraş, îmi spun 
apoi. O singură ieşire nu mă va abate de la drumul pe care mi 
l-am ales în viaţă. O singură ieşire şi apoi mă va lăsa în pace. 

Gândul pare credibil. 

Ferestrele restaurantului Lola's strălucesc în faţa noastră, 
luminate doar de flăcările palide ale lumânărilor. Am trecut de 
multe ori pe lângă el împreună cu Carlos — eu de dragul 
plimbării, iar el în speranţa că avea să zărească vreuna dintre 
numeroasele sale iubiri hollywoodiene. Dar n-am avut 

niciodată norocul ăsta. Este aproape imposibil să distingi 
chipurile mesenilor în localul cufundat în întuneric. Dar 
probabil că aşa şi trebuie să fie. 

Când ne apropiem de restaurant, Tate mă ia de mână şi mă 
trage pe o alee lăturalnică. Îi simt palma caldă şi puternică, şi 
trag adânc aer în piept, copleşită de această atingere complet 
neaşteptată. Loveşte cu pumnul într-o uşă de metal, apoi se 
întoarce spre mine. Nu zâmbeşte, dar ochii îi par luminaţi de 
un foc nevăzut. 

Uşa se deschide cu un scârţâit, frecându-se de caldarâm. În 
prag, apare un bărbat într-un halat alb şi pantaloni albaştri de 
bucătar, care îşi şterge mâinile pe un prosop de bucătărie. 

— Tate, spune el, tonul vocii trădându-i uimirea. 

Se uită peste umăr, apoi iar la noi, scrutându-mă iute cu 
privirea. Am senzaţia că n-ar trebui să fim aici — că nu ne va 
lăsa să intrăm. 

Apoi, însă, face un pas spre noi, cu un zâmbet pe buze, şi îl 
îmbrăţişează pe Tate ca pe un vechi prieten. 

— Salut, Ruben, spune Tate. 

— Mă bucur să te văd, omule, îi răspunde Ruben. A trecut 
ceva timp. 

— Da, ştiu, încuviințează Tate, bătându-l pe umăr. Ai o 
masă liberă? 

Ruben dă din cap, cu acelaşi zâmbet pe buze, vădit încântat 
să-l vadă pe Tate. 

— Pentru tine? Întotdeauna. Veniţi cu mine! 

Tate mă ia din nou de mână şi mă conduce prin bucătărie, 
unde toţi ajutorii de bucătari şi ospătarii se opresc din treabă 
ca să ne privească. Ruben împinge o uşă şi intră în sala de 
mese, unde îi face semn unei însoţitoare. Ea ne scrutează din 
cap până în picioare — cu ochii ei fardaţi în nuanţe de fumuriu. 

Poartă o rochie neagră, mulată, cu un decolteu adânc. Pentru o 
clipă, pare încremenită pe loc, de parcă şi-ar fi uitat rolul, apoi, 
însă, ne zâmbeşte, dezvăluindu-şi dantura perfectă precum 
cea a unui star de cinema. 

— Pe aici, ne spune, cu dulceaţă în glas, plimbându-şi uşor 
privirea asupra lui Tate ca apoi să zăbovească asupra mea, 
evaluându-mi, parcă, ţinuta - hainele, părul şi lipsa 
machiajului. 

O însoţim prin restaurantul aglomerat, printr-o simfonie de 
clinchete de pahare şi tacâmuri. Chipurile clienţilor strălucesc, 
scăldate în lumina lumânărilor de pe mese. Chiar şi în 
obscuritatea sălii, îmi dau prea bine seama că o fată ca mine n- 
are ce să caute într-un loc ca acesta, alături de un băiat ca Tate. 
Şi, cu toate astea, iată-ne împreună într-un separeu dintr-un 
colţ relativ intim al restaurantului. 

Tate se sprijină de spătarul canapelei, privindu-mă de parcă 
aşteaptă ca eu să spulber tăcerea. Deşi nu-mi place să-i fac pe 
plac, sunt curioasă să ştiu ce căutăm aici. 

— Cât de des vii aici? 

— Destul de des, îmi răspunde, cu nonşalanţă. 

— Aşa s-ar părea, îi răspund, ridicând din sprâncene. 

— Localul ăsta se află aici încă din anii '30, îmi spune el. 
Humphrey Bogart îl frecventa adesea. Pe atunci, se numea The 
Club. Bogart şi echipa filmului Casablanca obişnuiau să vină 
aici după filmări. 

— N-am văzut Casablanca, îi mărturisesc eu. 

— Poftim? exclamă Tate, aplecându-se deasupra mesei. 

— Da, ştiu, e cumplit. Doar că... nu prea am timp să văd 
filme, îi răspund, stânjenită. 

— Ce faci când nu lucrezi? 

Pentru că ezit să-i răspund, continuă: 

— Nu lucrezi în fiecare zi la florărie. Ce faci, aşadar, în 
zilele de joi, după ore? 

— Îmi cunoşti programul de lucru? 

— Nu e greu să-l intuieşti. 

— Cred că îţi dai seama că asta fac psihopaţii care 1şi 
urmăresc victimele... le află programul. 

— Crezi că sunt un psihopat care te urmăreşte? mă 
întreabă, ridicând din sprâncene, cu o expresie uşor lezată pe 
chip. 

— Să spunem că mă abţin. 

— N-am vrut să te sperii. Ţi-am aflat programul pentru că 
am mai fost de câteva ori la florărie şi nu erai acolo. 

— Şi numărul de telefon cum l-ai aflat? 

— Să spunem că am avut noroc. 

Privirile ni se întâlnesc deasupra mesei. Tate schiţează în 
colţul gurii un zâmbet puţin cam arogant, ce-mi dă de înţeles 
că nu regretă deloc fapta comisă. 

Îi zâmbesc şi eu, deşi nu vreau. Nu cred că este un psihopat, 
dar este evident că ştie mai multe lucruri despre mine decât 
ştiu eu despre el. 

— Bine, încuviinţez apoi. Joia fac un stagiu de pregătire la 
UCLA. 

— În ce domeniu? 

— O să ți se pară plictisitor, îi răspund, mângâind cu 
palmele țesătura fină şi albă a feţei de masă. 

— De ce eşti atât de convinsă? Nu ştii nimic despre mine. 

Este a doua oară când îmi răspunde folosind exact cuvintele 
mele. Dar, de această dată, gropiţa îi apare iar în obraz. 

— Lucrez într-un laborator, unde studiez modul în care 
sporii ciupercilor se răspândesc în atmosferă. Mai exact, 
modul în care vântul influenţează răspândirea sporilor. 


43 


ÎI privesc triumfătoare, ca şi când aş fi câştigat o bătălie, căci 
- dacă avea să înțeleagă cât de plictisitoare este viața mea — 
poate că va înceta să mă mai caute. 

Dar nici nu-mi termin bine discursul, că îmi şi pune altă 
întrebare. 

— Îţi place? 

— Munca de cercetare? 

Dă afirmativ din cap, privindu-mă cu ochi iscoditori. De 
parcă îşi doreşte cu adevărat să-mi afle răspunsul. 

— Cred că da. 

— Eşti convingătoare, n-am ce zice. De ce îl mai faci dacă 
nu-ți place? 

— Nu trebuie să-mi placă. E doar un stagiu de pregătire, 
util pentru înscrierea la facultate. 

Îmi întorc privirea în altă parte, sperând că va înţelege că 
nu sunt obligată să mă justific. Din fericire, un ospătar îşi face 
apariţia în sală, iar Tate îi face semn cu mâna. Dar, în loc să 
vină la masa noastră, ospătarul încuviinţează din cap — ca într- 
o înțelegere tacită — şi dispare. 

Tate se întoarce din nou spre mine şi îşi reia tirul de 
întrebări. 

— Aşadar, când nu ești la școală, nici la muncă și nici la 
stagiul de pregătire, cum te distrezi? 

— Ai uitat de activităţile din cadrul clubului de jurnalism al 
liceului, unde mă duc în fiecare miercuri după ore, şi de 
seminarele de franceză organizate în fiecare marţi, îi răspund, 
pe jumătate sfidătoare, pe jumătate stânjenită. 

— Încep să mă tem că nu ai viaţă socială. 

Îi zâmbesc, fără să-i răspund, şi îmi îndrept privirea spre 
separeul de vizavi, unde un bărbat chipeş, cu părul negru, stă 
de vorbă cu o femeie la fel de frumoasă. Pot să jur că îl 

recunosc — poate că este o personalitate renumită. 

— Carlos ar muri dacă ar şti că sunt aici, mă trezesc 
spunând. 

— Prietenul tău cel mai bun? 

— E obsedat de celebrităţi, îi răspund, încuviinţând din cap. 

— Şi tu nu? 

— Nu am timp să urmăresc vedetele din oraş. Dar, dacă 
vom întâlni vreo figură cunoscută, chiar şi vreun star din 
reality show-uri, s-ar putea să te fac de ruşine, căci îi voi cere 
un autograf pentru Carlos, îi spun, cu o expresie gravă pe 
chip. Sper că nu te superi. 

— Nici vorbă! îmi răspunde, înclinându-şi capul într-o 
parte şi zâmbind. Chiar te voi ajuta să obţii autografele. Ce zici 
de asta? 

— Oau, pe bune? îi răspund, râzând uşor. Dar va trebui să- 
mi spui dacă vezi vreo celebritate, pentru că nu cred că l-aş 
recunoaşte nici pe Brad Pitt dacă ar intra pe uşă. 

— Nu? 

Clatin din cap, mângâind cu degetele tacâmurile 
strălucitoare, învelite într-un şervet alb, de pânză. 

— Deşi mi-am petrecut toată viaţa în Los Angeles, sunt o 
cauză pierdută când e vorba de identificarea celebrităților. 

— Am băgat la cap, îmi răspunde, cu acelaşi zâmbet 
fermecător pe buze, care mă lasă fără suflare. 

Un bărbat, îmbrăcat în negru din cap până în picioare, se 
opreşte la masa noastră, ţinând în mână o tavă plină cu 
farfurii. După ce le aranjează cu grijă pe masă, se retrage, 
spunând: 

— Vine şi restul imediat. Poftă bună! adaugă apoi, 
zâmbindu-i politicos lui Tate. 

— Mulţumesc, Marco, îi răspunde Tate, în timp ce 

ospătarul se îndepărtează. 

— Dar n-am comandat nimic, îi şoptesc pe deasupra 
expoziţiei de aperitive. 

— Ştiu cu toţii ce-mi place, îmi răspunde. 

— Te întreb serios acum — cât de des vii aici? 

Tate se mulţumeşte doar să-mi zâmbească, iar eu cedez, 
nerăbdătoare să mă înfrupt din bunătăţile etalate în faţa mea — 
rulouri de vară vietnameze, înfăşurate în foițe delicate de orez, 
cu salată de mandarine, supă de curry şi un turn realizat cu 
migală din legume preparate la grătar. Tate mă urmăreşte cu 
privirea ca să-mi vadă reacţia în timp ce gust din fiecare 
aperitiv în parte. Când soseşte apoi şi primul fel — paste 
asezonate cu condimente şi ghimbir — nu ştiu dacă mai pot să 
iau vreo înghiţitură. Dar sunt atât de delicioase, încât papilele 
mele gustative cer încă o îmbucătură... urmată de multe altele. 

După ce termin de mâncat, mă rezem de spătarul canapelei 
din separeu, sătulă şi satisfăcută, dorindu-mi să împărtăşesc 
cu Carlos această experienţă uluitoare. Ar muri dacă m-ar 
vedea stând într-un separeu la Lola's... alături de un băiat ca 
Tate — alături de orice băiat, de fapt. Dacă n-aş da dovadă de 
bădărănie, i-aş trimite, probabil, un mesaj: Unde crezi că sunt 
ACUM? Dar mă abtin. 

Ospătarul nu ne aduce nota de plată, dar schimbă alte 
gesturi de încuviinţare cu Tate, în timp ce strânge masa. 
Aceste gesturi par singura formă de comunicare în acest local. 
Tate se sprijină şi el de spătarul canapelei, cu ochii ţintuiți 
asupra mea. 

Îmi amintesc din nou cât de puţine lucruri ştiu eu despre el 
și cât de multe ştie el despre mine. E timpul să echilibrez 
balanţa. 

— De vreme ce nu am la dispoziţie aceleaşi resurse ca tine, 

încep eu, repetând explicaţia pe care mi-a oferit-o ceva mai 
devreme referitoare la modul în care a obţinut numărul meu 
de telefon, va trebui să aflu cine eşti, folosind metodele 
tradiţionale. 

Pare neliniştit pentru o clipă, chiar dacă abordez un ton 
vesel şi jucăuş, dornic doar de tachinare. Mă priveşte printre 
gene, neştiind unde vreau să ajung. 

— Câţi ani ai? îl întreb, căci mi se pare una dintre cele mai 
elementare — şi importante — întrebări. 

Aruncându-mi o privire piezişă, împătureşte cu grijă 
şervetul de pânză şi îl pune din nou pe masă. 

— Am nouăsprezece ani, îmi răspunde, în cele din urmă. 

— Atunci, ai terminat deja liceul? 

— Oarecum... dar n-am urmat propriu-zis o şcoală. Am 
avut profesori particulari. 

Un copil bogat şi răsfățat, îmi spun în sinea mea, fără să-mi 
îmbrac, însă, gândul în cuvinte. Acum totul pare să capete 
sens. 

— Interesant, îi răspund, lovindu-mi bărbia cu degetul, ca 
un reporter care încearcă să pună cap la cap fragmente ca să 
închege întreaga poveste. 

— Serios? îmi răspunde, privindu-mă cu o grimasă pe chip 
şi ochi iscoditori. 

Îmi intuieşte foarte bine jocul — încercările de a-i smulge 
orice informaţie, oricât de mică. 

— Tu câţi ani? mă întreabă apoi. 

— Abia am împlinit optsprezece, îi răspund, deşi îmi dau 
seama că este posibil să ştie deja răspunsul la întrebarea mea. 

— Ai locuit mereu în Los Angeles? 

— Nu mereu. Doar de câţiva ani. 

O femeie de la o masă alăturată începe să tipe, iar Tate 

tresare uşor şi scrutează restaurantul cu privirea. Ţipetele se 
transformă apoi în hohote de râs, iar Tate se relaxează şi îşi 
îndreaptă din nou atenţia spre mine. 

— Unde ai crescut? 

— În Colorado. 

Un răspuns la care nu mă aşteptam. Pare să fie în elementul 
său în Los Angeles. Ca peştele în apă. Mi-am închipuit că o să- 
mi spună San Francisco, sau Orange County, sau măcar 
Seattle. Mi-e greu să mi-l imaginez oriunde în altă parte — şi cu 
atât mai puţin în Colorado, care, în mintea mea, seamănă cu o 
reclamă imensă la o staţiune de schi: pârtii acoperite cu 
zăpadă, orăşele de munte, cabane cu şemineuri în faţa cărora 
bei o ciocolată fierbinte. Poate că este o imagine exagerată, dar 
îmi place tabloul — tabloul unei vieţi hibernale, idilice. 

— N-am văzut niciodată zăpadă, îi mărturisesc eu. Cred că 
viaţa de aici ţi se pare ciudată acum. 

— Da, aşa e, încuviințează el. Dar munca m-a obligat să vin 
aici. 

N-a pomenit niciodată nimic despre acest subiect, astfel că 
îmi înclin capul într-o parte şi îl scrutez cu privirea, de parcă l- 
aş vedea pentru prima dată. Poartă un tricou simplu, de 
bumbac — simplu, dar scump. De genul celor prin care vrei să 
spui lumii întregi că nu-ţi pasă ce porţi, dar nu e deloc aşa. 

— Eşti muzician, nu-i aşa? tatonez eu terenul. 

Se aşterne tăcerea şi văd cum mâinile i se crispează pe 
masă. 

— De ce crezi asta? 

— Asta am bănuit prima dată când ne-am întâlnit, îi 
răspund, ridicând din umeri. 

— Deci te-ai gândit la mine după ce ne-am întâlnit. 

Chipul îi străluceşte în bătaia lumânării, ce-i scoate în relief 

conturul pomeţilor şi forma dreaptă a nasului. E greu să-ţi 
desprinzi privirea de la el. 

— Nu, mint eu. Dar semănai cu un muzician. Răspândeai 
anumite vibrații. 

Nu ştiu cum să explic, dar are o atitudine nonşalantă, tipică 
artiştilor, prin care par să-ţi spună: Nu mă deranja! Compun un 
cântec. 

— Transmit anumite vibrații? mă întreabă, cu un licăr vesel 
în ochi. 

— Aşadar, eşti într-adevăr muzician. 

Chipul i se luminează cu un zâmbet generos. 

— Bravo ţie! Ai fi un detectiv grozav. 

— Ce pot să spun? Unii dintre noi nu au nevoie de ajutorul 
altor oameni ca să aflăm anumite lucruri. Ne folosim doar 
instinctele, îi răspund, tachinându-l. 

Îşi aţinteşte privirea în altă parte, cu o expresie uşor 
stânjenită pe chip, muşcându-şi buza de jos şi bătând 
darabana cu degetele pe canapeaua separeului. Vreau să-l 
întreb ce fel de muzician este —- dacă face parte dintr-o 
formaţie, dacă este artist solo, dacă este solist sau toboşar într- 
o trupă — dar se apleacă spre mine, punându-şi coatele pe 
masă, şi spulberă tăcerea înaintea mea. 

— Aşadar, ai instincte bune — am băgat şi asta la cap, îmi 
spune, cu ochi surâzători. Acum e rândul meu. 

Mă scrutează iscoditor, întrebându-se, parcă, ce întrebare — 
personală şi stânjenitoare -— să-mi pună. Îmi ţin buzele 
încleştate, încercând să nu zâmbesc, amuzată de felul în care 
mă priveşte. 

— Ştiu că eşti în ultimul an de liceu, începe el. Ce-ai de 
gând să faci după absolvire? 

Întrebarea nu este chiar atât de stânjenitoare cum mi-am 


49 


imaginat. 

— Vreau să dau la Stanford, îi răspund, uşurată. Dacă mă 
vor accepta, adaug apoi. Şi dacă îmi voi permite. 

— Ce vrei să studiezi? 

— Biologia, probabil. 

— Cum adică probabil? 

Ridic din umeri. 

— Biologia e o materie importantă dacă vrei să urmezi 
medicina. Au multe cursuri în comun. 

Îi spun acelaşi lucru pe care l-am spus şi consilierilor de la 
şcoală; acelaşi discurs pe care l-am rostit şi în interviul pentru 
înscrierea la stagiul de pregătire şi pe care îl recit în gând, de 
nenumărate ori, ca pe o mantră. Acesta este planul pe care trebuie 
să-l urmez, îmi reamintesc mereu. Planul ce-mi va oferi viața pe 
care mi-o doresc. Dar, spre deosebire de consilierii liceului şi 
coordonatorii stagiului, Tate nu pare să mă creadă — discursul 
meu bine regizat şi repetat nu are puterea de a-l convinge că 
ştiu ce fac cu viaţa mea. 

— Bun, îmi spune, ridicând din sprâncene. Deci, după 
colegiu... urmează medicina? 

— Da, îi răspund, mult mai încrezătoare. Probabil. 

La naiba! De ce par atât de şovăitoare? Acum, când stau faţă 
în faţă cu el, de ce am senzaţia că habar nu am despre ce 
vorbesc? 

— Şi ţi-ai dorit mereu să devii doctor? mă întreabă, 
călăuzind discuţia spre ape tot mai adânci şi mai tulburi, unde 
nu pot să navighez. 

— Nu neapărat, îi răspund, cât se poate de sinceră, căci 
acesta este adevărul. Dar trebuia să-mi calez cât mai devreme 
drumul în viaţă... ca să mă pun pe treabă. 

Nu este deloc un motiv nobil ca să devii doctor. N-am 

nutrit niciodată o pasiune nebună pentru medicină sau pentru 
ştiinţă și nici nu mi-am dorit vreodată să găsesc leacul vreunei 
boli. Dar am ştiut mereu că trebuie să-mi trasez harta 
viitorului — o hartă care mă va împiedica să repet greşelile 
comise de celelalte femei din familia mea. lar profesia de 
medic părea să-mi ofere un plan solid, un plan ce nu avea să- 
mi lase nici loc de greşeli, nici timp de distracţii. 

— Dar asta îţi doreşti cu adevărat să faci? mă întreabă Tate, 
privindu-mă cu ardoare, de parcă mi-ar fi simţit iureşul 
lăuntric. 

— Nu contează dacă asta îmi doresc, îi răspund. Asta 
trebuie să fac. 

Se sprijină din nou de spătarul canapelei, scrutându-mi 
fiecare trăsătură a chipului. Şi, deşi în mod normal ochii lui 
iscoditori îmi încing obrajii, acum mă simt în siguranţă sub 
privirea sa pătrunzătoare. 

— Te admir pentru devotamentul şi fermitatea ta, îmi 
spune, în cele din urmă. 

Nu-i răspund. Nu ştiu ce să spun. Dar schiţez un zâmbet 
palid, în timp ce restaurantul se pierde într-un voal de negură. 

O clipă mai târziu, lumina unui bliț străpunge întunericul 
din sală, spulberând vraja. 

Cineva a făcut o fotografie. Îmi întorc privirea spre cuplul 
din separeul de vizavi. Poate că bărbatul îmbrăcat la patru ace 
este o celebritate. Vreau să mă aplec uşor ca să-l privesc mai 
bine când Tate se ridică brusc în picioare. 

— Gata? mă întreabă. 

Ezit, gândindu-mă că s-ar putea să-mi întindă mâna cum a 
făcut când m-a condus în restaurant. Mă aşteaptă, însă, 
încremenit pe loc, cu chipul lipsit de expresie. 

— Da... Fireşte, îi răspund, ridicându-mă în picioare. 

Mă conduce din nou prin bucătărie, printre bucătarii şi 
ospătarii care ne urmăresc cu privirea. Ruben îl salută pe Tate 
cu mâna, în timp ce pregăteşte câteva farfurii cu mâncare. Ne 
strecurăm afară prin uşa grea de metal şi ieşim în stradă. 

Dar, în loc să ne întoarcem pe unde am venit, Tate străbate 
aleea până ajungem pe strada următoare. 

— Puțin mai departe, la câteva blocuri depărtare de aici, e o 
cofetărie unde găseşti o îngheţată foarte bună, îmi spune el. 

ÎI scrutez cu intensitate — ochii negri îi par înseninaţi de un 
licăr vesel, deşi cu câteva clipe în urmă ceva îl tulbura. 

Ştiu că ar trebui să-l refuz — să-i spun că înțelegerea noastră 
s-a sfârşit. Să mă întorc la maşina mea şi să transform seara 
asta într-o amintire frumoasă — o seară în care m-am prefăcut 
că sunt altcineva. Dar, în ciuda întrebărilor pe care i le-am pus 
deja, mai sunt încă multe alte lucruri pe care vreau să le aflu 
despre el. 

— Numai dacă au şerbet, îi răspund, în cele din urmă. 

— Cu ce aromă? 

— Cu limete. 

— O, nu! exclamă, ridicând din sprâncene. 

— Nu au aşa ceva? îl întreb, nedumerită. 

— Glumeşti, nu-i aşa? Nimănui nu-i place şerbetul cu 
aromă de limete, îmi răspunde, mai mult sceptic decât 
acuzator. 

— Mie îmi place şerbetul cu aromă de limete, îi răspund, 
apărându-mi dragostea pentru aroma asta atât de subestimată. 
Şi nu-mi pasă dacă sunt singura. 

Îmi zâmbeşte şi clatină, neîncrezător, din cap. 

— Nu eşti singura — eşti a doua persoană de pe planeta asta 
căreia îi place şerbetul de limete. 

Ridic din sprâncene, neştiind dacă mă tachinează sau nu. 

— Vorbesc serios, îmi spune, citindu-mi gândurile. Am fost 
sortiţi să ne întâlnim. 

— Fără îndoială, îi răspund, dându-mi ochii peste cap. 

Dar îi zâmbesc. Mă bucur de ultimele clipe petrecute 
împreună — înainte de a-mi lua rămas-bun. 

Traversăm o intersecţie, profitând de culoarea verde a 
semafoarelor, şi ajungem pe trotuar. Aerul este cald şi 
înmiresmat. Oamenii ies din taxiurile parcate lângă bordură, 
pregătindu-se să petreacă o noapte în oraş. Atunci, exact în 
fața noastră, un bărbat strigă ceva, dar nu înţeleg ce spune, 
căci cuvintele îi sunt înăbuşite de zgomotul strident al unei 
sticle sparte. 

Apoi, totul se întâmplă prea repede ca să reacţionez. Un alt 
tip se izbeşte de mine, împingându-mă cu violenţă şi lovindu- 
mă de ceva tare. Simt o durere sfredelitoare. Stau lipită de o 
maşină parcată lângă trotuar. Bătăuşii nici măcar nu m-au 
observat — continuă să se lupte, zdrobindu-mă cu trupurile lor. 

— Hei!... încerc să tip, dar scot doar un şuierat. 

Îi împing cu mâinile, încercând să-i îndepărtez, dar 
greutatea lor este copleşitoare. Nu reuşesc nici măcar să mă 
strecor printre ei. 

Acum se aud şi alte voci — o fată îi roagă, de undeva de pe 
trotuar, să înceteze. Vocile se împletesc cu glasul răsunător al 
lui Tate. Toată cacofonia asta mă asurzeşte. Unul dintre 
combatanți mă loveşte cu cotul în bărbie, provocându-mi o 
durere copleşitoare. Îmi întorc capul într-o parte, încercând să- 
mi protejez faţa de alte lovituri, când greutatea trupurilor lor 
pare să dispară deodată. 

Trag cu disperare aer în piept, atingându-mi cu degetele 
bărbia umflată şi dureroasă. 

— Hei! protestează, mânios, unul dintre bărbaţi. 

Clipesc, încercând să-mi dau seama ce se întâmplă. Tate se 
află între cei doi rivali, ţinându-l pe unul de braţ şi pe celălalt 
de tricou. 

Tot mai mulţi oameni ies din bar ca să urmărească 
spectacolul de pe trotuar. Tate mă scrutează uşor cu privirea 
şi, încordându-şi muşchii, îl împinge cu violență pe cel mai 
înalt dintre cei doi. O fată cu părul negru şi drept aleargă spre 
individul aflat încă în mâinile lui Tate, lovind pavajul cu 
tocurile ei înalte. 

— Dă-i drumul! strigă ea, de parcă Tate poartă vina pentru 
toată nebunia asta. 

El îşi scrutează prizonierul, pe care îl ţine încă de braţ, apoi 
îi dă drumul. 

— Ticălosule! îi spune, spumegând de furie. 

Individul îşi scutură braţul, aruncându-i priviri mânioase. 
Are ochiul drept vânăt şi din nas i se prelinge un firicel de 
sânge. Fata îi atinge chipul şi încearcă să-l şteargă de sânge, 
dar el o respinge cu brutalitate. 

— Cine te crezi... intervine individul înalt. 

Din bar răzbate o muzică asurzitoare, ce tulbură liniştea 
nopţii. Tot mai mulţi oameni ies pe trotuar, ţinând în mâini 
sticle de bere şi ţigări neaprinse, sperând, probabil, să vadă 
vreo luptă. 

— Hei, tu! strigă din nou individul, dar Tate nu se întoarce 
spre el. Te cunosc, adaugă apoi. 

Tate îşi croieşte drum spre mine, întinzându-mi mâna, când 
fata cu părul negru strigă deodată: 

— O, Doamne! 

— Eşti teafără? mă întreabă el, atingându-mi uşor braţul şi 
privindu-mi chipul ca să vadă dacă sunt rănită. 

— Da, îi răspund, chiar dacă îmi simt bărbia umflată cât o 

minge de tenis. 

— Hai să plecăm de aici! îmi spune apoi, cu un ton 
impunător, iar eu încuviinţez din cap. 

O mână îl prinde de umăr, dar Tate se smulge din 
strânsoare. 

— Carevasăzică, tu eşti, omule! exclamă individul, cu ochii 
mari cât cepele. 

Mulțimea se îndreaptă spre noi, strângându-se ca insectele 
în jurul nostru, mormăind şi şoptind cuvinte pe care nu le 
înţeleg. 

Tate mă priveşte acum cu disperare. 

— Charlotte! îmi spune, îndeajuns de încet încât să aud 
doar eu. 

— Ce se întâmplă? îl întreb, complet dezorientată, privind 
chipurile ce ameninţă să ne sufoce. 

— Ele! strigă cineva. 

Luminile bliţurilor mă orbesc deodată, împiedicându-mă să 
văd la doi paşi. 

— Tate Collins! spune altcineva, cu glas răsunător. 

Vocile devin tot mai stridente şi mai isterice. Oamenii se 
înghesuie unii într-alţii, împingându-ne din toate părţile. Tate 
reuşeşte să mă prindă de braţ, dar eu stau încremenită pe loc, 
incapabilă să mă mişc şi să înţeleg ce se întâmplă. 

— Tate Collins! strigă un alt glas. 

— Charlotte! repetă el, dar vocea i se pierde în noianul de 
glasuri. 

Sângele îmi zvâcneşte în urechi, iar aerul devine brusc 
înăbuşitor, sub presiunea mâinilor, ochilor şi luminilor 
fremătătoare. 

Tate Collins. Băiatul ăsta, mult prea sexy, care mi-a dat 
târcoale la florărie, mi-a adus opt feluri de cafea, mi-a aflat 

numărul de telefon şi m-a condus prin bucătăria celui mai 
elegant restaurant din oraş — nu e, fireşte, un băiat de rând. E 
Tate Collins. 

Îmi mişc buzele şi îi rostesc numele, ce are acum o 
rezonanţă dureroasă. 

— Tate? spun în şoaptă, încercând să alung din minte 
imaginile ce-mi bântuie gândurile, fotografiile pe care le-am 
văzut la televizor, în revistele mondene ale lui Carlos şi pe 
pagina lui de Instagram, dar şi pe afişele lipite pe autobuze 
sau pe dulapurile fetelor de la şcoală. 

Tate Collins -— starul de muzică pop, senzaţia lumii 
muzicale şi unul dintre cei mai renumiţi cântăreţi din lume — 
stă acum în faţa mea, privindu-mă cu ochi imploratori. 

Nici nu mai simt presiunea valului de trupuri umane, care 
mă împing, încetul cu încetul, cât mai departe de Tate. Dar nu 
mă împotrivesc. Văd cum mâini lacome îi sfâşie hainele şi 
degete avide îi ating părul tuns scurt. Îşi aţinteşte ochii în 
pământ, încercând să se ferească de luminile orbitoare ale 
bliţurilor. 

Fac un pas înapoi, apoi încă unul. Mulțimea umple imediat 
golul pe care îl las în urma mea. Îi arunc o ultimă privire lui 
Tate, apoi o iau la fugă. 

Luni, copiii pleacă de la şcoală, la sfârşitul orelor, 
bucurându-se de aerul cald ca de primăvară, deşi e aproape 
iarnă — bine, în Los Angeles, nu e niciodată iarnă cu adevărat. 

— Mergem să bem o cafea la The Lone Bean? mă întreabă 
Carlos. 

— Da, hai să mergem! 

Astăzi am fost extrem de tăcută, lucru care nu i-a scăpat lui 
Carlos. Nu ştiu de ce nu i-am spus nimic despre Tate — poate 
pentru că mi-e ruşine să mărturisesc că m-am lăsat dusă de val 
— şi nu cu oricine, ci cu un băiat ca Tate. 

Nu sunt proastă. Ştiu foarte bine cine e Tate Collins. Toată 
lumea ştie. Chiar dacă nu citeşti tabloidele, nu-i asculţi muzica 
şi nici nu frecventezi site-urile de mondenităţi, ştii cine este 
Tate Collins. Toată lumea îi cunoaşte idilele cu manechine 
celebre; aventurile din timpul turneului mondial când s-a 
distrat — se spune — împreună cu prinţul Harry şi a fost gata să 
se înece căzând, beat, de pe un iaht în apropiere de coasta 
Franţei; sau încăierarea dintr-un club newyorkez soldată cu 
închisoarea. Toată lumea cunoaşte detaliile urâte. 

Cunosc legenda care îl învăluie pe Tate Collins. Cum de n- 
am reuşit să recunosc vedeta în băiatul care a venit la florărie? 
În seara când l-am văzut pentru prima oară, mi s-a părut o 
figură cunoscută — dar am ignorat semnalele. Am crezut că e 
doar o simplă impresie. Şi am început să fac paradă cu 
talentele mele de detectiv. 

Dar arăta cu totul diferit, nu cum mi-l amintesc din 
fotografii — asta ca să spun ceva şi în apărarea mea. Starul 
perfect stilizat din ziare şi reviste nu seamănă cu băiatul de la 

florărie. Părul castaniu, o adevărată carte de vizită pentru 
imaginea lui, şi l-a tuns foarte scurt. lar ochii îi par şi mai 
întunecaţi când îl vezi în carne şi oase. Ca şi când n-a mai 
dormit de foarte mult timp. 

— Ce s-a întâmplat? mă întreabă Carlos, înghiontindu-mă 
uşor pe drum. Îmi dau seama că te macină ceva. 

S-a zis cu încercările mele de a-l păcăli. Îmi întorc capul 
într-o parte ca să nu-mi vadă tristeţea din ochi. De dimineaţă, 
înainte de a pleca la şcoală, mi-am ascuns sub un strat gros de 
fard vânătaia de sub bărbie pe care am căpătat-o în timpul 
încăierării de vineri seară. Este încă vizibilă, fireşte - o 
consecinţă a unui accident de muncă, le-am explicat bunicii, 
Miei şi lui Carlos când au văzut-o. M-am lovit la bărbie în 
momentul în care am deschis iute una dintre uşile răcitorului 
de la Bloom Room. Minciuna a fost — se pare — extrem de 
convingătoare, căci m-au crezut cu toţii, deşi nu sunt deloc 
încântată că am fost nevoită să recurg la ea. 

— Nu te-am văzut în pauza de masă, adaugă Carlos. 

— Ştiu, îi răspund, clătinând din cap. Îmi pare rău. 

Am stat în maşină în tot acest răstimp, până am auzit 
clopoţelul, şi am retrăit evenimentele de vineri seară: masa la 
Lola's, replicile mele stupide, aruncate aiurea, cât şi 
nonşalanţa cu care am declarat că n-am întâlnit niciodată vreo 
celebritate, în condiţiile în care stăteam la masă cu unul dintre 
cele mai renumite staruri rock din lume. Nu e de mirare că a 
reuşit să-mi afle numărul de telefon - când a spus că are 
resurse, n-a glumit. Crâmpeie de amintiri îmi bântuie 
gândurile. Nu-mi vine să cred că nu le-am pus până acum cap 
la cap. Îmi amintesc prima seară de la florărie când l-am 
întrebat cum îl cheamă, iar Tate a ezitat, vădit surprins, căci 
nu-i venea să creadă că nu l-am recunoscut. 

Cât de proastă i-am părut probabil! Tot ce-am spus, toate 
comentariile legate de instictele mele extraordinare, care m-au 
ajutat să descopăr că e muzician... toate îi stârneau râsul, fără 
doar şi poate. Cât s-o fi distrat, pesemne, gândindu-se cât sunt 
de ignorantă! Amintirea îmi provoacă fiori reci. Toată 
povestea asta a fost doar un joc pentru el — a vrut să vadă cât 
îmi ia să descopăr adevărul şi să se distreze apoi copios când 
avea să-mi citească stinghereala pe chip. Gândul mă face să 
spumeg de furie. Cât de ticălos să fii ca să faci asta? 

Îmi amintesc — ca prin ceaţă — că anul trecut toată şcoala 
vuia sub imperiul unui zvon tulburător — Tate Collins avea de 
gând să renunţe la muzică. Voia să pună capăt turneelor şi 
albumelor muzicale. De ce oare? Dar de ce-mi bat capul? mă cert 
singură. Nu-mi pasă. 

— Charlotte! mă strigă Carlos, ţintuindu-mă cu ochii lui 
blânzi şi încurajatori, zugrăviți în nuanțele cafelei. 

— L-am văzut... pe tipul ăla vineri seară. 

— Cel care ţi-a trimis flori? A venit la florărie? 

În minte îmi apare imaginea lui Tate, stând în faţa florăriei, 
cu telefonul la ureche şi cu o expresie calculată pe chip. O 
alung cât pot de iute. 

— A venit în fiecare zi cât am lucrat. 

— Serios?! exclamă Carlos, clipind din ochi. Şi n-ai spus 
nimic? 

— Speram să nu mai vină. N-am vrut să fac din ţânţar 
armăsar. 

Îi spun adevărul doar pe jumătate. Speram cu adevărat să 
nu mai vină, dar de fiecare dată când îl vedeam trecând 
pragul florăriei, realizam cât de mult îmi doream să-l văd. 

— Vineri, m-a invitat din nou în oraş, adaug, după o clipă 
de tăcere, trăgând adânc aer în piept. Şi am acceptat. 

— Ce-ai făcut? 

O maşină trece pe lângă noi cu geamurile deschise. Printr-o 
crudă coincidenţă, din difuzoare răsună unul dintre cântecele 
lui Tate. Nu-i ştiu numele, dar versurile îmi sunt cunoscute — o 
baladă, un cântec de dragoste, în care cineva îşi plânge iubirea 
neîmpărtăşită. Glasul lui puternic, de tenor, îmi este acum 
ciudat de familiar — şi simt cum stomacul mi se întoarce pe 
dos. Cum de n-am reuşit să descifrez tonalităţile inimitabile 
ale vocii sale? Adevărul se afla în glasul lui. 

— Ai ieşit în oraş? Vorbeşti de prima ta ieşire în oraş cu un 
băiat? Şi eu abia acum aflu despre asta? mă întreabă Carlos, pe 
jumătate încântat, pe jumătate supărat. 

Îmi aţintesc privirea în pământ, scrutând trotuarul presărat 
cu gumă de mestecat. 

— Am fost la Lola's, îi răspund eu. 

— Aţi fost la Lola's? Şi de ce nu mi-ai trimis un mesaj? Aş fi 
venit să vă privesc pe fereastră, mort de gelozie. 

Izbucnesc în râs, de dragul lui. 

— Tocmai din acest motiv nu ţi-am scris, îi răspund, oftând 
adânc. Dar nu mai contează. Oricum nu mă mai întâlnesc cu 
el. 

Semaforul se face verde şi pornesc înaintea lui Carlos. 

— Poftim? De ce? mă întreabă el, prinzându-mă din urmă 
la mijlocul intersecţiei. Din cauza regulii tale de a nu te întâlni 
cu nimeni? Sau s-a întâmplat ceva? 

Este atât de concentrat asupra mea, încât nici nu se mai uită 
pe unde merge, aproape ciocnindu-se de o blondă îmbrăcată 
cu o bluză albă, gen maiou, foarte scurtă şi mulată pe corp, 
care căra un covoraş de yoga. 

— Nu e cine mi-am imaginat eu că e, îi răspund, clătinând 
din cap şi apucând cu degetul mare cureaua genţii de pe 

umărul stâng. 

Nu vreau să-i mărturisesc lui Carlos că m-am întâlnit cu 
Tate Collins — nu voi mai scăpa în veci de el. Va dori să afle 
fiecare detaliu în parte şi va aborda subiectul ori de câte ori va 
avea ocazia. lar eu vreau să uit toată povestea. 

— Charlotte! mă strigă Carlos, făcându-mă să-mi ridic, 
nedumerită, privirea spre el. Te simţi bine? 

— Da, îi răspund, suspinând adânc. 

O maşină se apropie uşor de bordura trotuarului şi, pentru 
o clipă, o urmăresc absentă. Apoi, inima îmi sare în piept. E 
maşina lui Tate. 

Încerc să văd cine se află la volan, dar nu reuşesc să 
străpung, cu privirea geamurile fumurii. Poate că nu e el, deşi 
nu am motiv de îndoială. Maşina e mult prea elegantă şi 
silenţioasă, astfel că e puţin probabil să fie doar o simplă 
coincidenţă. De ce mă urmăreşte? Vreau să dispară. Îmi 
continui drumul, însoţită de Carlos. Aproape că am ajuns la 
cafenea. Mai avem de parcurs doar un bloc distanţă. 

Ne oprim la următoarea intersecţie, iar Carlos se întoarce 
spre mine ca să mă privească direct în ochi. 

— Nu te cred că te simţi bine, îmi spune apoi, cu hotărâre în 
glas. Ce s-a întâmplat vineri seară? 

Îmi plimb limba peste dinţii din faţă. 

— S-a folosit de mine. Totul a fost doar o joacă. 

Încerc să nu-mi îndrept ochii spre maşina care străbate 
acum, ca melcul, Highland Avenue. 

— Mă bucur că i-am intuit jocul. A fost o pierdere de timp 
de la bun început. 

— Îmi pare rău, Char, îmi răspunde Carlos, cuprinzându- 
mă cu braţele lui lungi şi subțiri. 

Îmi sprijin capul de țesătura moale a cămăşii sale, iar 

parfumul lui — dulce, cu aromă de mentă, ca guma de mestecat 
-îmi alină sufletul. 

— Dar, după experienţa asta, nu trebuie să te izolezi iar în 
cochilia ta şi să refuzi alte întâlniri. Mai sunt şi băieţi buni pe 
lumea asta. 

— Cred că tu eşti singurul, îi răspund, ridicând capul şi 
schițând primul meu zâmbet adevărat din ziua aceea. Şi, din 
păcate, nu sunt genul tău. 

— Îmi pare rău. Dar dacă ai fi, te-aş trata ca pe o zeiţă. 

— Asta şi faci, îi răspund, iar el mă sărută în creştetul 
capului. 

Mă desprind din îmbrăţişarea lui, dar Carlos continuă să-şi 
ţină braţul pe umărul meu, obligându-mă să stau strâns lipită 
de el şi să adopt acelaşi pas. Ajungem la The Lone Bean, o 
cafenea micuță, decorată cu fotografii vechi, în alb şi negru, ale 
actorilor holywoodieni din anii '20 şi ‘30. Este înţesată, ca de 
obicei, cu clienţi aplecaţi deasupra laptopurilor şi câţiva colegi 
de şcoală, care au ajuns înaintea noastră. Comandăm băuturile 
noastre obişnuite, plus o brioşă cu afine, pe care o împărţim 
amândoi, apoi găsim o masă liberă afară. Gândurile îmi 
zboară din nou la Tate. Îl văd cu ochiul minţii cum intră 
nonşalat în florărie, ținând în mâini două tăvi de cafele 
aburinde şi plecând apoi cu aceeaşi nonşalanţă. Părea să facă 
asta în mod obişnuit, ca pe un ritual de seducţie, iar eu, ultima 
lui redută necucerită, aveam să-i cad, fascinată, la picioare. 

Carlos îşi scoate manualul de istorie americană şi începe să 
critice cu vehemenţă testul pe care l-a dat astăzi, susţinând că 
a fost „măsluit”, pentru că nu-şi aminteşte să fi parcurs 
vreodată materia respectivă. Mă bucur că a schimbat subiectul 
- alungându-mi amintirile care continuă să mă poarte cu 
gândul la Tate. Nu reuşesc, însă, să mă concentrez asupra 

motivelor lui de indignare. Când se ridică, în cele din urmă, în 
picioare ca să se ducă la toaletă, îmi arunc privirea spre stradă 
şi văd maşina parcată lângă trotuar. 

Îmi las capul în pământ şi o privesc cu coada ochiului, 
scrâşnind din dinţi. Ştiu că e maşina lui — a cui să fie dacă nu a 
lui? Dacă se aşteaptă să mă duc la el ca să vorbim, va avea 
parte de o mare surpriză. N-are decât să stea toată ziua acolo 
dacă vrea. 

Portiera şoferului se deschide, însă, în clipa aceea şi Tate 
coboară din maşină, cumplit de seducător cu ochelarii lui 
negri şi blugii gri. Înghit în sec, complet uluită. 

Îmi dau seama că nu l-am văzut niciodată în lumina zilei. 
Este realmente de o frumuseţe izbitoare — soarele îi pune şi 
mai mult în valoare fiecare trăsătură a feţei, cât şi arcada lată a 
umerilor pe sub cămaşa albă. Zăresc un crâmpei din bicepşii 
puternici în clipa în care cămaşa i se ridică puţin deasupra 
pantalonilor. Priveliştea mă lasă fără suflare. 

Îmi aruncă o privire printre gene, apoi vine spre mine. 

Nu vreau să vorbesc cu el. Nu vreau să fac asta. De ce nu 
mă lasă în pace? 

Încerc să afişez o expresie fermă pe chip, privindu-l cu ochi 
mânioşi şi stăruitori în speranța că îl voi convinge să plece. 
Dar, în timp ce se apropie, inima începe să-mi bată frenetic în 
piept. Distanţa dintre noi devine tot mai mică, până mă trezesc 
cu el în faţa mesei. Arunc o privire de jur împrejur, spre 
ceilalţi clienţi. Câţiva îl scrutează curioşi, dar asta poate pentru 
că, prin întreaga lui ţinută, atrage privirile admiratoare ale 
oamenilor. Chiar dacă nu l-au recunoscut încă, ştiu - din 
experienţa de vineri seara — că o vor face în scurt timp. Este o 
minune că am reuşit să luăm masa la Lola's pierduţi complet 
în anonimat. 


63 


— Charlotte! începe el, cu glas domol. 

— Nu, las-o baltă! îl întrerup, ridicând o mână. 

— Lasă-mă să-ţi explic! 

— Nu e nevoie să-mi explici nimic. Am înţeles deja. 

— Nu cred, îmi răspunde, făcând încă un pas. 

Eu împing scaunul puţin mai în spate, mărind uşor distanţa 
dintre noi. Mă priveşte stăruitor, de parcă ar căuta ceva, apoi 
îşi aţinteşte privirea asupra bărbiei mele. 

— Te-ai rănit vineri? 

— E doar o vânătaie, îi răspund, cu răceală. 

Rana nici nu se compară cu sentimentul cumplit al trădării, 
dar n-am de gând să-i ofer bucuria de a şti că poate să-mi facă 
rău. 

— Sunt teafară. 

Oftează adânc, căci îşi dă seama că nu voi ceda prea uşor. 
Vreau doar să-l văd plecat. 

— Vino cu mine! îmi spune apoi. Dă-mi şansa să-ţi explic! 

— Sunt ocupată acum, îi răspund, aţintindu-mi ochii asupra 
manualului din faţa mea. 

Îmi ţin mâinile încleştate în pumni pe sub masă. 

— Ai venit aici... cu prietenul tău? mă întreabă apoi. 

Tate ne-a văzut venind împreună; l-a văzut pe Carlos 
strângându-mă în braţe şi sărutându-mă în creştetul capului. Îi 
citesc în ochi freamătul lăuntric. 

— Ce-ţi mai pasă acum? Ar fi trebuit să-ţi pese mai demult 
ca să-mi spui cine eşti cu adevărat. 

— N-am vrut să te mint, îmi răspunde, crispându-se. Dar 
nu putem să purtăm discuţia asta aici. Pot să vin să te iau cu 
maşina când termini? 

Simt cum vocile din preajma noastră capătă nuanţe 
crescendo, iar şoaptele devin tot mai încrezătoare. Da, oameni 


64 


buni, e adevărat. În fata voastră stă însuşi Tate Collins, care 
încearcă într-un mod lamentabil să-şi ceară scuze. 

— Am treabă, îi răspund, cu glas tăios. Şi n-am de gând să 
mai merg nicăieri cu tine. 

Mânia îmi încinge simţurile şi îmi înfierbântă sângele prin 
vene. 

Tate îşi întoarce privirea spre o masă din stânga, ocupată de 
trei fete, care îl privesc stăruitor. 

— Spune-mi, tipul ăsta înseamnă ceva pentru tine? 

Îmi descleştez pumnii pe sub masă, oftând adânc. 

— Da, înseamnă foarte mult. E Carlos. 

Pare uşurat. Dar nu vreau să se simtă uşurat... Vreau să 
simtă şi el gustul amar al trădării şi umilinţei. Vreau să-l fac să 
înţeleagă riscul pe care mi l-am asumat acceptând să ies cu el 
şi faptul că minciunile lui mi-au creat senzaţia că totul a fost 
doar un joc stupid. 

— Nu vreau să te mai văd vreodată, îi spun, în schimb, căci 
nu reuşesc să-mi găsesc cuvintele. 

Îşi freacă ceafa cu mâna. Deschide gura să spună ceva, dar 
pare cu totul pierdut. 

Încerc să-i ignor silueta atrăgătoare proiectată pe fondul 
cerului albastru şi modul încântător în care îşi încleştează 
maxilarul. Degajă ceva fascinant şi seducător prin toţi porii 
săi, dar nu vreau să-mi omor mintea ca să descopăr acel ceva. 
Pentru că este un mincinos. M-a păcălit. Şi nu mai vreau să am 
de-a face cu el. 

Apoi, fără să mai spună vreun cuvânt, se întoarce pe călcâie 
şi se îndreaptă spre stradă. Îi simt absenţa în aer, căci lasă în 
urma lui un gol imens. 

Două dintre fetele de la masa alăturată se ridică iute în 
picioare şi pornesc după el. Le aud strigându-l. Dar Tate se 

urcă în maşină fără să le dea vreun semn. Ele rămân, 
dezamăgite, pe loc, apoi se întorc la masă. 

Ticălosule! îl cert în gând, în timp ce maşina porneşte în 
trombă. Asta nu mă împiedică, însă, să mă întreb ce mi-ar fi 
spus dacă aş fi plecat cu el şi i-aş fi oferit ocazia să se justifice. 

— Am pierdut ceva? mă întreabă Carlos, când s-a întors la 
masă câteva clipe mai târziu. 

— Nu, nimic, îi răspund, aţintindu-mi ochii în manualul de 
franceză ca să-mi ascund chipul. 

Carlos ştie foarte bine să citească printre rânduri şi să-mi 
descâlcească minciunile. 

— Hai să ne facem temele înainte să plec la muncă! 

— La treabă atunci! îmi răspunde, aşezându-se lângă mine 
şi scoțând un pix din rucsac. 

În timp ce studiem, simt ochii fanelor lui Tate aţintiţi asupra 
noastră. Nu mă uit, însă, la ele. Nu mă gândesc la Tate — cel 
puţin, încerc să n-o fac. Eforturile mele sunt, însă, în zadar. Îi 
spun lui Carlos că mă întorc imediat şi mă duc la baie. 

Nu e nimeni înăuntru când intru. Dar când ies din toaletă, 
văd o fată care stă în faţa unei chiuvete cu apa curgând, dar, în 
loc să se spele pe mâini, se priveşte în oglindă. La început, am 
impresia că este una dintre fanele lui Tate, apoi, însă, îmi dau 
seama că n-am văzut-o niciodată. Îşi ridică ochii şi se întoarce 
spre mine. Poartă un hanorac negru şi blugi tot negri — în stil 
goth — asortaţi cu un păr negru, tăiat scurt până la bărbie. E 
drăguță, însă, având chipul ca de fildeş, presărat cu pistrui în 
jurul nasului, lucru care mă face să mă întreb dacă nu este de 
fapt roşcată, dar îşi vopseşte părul pentru un efect mai 
puternic. 

Mă priveşte cu ochi fremătători, iar eu îi zâmbesc din 
politeţe şi mă îndrept spre chiuvete. Mă urmăreşte, însă, cu 

privirea, scrutându-mă din cap până în picioare, de parcă mă 
cunoaşte. Apa rece începe să curgă automat în clipa în care îmi 
introduc mâinile sub robinet şi mi se prelinge printre degete. 

— Ar trebui să stai cât mai departe de el, îmi şopteşte 
deodată, privindu-mă prin oglindă. 

— Poftim? 

— la-o ca pe un sfat prietenesc! adaugă apoi, schițând o 
grimasă. 

Îmi îndrept ochii spre uşă. De afară se aud glasuri, dar nu 
intră nimeni. 

— La ce te referi? o întreb, deşi am senzaţia că ştiu deja 
răspunsul. 

Face un pas spre mine, de parcă ar vrea să mă măsoare. Mă 
sprijin cu spatele de blatul chiuvetei şi îmi încleştez mâinile pe 
marginea acestuia. 

— Pentru binele tău, stai cât mai departe de Tate Collins! 
îmi şopteşte, fără să clipească. 

Pare că vrea să mai spună ceva, dar tocmai atunci intră în 
toaletă, vorbind tare, cele două fane ale lui Tate. Fata 
îmbrăcată şi machiată în stil goth tresare când le vede şi se 
crispează toată. Deschid gura să spun ceva, dar se năpusteşte 
spre uşă şi iese ca o furtună. 

Ce dracu’ a fost asta? Trag adânc aer în piept şi mă aplec 
deasupra chiuvetei. Una dintre admiratoarele lui Tate mă 
priveşte iscoditor, părând că vrea să mă întrebe ceva, dar m- 
am săturat de discuţii inoportune în baie. Mă îndrept spre uşă 
şi, crăpând-o uşor, scrutez cu ochii cafeneaua zgomotoasă şi 
aglomerată. Fata s-a făcut nevăzută. 

Afară, Carlos stă rezemat de spătarul scaunului, cu ochii 
închişi şi capul ridicat spre soarele ce se strecoară printre 
copaci. 

— Ai căzut cumva în toaletă? mă întreabă, deschizând un 
ochi ca să mă privească. 

Din fericire, nu pare să fi auzit vreo discuţie la mesele 
alăturate referitoare la prezenţa lui Tate Collins în cafenea. Mă 
aşez din nou pe scaun. 

Ar trebui să-i povestesc întâmplarea ciudată din baie. Dar 
atunci ar trebui să-i mărturisesc şi întâlnirea mea cu Tate 
Collins şi nu sunt pregătită să gust din nou din cupa umilinței. 
Nu cred, însă, că îmi va fi greu să-i urmez „sfatul prietenesc”, 
pentru că oricum am de gând să stau cât mai departe de Tate. 
Vreau să las totul în urmă. Vreau să uit tot ce s-a întâmplat 
săptămâna trecută. 

Sase 


Nu reuşesc să găsesc un loc de parcare lângă florărie, aşa că 
mă văd nevoită să străbat pe jos cinci blocuri distanţă, cu 
geanta plină de cărţi. Ştiu că Holly nu se va supăra că am 
întârziat — nu se întâmplă prea des — dar îmi pare rău că am 
lăsat-o să aştepte aproape o jumătate de oră. După discuţia 
ciudată din toaleta cafenelei, care m-a tulburat puţin, m-am 
poticnit la conjugarea verbelor franţuzeşti şi am pierdut 
noţiunea timpului. Când ne-am întors la şcoală, vechiul meu 
Volvo -— o rablă obosită, pe care am cumpărat-o anul trecut cu 
şase sute de dolari din banii câştigaţi la Bloom Room - n-a 
vrut să mai pornească. Am stat douăzeci de minute în 
parcarea şcolii, încercând să pornim maşina, până când, după 
horcăieli îndelungate, motorul a catadicsit să se trezească la 
viaţă. Nu era ziua mea norocoasă. 

Apuc mânerul uşii şi intru, fleaşcă de transpiraţie şi 
aproape fără suflare. 

— Îmi pare rău, spun iute, trecând pragul florăriei, dar mă 
opresc brusc, şocată de scena din faţa mea. 

— Îţi vine să crezi? mă întreabă Holly. 

Stă la tejghea, cu chipul ei, în formă de inimă, scăldat în 
lumina albăstruie a computerului şi părul, de un blond închis, 
prins în coadă de cal. Nu-i răspund — nu am cum. Îmi plimb 
ochii de jur împrejur, pe rafturile goale, unde se află de obicei 
buchetele de flori. Acum, însă, toate florile, toate buchetele şi 
toate aranjamentele florale au dispărut. Cu totul. Doar câteva 
petale şi frunze zac împrăştiate pe podea. 

— Ne-au jefuit? o întreb, uluită. 

— Nu. E chiar şi mai ciudat! A cumpărat toată florăria! îmi 

răspunde Holly. Până la ultima floare! 

Uşa se închide în urma mea, stârnind clinchetele 
clopoţelului de deasupra. 

— Cine le-a cumpărat? o întreb, deşi mi-e teamă că ştiu deja 
răspunsul. 

— Tate Collins — cântăreţul, îmi răspunde Holly, cu 
încântare în glas şi uimire în priviri. A sunat acum o oră şi a 
spus că vrea să ofere toate florile spitalului de copii din 
Wilshire — maşinile noastre tocmai au plecat, pline ochi. 

Zâmbind, îşi ridică mâinile în aer, apoi le lasă pe lângă 
corp. 

— Nu înțeleg ce se întâmplă, dar ne-am făcut norma pe 
luna asta. Am vrut să te sun mai devreme, dar a fost nebunie 
aici. Îmi pare rău. Acum nu mai avem ce să vindem. Din 
fericire, trebuie să ne mai vină nişte stocuri peste noapte. 
Altfel, ar trebui să ţinem închis şi mâine. Dar nu trebuie să-ţi 
faci griji — o să primeşti salariul întreg. 

Dau din cap, complet uluită. Nu-mi vine să cred că a făcut 
asta. Crede că poate să-mi cumpere astfel iertarea? 

Clopoțelul sună din nou în spatele meu, anunţându-ne 
prezenţa unui client. 

— Îmi cer scuze că vă deranjez. Probabil că eşti Holly, şefa 
lui Charlotte. 

Mă întorc iute şi îl văd pe Tate, stând în faţa uşii, cu mâinile 
în buzunare. Poartă o cămaşă cu nasturi, într-o nuanţă închisă 
de gri, cu mânecile suflecate parţial, şi o pereche de blugi 
închişi la culoare. Sunt mai elegante decât hainele pe care le 
purta când a venit mai devreme la cafenea şi arată... bine. 
Chiar foarte bine. 

Holly se ridică iute în picioare, scăpând pe jos o bucată de 
hârtie. Nu-i vine să-și creadă ochilor. 

— Da, îi răspunde, cu o tonalitate ceva mai stridentă decât 
de obicei. Da, eu sunt. Şi tu eşti... Tate Collins, adaugă, 
dregându-şi vocea. 

— Îţi mulțumesc pentru livrarea promptă a florilor, îi 
spune, cu dulceaţă în glas. 

Îşi aţinteşte, pentru o clipă, privirea asupra mea şi îi arunc o 
privire mânioasă, căci nu sunt deloc încântată de tentativele 
lui de pace. 

— Cu plăcere, îi răspunde Holly, cu ochii mari cât cepele. 

Se uită apoi la mine, încercând să-mi vadă reacţia, uluită de 
apatia mea, de parcă n-aş şti cine se află în pragul uşii noastre. 

— Speram s-o împrumut pe Charlotte în seara asta, dacă nu 
mai ai nevoie de ea. 

Se crede inteligent, probabil, cumpărând toată florăria şi 
obligându-mă să-mi iau o seară liberă. Un gest romantic, ce să 
zic! Doar că mă înfurie atât de tare, încât simt că mă sufoc de 
mânie. Căci este doar un alt joc murdar. 

— Da, fireşte, e numai a ta, îi răspunde Holly. 

— Nu, intervin, cu glas tăios, întorcându-mă spre el. Nu 
poţi să mă împrumuţi. Nu sunt un lucru ca să mă împrumulţi. 

Privirea sfredelitoare pe care mi-o aruncă îmi străpunge 
sufletul. 

— Nu asta am vrut să spun, Charlotte. Vreau doar să-ţi 
explic situaţia. Şi să-ţi spun că nu te-am mințit. 

— Nu-mi pasă... îi răspund, cu glas şoptit. 

O văd pe Holly privindu-ne cu gura căscată — la propriu. 

— Trebuie să pleci. 

O umbră îi învăluie chipul, în timp ce mă scrutează cu 
aceiaşi ochi sfredelitori. Probabil că nu e obişnuit ca oamenii 
să-l refuze, dar îşi îndeasă şi mai mult mâinile în buzunare şi 
se retrage uşor. 

— Bine, îmi răspunde, în cele din urmă. Îmi cer iertare. Nu 
te mai caut. 

Mă priveşte câteva clipe cu aceeaşi intensitate, apoi se 
întoarce şi iese afară în lumina tot mai vagă a amurgului. 

Mă îndrept, cu paşi greoi, spre tejghea, unde Holly stă 
încremenită pe loc, cu chipul împietrit. 

— Am pierdut ceva? mă întreabă apoi. Tate Collins te-a 
invitat cumva în oraş? 

— A fost mai degrabă un ordin, îi răspund, clătinând din 
cap. 

— Şi l-ai refuzat? îşi continuă tirul de întrebări — aceleaşi pe 
care mi l-ar fi pus şi Carlos. 

— Vine aici de vreo săptămână şi ceva, îi mărturisesc, deşi 
îmi dau prea bine seama că nu e chiar un răspuns. 

— Stai puţin! Băiatul misterios! El ţi-a trimis trandafirii? mă 
întreabă Holly, începând să pună lucrurile cap la cap. 

— Da, el e străinul ciudat, care m-a urmărit şi m-a făcut de 
ruşine în clasă, trimiţându-mi flori. 

— Ce s-a întâmplat de-ai ajuns să-l dispreţuieşti atât de 
tare? îşi continuă ea interogatoriul. 

— Am acceptat, în ciuda convingerilor mele, să ieşim 
împreună vineri seara, îi răspund, evitându-i privirea. Dar m-a 
minţit. Nu mi-a spus cine este. M-a lăsat să mă fac de râs. 

— Stai puţin! 

Holly îşi ridică mâinile în aer, iar brățările de argint 
încrustate cu talismane îi alunecă pe braţe. 

— la-o mai încet! Să înţeleg că aţi ieşit împreună fără să ştii 
că e Tate Collins? 

— Da, ştiu, îi răspund, cu o grimasă pe chip. Dar... nu l-am 
recunoscut. 

— Stai să înțeleg şi eu cum s-au desfăşurat lucrurile! Ăsta e 

motivul pentru care refuzi să mai ieşi cu el? Faptul că nu ţi-a 
spus de la bun început cine este, deşi toată America — ba nu! — 
lumea întreagă l-ar fi recunoscut imediat? 

— Pare o prostie când o spui aşa. 

lau mătura din debara şi încep să strâng frunzele 
împrăştiate pe podea. Simt un nod în stomac. O tristeţe 
copleşitoare pune tot mai mult stăpânire pe mine. 

— Charlotte, e atât de obişnuit, probabil, ca fetele să-i cadă 
în braţe, încât faptul că l-ai respins i s-a părut ca o gură de aer 
proaspăt. 

— Da, poate, îi răspund. 

Îmi amintesc prima seară când a intrat în florărie. Mă 
privea de parcă aştepta ceva — probabil să-l recunosc. Dar eu 
n-am făcut-o. Şi a continuat să vină, invocând diverse motive. 
Poate că Holly are dreptate. 

— Nu mai contează acum. S-a terminat, îi spun apoi, în 
timp ce cuvintele lui îmi răsuflă în minte: Nu te mai caut. 

— Îți place de el? 

Îmi muşc buza, analizându-mi sentimentele şi rumegând 
adevărul. 

— Nu. Adică, nu ştiu. 

— Este evident că el te place, continuă Holly, aplecându-se 
pe tejghea. A cumpărat toate florile din magazin ca să petreacă 
o seară cu tine, pentru numele lui Dumnezeu! Ştiu că ţi-ai 
impus nişte reguli de viaţă, în care băieţii n-au ce să caute, dar 
eşti o fată deşteaptă, Charlotte, şi extrem de responsabilă. Nu 
trebuie să te temi să-ți trăieşti puţin viaţa, pledează Holly, cu 
un zâmbet pe buze. Încearcă să răspunzi la întrebarea asta — l- 
ai respins pentru că nu te interesează sau pentru că tocmai de 
asta ţi-e teamă? 

Un sentiment începe să prindă tot mai mult contur în 

sufletul meu, ca şi când cuvintele lui Holly mi-ar fi dat aripi. 
Nu e vorba de mânie, indiferent cât mă agăţ de ea. Nu pot să 
neg fluturii pe care îi simt în stomac de fiecare dată când mă 
aflu în prezenţa lui. Privirile sale stăruitoare şi ardoarea cu 
care mă ascultă, sorbindu-mi cuvintele cu nesat. 

— Bine, poate că mă interesează, mărturisesc, în cele din 
urmă. 

— Nu e prea târziu, îmi spune Holly, arătându-mi fereastra 
cu capul. N-a plecat încă. 

Mă întorc şi văd în depărtare maşina lui neagră şi elegantă, 
parcată lângă trotuar. Ezit. 

— Hai, du-te! mă îndeamnă ea. Lasă-l să-ţi ofere o explicare 
şi apoi te hotărăşti dacă mai vrei sau nu să-l vezi! 

Un zâmbet îmi înseninează chipul şi o strâng fericită în 
braţe, apoi o iau la fugă spre uşă. 

— Sună-mă dacă ai nevoie de ceva! îmi strigă Holly. 

Maşina este încă parcată lângă trotuar, cu motorul pornit. 
Mă năpustesc pe stradă, în faţa ei, fără să mai stau vreo clipă 
pe gânduri. Farurile aprinse mă scaldă într-o lumină 
albăstruie. Reuşesc să disting, prin geamurile fumurii, silueta 
lui Tate. Ezit pentru o clipă, amintindu-mi sfatul ciudat al fetei 
din toaleta cafenelei. Rămân pe gânduri, apoi alung imaginea 
din minte. Poate că e o nebunie, dar vreau să aud ce are de 
spus. 

Deschid portiera şi mă aşez pe scaun. Apoi, închid uşa şi 
mă uit de jur împrejur, căci nu mă încumet încă să-l privesc. 
Interiorul, tapetat cu piele neagră, străluceşte de curăţenie: nu 
vezi ambalaje de mâncare aruncate la întâmplare sau adidaşi 
murdari, azvârliţi care-ncotro. Nu găseşti nici măcar vreo 
sticlă de apă. 

Respir cu greutate, gâtuită de emoție. Tate aşteaptă să 

spulber tăcerea. 

— Spune-mi-o din nou! îngaim, în cele din urmă, uitându- 
mă la el şi trăgând adânc aer în piept, subjugată de privirea 
lui. 

— Ce anume? mă întreabă, cu ochi sfredelitori, 
învălmăşindu-mi gândurile. 

— Invită-mă din nou în oraş! 

— Vrei să ieşi cu mine, Charlotte? mă întreabă, cu un 
zâmbet fermecător pe buze. 

— Da, îi răspund. 

Cuvântul îmi scapă printre buze fără să mai stau pe 
gânduri. 

Întinzându-se pe lângă mine, trage centura de siguranţă şi 
mi-o fixează în cataramă. Îmi atinge uşor braţele cu degetele şi 
sângele îmi zvâcneşte prin vene. Ignor senzaţia şi îmi aţintesc 
ochii în faţă. 

— Vreau în continuare să ştiu de ce nu mi-ai mărturisit 
niciodată cine eşti, îi spun apoi. Să nu crezi, aşadar, că o să 
scapi prea uşor! Vreau o explicaţie. 

— Şi o vei primi, îmi răspunde, cu o grimasă în colţul gurii, 
turând motorul. 

— Unde mergem? 

— La mine acasă. 

Apasă pedala de ambreiaj şi acţionează maneta de viteze. 
Maşina pleacă din parcare şi se îndreaptă spre nord, 
străbătând Sunset Boulevard. Conduce agresiv, dar foarte 
sigur pe el. Chiar dacă ar trebui să-mi fie teamă, mă trezesc 
zâmbind când urcăm Hollywood Hills. Maşina o ia apoi brusc 
pe o alee şi încetineşte. O poartă ne blochează drumul, dar 
Tate apasă pe un buton de pe bord şi poarta se deschide 
automat. 

Coborâm o pantă şi, după câteva clipe, casa se iveşte în faţa 
noastră, străjuită de un pâlc de copaci. Mă aplec spre parbriz, 
stăvilindu-mi cu greu un icnet. Vila, din piatră, beton şi sticlă, 
se înalţă pe trei nivele, părând să atingă norii cu acoperişul. 

Tate străbate rondul din faţa casei, cu mişcări iuți şi 
încrezătoare, şi opreşte maşina lângă uşile masive, din metal, 
ale vilei. Îi arunc o privire, dar e deja afară şi se îndreaptă 
acum spre mine. Îmi deschide portiera şi mă ia de mână, 
ajutându-mă să cobor. Atingerea sa îmi provoacă fiori din cap 
până în picioare. Cu doar două zile în urmă, ne-am împletit 
din nou degetele, dar dintr-un motiv sau altul, am senzaţia că 
de atunci a trecut o veşnicie. 

— Locuieşti singur aici? îl întreb eu. 

— Da, îmi răspunde, conducându-mă pe aleea albă, 
presărată cu pietriş. Cândva, au mai fost şi alţii... Acum e doar 
Hank, dar el stă în casa de oaspeţi. 

— Cine e Hank? 

De parcă întrebarea mea ar fi răsunat în toată casa, una 
dintre uşile impresionante ale casei se deschide şi în prag 
apare o namilă de om. 

— Salut, T! îl întâmpină bărbatul, întinzând mâna şi 
ciocnindu-şi prieteneşte pumnul cu cel al lui Tate. 

Hank este înalt şi solid, cu gâtul lat cât un trunchi de copac 
şi ras în cap. Dar are un zâmbet cald şi prietenos. 

— Charlotte, spune Tate, ţi-l prezint pe Hank, bodyguardul 
meu. 

— În ultimul timp, T cam pleacă de acasă fără mine, 
răspunde Hank, scrutându-mă cu privirea. Susţine că vrea să 
se bucure de anonimat, iar prezenţa unui bodyguard ar atrage 
atenţia. Cred că tu eşti motivul. 

Zâmbeşte,  îndulcind astfel asprimea cuvintelor şi 

sărutându-mi mâna. 

— Aşadar, tu eşti Charlotte, cea care îmi torturează băiatul, 
adaugă el. Îmi place că i-ai făcut zile fripte. Mai trebuie ţinut 
uneori şi în suspans. 

Îi zâmbesc lui Hank, încercând să ignor faptul că Tate are 
bodyguard. 

— Fac şi eu ce pot, îi răspund. 

— Conspiraţi împotriva mea şi nu cred că îmi place, spune 
Tate, trăgându-mă de mână. 

— Mai ieşi undeva în seara asta, T? întreabă Hank, când 
intrăm în foaier. 

— Nu cred, îi răspunde Tate, aruncându-mi o privire. 

— Atunci, parchez maşina în garaj. Anunţă-mă dacă ai 
cumva nevoie de ea mai târziu! 

— Multumesc, Hank. 

— Mi-a făcut plăcere să te cunosc, Charlotte, adaugă Hank. 

— Şi mie. 

Hank iese afară şi închide uşa în urma lui. Privesc uimită 
vila imensă ce se întinde în faţa mea. Ziduri impunătoare, de 
beton, se înalţă deasupra noastră ca un muzeu de artă 
modernă. Ferestrele pornesc de jos şi se unesc cu tavanul. Casa 
este scăldată într-o lumină aurie, ce pare să pătrundă prin 
fiecare crăpătură şi firidă, străpungând parcă pereţii. 

Străbatem sufrageria, unde, într-un colţ, se află un pian 
imens şi alb, atât de strălucitor, încât reflectă lumina de 
deasupra. Totul luceşte de curăţenie. Totul este perfect. 
Aproape prea perfect. Nu există fotografii înrămate cu 
membrii familiei sau cu prietenii lor. Nimic nu trădează indicii 
că cineva ar locui aici. 

Unul dintre pereţi este înţesat cu discuri de aur şi de platină 
înrămate şi sub fiecare dintre ele se află imprimate titlurile 

cântecelor şi albumelor sale. Mi se pare ireal. Nu-mi vine să 
cred că sunt aici. 
In casa lui Tate Collins. 

Sapte 


Sunt atât de multe discuri, încât nici nu apuc să le număr. 
Aş vrea să vorbim despre ele, dar Tate le ignoră, de parcă nici 
n-ar exista. Peretele din sticlă dezvăluie o privelişte uluitoare — 
o piscină, ce pare să se prăbuşească pe coasta dealului, la 
poalele căruia se întinde oraşul. 

— Ţi-e foame? mă întreabă Tate. Nu cred că am ceva de 
mâncare prin bucătărie — poate nişte resturi de pizza. Dar am 
putea să comandăm ceva. 

— Nu, nu mi-e foame. 

N-am chef de mâncare acum. Nu mă simt în largul meu. 
Prezenţa lui mă tulbură şi inima îmi bate frenetic în piept. 

— Putem să ieşim afară? îl întreb, atrasă de luminile 
piscinei. 

Nu ştiu dacă am mai fost vreodată într-un loc atât de 
frumos. 

Tate atinge una dintre uşi şi aceasta începe să se strângă ca 
un acordeon. Întregul perete din sticlă se pliază singur, 
dezvăluindu-ne, în toată splendoarea sa, curtea din spate. 

Aerul miroase a iarbă proaspăt cosită. Piscina lungă şi 
dreptunghiulară se întinde în faţa noastră, scăldată într-o 
lumină de un albastru strălucitor. Dincolo de piscină, pajiştea 
pare că se împleteşte cu orizontul imens şi spectaculos — lumea 
întreagă pare suspendată în depărtare. Tate mă conduce până 
la marginea povârnişului, iar eu mă aşez lângă el, cu 
picioarele încrucişate, prea uluită ca să mai protestez atunci 
când mă ia de mână. Privim amândoi coasta dealului, la 
poalele căruia se întinde un ocean nemărginit de lumini — Los 
Angeles. Văzut de aici, oraşul este uluitor, ca un tărâm de 

basm, ce se împleteşte cu oceanul întunecat. 

— După un timp, te obişnuieşti, îmi spune Tate, citindu-mi, 
parcă, gândurile. 

— Nu cred că m-aş obişnui. E cu totul altfel văzut de aici. 

— E doar o iluzie, îmi răspunde, întinzându-şi picioarele. 
De la distanţă, orice pare frumos. 

Îmi desprind privirea de la tabloul impresionant al oraşului 
şi îmi aţintesc ochii asupra lui Tate. Îşi tine maxilarul încleştat, 
părând mereu rezervat. Atingerea mâinilor noastre îmi 
creează un sentiment de sfială, astfel că mi-o retrag uşor şi îmi 
plimb palmele pe deasupra firelor de iarbă. 

— De ce? îl întreb apoi. 

— Ce anume? 

Îmi împletesc degetele cu firele de iarbă, simțind pământul 
reavăn de la rădăcină. 

— De ce nu mi-ai spus cine eşti? 

Scrutează cu o privire îngândurată luminile oraşului, apoi 
îmi răspunde: 

— Te-am văzut. 

— Poftim? îl întreb, cu glas pierdut. 

— În prima seară, la florărie. De aceea am intrat, pentru că 
te-am văzut pe fereastră, îmi răspunde, trecându-şi limba 
peste buze. Cântai, strălucind la propriu, şi dansai pe ritmurile 
muzicii din telefon, continuă apoi, privindu-mi mâinile ce se 
odihnesc în iarbă. Erai atât de fericită şi de frumoasă! Păreai 
un vis — plămădit de propria-mi imaginaţie. 

Cuvintele lui îmi încing sufletul ca nişte scântei. Nimeni nu 
mi-a mai spus vreodată aşa ceva şi, deşi ştiu prea bine că s-ar 
putea să le spună aceleaşi lucruri tuturor fetelor pe care le 
aduce acasă, trupul îmi freamătă sub puterea vorbelor sale. Şi 
fiori îmi străbat şira spinării. 

— Nu voiam să cumpăr flori. Voiam doar să vorbesc cu 
tine. Şi când am realizat că nu ştii cine sunt, acest lucru m-a 
luat prin surprindere, îmi spune, cu o privire uşor încruntată. 
Aşa că am minţit şi ţi-am spus că vreau să cumpăr flori. Dar îţi 
erau hărăzite. 

Îmi ating genunchii cu mâinile, încercând să ignor reacţiile 
pe care mi le stârnesc cuvintele sale. 

— Mi-am dat apoi seama că trebuie să te mai văd, continuă 
el. Mă... fascinai. Mi se întâmplă extrem de rar ca oamenii să 
nu mă recunoască, adaugă apoi, cu sfială în glas. 

— M-ai invitat, aşadar, să ieşim împreună doar pentru că 
nu te-am recunoscut? îl întreb, pe un ton aspru, încercând să 
spulber încordarea ce se strecoară printre noi. 

— Nu. Nu doar din cauza asta. 

Îi simt ochii aţintiţi asupra mea, dar refuz să-i întâlnesc 
privirea. Nu am încredere în mine. 

— Aveai ceva anume... ÎL ai și acum... 

Mă încrunt uşor, căci nu ştiu ce vrea să spună, dar evit în 
continuare să-l privesc. 

— Nu era nevoie să mă minţi. 

Simt un nod în stomac amintindu-mi cum paparazzi şi 
mulțimea de oameni ne-au hăituit fără milă în seara în care am 
ieşit împreună în oraş. M-am simţit atât de prost. Şi, chiar dacă 
era prima noastră ieşire, sentimentul trădării a avut acelaşi 
gust amar. 

— Dar nu te-am minţit. 

Şi îmi dau seama că are dreptate. Nu s-a prezentat sub un 
nume fals şi nici nu mi-a spus lucruri neadevărate despre el. 
Cu toate acestea, senzaţia că m-a păcălit îmi bântuie gândurile 
în continuare. 

— Am vrut să văd dacă accepţi să ieşi cu mine, chiar dacă 

nu ştii cine sunt. 

— Aşadar, a fost un test? 

— Nu, n-a fost un test, îmi răspunde, clătinând din cap. 

Îl simt mângâindu-mă cu ochii — atingându-mi cu privirea 
obrajii, buzele şi părul ce mi se revarsă pe umeri. 

— Îmi stârneşti curiozitatea. 

— N-ai motive, îi răspund. Nu sunt o persoană atât de 
interesantă. 

— Ba eu cred că eşti. Vreau să te descopăr. Şi o singură 
întâlnire nu e suficientă. 

Nu-i răspund. Nu pot. Abia mai reuşesc să respir. Îmi ia din 
nou mâna şi îmi duce palma la gură. Atingerea şi forma 
buzelor lui îmi provoacă fiori din cap până în picioare. Ca să- 
mi stăvilesc freamătul lăuntric, îmi aţintesc ochii asupra 
luminilor strălucitoare ale oraşului. 

— E adevărat? mă întreabă, dezmierdându-mi urechea cu 
vorbele lui. 

— Ce anume? îngaim, cu glas tremurător. 

Îmi freacă cu degetul triunghiul desenat pe încheietura 
mâinii stângi. 

Îmi smulg mâna şi frec singură desenul. Trăind amintirile 
ascunse printre laturile sale. 

— E doar un desen cu pixul. ÎI fac mereu. 

— Are vreo semnificaţie aparte? 

— Triunghiurile sunt cele mai puternice forme geometrice. 
Susţin presiunea pe toate laturile, îi răspund, întorcându-mi 
mâna ca să nu-l mai vadă. Cred că mama obişnuia să-mi 
spună asta, dar nu-mi mai amintesc exact. 

Păcat că n-a avut puterea să reziste presiunii bărbaţilor din 
viaţa ei. Cum nici Mia nu o are. Dar acest simbol îmi aminteşte 
faptul că eu pot să merg pe un alt drum. 

— Trebuie să fii puternică? 

— Cu toţii trebuie să fim... la un moment dat. 

Ca acum. Nu pot să-mi îngădui să uit promisiunea pe care 
mi-am făcut-o. Mi-am conturat deja viitorul. Am un plan bine 
conceput. Un plan unde Tate sau fluturii din stomac nu-şi au 
locul. 

— Mai desenezi şi altceva? mă întreabă, oftând adânc. 

— Uneori. 

Tot timpul. Întotdeauna mi-a plăcut să desenez şi să pictez — 
când eram mică, îmi imaginam că voi ajunge pictoriţă. Apoi, 
am aflat că pictorii duc o existenţă mizeră. Nici Van Gogh, nici 
Monet n-au fost recunoscuţi cât au trăit. Mi-am conceput 
atunci un plan mult mai practic - note mari, stagiul de 
pregătire, Stanford, medicina, rezidenţiatul, apoi cariera. Dar 
nu-i spun nimic lui Tate. 

— Mi-ar plăcea să fac şi eu asta — să desenez sau să pictez, 
să creez frumuseţe din nimic, îmi răspunde el, rezemându-se 
în coate şi ridicându-şi capul spre cer. 

— Dar faci muzică. E mult mai impresionant decât nişte 
mâzgăleli pe hârtie. 

Mâinile i se odihnesc pe iarbă, la câţiva milimetri de mine, 
şi silueta lui îmi fură privirile — brațele, muşchii pieptului, 
umerii, gâtul, capul. 

— Nu ştiu dacă poţi s-o numeşti muzică. E vorba doar de 
nişte artificii muzicale realizate în studio. 

Râde amar, cu ochii aţintiţi asupra cerului presărat cu 
lumini fremătătoare - văzute de aici, stelele par mult mai 
scânteietoare, căci nu mai sunt înnegurate de strălucirea 
neoanelor şi felinarelor de pe stradă. 

— Cândva, mi-aş fi dat şi viaţa pentru muzică. Era totul 
pentru mine... Era a mea. Acum, însă, nu mai poartă nimic din 

semnătura mea. 

— De aceea ai renunţat să mai cânţi? 

Nu ştiu mai nimic despre viaţa şi cariera lui Tate Collins, 
dar am auzit la radio că n-a mai susţinut concerte şi nici n-a 
mai scos albume de mai bine de un an. A intrat practic într-un 
con de umbră, deşi se afla în apogeul carierei. Nimeni nu 
părea să ştie motivul. Şi nici nu m-a interesat vreodată... până 
acum. Acum, când stau periculos de aproape de el. 

— Există şi aspecte urâte în breasla asta, îmi răspunde, 
ridicându-se în capul oaselor. 

O umbră îi învăluie privirea, părând pierdut în amintiri de 
mult apuse. Amintiri pe care nu le pot vedea. 

— Am lăsat lucrurile să-mi scape din mână şi nu mai pot 
face nimic. 

— La ce te referi? 

Dar nu-mi răspunde. Nici măcar nu clatină din cap. Stă cu 
ochii ţintuiţi în depărtare. 

— Dar încă îţi place să creezi muzică, nu-i aşa? îl întreb, 
domol, încercând să-l smulg din lumea lui. 

— A trecut atâta timp de când n-am mai scris nimic, că am 
şi uitat cum să aştern notele pe hârtie. 

— Mă îndoiesc că poţi să uiţi aşa ceva, îi răspund, încercând 
să-l încurajez. 

Se întoarce spre mine şi mă priveşte pentru prima dată de 
când am început să vorbim. În ochi îi apare un licăr vesel, 
semn că revine încetul cu încetul în lumea mea. 

— Sper să ai dreptate, îmi răspunde, schiţând un zâmbet şi 
trezind la viaţă gropiţa din obraz. 

— Dintre toate cântecele tale, care îţi este mai aproape de 
suflet? îl întreb, sperând să evoc lucrurile pe care le iubea 
cândva şi poate şi lucrurile care îl inspirau. 

— Nu cred că l-ai auzit vreodată. 

Îmi întorc, stânjenită, privirea. 

— Ca să fiu sinceră, nu ştiu prea multe dintre cântecele tale, 
îi mărturisesc, muşcându-mi buza şi schiţând o grimasă ce- 
aduce a zâmbet. 

Izbucneşte în râs — şi râde cu poftă. 

— Şi mai bine. 

Sare apoi în picioare şi îmi întinde mâna. 

— Hai, vino! 

Mă ajută să mă ridic şi, punându-mi mâna pe talie, mă trage 
spre el. Îşi împleteşte apoi degetele celeilalte mâini cu ale mele 
şi pornim amândoi în paşi de dans. 

— Ce faci? îl întreb, cu inima bătându-mi năvalnic în piept 
şi trupul lipit de el. 

— Ai vrut să ştii ce cântec îmi este mai aproape de suflet, 
îmi răspunde, trăgându-mă şi mai aproape. Aşa pot să-ţi arăt 
cel mai bine. Este un cântec de dragoste — trebuie dansat cu 
paşi lenți. 

Înainte de a apuca să-i răspund, să protestez sau să înghit 
nodul din gât, începe să fredoneze o melodie. La început, mai 
uşor, apoi cântând în şoaptă versurile unei piese ce-mi pare 
cunoscută — una dintre piesele sale. 

— Dacă-ai fi ştiut ce înseamnă viața fără tine, n-ai mai fi plecat 
vreodată de lângă mine... 

Şi în tonalităţile armonioase ale cântecului, recunosc glasul 
de tenor al lui Tate Collins. 

— Ochii-ți strălucesc ca smaraldele, trupul ti-e de aur.../ De m-ai 
mai putea iubi vreodată...] Nici nu ştii ce ai făcut... 

Mă ţine strâns, dar cu blândeţe, în timp ce vocea lui şoptită 
mă poartă pe aripi de vânt. lar eu închid ochii, lăsându-mă în 
voia muzicii. O boare lină tulbură frunzele unui copac şi, chiar 

dacă aerul este cald, pielea mi se face de găină. Îi simt degetele 
strângându-mă prin țesătura bluzei în timp ce îmi conduce 
paşii în cercuri lente şi domoale. Mă las furată de magia 
momentului, prăbuşindu-mă cu totul în mrejele seducătoare 
ale notelor muzicale. 

Deschid ochii şi îmi dau seama că mă priveşte, cu chipul 
insondabil. Fără să mai spună vreun cuvânt, mă conduce spre 
casă. Se întoarce apoi spre mine înainte să ajungem la uşă şi, 
cuprinzându-mi mijlocul cu braţele, mă ţintuieşte cu spatele 
de unul dintre pilaştrii de piatră, ce străjuiesc curtea. Îmi caută 
ochii cu ai săi. Îi văd vena zvâcnind la baza gâtului în timp ce 
se apleacă spre mine. Aproape. Tot mai aproape. 

Trag adânc aer în piept, atingându-mi pieptul de al lui, iar 
el închide ochii. Îmi pun, şovăitoare, mâinile pe pieptul lui, 
respirând adânc, uluită de propria-mi îndrăzneală. Îi simt 
căldura fierbinte a trupului. Şi bătăile iuți ale inimii. 

Tate îşi plimbă degetul pe obrazul meu. Stă atât de aproape 
de mine - doar țesătura fină a hainelor şi aerul străveziu ne 
despart trupurile, piepturile şi buzele. Închid ochii, 
tremurând, şi îmi depărtez buzele, plină de speranţă. 
Respirația — caldă şi catifelată — îmi mângâie buzele şi ştiu că e 
foarte aproape. Ştiu că o să mă sărute. 

Vreau să mă sărute. 

Mă strânge şi mai tare în braţe, lipindu-mă de el. Nimic nu 
ne mai desparte acum. Un murmur îmi scapă printre buze şi, 
înainte de a mai apuca să spun, să gândesc sau să fac ceva, îşi 
contopeşte gura cu a mea. 

Atingerea buzelor lui îmi aprinde simţurile. Senzaţiile sunt 
copleşitoare. O cascadă de scântei şi fiori. Cum n-am simţit 
vreodată. Cum mi-am imaginat primul sărut. Gura lui — 
lacomă, dar blândă - îmi absoarbe buzele. Mă rog să nu 

spulber vraja momentului, lăsându-mă condusă doar de 
instincte. Îmi cuprinde cu gura buza de jos şi mi-o soarbe 
flămând. Genunchii ameninţă să mă trădeze, aşa că mă agăţ cu 
pumnii de cămaşa lui. 

Simt că plutesc cu fiecare atingere a gurii lui. Îmi mângâie 
chipul. Obrazul, maxilarul, bărbia. Degetele îi alunecă apoi pe 
gât, poposind pentru o clipă pe claviculă. Trag adânc aer în 
piept, speriată că va merge mai departe. Încântată că poate va 
merge mai departe... 

Deschid ochii exact în clipa în care pune capăt sărutului. 
Amândoi respirăm sacadat, mişcându-ne piepturile în 
tandem. Tate se retrage uşor, străpungându-mă cu privirea sa 
întunecată. Punându-mi o întrebare tacită. Îi răspund dând 
uşor din cap. 

Şi atunci, mă sărută din nou. Cu şi mai multă ardoare. Îmi 
depărtez buzele şi Tate îmi dezmiardă pielea cu limba lui 
caldă şi catifelată. Scot un geamăt sub fervoarea gurii lui 
lacome, iar el profită şi îşi adânceşte explorările. Inima mi-o ia 
razna când degetul îi alunecă printre sâni, jucându-se cu 
decolteul adânc al bluzei. 

Îmi recapăt judecata. Cuprinsă de spaimă, îl împing cu 
mâinile, spulberând vraja sărutului. Încerc să-mi trag sufletul 
şi să-mi potolesc inima-mi năvalnică, dar mi-e cu neputinţa s-o 
fac când continuă să se joace cu bluza mea, atingându-mi cu 
degetele pielea sensibilă. 

— O, Doamne, Charlotte! exclamă Tate, clătinând din cap. 
Nu pot să... 

Se opreşte, lăsând cuvinteie suspendate în aer. 

Îmi ridic, încet, privirea spre el, convinsă că am obrajii roşii 
ca racul. Ar trebui să mă îndepărtez, dar rămân încremenită pe 
loc, în timp ce el îşi plimbă degetele pe obrazul meu, 

stârnindu-mi fiori de plăcere. Trag adânc aer în piept exact în 
clipa în care se apleacă să mă sărute. 

Şi atunci cuvintele îmi scapă printre buze. 

— N-am mai făcut asta până acum. 

— Poftim? întreabă, retrăgându-se uşor. 

— N-am mai sărutat niciodată pe nimeni. 

Închid ochii. Și înghit în sec, simțindu-mă îngrozitor de 
prost. De ce i-am spus asta? De ce-am spulberat vraja? Dar m- 
am speriat. Totul se întâmpla atât de repede, încât nici n-am 
gândit la ce-am spus. 

Tate face un pas în spate, iar aerul nopţii mă împresoară cu 
suflarea sa rece. 

— N-ai sărutat pe nimeni niciodată? repetă, nevenindu-i, 
parcă, să-şi creadă urechilor. 

Clatin, încet din cap. 

— N-am făcut niciodată... așa ceva. 

— Dar cum e posibil? mă întreabă, fără să-şi desprindă 
ochii de la mine. 

— Nu... n-a fost o prioritate, îi răspund, evitându-i privirea 
iscoditoare. 

— Dar ai avut iubiţi, nu-i aşa? 

— Nu, n-am avut, îngaim, cu o expresie încruntată. Am 
aşteptat, continui, încercând să-i explic. Dar asta nu înseamnă 
că vreau să mă opresc. 

Clatin din cap, copleşită de umilinţă. 

— N-ar fi trebuit să-ţi spun nimic. Nu ştiu de ce-am făcut-o. 
Îmi pare rău că am stricat momentul. 

— Nu, mie îmi pare rău, Charlotte, îmi răspunde el, cu o 
tonalitate ce-i trădează regretul. 

Nimic nu mă pregăteşte, însă, pentru ce urmează. 

— Nu pot să fac asta, adăugă apoi, pe un ton plat şi lipsit de 

expresie. 

Cuvintele, însă, sunt la fel de tăioase ca lama unui cuţit şi 
îmi sfâşie sufletul. 

Face alţi câţiva paşi în urmă şi universul înconjurător 
distruge lumea noastră de basm - aerul nopţii, şuieratul 
vântului printre copaci, zgomotul unei maşini în zare. 

— Ar trebui să pleci, îmi spune, cu glas moale, dar distant, 
părând deodată la mii de kilometri depărtare. 

Golul dintre noi pare rece ca gheaţa, de parcă nicicând nu s- 
ar fi aflat acolo, de parcă toată povestea ar fi fost rodul 
imaginaţiei mele. 

— Te duce Hank acasă, adaugă apoi. 

Totul se învârte ameţitor în jurul meu şi nu înţeleg nimic 
din ce spune, nu înțeleg ce s-a schimbat atât de brusc între noi. 

Nu dau din cap. Nu pot nici să vorbesc. Dar îl privesc 
îndreptându-se spre casă — ancorată, ţintuită de pilastrul de 
piatră, unde m-a lăsat, zbătându-mă într-un vârtej. Îmi aruncă 
încă o privire, dar nu reuşesc să-i descifrez expresia de pe 
chip: poate regret? Sau stânjeneală pentru că s-a încurcat cu o 
fată atât de naivă, cu aşteptări complet diferite pentru seara 
aceea? Îşi doreşte, probabil, să nu mă fi adus niciodată aici. 

— Îmi pare rău, Charlotte, îmi spune apoi, înainte de a intra 
în casă. 

Următoarele câteva minute par învăluite în negură. Hank, 
bodyguardul lui Tate, mă conduce spre uşa de la intrare, unde 
ne aşteaptă o maşină neagră. Îmi deschide portiera din spate, 
iar eu scrutez, încremenită, fațada masivă, din piatră, a casei. 
Mă aştept să-l văd pe Tate la una dintre ferestre, privindu-mă 
cum plec, ascuns printre faldurile draperiilor — dar numai o 
tăcere adâncă îmi răspunde, una apăsătoare, ce mă cufundă în 
singurătate. 

E miercuri seara şi stau cu picioarele încrucişate pe podeaua 
din dormitor, ţinând un manual într-o mână şi pe Leo cuibărit 
în poală. Mia voia să facă un duş, iar eu m-am oferit să am 
grijă de el. Încerc să învăţ pentru testul de mâine de la istorie. 

Bat darabana cu markerul pe manualul de istorie şi mă uit 
la Leo, care suge încântat o suzetă sub forma unor chei de 
maşină frumos colorate. 

Au trecut mai mult de trei săptămâni de atunci. Trei 
săptămâni de când Tate m-a umilit. Din nou. 

Şi încă nu pot să-mi şterg gândul din minte. 

Şcoala a fost cumplit de plictisitoare: un şir de teste şi 
pregătiri pentru examene. La muncă, zilele se succed 
monotone, una după alta, fără vreun semn de la Tate. Încerc 
să-l uit, îngropându-mă în teme şi în activităţile din cadrul 
stagiului de pregătire, unde lucrez câteva ore în plus -— fac 
orice ca să nu mă mai gândesc la el. Mă aştept să-l văd intrând 
pe uşa florăriei sau să primesc un alt buchet de flori la şcoală, 
dar speranţele mele sunt deşarte. Holly murea de nerăbdare să 
ştie ce s-a întâmplat în seara în care am plecat cu Tate. Am avut 
dreptate de la bun început, i-am spus a doua zi când am ajuns la 
muncă. A fost o greşeală să-i acord încă o şansă. E un ticălos fără 
seamăn. M-a strâns în braţe şi mi-a spus că e mândră de mine 
pentru că mi-am asumat riscul. Şi că întâlnirea mea cu Tate nu 
trebuie să-mi distrugă perspectiva asupra dragostei. Dar e deja 
prea târziu. 

Încerc să mă încurajez, spunându-mi că ar trebui să mă 
bucur că totul s-a terminat între noi. Cu toate astea, gândul îmi 
fuge neîncetat la el. Şi nu sunt deloc încântată. 

Aud uşa de la intrare închizându-se şi ştiu că bunica s-a 
întors acasă de la muncă. Mă găseşte în dormitor şi, în clipa în 
care o vede, Leo îşi ridică spre ea mânuţele durdulii. Uneori, 
am impresia că pe ea o iubeşte cel mai mult. Dar stai să mai 
crească puţin ca să-l iau la plimbare, să-i dau milk shake şi să-l 
duc la plajă, unde vom construi împreună castele de nisip! Voi 
deveni atunci mătuşica cea dragă, cu care nici Mia, nici bunica 
nu vor putea concura. 

— Cum merg lecţiile? mă întreabă bunica, luându-l pe Leo 
din poala mea. 

El gângureşte fericit în clipa în care ea îl ridică în aer şi îl 
leagănă apoi în braţe. 

— Cred că mă uit de o oră la aceeaşi pagină. 

— În ultimele săptămâni, am avut senzaţia că nu te simţi 
prea bine, îmi răspunde, înţelegătoare. 

— Da, aşa e. Nu ştiu ce se petrece cu mine, îi spun, deşi ştiu 
prea bine ce se întâmplă - mintea mea refuză să şteargă 
amintirea lui Tate. 

— ÎI iau eu pe Leo ca să te poţi concentra mai bine, se oferă 
ea, îndreptându-se spre uşă, în timp ce Leo îi ronţăie cu gura 
gulerul cămăşii. 

— Îți mulțumesc, îi răspund, cu un zâmbet pe buze. 

Dar nu Leo mă împiedică să mă concentrez. Ci altcineva. 
Cineva pe care vreau să-l uit. Dar, odată cu trecerea timpului, 
mi se pare tot mai greu. De parcă mintea se revoltă împotriva 
mea — şi, în loc să fie mai bine, e tot mai rău. 

Bunica se opreşte în prag, legănându-l pe Leo în braţe, şi se 
întoarce cu faţa spre mine. 

— Ai trudit din greu, Charlotte, îmi spune, pe neaşteptate, 
cu o expresie gravă pe chip. Şi nimic nu te-a făcut să te abaţi 
de la drumul pe care ai hotărât să mergi. Ştiu că ai multe pe 

cap - şcoala, munca la florărie, stagiul de pregătire şi 
examenele de admitere la Stanford. Vreau să ştii că sunt 
extraordinar de mândră pentru că ai transformat viitorul într- 
o prioritate. Indiferent ce te macină zilele astea... continuă, 
oftând, nu trebuie să uiţi că problemele de astăzi sunt 
temporare. Anul viitor, pe vremea asta, te vei apropia cu încă 
un pas de viitorul pe care ţi l-ai creionat cu atât efort. 

Încuviinţez din cap. Dar, după ce pleacă, închid manualul şi 
îmi sprijin capul de marginea patului. Sentimentele sunt 
covârşitoare. Trebuie să le pun cumva capăt. Nu pot să mai 
pretind că totul e în regulă. 

Trebuie să iau taurul de coarne. 


Străbat mult prea repede Sunset Boulevard. Apăs şi mai 
tare pedala de acceleraţie, iar vechiul meu Volvo prinde 
viteză, scârţâind indignat. 

Cu o seară în urmă, în timp ce stăteam în camera mea, 
neputând să învăţ nici măcar vreun rând, căci gândurile îmi 
fugeau necontenit la Tate, mi-am dat seama că nu voi putea să 
uit pur şi simplu ce s-a întâmplat în noaptea aceea. Scenele 
petrecute atunci mi se derulează fără încetare în minte. Şi nu 
vor înceta s-o facă până nu voi afla ce s-a petrecut cu adevărat 
- de ce m-a alungat după ce i-am mărturisit că n-am sărutat 
niciodată pe nimeni. Ce importanţă are acest lucru? De ce m-a 
respins? Străbat străzile din West Hollywood când ar trebui să 
fiu acasă şi să învăţ. În schimb, sunt pe cale să fac ceva ce s-ar 
putea să regret. 

Dau radioul ceva mai tare şi deschid fereastra, încercând 
astfel să-mi stăvilesc iureşul gândurilor şi să-mi domolesc 
mânia şi durerea din suflet. Părul îmi flutură în bătaia 
vântului, răsucindu-se şi împletindu-se sălbatic. Strâng cu 
putere volanul în mâini şi apăs şi mai tare pe acceleraţie. 

Cântecul de la radio ajunge la final, lăsând locul altuia — 
volumul dat la maxim zguduie maşina. Simt un nod în gât 
când aud în boxe versurile piesei şi glasul răsunător al 
interpretului ce le dă viaţă. 

De-ai mai putea să mă iubeşti (de-ai mai putea să mă iubeşti). 

De-ai putea să vezi ce-ai făcut. 

Nu pot să dorm fără tine, căci patul e atât de rece. 

Amintirile îmi cotropesc gândurile - îl văd din nou 
dezmierdându-mi urechea cu buzele, în timp ce îmi fredona 
acelaşi cântec şi îmi şoptea aceleaşi versuri, plutind amândoi 
pe aripile muzicii sub un baldachin de stele. 

Visele îmi sunt coşmaruri. 

Îți simt încă mâinile pe trupul meu... 

Apăs butonul radioului, închizând muzica cu un gest 
mânios. La următoarea intersecţie, virez iute la dreapta, 
îndepărtându-mă tot mai mult de casă şi de drumul pe care l- 
am urmat până acum. Ştiu foarte bine că ar fi trebuit să-mi 
ascult glasul conştiinţei şi să rămân în camera mea ca să învăţ 
pentru examene, să-mi completez formularele pentru 
înscrierea la facultate şi să aprofundez engleza. Urmez, în 
schimb, un alt drum -— cel pe care m-a purtat Tate în noaptea 
aceea, printre luminile strălucitoare ale oraşului. 

Găsesc cu uşurinţă destinaţia, de parcă mâinile ştiu singure 
unde să ajungă, conducând maşina pe cărări şerpuitoare şi 
pante abrupte. Mă trezesc în curând în faţa porţii. Dar eu nu 
am o telecomandă cu care s-o deschid. Cobor fereastra şi 
privesc obiectivul camerei de luat vederi. 

— Cine e? aud, pe neaşteptate, vocea lui Hank, făcându-mă 
să tresar pe scaun. 

— Eu... Charlotte. Ne-am... cunoscut acum câteva 
săptămâni. 

Nu ştiu de ce m-ar lăsa Hank să intru. A fost o idee stupidă. 

După câteva clipe, însă, Hank îmi răspunde, luându-mă 
prin surprindere: 

— Intră! 

Strâng volanul în mâini, bătând, nervoasă, darabana cu 
degetele. Poarta se deschide şi pornesc maşina, străbătând 
aleea din faţa casei lui Tate. Parchez şi trag adânc aer în piept, 
abia apoi mă încumet să urc treptele de la intrare. Uşa masivă 
se deschide şi în prag apare statura imensă a lui Hank. 

— Cu ce pot să te ajut, Charlotte? mă întreabă, scrutând cu 
privirea maşina mea veche. 

— Vreau să-l văd pe Tate, îi răspund, cu glas ferm. 

— Te aşteaptă? mă întreabă, ochii lui trădând compasiune. 

Mă fâţâi pe trepte şi arunc o privire în casă. Şemineul din 
sufragerie arde încet, dar nu văd pe nimeni mişcându-se în 
întuneric. 

— E acasă? 

Hank face un pas în faţă şi îmi răspunde cu glas scăzut: 

— N-ar trebui să-ţi spun. 

Aruncă o privire peste umăr, apoi se uită din nou la mine. 

— Dar, ca să fiu sincer, n-a prea fost în apele lui 
săptămânile astea. Poate o să-i facă bine să te vadă. 

Apoi, deschide uşa larg şi se dă la o parte ca să trec pe lângă 
el. 

ÎI privesc aproape şocată pentru că mă lasă să intru 
înăuntru, apoi fac, şovăitoare, câţiva paşi prin foaierul de la 
intrare. Îl aud pe Hank plecând şi închizând uşa în urma lui. 

Mă trezesc singură în casa lui Tate. 

Apoi, aud paşi în întuneric. Tate apare pe hol, doar într-o 
pereche de blugi şi cu bustul gol, scăldat în lumina 
fremătătoare. Priveliştea mă lasă fără suflare. În strălucirea 

focului din şemineu, pielea-i bronzată pare şi mai întunecată. 

Vreau să ţip la el, să-i spun că e un ticălos şi că nu are nici 
un drept să mă trateze aşa cum a făcut-o. Vreau să-l fac să se 
simtă cumplit, chiar dacă sper, în adâncul sufletului, că există 
un motiv şi o explicaţie pentru ce-a spus şi a făcut în noaptea 
aceea. Dar, înainte de a apuca să rostesc vreun cuvânt, Tate 
rupe primul tăcerea. 

— Ce cauţi aici? 

— Eu... îngaim, cu mâinile tremurânde, gâtuită de emoție. 

N-am venit aici cu vreun scop anume. Mă priveşte cu ochii 
întredeschişi, de parcă ar încerca să mă vadă mai bine în 
lumina difuză. De parcă motivul mi-ar fi întipărit pe chip. 

Apoi, însă, reuşesc să-mi găsesc cuvintele şi să dau glas 
întrebării pe care trebuie să i-o pun. 

— De ce m-ai alungat în noaptea aceea? 

Se întoarce cu faţa spre flăcările jucăuşe şi scânteietoare din 
şemineu. 

— Pentru că n-am sărutat niciodată pe nimeni? Crezi că 
sunt prea inocentă şi prea plictisitoare pentru tine? Vreau să te 
aud spunându-mi-o în faţă, continui, cu un glas uşor strident. 

— Nu, îmi răspunde, aruncându-mi o privire peste umăr. 

— Şi atunci de ce? insist, făcând un pas înainte. După toate 
eforturile pe care le-ai făcut ca să mă convingi să vin aici, de ce 
m-ai alungat apoi? 

Se întoarce cu faţa spre mine. 

— Nu sunt potrivit pentru tine, îmi răspunde, de parcă asta 
explică totul. 

Pufnesc în râs — un râs rece şi casant. 

— Poftim? Nu credeai asta în urmă cu trei săptămâni când 
refuzai să mă laşi în pace. 

Mai fac un pas spre el şi simt căldura dogoritoare a focului. 

Vreau să înţeleg. 

— Voi ajunge să te rănesc. 

— Ce vrei să spui cu asta? îl întreb, conferind tot mai mult 
volum glasului meu. 

O umbră de tristeţe îi învăluie chipul, iar ochii îi zăbovesc 
din nou asupra focului. 

— Crezi că sunt vreo naivă? Doar pentru că n-am sărutat 
niciodată pe nimeni? E mult mai greu să nu faci aceste lucruri 
decât să le faci, te asigur de... 

— Nu e vorba de asta, mă întrerupe, cu o expresie care-i 
trădează oboseala. 

— Vreau să ştii că nu sunt aşa. Şi pot să hotărăsc singură ce 
lucruri mi se potrivesc şi ce nu, îi răspund, surprinsă de 
propia-mi siguranţă. 

Cu atât mai mult cu cât nici nu ştiu ce vreau. Am venit aici 
ca să-i dau papucii? Sau ca să-i spun că face o greşeală? Nu 
mai ştiu nici eu. 

Clatină din cap, aproape imperceptibil. 

— Ar fi mai bine să pleci. 

— Tu ai început toată povestea asta, tu mi-ai trimis 
buchetul, tu m-ai căutat la muncă, tu ai cumpărat toate florile. 
Eu am vrut să-i pun capăt. După ce-am aflat cine eşti. Dar te-ai 
întors, dornic să-mi oferi o explicaţie. Şi mi-am asumat riscul. 
Apoi, m-ai rănit din nou. Nu ţi-am cerut nimic din toate astea. 
Acum, însă... am venit aici. Şi vreau să... 

Mă opresc, lăsând cuvintele suspendate în aer. 

— Ce vrei? mă întreabă. 

— Nu... îngaim, clătinând din cap. Nu ştiu. 

Mă priveşte, cu buzele depărtate, de parcă mi-ar citi 
gândurile. 

— N-am vrut să te rănesc, îmi răspunde. Nu asta am vrut. 

— Şi atunci, ce-ai vrut? îl întreb, uimită de cuvintele care mi 
se desprind de pe buze. 

Nu mai am încredere nici în propriile gânduri, nici în 
propria voce. Spun lucruri pe care, în mod normal, nu le-aş 
spune niciodată cu glas tare — n-aş îndrăzni nici măcar să le 
gândesc. 

— Charlotte... începe Tate, îndreptându-se, cu paşi 
şovăitori, spre mine, de parcă s-ar teme că voi fugi, fără să mă 
uit înapoi. 

Dar rămân încremenită pe loc. Mii de gânduri mi se 
învălmăşesc în minte, mii de cuvinte mi se amestecă în cap. 

— Îmi pare rău pentru seara aceea, îmi spune, cu o expresie 
îndurerată pe chip, de parcă regretă cu adevărat, de parcă 
amintirile din noaptea aceea îi sfâşie sufletul de durere. Îmi 
pare rău pentru felul în care am reacţionat. Dar m-ai luat prin 
surprindere. Nu mi-am dat seama că sărutul nostru e, de fapt, 
primul tău sărut. Şi, pe de altă parte, nu ştii multe lucruri 
despre mine. 

Trage adânc aer în piept, cu ochii aţintiţi asupra mea. 

— Dar mi-a fost dor de tine. Nu reuşesc să mi te scot din 
minte. Nu ştiu de ce... dar n-am mai trăit de mult acest 
sentiment. Şi, brusc, tu îmi apari în cale, făcându-mă să-mi 
doresc cu ardoare să te sărut şi să te rog să nu mai pleci. Dar 
ştiu că nu trebuie să fac asta. 

— De ce nu? 

— Pentru că s-ar putea să te rănesc. Pentru că trăim în două 
lumi cu totul diferite — şi nu vreau să-ţi distrug universul. 

— Nu crezi că decizia asta îmi aparţine? Sunt suficient de 
inteligentă ca să ştiu la ce mă înham. 

— Da, ştiu. Şi tocmai asta mă incită la tine. Ştii exact ce vrei 
de la viaţă, încotro mergi şi unde vrei să ajungi, şi te invidiez 

pentru asta. 

Descrierea mă face să mă simt puţin stânjenită. De parcă aş 
fi într-adevăr atât de responsabilă şi de previzibilă. Dar poate 
nu mai vreau să fiu aşa — cel puţin, nu atât de previzibilă. 

— Nu vreau să-ţi distrug viaţa. 

— Porneşti de la premisa că relaţia noastră este sortită 
eşecului de la bun început. Că nu poate fi decât un dezastru. 

Nu-mi vine să cred ce spun — pledez pentru o relaţie care 
nici nu există. 

— Cam asta e viaţa mea în ultimul timp. 

— Şi, astfel, nu mai ai de gând să-ţi asumi riscul de a te 
implica într-o altă relaţie? 

Pledoaria mea pare demnă de Holly, nicidecum de mine. 
Eu nu-mi asum niciodată riscuri, decât dacă sunt bine 
calculate. Şi acum mă transform în avocatul riscurilor. Îl rog 
pe Tate să şi le asume. Cred că mi-am pierdut complet 
raţionamentul. Şi mă las acum purtată de glasul inimii. 

Stă la câţiva paşi de mine, cu pieptul gol, scăldat în lumina 
focului din şemineu. Mă ţintuieşte cu privirea, respirând la fel 
de sacadat ca şi mine. 

— Asta vrei? Să-ţi asumi un risc? 

Rămân fără suflare. Deschid gura ca să-i răspund, dar 
cuvintele îmi pier în iureşul de sentimente. Mi-e cu neputinţă 
să mărturisesc ce simt. Nici mie, nici lui. 

Dar înainte de a găsi o cale prin care să ocolesc întrebarea, îl 
văd îndreptându-se spre mine. Îmi cuprinde maxilarul cu 
degetele şi, trăgându-mi uşor capul spre el, îşi contopeşte 
buzele cu ale mele. Rămân împietrită pe loc, incapabilă să 
reacţionez. Dar, încetul cu încetul, încep să mă topesc sub 
imperiul săruturilor lui lacome -— şi îi răspund şi eu cu aceeaşi 
ardoare. Îi sorb cu nesat dulceaţa buzelor şi respiraţia-i 

fierbinte. Îi ating uşor cu degetele pieptul gol şi fluturii din 
stomac încep să-şi agite sălbatic aripioarele. 

ÎI privesc printre genele fremătătoare şi îl văd retrăgându-se 
puţin ca apoi să mă sărute din nou, cu mai multă blândeţe de 
această dată. Inima îmi bate năvalnic în piept, simțind cum 
degetele îi alunecă duios de pe obraz pe gât. 

Îşi retrage mâinile înainte de a ajunge prea departe şi mă 
tem că se va îndepărta de mine, lăsându-mă din nou într-un 
ocean de singurătate. Rămâne, însă, țintuit pe loc şi îmi dă 
după ureche o şuviţă de păr. 

— Îmi pare rău, îmi spune apoi, retrăgându-şi din nou 
mâna, de parcă ar fi încălcat nişte reguli şi mi-ar fi invadat 
spaţiul personal — de parcă şi-ar fi pierdut controlul şi acum 
trebuie să-şi ceară scuze. 

— N-ar fi trebuit să mă port aşa. Dar am fost nevoit. 

— Nu mă frâng atât de uşor cum îţi imaginezi. 

— Încep să realizez asta, îmi răspunde, cu un licăr vesel în 
ochi. 

Tăcerea se aşterne din nou şi inima îmi freamătă în piept, 
dornică să-i simt iar atingerile. Să-i simt buzele contopindu-se 
cu ale mele. Îmi las capul în pământ, încercând să-mi recapăt 
cumpătul. 

— Şi acum ce facem? îl întreb apoi. 

— Depinde de răspunsul pe care mi-l dai, îmi spune, 
țintuindu-mă cu ochi iscoditori. Vrei să-ţi asumi un risc? 

Mă tem că nu-mi voi regăsi vocea ca să-i răspund, dar, spre 
surprinderea mea, cuvintele prind glas, clar şi răspicat. 

— Da, încuviinţez, uimită de fermitatea răspunsului meu. 
Tu vrei? 

Face încă un pas spre mine, creându-mi impresia că 
intenţionează să mă sărute din nou, dar se opreşte. 

— Mai mult ca orice, îmi răspunde, în cele din urmă. 

Apoi, însă, lumina îi piere din ochi, învăluită într-o umbră 
misterioasă și indescifrabilă. 

— Dacă vrem să pornim la drum împreună, atunci trebuie 
s-o lăsăm mai moale, continuă, înghițind în sec. 

ÎI privesc încruntată, căci nu ştiu unde vrea să ajungă. 

— Trebuie să mă asigur că nu vei avea de suferit, adaugă 
apoi. 

Clatin din cap, căci nu înţeleg; ce vrea să spună. 

— Trebuie să respectăm anumiţi paşi. 

— Cum adică? 

— Trebuie să ţinem seama de anumite reguli, care ne vor 
ajuta să rămânem împreună. 

— Parcă am încheia o afacere, îi răspund, uşor stingheră. 

— Numai aşa putem fi împreună. Numai aşa pot să te 
protejez. 

— Dar nu trebuie să mă protejezi, îi ripostez. 

— Ba da, trebuie, îmi răspunde, tresărind uşor. 

— Am senzaţia că vrei mai degrabă să controlezi situaţia 
decât să mă protejezi. De ce anume vrei să mă aperi? 

— Viaţa o ia razna uneori, îmi răspunde, oftând adânc. Şi 
lucrurile se precipită în universul meu. Nu vreau să devii 
prizoniera lumii mele. Nu vreau să faci ceva ce nu-ţi doreşti. 

— Te asigur din nou că sunt perfect capabilă să iau singură 
propriile decizii, îi ripostez, spumegând de furie. 

— S-ar putea să nu fii pregătită pentru anumite lucruri — 
pentru haosul pe care va trebui să-l înfrunţi alături de un tip 
ca mine. Ai văzut ce s-a întâmplat în seara aceea. Ai văzut 
mulţimea dezlănţuită a fanilor, care vor cu toţii o bucăţică din 
mine. Ar putea fi copleşitor. Şi vreau să te protejez. De aceea, 
trebuie să facem totul pas cu pas, fără să ne grăbim. 


100 


— Ce înseamnă asta? Că tu vei hotărî când ne vom vedea, 
când vom ieşi împreună, cât de departe vom merge? 

Îşi trece mâna peste ochi, cu un gest obosit. 

— Ştiu că ţi se pare cumva extrem, dar nu înţelegi despre ce 
vorbesc. Ce-ai văzut în noaptea aceea reprezintă doar vârful 
icebergului. Toate acţiunile mele sunt amplificate, puse sub 
lupă şi atent judecate. Trebuie să-mi... controlez până şi cele 
mai mici gesturi. 

— Şi vrei să mă controlezi şi pe mine? 

— Nu. Dar trebuie să înţelegi că o relaţie cu mine nu e o 
relaţie obişnuită. Implică anumite obstacole pe care numai eu 
ştiu cum să le evit. Asta înseamnă că trebuie să impun 
anumite graniţe. Pentru binele amândurora. 

— Adică, reguli. Ce facem dacă vreau să te văd, dacă vreau 
să te sărut? Am voie să fac asta? îl întreb, cu glas tăios şi 
braţele încrucişate, împiedicându-l să mai facă vreun pas. 

— Da, fireşte, îmi răspunde, oftând adânc. Dar în anumite 
limite, cel puţin, la început. Trebuie să ai încredere în mine. 

Clatin din cap şi îmi aţintesc privirea într-un punct mort, 
scrâşnind din dinţi. 

— N-am ce să fac, Charlotte. Asta e situaţia, îmi răspunde, 
cu glas nici implorator, nici încurajator, căci nimic nu-mi mai 
poate alina acum sufletul. 

Inelul mamei pare deodată să-mi atârne greu pe mână. Îl 
ating cu degetul mare. 

— Nu, îi spun, simțind fiori reci pe şira spinării. Nu asta îmi 
doresc — nu aşa. Încerc să înţeleg, dar nu faci altceva decât să 
impui limite. Nu aşa trebuie să se desfăşoare o relaţie. 

— E singura cale, îmi răspunde, neclintit ca o stâncă. 

Îmi simt gura uscată. Nu-mi vine să cred ce spune. Îmi las 
braţele pe lângă corp şi îmi îndrept umerii, cu ochii pironiţi 

asupra lui. 

— Atunci, cred că nu putem fi împreună, îngaim, făcând un 
pas în urmă, cu mâinile tremurânde. 

De când mă ştiu, am avut grijă să deţin frâiele asupra vieţii 
mele — să-mi controlez viitorul şi să iau numai hotărârile 
corecte. Să merg pe drumul pe care mi l-am conturat cu atâta 
trudă, cum a spus bunica mea. N-am permis nimănui să mă 
controleze şi n-am de gând s-o fac nici acum. 

Nu încearcă să mă oprească şi să mă convingă să rămân, 
dar îi simt privirea aţintită asupra mea în timp ce străbat 
foaierul. 

Îl vreau... dar nu aşa. 

les ca o furtună pe uşa de la intrare, fără să mă uit înapoi, 
cu ochii înotând în lacrimi. 

Aerul rece al nopţii mă învăluie în mantia sa întunecată şi îl 
trag adânc în piept, imaginându-mi că îmi va răcori sufletul 
mistuit de dor şi trupul încins de dorinţă. Trupul pe care l-a 
dezmierdat cu atingerile sale. 

Şi pe care nu-l va mai dezmierda niciodată. 


Arunc păturile de pe mine, udă de năduşeală şi 
înfierbântată. Căldura îmi pare aproape palpabilă. Prin 
fereastra deschisă de lângă pat nu pătrunde nici o boare de 
vânt. Doar zumzetul insectelor aflate într-o lume în mişcare. 

Îmi ţin ochii închişi şi stau întinsă peste cearceafuri. 
Gândurile refuză, însă, să-mi dea pace, invocând fără încetare 
amintirea lui Tate. Îi simt încă atingerea mâinilor şi buzele 
contopite cu ale mele, şi îi aud glasul şoptindu-mi versuri la 
ureche. 

Vrei să-ți asumi un risc? m-a întrebat, ceva mai devreme, 
stând în fața mea imediat după ce ne-am sărutat. Trebuie să 
controlez totul. Numai aşa putem fi împreună. Numai aşa te pot 

proteja. Cuvintele lui îmi răsună necontenit în minte. De ce 
trebuie să dețină controlul? De ce se teme? Şi de ce e atât de 
sigur că voi avea de suferit? 

Mă răsucesc în pat, îndesându-mi faţa în pernă ca să-mi 
sufoc gândurile şi să apuc să adorm câteva ore. 

Trebuie să ai încredere în mine, mi-a spus. Şi îmi doresc — cu 
disperare — să am încredere în el. Dar nu ştiu cum să fac. N-am 
avut niciodată vreo relaţie — şi de aceea, n-am nici termen de 
comparaţie. Dar sunt convinsă că nici unul din partenerii lui 
Carlos n-a simţit nevoia să deţină controlul în relaţia lor. 

Ştiu că Tate e diferit. E celebru şi bogat, ducând, probabil, o 
viaţă pe care nici nu mi-o pot imagina. Dar Tate se teme că s-ar 
putea să mi se întâmple ceva — că relaţia noastră ar putea să- 
mi distrugă viaţa. 

Mă întorc pe spate şi îmi aţintesc privirea în tavanul alb şi 
zgrunţuros. N-am nevoie de protecţia lui. Sunt perfect 
capabilă să iau propriile hotărâri. 

Şi să-mi asum greşelile. 

Dar dacă asta îmi doresc cu adevărat, atunci de ce mă tem? 
Dacă vrea să deţină controlul - foarte bine. Dacă vrea să 
traseze cursul relaţiei noastre — n-are decât. Cui îi pasă? Dacă 
vrea să impună graniţe relaţiei noastre — n-am de ce să mă 
împotrivesc. Merită să-mi asum riscul. 

E viața mea. Dacă îl vreau cu adevărat, atunci trebuie să-l 
am. Nu-mi pasă de contracte. Sau de clauze. 

Mă răsucesc în pat şi mă uit la ceasul mobilului — 3:10 
dimineaţa. Verific lista apelurilor şi îi găsesc numărul rămas în 
telefon din seara în care m-a sunat stând în faţa florăriei. După 
doar un singur apel, îi aud vocea armonioasă şi profundă. 

— Charlotte? 

— De acord, îi spun la telefon. 

Îmi simt trupul la fel de încordat, presărat acum cu 
broboane reci de sudoare. 

— Facem cum vrei tu. 

Oftez adânc în timp ce tăcerea se aşterne printre noi. Îi aud 
respiraţia la celălalt capăt al firului — atât de clară că, dacă aş 
închide ochii, mi l-aş imagina în cameră, alături de mine. 

— M-am gândit la tine toată noaptea, îmi răspunde, în cele 
din urmă. N-am reuşit să închid un ochi. 

Asta explică motivul pentru care mi-a răspuns atât de 
repede. 

— Mă bucur că te-ai răzgândit. 

Îi simt zâmbetul din glas şi îmi dau seama că am luat 
hotărârea corectă. 

Nu-mi mai pasă de nimic. 

Nici de limite sau graniţe. 

Nici de regulile pe care mi le-am impus cândva. 

ÎI vreau doar pe el. 

Nouă 


— Ce-ai păţit? mă întreabă Carlos, rezemându-şi cotul de 
dulapul din metal aflat lângă al nostru. 

Amintirea nopţii trecute încă îmi tulbură gândurile: 
telefonul pe care i l-am dat lui Tate la ora 3 dimineaţa sau 
pielea încinsă şi presărată cu broboane de sudoare. Îmi 
stăvilesc zâmbetul ca să nu-mi trădez gândurile în faţa lui 
Carlos. Nu mă simt încă pregătită să-i mărturisesc idila mea cu 
Tate. Poate că mă tem de ce-ar putea să-mi spună — de faptul 
că, în ciuda tachinărilor lui, s-ar putea să fie dezamăgit pentru 
că mi-am încălcat politica „anti-întâlniri”. Pe de altă parte, nu 
mă întâlnesc cu oricine, ci cu Tate Collins. Şi nu vreau să 
dezvălui această informaţie — căci, dacă spectacolul florilor 
primite în clasă mi s-a părut stânjenitor, nici nu vreau să mă 
gândesc ce s-ar întâmpla dacă relaţia noastră ar deveni 
cunoscută. Aşa că, deocamdată, păstrez totul sub tăcere. 
Indiferent cât îmi displace faptul că îi ascund lui Carlos micul 
meu secret, încerc să mă supun regulilor lui Tate şi să facem 
totul pas cu pas. 

— La ce te referi? îl întreb, lăsând rucsacul în dulap. 

— Radiezi. 

— Nu e adevărat, îi răspund, atingându-mi obrajii cu 
degetele, în speranţa de a-mi şterge fericirea ce mi se citea pe 
chip. 

Îmi scot manualul de istorie, a cărui copertă cafenie este 
presărată, de la un capăt la altul, cu flori exotice şi siluete 
surprinse în paşi de dans în timpul cursurilor plictisitoare de 
istorie ale domnului Trenton. 

— Ba da, insistă Carlos, aplecându-se spre mine. Te cunosc 

mult prea bine şi pot să spun cu mâna pe inimă că eşti 
răvăşitoare. Un progres, fără îndoială, faţă de ultimele trei 
săptămâni, când ai fost cumplit de posacă. 

Amy Rogers încearcă să se strecoare pe lângă Carlos ca să 
ajungă la dulapul ei, dar el nici nu se urneşte din loc, 
aşteptând mai întâi să-i răspund. 

— N-am fost posacă, îi ripostez, aruncându-i o privire 
mânioasă. 

Cuvintele mi se par patetice chiar şi mie. 

— Mă bucur că e vineri, adaug apoi, de parcă apropierea 
sfârşitului de săptămână constituie motivul fericirii mele. 

Carlos pare să mă creadă. 

— Îmi pare bine că vechea mea Charlotte a revenit printre 
noi. Şi eu simt cu disperare nevoia unui weekend liber. 
Doamna Duncan ne-a dat atâtea teme la analiză matematică, 
încât îmi vine să dau foc manualului. 

— Sunt convinsă că regizarea unei demonstraţii se va 
dovedi o soluţie extrem de eficientă, îi răspund, cu un zâmbet 
pe buze. 

— Mă bucur că eşti de acord cu mine. Mâine, sunt hotărât 
să-mi înec amarul dând iama în filmele de pe Netflix. 

Încuviințez din cap când telefonul îmi sună în geantă. Încep 
să scotocesc după el. 

— Ne vedem la ora de engleză, îmi spune Carlos. Şi, 
Charlotte... bine ai revenit printre noi! 

Apoi, se întoarce şi îşi croieşte drum prin marea de elevi ce 
se îndreaptă deja spre clase. 

Scot telefonul, al cărui ecran încă luminos îmi semnalează 
prezența unui mesaj. 

De la Tate. 

Putem să ne vedem? 

Inima îmi bate năvalnic, gata parcă să-mi iasă din piept. 
Scrutez cu privirea holul înţesat de oameni, temându-mă că 
cineva ar putea să-şi dea seama că îi scriu mesaje lui Tate 
Collins. Dar toată lumea mă ignoră — ca de obicei. 

Da, îi răspund apoi. 

Un alt mesaj apare iute pe ecran. Astăzi? 

Mă pregătesc să-i răspund când clopoţelul răsună din boxa 
de pe hol: mai sunt doar cinci minute până la începerea orelor. 
Trântesc uşa dulapului şi mă strecor prin mulțime. Spune-mi 
unde, îi răspund, pe drum, şi apăs pe TRIMITE. 

Ziua se târâie cu o lentoare cumplită. Recapitulăm materia 
pentru examene, dar abia reuşesc să mă concentrez, iar testul- 
fulger de la istorie nici nu-mi amintesc să-l fi terminat. 

În afară de oboseala acumulată după o noapte nedormită, 
gândurile la Tate şi la răspunsul ce nu pare să mai vină mă 
împiedică să mă concentrez. 

La sfârşitul orelor, ies, împreună cu Carlos, pe uşile masive 
ale şcolii şi, copleşită de soarele puternic, ce se strecoară 
printre palmierii străjuiţi de-a lungul străzii, îmi duc mâna la 
ochi. Carlos vorbeşte neîncetat, povestindu-mi cum, la ora de 
educaţie fizică, a lovit-o cu mingea în faţă pe Amanda Coats în 
timpul unei partide de dodgeball’. 

— M-am simţit îngrozitor, îmi spune el. Dar fata aia poartă 
prea mult machiaj la orele de educaţie fizică şi mingile par 
atrase de chipul ei... 

Nu mai aud continuarea poveştii. Scrutez strada cu 
privirea, dincolo de mulţimea de studenți care ies pe porţile 
şcolii. 

Şi zăbovesc asupra unei maşini parcate lângă trotuar — 


3 Joc format din două echipe de jucători, care își aruncă mingiile unii altora, 
evitând să fie loviți. (N. tr.) 

maşina lui Tate. 

— Am auzit că Mike Logan dă o petrecere diseară, aud din 
nou glasul lui Carlos. Poate ar trebui să mergem şi noi. S-ar 
putea să ne distrăm. 

— Nu pot, îi răspund, desprinzându-mi ochii de la maşină 
ca să-l privesc pe Carlos. 

N-a observat-o încă. 

— Dar ce faci diseară? E vineri, Char. Poţi să amâni temele 
şi pentru mâine. Ai spus că Holly ţi-a dat liber în seara asta. 

— Da, aşa e... îi răspund, îndesându-mi după ureche o 
şuviţă de păr. Dar trebuie să încep să învăţ din timp pentru 
examenul la istorie. Am făcut praf testul de azi. 

— Mă îndoiesc. Charlotte Reed nu face niciodată testele 
praf. 

Are dreptate, dar în ultimele trei săptămâni, nu m-am 
concentrat deloc asupra materiilor de la şcoală, încât nici 
notele mari nu mai pot salva acum situaţia, iar admiterea la 
Stanford planează ameninţător deasupra mea. 

— Mă revanşez săptămâna viitoare. Te invit la mine să bem 
împreună o cafea şi să vedem un reality-show. 

— Bine, îmi răspunde, oftând zgomotos şi sărutându-mă pe 
obraz, deşi e încă supărat pe mine. Sună-mă mâine! Am 
nevoie de ajutorul tău la problemele de analiză matematică. 
Nu uita! 

Îi fac cu mâna, în timp ce se îndepărtează, prefăcându-mă 
că scotocesc prin rucsac. În clipa în care Carlos traversează 
strada şi se pierde în mulţime, cobor treptele şi mă îndrept 
spre maşină. Nu s-a mişcat din loc de când am ieşit din 
clădirea şcolii. Poate că mă înşel — poate că nu e Tate. 

Şi atunci se deschide portiera. 

Ezit şi încerc să străpung cu privirea interiorul întunecos. 

— Vii? se aude un glas în întuneric - glasul lui Tate. 

Inima îmi tresaltă în piept şi scrutez iute împrejurimile. 

Numai Jenna Sanchez, măcinată încă de invidie pentru 
buchetul de trandafiri pe care l-am primit în ziua aceea, la ora 
de engleză, îşi ridică ochii spre mine din cercul de prieteni cu 
care stă de vorbă pe trotuar. Dar mă ignoră la fel de repede. 

Îmi scot rucsacul şi mă urc în maşină. Tate îmi zâmbeşte. 
Pare aproape timid. 

— Bună! mă întâmpină. 

— N-am ştiut că vii să mă iei. 

— Am vrut să-ţi fac o surpriză. 

— Şi ai reuşit. 

Încerc să-mi stăvilesc zâmbetul ce ameninţă să-mi trădeze 
sentimentele. Nu vreau să ştie cât sunt de fericită să-l văd. Mă 
simt ca o adolescentă prostuţă, copleşită de primii fiori de 
iubire, şi nu-mi stă deloc în fire să fiu aşa. 

— Ştiu că probabil încă mai ai îndoieli. Dar după ce m-ai 
sunat azi-noapte, abia aşteptam să te văd. 

Îmi îndrept privirea spre el. Are buzele arcuite şi ochii 
întunecați. Pare învăluit în voaluri de mistere pe care n-am 
reuşit încă să i le desluşesc. Inima îmi freamătă numai când îl 
privesc. Nu mai simt nici urmă de oboseală. Prezenţa lui Tate 
îmi trezeşte toate simţurile la viaţă. 

Observ atunci că ţine în mână o panglică neagră. 

— Ce faci cu asta? îl întreb. 

— Te leg la ochi, îmi răspunde, zâmbind. 

Gropiţa îşi face iute apariţia în obraz. 

— Vreau să-ţi fac încă o surpriză. 

Ezit, agitându-mă neliniştită pe scaun. Glumeşte, nu-i aşa? 
Cum să mă lege la ochi? Ar trebui să plec. Să mă duc acasă, să- 
mi fac temele, să am grijă de Leo — orice, dar nu asta. Rămân, 

însă, ţintuită pe loc. 

— Charlotte! Ai încredere în mine? mă întreabă, cu glas 
duios. 

Mi-a spus ceva similar şi cu o noapte în urmă. Ştiu că e 
important pentru el şi vreau să ştie că mă străduiesc. Că vreau 
să dau o şansă relaţiei noastre. 

— Da, am, îi răspund, dând din cap. 

Mă întorc apoi cu faţa spre geam. Şi-mi privesc propria 
imagine: ochii mari şi chipul încadrat de păr. Apoi, imaginea 
dispare. Tate îmi acoperă ochii cu panglica neagră, iar eu îmi 
muşc buza de jos. 

— E prea strâns? mă întreabă, mângâindu-mi urechea cu 
glasul său şoptit. 

Clatin din cap. Un val de căldură mă învăluie în clipa în 
care îi simt respiraţia fierbinte. 

— N-ai voie să tragi cu ochiul, adaugă apoi. 

Maşina începe să se mişte, strecurându-se în trafic. 

Pentru că văzul mi-a dispărut, celelalte simţuri se 
acutizează. Îi aud respiraţia lentă şi relaxată. Şi îi simt 
parfumul apei de colonie, ce se împleteşte cu aerul sărat al 
mării. Încerc să-mi imaginez atingerile mâinilor sale pe trupul 
meu gol. 

Un timp, niciunul dintre noi nu mai spune nimic, dar Tate 
spulberă apoi tăcerea. 

— La ce te gândeşti? 

— La ni... încep, apoi mă opresc. 

Îmi dau prea bine seama că vrea un răspuns sincer, o simt 
din tonul glasului său — vrea adevărul. Dar nu pot să-i spun că 
încerc să-mi imaginez atingerile mâinilor sale pe trupul meu 
gol. 

— Mă gândesc la ocean, îi răspund, oferindu-i adevărul 

doar pe jumătate. 

— Adică? 

— La aerul sărat, la soare şi la nuanțele de verde ale apei. 
Şi... 

Mă opresc, lăsând cuvintele suspendate în aer, dar Tate nu 
rupe tăcerea. Abia de-i mai aud respirația acum, de parcă 
aşteaptă cu sufletul la gură să-mi duc gândul la bun sfârșit. 

— Mă gândesc la mângâierea valurilor ce-ţi ating picioarele, 
îi spun apoi. Când eram mică, mă gândeam că marea vrea să 
te tragă în adâncurile ei. Uneori, aş vrea să mă las purtată pe 
valurile ei, spre adâncurile sale nemărginite... până voi ajunge 
pe un continent îndepărtat. Îmi place tabloul ăsta. 

Se aşterne iar tăcerea şi mă întreb dacă mă priveşte. 

— Îmi place cum gândeşti, îmi răspunde, în cele din urmă. 

ÎI aud mişcându-se pe scaun. 

Îmi plimb limba pe buze şi îmi muşc buza de jos. Îl aud pe 
Tate trăgând adânc aer în piept. 

— Charlotte... îmi spune, cu glas implorator. 

— Ce e? 

— Nu mai face aşa, te rog! 

— De ce nu? îl întreb. 

Spre marea mea uimire, mă simt din nou în largul meu. 
Începe să-mi placă. Îmi cuprind din nou buza între dinţi şi o 
muşc uşor. Simt fiori din cap până în picioare, căci îi simt 
privirea aţintită asupra mea. Simt că mă atinge, deşi n-o face. 
Îi simt dinţii muşcându-mi buza, deşi nu sunt ai lui, ci ai mei. 

— Charlotte, potoleşte-te! îmi spune cu un zâmbet în glas. 
Nu ştiu dacă pot să rezist. Mă înnebuneşti. 

Aşadar, nu e singurul care deţine puterea aici, orice-ar 
spune. Mă sprijin, zâmbind, de spătarul scaunului. 

Maşina încetineşte uşor şi apoi se opreşte. Zgomotele 

oraşului se aud acum undeva în depărtare. Nu mai suntem pe 
o stradă principală. 

Simt o pală de vânt în clipa în care se deschide portiera — 
mă învăluie de jur împrejur şi îmi face pielea de găină, chiar 
dacă aerul este cald şi înmiresmat. Tate mă ia de mână şi mă 
ajută să cobor din maşină. Tresar sub atingerea lui, de parcă 
ceva m-ar fi curentat. Un claxon se aude în depărtare. Habar 
nu am unde suntem. 

Mergem câţiva paşi, apoi intrăm într-o clădire, unde în aer 
pluteşte un miros vag de praf şi tapiţerie. 

Mă lovesc cu piciorul de ceva tare. 

— Trepte, îmi spune Tate, stând lângă mine. 

Ridic, şovăitoare, piciorul drept, temându-mă să nu mă 
împiedic şi să cad. Dar Tate mă ţine cu putere — îi simt mâna 
pe spate şi degetele împletite cu ale mele — în timp ce urcăm 
nişte trepte acoperite de un covor. 

— Unde suntem? îl întreb când ajungem în capul scărilor. 

Bâjbâi de jur împrejur cu mâna liberă în speranţa că voi găsi 
ceva ce-mi va oferi răspunsul la întrebare. Mă „lovesc” doar 
de aer. lar Tate tace chitic. Mă îndeamnă să merg mai departe, 
apoi îmi dă drumul complet. Mă simt pierdută şi fără 
echilibru. Am senzaţia că pot să cad în orice clipă. 

— Tate! îl strig în şoaptă, atingând cu degetele panglica ce- 
mi acoperă ochii. 

Îl simt, însă, în spatele meu, plimbându-şi încet mâinile pe 
braţele mele. Rămân fără suflare în clipa în care degetele îi alu- 
necă pe gât şi apoi pe ceafă. Îmi desface, în cele din urmă, 
panglica de la ochi şi o lasă să cadă. 

Clipesc de câteva ori ca să mă obişnuiesc cu lumina difuză a 
unei săli imense. Este un cinematograf — impresionant şi 
frumos decorat — cu un tavan boltit şi cortine roşii, lungi până 

la podea. Ne aflăm într-o lojă de la etajul al doilea, de unde 
putem vedea scaunele goale de la parter şi ecranul enorm din 
fața noastră. De un perete stau rezemate câteva scări mobile, 
iar podeaua este acoperită cu o pânză albă, pe care se află mai 
multe cutii de vopsea. Cinematograful este în renovare. 

— Se numeşte Lumiere, îmi spune Tate. Ai auzit de el? 

Clatin din cap, privindu-l pentru prima oară de când m-a 
legat la ochi. Pare neliniştit, de parcă ar aştepta să-i spun că 
îmi place surpriza. 

— E uluitor, îi spun apoi. 

— Este unul dintre primele cinematografe din Hollywood. 
De-a lungul anilor, a fost închis şi redeschis de nenumărate 
ori, difuzând în mare parte filme de mâna a doua. Acum, însă, 
îl renovează, în sfârşit. 

Mă apropii de balustradă şi, strângând cu mâinile bara rece 
din metal, scrutez cu privirea parterul vast de sub noi. Mai 
multe scaune lipsesc de pe câteva rânduri. 

— Avem voie să fim aici? îl întreb apoi. 

— Am tras câteva sfori, îmi răspunde, cu un zâmbet 
fermecător pe buze. 

Mă întorc şi dau cu ochii de o măsuţță aşezată între 
balustradă şi primele locuri din lojă. Pe ea se află o sticlă de 
apă minerală, un castron imens cu floricele şi câteva 
farfurioare din sticlă cu diverse sortimente de bomboane 
colorate. 

Nici nu apucăm să ne aşezăm bine pe scaune, că luminile 
încep să se stingă, controlate de mâini nevăzute. Totul este 
perfect dirijat. Nu-mi vine să cred că stau aici — cu Tate Collins 
— într-un cinematograf închis încă publicului larg. Cum poate 
cineva să închirieze un loc ca acesta? Oare cât o fi costat? Dar 
nu îndrăznesc să-l întreb nimic din toate astea. 

— La ce ne uităm? îl întreb în schimb. 

— O să vezi, îmi răspunde, ridicând din sprâncene, într-o 
provocare tacită. 

Ca la un semn, ecranul imens licăreşte în faţa noastră, iar 
luminile difuze se joacă vesele pe chipul lui Tate. Imagini alb- 
negru prind contur pe ecran: mai întâi, vedem harta Africii, 
apoi scena distorsionată a unei pieţe aglomerate. Sonorul are 
ecouri îndepărtate, tipice pentru filmele vechi. Un zâmbet îmi 
apare pe buze, amintindu-mi seara petrecută la Lola's — 
uimirea ce i se citea pe chip când i-am spus că n-am văzut 
niciodată Casablanca. Şi acum îl vom vedea... împreună. 

În întunericul din cinematograf, îi simt ochii lui Tate aţintiţi 
asupra mea. Stă neclintit ca o stană de piatră, rezemat de 
spătarul scaunului, şi mă scrutează cu o privire aproape 
palpabilă în timpul primelor scene ale filmului când 
Humphrey Bogart o sărută pe Ingrid Bergman, cândva la Paris 
- locul în care s-au îndrăgostit pentru prima oară. Mă aştept să 
mă atingă, să-i simt degetele împletindu-se cu ale mele. La un 
moment dat, când se apleacă să-mi toarne nişte apă, am 
senzaţia că o să-mi mângâie genunchiul, dar nu mă atinge, nici 
măcar o dată. Păstrează distanţa. Numai privirea şi-o plimbă 
peste trupul meu. 

La sfârşitul filmului, când cei doi îndrăgostiţi îşi iau rămas- 
bun, iar avionul se pierde în zarea întunecată, ecranul devine 
alb, iar luminile se aprind din nou. Tate se întoarce spre mine, 
zăbovind cu ochii pe buzele mele. 

— Ţi-a plăcut? 

Îmi plimb degetul pe braţul scaunului dintre noi — un 
obstacol ce pare de netrecut. 

— A fost frumos, îi răspund, neştiind cât de sinceră ar 
trebui să fiu, căci mi-e greu să uit că a orchestrat această 

surpriză uluitoare. 

— Dar? mă întreabă, intuind, ca de obicei, lucrurile rămase 
nespuse. 

— Este atât de tragic! 

— De ce crezi asta? 

— Nu rămân împreună. Filmul se încheie odată cu plecarea 
eroinei. Mi se pare un final cumplit de trist. 

— Aşadar, nu ţi-a plăcut, conchide el. 

Dar, departe de a fi dezamăgit cum m-am temut, pare mai 
degrabă curios. 

— Ba da. Mi-a plăcut. Este un film extraordinar. Dar nu aşa 
m-am aşteptat să se încheie. Nu mi se pare corect, îi 
mărturisesc cu sfială. 

— Este o poveste de dragoste clasică, îmi reaminteşte, cu un 
licăr vesel în ochi. 

— Dar vreau să rămână împreună. Aceasta este chintesența 
unei poveşti de dragoste, nu-i aşa? Doi îndrăgostiţi care 
sacrifică totul ca să fie împreună. 

N-am fost niciodată o romantică, dar până şi eu iubesc 
Romeo şi Julieta. 

— Dar au făcut sacrificii, răspunde Tate, şovăitor, 
alegându-şi cuvintele cu grijă. Au renunţat unul la celălalt, 
chiar dacă se iubeau nebuneşte. Uneori, viața te împiedică să 
fii alături de cel pe care îl iubeşti. 

Ştiu că s-ar putea să dau dovadă de prea multă îndrăzneală 
şi poate nici n-ar trebui să dau glas întrebării ce-mi stă pe 
buze, dar curiozitatea nu-mi dă pace. Sunt multe lucruri pe 
care nu le ştiu despre el. Şi vreau să le descopăr. 

— Ai fost vreodată îndrăgostit? 

Se ridică în picioare. Blugii îi alunecă sub talie. 

— Nu, îmi răspunde, scurt şi tăios. Dar tu ai fost? 

— Glumeşti! Fii serios, te rog, doar ţi-am spus că n-am 
sărutat niciodată pe nimeni. 

Am senzaţia că vrea să-mi zâmbească, dar mă înşel. Privirea 
îi rămâne pironită într-un punct mort. Încerc să străpung 
umbra ce-i învăluie ochii reci şi întunecaţi, să descopăr ce se 
ascunde dincolo de maxilarul încleştat şi chipul distant. 

— Eşti gata? mă întreabă, în cele din urmă. 

Mă ridic încet şi dau ocol lojei ca să admir încă o dată sala 
impresionantă a cinematografului. 

— Îţi mulțumesc. Nu voi uita niciodată acest moment. 

Îmi ia mâna într-a sa, împletindu-şi degetele cu ale mele, şi 
coborâm treptele acoperite cu un covor roşu spre o uşă de 
metal. Tesla — am aflat că maşina neagră şi elegantă a lui Tate 
se numeşte Tesla — ne aşteaptă afară. S-a aşternut amurgul cât 
am stat la cinema. 

Îmi deschide portiera şi mă pregătesc să urc în maşină când 
privirea îmi este atrasă de un grup de fete ce se plimbă pe 
trotuar. Poartă rochiţe scurte şi strălucitoare, ce flutură 
seducător în bătaia vântului, şi pantofi cu tocuri periculos de 
înalte. Realizez cu stupoare cât de banală pot să fiu — cu blugii 
mei scurți, cu balerinii murdari şi părul prins în coadă. 

Nu ies cu nimic în evidenţă. Nu semăn cu fetele acelea. Nu 
sunt nici Jenna Sanchez, nici Sophie Zinese, care atrag atenţia 
ori de câte ori ies pe stradă. Şi, deşi sunt conştientă de faptul 
că rochiile strălucitoare şi tocurile înalte nu le conferă 
posesoarelor lor un statut mult mai aparte, mă simt cuprinsă 
de invidie — căci îmi imaginez că acesta este prototipul unei 
fete demne de Tate. 

Îmi doresc deodată o garderobă plină de rochii, de bluze 
negre, mulate pe corp, şi de încălţăminte de firmă pe care să le 
port când suntem împreună. Dar nu le am. Şi Tate rămâne cu 

mine. 

— S-a întâmplat ceva? mă întreabă el. 

— Nu, îi răspund, urcându-mă în maşină. 

Nu i-au scăpat privirile admiratoare pe care le-am aruncat 
fetelor elegante. 

Străbatem drumul în tăcere — nu o tăcere stânjenitoare, ci o 
tatonare tacită, ca atunci când aştepţi ceva. Nu-mi vine să cred 
că sunt aici. Şi nu pentru că am ieşit împreună cu Tate Collins. 
Ci pentru că am acceptat o întâlnire, pentru că — în ciuda 
eforturilor pe care le-am depus ca să înlătur din viaţa mea 
prezenţa băieţilor ca Tate — îmi doresc ca ziua de astăzi să nu 
se mai sfârşească. Două glasuri se ciocnesc în mintea mea — 
unul îmi spune să mă opresc, celălalt să mai fac încă un pas. 

Îi spun lui Tate să parcheze la un bloc depărtare de casa 
mea. Nu vreau ca bunica sau Mia să mă vadă coborând dintr-o 
maşină ca asta. Dacă buchetul de flori a atras după sine o 
minciună nevinovată, prezenţa mea alături de Tate Collins ar 
implica interogatorii mult mai serioase. 

Tate coboară pe trotuar şi scrutează împrejurimile cu 
privirea — casele şi clădirile de locuinţe, balcoanele înțesate cu 
grătare, scaune de plastic şi biciclete sau Buickul vecinului 
meu, care zace de ani de zile, în acelaşi loc, mâncat de rugină. 
Un băiat joacă baschet pe trotuar, agitându-şi din când în când 
braţele, ca un karatist. Nici nu ne observă. 

— De cât timp locuieşti aici? mă întreabă Tate. 

Aş vrea să poleiesc cumva locurile, să-i spun că nu e atât de 
urât cum pare sau că locuim aici doar temporar. Dar asta n-ar 
schimba cu nimic lucrurile — căci aceasta este casa mea. 

— De când mă ştiu, îi răspund. Eu şi sora mea ne-am mutat 
cu bunica atunci când eram foarte mici. 

— Sora mai mică sau mai mare? 

— Mai mare. 

— E la fel de inteligentă ca tine? 

— Da şi nu. 

Schiţează un zâmbet, intuind faptul că răspunsul meu 
ascunde o poveste mult mai complicată. 

— Îţi mulțumesc pentru film, îi spun din nou. 

— Mă bucur că, pe de-o parte, ţi-a plăcut, pe de alta, l-ai 
urât. 

— Nu l-am urât, îi răspund, zâmbindu-i şi eu. Doar că nu 
sunt de acord cu sfârşitul. 

— Atunci, eşti o romantică? 

— Numai de curând, îi spun, îmbujorându-mă toată. 

Stăm doar la câţiva paşi depărtare unul de celălalt. 
Apropierea lui îmi stârneşte amintiri ameţitoare — îi simt 
buzele contopindu-se cu ale mele şi îi văd trupul gol scăldat în 
lumina focului din şemineu. Imaginile de aseară îmi stârnesc 
fiori din cap până în picioare. 

Fac, inconştientă, un pas spre el, micşorând distanţa dintre 
noi. Vreau să-i simt din nou dulceaţa buzelor şi să-i sorb 
respiraţia rece şi fierbinte deopotrivă. Rămân fără suflare. 

Îmi atinge talia cu mâna şi mă strânge cu degetele de şold. 
Nu mă trage, însă, mai aproape, ba, dimpotrivă, mă împinge 
uşor, oprindu-mă pe loc. 

— Facem totul pas cu pas, ai uitat? îmi spune apoi. 

Îşi plimbă privirea de la buzele la ochii mei. Pufnesc 
aproape în râs. Toată viaţa mi-am petrecut-o evitând prezenţa 
băieţilor — a băieţilor ca Tate, în mod deosebit. Mi-am imaginat 
că vor doar un singur lucru de la mine. Şi acum eu sunt cea 
care îşi pierde cumpătul, în timp ce Tate încearcă să mă 
tempereze. 

— Corect, îi răspund, îndreptându-mi umerii. 

Ar trebui să mă bucur pentru că nu vrea să grăbească 
lucrurile. Nici n-ar trebui să-mi doresc altceva. Şi cu toate 
astea... 

— Noapte bună, Charlotte Reed, îmi spune apoi, 
retrăgându-şi mâna de pe şoldul meu. 

— Noapte bună, Tate Collins, îi răspund, cu glas stins, 
făcând un pas înapoi pe trotuar. 

Aud zgomotul domol al maşinii în timp ce mă îndepărtez, 
dar nu mă uit înapoi. Nu vreau să fiu eu cea care priveşte 
înapoi. Dar ştiu că mă urmăreşte cu privirea până dispar după 
colț. 

Şi îi simt ochii aţintiţi asupra mea mult timp după ce m-am 
băgat în pat, printre aşternuturile răcoroase şi îl văd 
strângându-mi şoldul cu degetele, împiedicându-mă să mă 
apropii, să-l ating şi să-l sărut. 

Şi adorm visându-i mâinile. 

Zet 


Telefonul îmi vibrează pe noptieră. Mă răsucesc într-o parte 
exact la timp ca să-l văd căzând pe podea, încă bâzâind. 

Mă întind şi îl iau de jos. 

Am dormit până târziu. E aproape zece dimineaţa. 

Telefonul mă anunţă că am un apel nepreluat de la Carlos şi 
un mesaj în căsuţa vocală, întrebându-mă, probabil, când ne 
putem întâlni astăzi ca să învăţăm împreună. Am şi un mesaj 
scris de la Tate. 

ÎI deschid fără să mai stau prea mult pe gânduri: Vreau să 
vezi ce văd şi eu. 

ÎI citesc de vreo două ori. Las telefonul pe cuvertura de un 
galben pai a patului şi îmi dau părul la o parte din ochi. Ce 
vrea să spună? Mă gândesc să-i răspund cu un semn de 
întrebare, dar telefonul vibrează din nou. 

Tate: Sunt afară. 

Sar iute din pat. 

Nu mai am timp să fac duş, aşa că îmi arunc pijamaua de pe 
mine şi caut cu înfrigurare prin dulapul îngust un sutien şi o 
pereche de chiloţi, scriindu-i, în acelaşi timp, un mesaj lui 
Carlos prin care îi cer scuze pentru că nu ne putem vedea. Prin 
fereastra deschisă a dormitorului pătrunde aerul proaspăt şi 
înmiresmat al dimineţii. Mă îmbrac cu nişte blugi scurţi — nu 
aceeaşi pereche pe care am purtat-o şi ieri — şi un tricou de un 
roz pal, mulat pe corp, cu un decolteu rotund şi adânc. De 
fiecare dată când îl port, Carlos fluieră şi exclamă admirativ: 
„La naiba, fetițo!” 

În fiecare sâmbătă de dimineaţă, bunica urmează cursuri de 

Zumba‘ la un centru pentru oameni în vârstă. Aşa că singura 
cu care trebuie să mă confrunt este Mia. 

O găsesc în bucătărie, unde spală biberoanele lui Leo, cu 
mânecile suflecate şi părul strâns într-un coc superficial, din 
care câteva şuviţe au evadat rebele. 

— Unde pleci? mă întreabă, ştergându-şi fruntea cu braţul. 

Stropi de apă i se preling pe tâmplă. 

— Să mă întâlnesc cu Carlos, îi răspund. 

— De obicei, sâmbăta îţi faci temele, îmi spune absentă, de 
parcă nici n-o interesează răspunsul meu. 

Ajung la uşa de la intrare şi pun mâna pe clanţă. Aş vrea să 
spun cât mai puţine minciuni cu putinţă — astfel, cu cât voi 
pleca mai repede, cu atât mai bine. 

— Da. Asta şi facem. Rezolvăm probleme de analiză 
matematică. 

Tresar — copleşită de tonalităţile false ale glasului meu. Dar 
Mia nu pare să observe. 

— Speram să stai cu Leo diseară. Mă întâlnesc cu Greg la 
restaurantul Palapa. Au muzică live. 

— Cu Greg? o întreb eu. 

— Da, cu Greg. Tipul cu care trebuia să mă întâlnesc acum 
câteva săptămâni, dar n-am făcut-o pentru că activităţile tale 
extraşcolare sunt mult mai importante decât sora şi nepotul 
tău. 

Deşi cuvintele pe care mi le aruncă sunt destul de dure, le 
rosteşte cu un glas obosit. 

— Poţi să stai cu Leo diseară? 

Îmi aţintesc ochii asupra mânerului uşii. Vreau s-o ajut — 


+ Zumba este un program de fitness inspirat din dansurile latino şi creat de 
către dansatorul și coregraful columbian, Alberto “Beto” Perez, în cursul 
anilor '90. 

din tot sufletul. 

— Fireşte, îi răspund. Dacă mă întorc la timp. 

Răsucesc iute mânerul. Trebuie să plec până nu începe să- 
mi pună şi alte întrebări. 

— Dar nu-ţi garantez. 

— Charlotte! mă strigă, dar închid deja uşa în urma mea şi 
cobor treptele în fugă înainte ca Mia să mai apuce să spună 
ceva. 

Tate mă aşteaptă la un bloc depărtare, în colţul unde m-a 
lăsat aseară. Motorul Teslei zumzăie domol. Ajung, cu sufletul 
la gură, căci am alergat până aici şi trag adânc aer în piept 
înainte de a deschide portiera. 

— Credeam că mă laşi cu ochii-n soare, îmi spune Tate când 
mă urc în maşină. 

— Dar nu mi-ai dat de înţeles că vii. Eram încă în pat. 

Gropiţa îi apare în obraz, iar ochii îi surâd veseli sub 
imperiul unor gânduri tainice. Zâmbesc şi eu când apasă pe 
acceleraţie şi pornim la drum. 

— Mi-am dat seama că nu e deloc uşor să te impresionez, 
continuă Tate, în timp ce străbatem cartierele elegante din 
Bevery Hills, unde gardurile vii, înalte de trei metri, şi porţile 
imense ascund vile impresionante. 

Viaţa în Los Angeles este plină de contraste: case 
sărăcăcioase ca a noastră stau la câţiva paşi depărtare de cele 
mai mari vile din lume. Şi o fată ca mine se întâlneşte cu un 
băiat ca Tate, ca şi când am trăi în aceeaşi lume. E greu să-ţi 
imaginezi aşa ceva. Şi, cu toate astea, iată-ne împreună! 

— Să mă impresionezi? îl întreb, întorcându-mă cu faţa spre 
el. 

Stă cu ochii aţintiţi asupra drumului în timp ce trecem pe 
lângă Mercedesuri argintii, Bentleyuri albe şi Ferrari cenuşii, 

toate cu geamurile lăsate pentru ca aerul cald al Pacificului să 
pătrundă nestingherit. 

—  Închirierea renumitului cinematograf Lumiére n-a 
impresionat-o pe Charlotte Reed. 

— Ba da, crede-mă! 

— Dar nu e nicio problemă, îmi răspunde, ridicând dintr-o 
sprânceană, vădit neîncrezător. Îmi plac provocările. 

Virează deodată şi opreşte în faţa unei gherete mici, 
ocupată de câţiva valeţi însărcinaţi cu parcarea maşinilor 
clienţilor. 

— Nu ai nevoie de lucruri scumpe ca să fii frumoasă, 
continuă Tate, scrutându-mi cu privirea fiecare trăsătură a 
feţei. Dar vreau să le ai oricum. 

— Nu înţeleg, îi răspund, deschizând portiera. Ce facem? 

Dar ocoleşte deja maşina şi, ajungând în dreptul meu, îmi 
oferă mâna ca să mă ajute să cobor. les afară pe trotuar şi ochii 
îmi sunt atraşi de cuvintele Barneys New York, scrise cu litere 
albe şi protejate de o marchiză neagră. 

— Tate! îngaim eu, cu privirea pironită asupra 
magazinului. 

Obişnuiam să trec des pe lângă el, dar n-am intrat niciodată. 
Nici n-am coborât vreodată din maşină în preajma 
magazinului. De parcă nu m-ar lăsa să-mi parchez Volvo-ul 
prin apropiere. 

— Hai, vino! îmi spune Tate, lângă mine, aruncând cheile 
unui valet. 

Îşi împleteşte degetele cu ale mele şi mă trage după el, dar 
mă opresc în fața uşilor, gâtuită de emoţii. 

— Nu cred că... încep, şovăitoare, neştiind cum să-mi 
exprim sentimentele. 

— Ce s-a întâmplat? 

— Nu trebuie să faci asta, îi răspund. 

Tate îmi cuprinde talia cu braţul, trăgându-mă spre el. Este 
primul contact fizic pe care îl avem de când ne-am sărutat 
ultima oară, acasă la el, şi simt cum trupul îmi ia foc sub 
atingerea lui. 

— Charlotte, am văzut cum te uitai ieri la fetele alea — după 
ce-am ieşit de la film. Şi, indiferent de câte ori ţi-aş spune cât 
eşti de frumoasă, nu pari să înţelegi. Aşa că mă gândeam 
aseară că poate trebuie să te ajut cumva să te simți frumoasă. Şi 
îmi doresc din tot sufletul să fac asta. 

Zâmbesc, cu obrajii îmbujoraţi la auzul cuvântului 
frumoasă. Ştiu că sunt destul de drăguță, pentru că semăn 
foarte mult cu Mia, dar n-am acordat niciodată prea multă 
importanță înfăţişării mele. Frumuseţea n-a jucat niciodată un 
rol covârşitor în viaţa mea. Cu toate acestea, privirea îmi este 
atrasă de magazinul Barneys, întrebându-mă ce se află dincolo 
de uşile închise. 

— Dar mă faci să mă simt frumoasă, îi răspund, întâlnindu- 
i ochii întunecaţi. Asta, însă... este prea mult. 

— Nu e adevărat. Şi, după cum ţi-am spus deja, îmi plac 
provocările, continuă Tate, aplecându-şi capul într-o parte şi 
atingându-mi obrazul cu buzele. 

Un fior îmi străbate trupul din cap până în picioare şi trag 
adânc aer în piept, muşcându-mi buza de jos. 

— Bine, încuviinţez, în cele din urmă. 

Mă împinge uşor înăuntru, jucându-se cu degetele pe 
spatele meu -— creând, în tăcere, ritmul unei muzici ce abia 
aşteaptă să prindă aripi. 

În magazin, Tate vorbeşte cu o femeie, care pare că ne 
aştepta, şi, în scurt timp, mă trezesc purtată prin magazinul ce 
poate fi considerat paradisul îndrăgostitelor de modă. Cele 

două vânzătoare care mă însoțesc scot de pe rafturi rochii cu 
strasuri, bluze de mătase şi colanţi negri şi le iau cu ele 
imediat ce accept să le probez. Mă conduc de la etaj la etaj, 
purtându-mă printr-un labirint de departamente, branduri şi 
preţuri exorbitante. Şi, în tot acest timp, Tate îmi stă alături, 
părând uneori absent — îngrijorat, parcă, de faptul că ar putea 
fi recunoscut de ceilalți clienţi din magazin. Dar, de fiecare 
dată când privirile ni se întâlnesc, îmi zâmbeşte - vădit 
amuzat, mai mult decât mine, de tot acest spectacol. 

Cele două vânzătoare mă invită, în cele din urmă, în cabina 
de probă; mă ajută să închid fermoare la care nu pot să ajung 
şi să netezesc cutele hainelor când stau în faţa unei oglinzi 
imense. Schimbă mărimile şi îmi aduc pantofi ca să-i probez 
cu diverse ţinute. În scurt timp, nu mai ştiu nici ce-am probat, 
nici ce mi-a plăcut. Dar se pare că au un sistem bine pus la 
punct. 

Uneori, ies din cabina de probă ca să-i arăt hainele lui Tate, 
dar rareori îşi exprimă părerea. 

— Dacă îţi place, ia-o! îmi spune, zâmbind. Şi nu te mai uita 
la preţuri! Nu contează cât costă, adaugă apoi, când încerc să 
refuz o rochie deoarece costă mai mult decât salariul meu pe 
un an de zile. 

Cam pe la ţinuta cu numărul doisprezece, mintea mi-e deja 
învăluită în ceaţă, astfel că nici nu-mi dau seama când ieşim pe 
uşile magazinului, în timp ce Tate duce la subraţ o plasă 
imensă cu cumpărături. 

Nu sunt pregătită să mă gândesc cât a cheltuit. Zâmbesc, 
gândindu-mă, în schimb, la plasa micuță din mâna mea. 
Oricât de stânjenită am fost în clipa în care vânzătoarele mi-au 
adus sutienul push-up de un albastru pal, imaginea pe care 
am văzut-o în oglindă - imaginea unei fete complet străine, 

mature şi seducătoare - mi-a stârnit dorinţe nebănuite. Am 
ştiut atunci că trebuie să fie al meu, indiferent cât ar fi costat. 
Este singurul articol pe care nu i l-aş fi arătat lui Tate şi nici nu 
l-aş fi lăsat să-l cumpere. Am considerat-o o adevărată victorie 
personală, în ciuda bombănelilor şi mormăielilor ulterioare, 
când l-am văzut plecând din faţa casei de marcat. 

Afară, îl caut cu privirea pe valetul care trebuie să ne aducă 
maşina, dar Tate mă ia de mână. 

— E timpul pentru următoarea surpriză, îmi spune, 
trăgându-mă după el pe Wilshire Boulevard fără ca eu să apuc 
să protestez. 

Salonul se află ascuns pe o stradă lăturalnică. O clădire 
discretă, din stuc, pe care scrie simplu Q. Un bărbat intră în 
sala de aşteptare şi ne spune că îl cheamă Steven. Părul de un 
blond platinat îi stă ridicat pe frunte ca nişte țepuşe de gard, 
iar când zâmbeşte, îşi dezvăluie strungăreaţă dintre cei doi 
dinţi din faţă. Este înalt şi solid, ca Hank, având constituţia 
unui halterofil, cu brațe puternice şi vânjoase, scoase în 
evidenţă de un tricou mulat, de culoarea lavandei. 

Îi arunc încă o privire lui Tate, savurându-i zâmbetul 
încurajator, în timp ce bărbatul mă conduce într-o sală lungă şi 
dreptunghiulară, unde mă invită să mă aşez pe un scaun 
dintr-un rând de scaune libere, cu faţa spre un lanţ de oglinzi. 

Tate rămâne în foaier. Salonul a fost închiriat numai pentru 
noi. 

— De cât timp ai părul ăsta? mă întreabă Steven, 
desfăcându-mi elasticul care îmi ţine părul strâns în coadă. 

Şuviţele castanii mi se revarsă libere pe umeri. 

Atunci, îl recunosc pe Steven. L-am văzut în câteva 
secvenţe dintr-un reality-show pe care îl urmăreşte Mia. Este 
hairstylistul vedetelor — Steven Salazar. lar Q vine de la 

numele căţeluşului său alb. Salonul poartă numele câinelui 
său. 

— Cam din 1999, îi răspund, pe un ton sec, apoi îmi muşc 
buza, căci nu vreau să-l supăr pe cel care urmează să-şi bage 
foarfeca în părul meu. 

Răsuceşte brusc scaunul în care stau şi, rezemându-se cu 
mâinile de brațele acestuia, mă scrutează cu o privire 
sfredelitoare... 

— Închide ochii! îmi spune apoi. 

— Să închid... ochii? repet, fără noimă. 

— Da. Vreau să-ți imaginezi părul, nu să-l vezi. 

Steven Salazar are pielea ca de marmură. Ridică dintr-o 
sprânceană perfect arcuită, iar pe frunte nu-i apare nicio cută. 

Clipesc, apoi cedez şi mă supun. Închid ochii. 

— Acum, continuă Steven, cu glas şoptit, de parcă mi-ar 
împărtăşi un secret, vreau să-ţi imaginezi că ai putea să ai 
orice coafură îți doreşti. Imaginează-ţi că îţi asumi un risc şi, 
dacă nu-ţi place, gândeşte-te că poţi reveni oricând la vechea 
ta coafură anostă şi banală! Ce-ai alege în acest caz? 

Coafură anostă şi banală? Deschid ochii şi îl privesc printre 
gene, încercând să-mi închipui o imagine nouă. Cuvântul îmi 
stă pe buze, dar ezit să-l rostesc. 

— Hai, spune! îmi dau seama că prin minte îţi trec gânduri 
scandaloase. 

— Blondă. Aş vrea să fiu puţin blondă. 

Steven îşi îndreaptă umerii şi ridică din sprâncene. 

— Aşadar, bruneta noastră drăguță vrea să fie blondă, 
spune el, lovindu-şi tâmpla cu degetul şi plimbându-şi limba 
prin gură. Hmmm! adaugă, rumegând cuvântul. Şuviţe 
blonde, spune apoi, cu hotărâre în glas. 

Mă răsuceşte din nou pe scaun cu faţa spre oglinzi. 

— Ţine-te bine, fetiţo, căci îţi voi oferi cele mai palpitante 
ore din viața ta! Asta dacă nu cumva... 

Se opreşte şi îmi face cu ochiul, arătându-mi cu capul sala 
de aşteptare, unde l-am lăsat pe Tate. Mă uit şi eu în aceeaşi 
direcţie, dar nu-l mai văd. Nu mai stă pe scaunul din foaier. 

— Poate că domnul Tate Collins te-a... luminat deja, adăugă 
Steven, aplecându-se lângă mine şi privindu-mă în oglindă. 

— Nu în totalitate, îi răspund, iar Steven izbucneşte în râs. 

— Bravo ţie! Nu dezvălui niciodată prea mult! Cel puţin, nu 
prin locurile astea. 

Steven întinde cu pensula o pastă mov pe şuviţele de păr şi 
apoi le împătureşte pe fiecare în parte într-o folie de aluminiu. 
Ca să-mi omor timpul cât trebuie să aştept ca pasta să-şi facă 
efectul, răsfoiesc un tabloid. Inima îmi tresare în piept când 
zăresc fotografia lui Tate între paginile revistei. Stă într-o 
mulţime, cu mâna la faţă, încercând să treacă neobservat prin 
noianul de oameni. TATE COLLINS IESE ÎN PUBLIC DUPĂ 
UN AN DE IZOLARE, scrie titlul articolului. Fotografia a fost 
făcută în seara în care am luat masa la Lola's, când fanii l-au 
înconjurat din toate părţile în faţa barului — seara în care i-am 
aflat adevărata identitate. Am senzaţia că au trecut o sută de 
ani de atunci. 

După ce şuvițele blonde se usucă, Steven ia o foarfecă şi 
începe să-mi taie părul. Rămân fără suflare când văd cum 
smocurile de păr se prăbuşesc pe gresia albă. 

Zgomotul foehnului umple apoi salonul şi închid ochii, căci 
nu vreau să văd rezultatul final, temându-mă că n-o să-mi 
placă. Temându-mă că o să regret. Dar când îmi spune să 
deschid ochii, privesc uluită propria-mi imagine. 

Părul îmi cade pe umeri în straturi bogate, creând impresia 
unei zile petrecute la plajă — o zi relaxată şi scăldată în soare. 

Şuviţele blonde îmi pun în valoare ochii verzi — două smaralde 
străvezii pe un fond platinat. Îmi trec degetele prin păr — 
şuviţe castanii se împletesc cu cele de un blond platinat. lau o 
şuviţă în mână, apoi o las să-mi cadă pe umeri. 

Mă ridic în picioare şi mă aplec spre oglindă. 

— Nu mi-am imaginat niciodată că părul meu ar putea să 
arate aşa. 

— Sunt un adevărat maestru, îmi răspunde Steven, 
făcându-mi cu ochiul. 

Îi zâmbesc şi mă întorc cu faţa spre el. 

— Acum arăţi ca un personaj de poveste, adaugă apoi. 

Mă simt gâtuită de emoție şi îmi stăvilesc cu greu lacrimile. 
S-au întâmplat atâtea lucruri astăzi — vizita neaşteptată a lui 
Tate, o incursiune-fulger printr-unul dintre cele mai scumpe 
magazine din lume şi acum cireaşa de pe tort. Fără să mai stau 
prea mult pe gânduri, mă arunc în brațele lui Steven şi îl 
strâng cu putere. El îmi răspunde cu aceeaşi ardoare, 
răspândind în jur un parfum de cuişoare şi nuci de cocos. 

— Toate plâng prima dată, îmi spune apoi, făcându-mi cu 
ochiul şi râzând de conotaţiile ascunse ale glumei sale. 

— Îţi mulțumesc, îi răspund, cu multă sinceritate. 

— N-am terminat încă. Acesta a fost doar începutul, îmi 
spune, aruncându-mi altă privire şireată. Marielle se va ocupa 
acum de machiajul tău. 

O femeie se iveşte în pragul unei uşi din stânga. Are obrajii 
trandafirii şi părul drept, ca tuşul de negru, cu breton lung, ce- 
i ajunge până la gene. Mă ia de mână, iar Steven se înclină 
uşor în clipa în care îi arunc o ultimă privire înainte de a intra 
într-o altă încăpere din salon. 

Mă aşez pe un scaun alb, din pluş, şi bat nervoasă cu 
piciorul pe postamentul de metal. Rareori am avut ocazia să 

mă machiez şi nu ştiu la ce să mă aştept acum. Am senzaţia că 
pensula de rimel îmi va scoate ochii, iar ondulatorul de gene 
îmi va smulge fiecare geană în parte. Dar ea îmi înclină capul 
dintr-o parte în alta ca un pictor pierdut în arta creaţiei sale. 

— Gata, Charlotte, îmi spune, în cele din urmă. 

Când deschid ochii, văd o imagine cu totul străină. 

Noua coafură seamănă cu o perucă de Halloween -— 
frumoasă, dar temporară. Chipul din oglindă pare să se 
ivească, însă, dintr-o altă lume. 

— Îţi place? mă întreabă Marielle, ţinând încă în mână o 
pensulă de fard. 

Nu reuşesc să-mi desprind ochii din oglindă. Am buzele 
strălucitoare şi puţin mai cărnoase, zugrăvite într-un roz pal, 
ca şi obrajii, de parcă aş fi făcut jogging într-o zi rece de 
toamnă. Ochii îmi sunt conturaţi într-o nuanţă seducătoare de 
gri, iar chipul îmi pare ca de porțelan. Arăt... incredibil. Dar 
semăn şi cu mine. 

— ÎI iau ca pe un răspuns afirmativ, îmi spune ea, zâmbind 
şi dând la o parte pelerina pe care mi-o pusese pe umeri. 

Imaginea din oglindă îmi reaminteşte ţinuta jalnică pe care 
o port. 

— Cred că te aşteaptă ceva în baie, adaugă Marielle. 

Mă conduce apoi pe un coridor scurt şi deschide o uşă spre 
stânga. Intru într-o toaletă cu şezlonguri albe şi oglinzi aurii, 
împodobite pe margini cu panglici. 

Pe un perete, agăţată de un umeraş, tronează o rochie lungă 
şi roşie, cu falduri bogate şi gâtul înalt. Este decupată la umeri 
şi prevăzută cu o crăpătură lungă, prin care mi se iveşte 
piciorul. Am văzut-o la Barneys, dar n-am îndrăznit s-o 
probez - mi-am dat seama, dintr-o singură privire, că este 
mult prea scumpă. Dar iat-o acum aici! 

Nu pot să accept — e deja prea mult. Dar când ating cu mâna 
țesătura fină a materialului, ştiu că trebuie s-o probez. 

Îmi scot hainele de pe mine şi îmi pun rochia. Se 
armonizează perfect cu trupul meu, de parcă mi-ar fi fost 
destinată. Mângâi cu mâna materialul catifelat şi mă privesc în 
oglinda înaltă până în tavan. Arăt... răvăşitor. N-am cum s-o 
refuz. Aşa cum nici pe Tate nu pot să-l refuz vreodată. 

Zăresc apoi o pereche de sandale negre, cu tocuri înalte şi 
breteluțe, ce-mi sunt, de asemenea, hărăzite. Mi le pun în 
picioare şi, ridicându-mă, rămân uimită de înălţimea mea. Dar 
voi reuşi oare să merg cu ele? 

Îmi împăturesc hainele şi le îndes într-o pungă de plastic 
agăţată de uşă şi imprimată cu litera Q — destinată livrării 
produselor cosmetice. 

Trăgând adânc aer în piept, ies din toaletă şi mă îndrept 
spre foaierul de la intrare. 

Tate stă lângă uşă, cu privirea aţintită pe fereastră. 

Simţindu-mi, parcă, prezenţa, se întoarce — şi încremeneşte 
pe loc. 

Mă priveşte fascinat, scrutându-mă în tăcere din cap până 
în picioare. Apoi, ochii ni se întâlnesc. 

— Arăţi incredibil, îmi spune, cu glas domol. 

Privirea lui iscoditoare şi înflăcărată îmi tulbură sufletul, 
obligându-mă să respir adânc ca să nu mă prăbuşesc sub 
imperiul pasiunii ce i se citeşte pe chip. 

— Îţi mulţumesc pentru rochie, îi spun, atingându-mi talia 
cu mâinile. E foarte frumoasă. 

— Tu eşti frumoasă, îmi răspunde, luându-mi punga de 
plastic din mână. 

Am senzaţia că o altă Charlotte, dintr-o altă lume şi un alt 
univers, a purtat hainele acelea. 

Şi încep să mă obişnuiesc cu cea de acum. 


II Cielo nu este un restaurant, ci o altă lume. O lume 
fermecată şi magică, înveşmântată în broderii din viță-de-vie, 
ce împodobesc pereţii din cărămidă roşie, şi presărată cu 
candelabre impresionante, ce scaldă restaurantul într-o mare 
de lumini strălucitoare. 

Mă simt ca într-o poveste — ca într-o scenă desprinsă parcă 
din Visul unei nopti de vară. O lume plăsmuită de Shakespeare, 
unde zâne şi îndrăgostiţi pătimaşi dansează, fac dragoste şi îşi 
mărturisesc pasiunile pe care le nutresc unii pentru alţii. 

Tate se aşază în faţa mea la o masă aflată într-un colţ ceva 
mai îndepărtat din grădina în aer liber. Chelneriţa care ne 
serveşte este mică de statură şi energică, cu o tunsoare pixie şi 
obraji trandafirii, lucru care îmi întăreşte şi mai mult 
convingerea că ne aflăm într-o altă lume — o lume romantică a 
zânelor şi spiriduşilor. 

Tate mă priveşte iscoditor în timp ce mâncăm, stârnindu-mi 
fiori din cap până în picioare. Mă întreb din nou cum este 
posibil ca o singură privire să-mi şteargă din minte greşelile 
mamei şi ale Miei, dar şi toate promisiunile pe care mi le-am 
făcut. 

— Spune-mi câte ceva despre familia ta! rupe el tăcerea, de 
parcă mi-ar fi citit gândurile. 

— Mama m-a adus pe lume pe când era încă foarte tânără, 
încep eu, oftând, şi a murit când aveam doisprezece ani. Pe 
tata nu l-am cunoscut niciodată. Mai am o soră mai mare, care 
are un băieţel - pe Leo. Are aproape nouă luni. Locuim 
împreună cu bunica mea. Cam asta e tot — nu prea am ce să-ţi 
povestesc. 

Mă priveşte cu ochii lui scrutători, convins că, dincolo de 
cuvintele mele, se ascunde o poveste nespusă. 

— Îmi pare rău pentru mama ta. Probabil că ţi-e dor de ea. 

Amintirea nopţii în care a murit mi se strecoară în minte, 
chiar dacă încerc s-o ţin la distanță. Mama şi prietenul ei de 
atunci, Ray, au intrat cu maşina într-o barieră din beton pe 
şoseaua l-5, la sud de San Clemente. Băuseră şi consumaseră 
atâtea droguri, încât poliţia a spus că — dacă n-ar fi murit în 
accidentul de maşină - ar fi murit oricum de supradoză în 
noaptea aia. O veste nu tocmai încurajatoare pentru un copil 
de doisprezece ani. Am tras cu urechea din pragul 
dormitorului când cei doi poliţişti i-au dat vestea bunicii. Pe 
atunci, eu şi Mia locuiam deja cu bunica de trei ani şi o 
vedeam pe mama doar o dată la câteva luni când avea nevoie 
de un loc unde să doarmă pentru o noapte. 

— Da, mi-e dor, îi mărturisesc. Dar lucrurile sunt destul de 
complicate. Mama ne-a părăsit când eram foarte mici, aşa că 
nu ştiu... Sinceră să fiu, am încercat toată viaţa să nu-i semăn. 
Acesta a fost şi motivul pentru care am refuzat la început să 
ies cu tine. Nu reuşea să deosebească un băiat bun de unul rău 
ŞI... 

Mă opresc, lăsând propoziţia în aer. 

— Ai crezut că fac parte din a doua categorie? mă întreabă 
Tate, cu o expresie amuzată pe chip. Încă mai crezi asta? 

ÎI scrutez cu intensitate, de parcă astfel aş putea să apreciez 
mai bine situaţia. 

— Ei bine, dacă ţinem seama de povestea vieţii tale, bine 
documentate, din People şi Us Weekly, aş fi îndreptăţită să cred 
că da. Cu toate acestea, continui eu, împiedicându-l să se 
apere, cercetările mele empirice mă conduc spre o altă 
concluzie. 

Izbucneşte în râs şi savurez din plin momentul. Căci este 
pentru prima oară când îl aud râzând în felul acesta — liber şi 

nestăpânit. 

— Cercetări empirice? Pe bune! 

— Doar cochetez cu ştiinţa, îi reamintesc, cu un zâmbet pe 
buze. 


leşim, râzând, din restaurant, când bliţul unui aparat de 
fotografiat mă orbeşte cu lumina lui puternică. 

— Tate! strigă un bărbat, făcând încă o fotografie. 

Tate reacţionează imediat, trăgându-mă lângă el şi 
acoperindu-mi faţa cu mâna ca să mă protejeze de bliţurile 
aparatului de fotografiat. 

— Tate! strigă bărbatul din nou, încercând să-l determine 
pe Tate să se întoarcă cu faţa spre el. Cine e prietena ta? De ce 
te-ai ascuns atâta timp? Spune-ne cum o cheamă! 

Vorbeşte la plural, de parcă ar fi însoţit de mai mulți 
paparazzi, dar este singur. Fie cineva i-a vândut un pont, fie a 
stat la pândă în speranţa că va reuşi să fotografieze o 
personalitate ieşind din restaurant. 

Tate mă trage după el pe trotuar. Fotograful îşi continuă 
rafala de fotografii, iar eu îmi protejez ochii cu mâna. 

Văd maşina Tesla parcată în faţa noastră. Tate deschide iute 
portiera şi mă împinge înăuntru. Se urcă şi el la volan şi 
porneşte în trombă. Bliţul aparatului de fotografiat continuă să 
ne urmărească fără încetare până ne pierdem în trafic. 


Tate parchează maşina în locul obişnuit din cartierul meu şi 
se sprijină de spătarul scaunului. Atmosfera relaxată din 
timpul mesei este acum doar o amintire. Stă rigid, cu 
maxilarul încleştat. 

— Cel puţin, a fost doar unul, rup eu tăcerea, atingându-i, 
şovăitoare, braţul. 

— Îmi pare rău, îmi răspunde. Ar trebui să fiu mai precaut 

când suntem împreună. N-ar fi trebuit să te duc acolo. 

— E-n ordine, îi spun apoi. 

Totul s-a întâmplat, însă, mult prea repede ca să procesez 
lucrurile. Iar Tate pare mult mai afectat decât mine. Sunt doar 
simple fotografii — nu faceam nimic scandalos, nimic demn de 
primele pagini ale tabloidelor. Cel puţin, aşa cred eu. Mi-e 
greu să-mi imaginez că fotograful va reuşi să le vândă 
revistelor de scandal. 

Refuză în continuare să mă privească, purtând pe chip 
aceeaşi expresie rigidă. 

— Nu vreau să fii fotografiată. Nu vreau să-ţi schimbi viaţa 
din cauza mea. 

— Ştiu. Dar oricum s-a schimbat. Şi nu doar din cauza 
hainelor, a salonului de înfrumusețare sau a cinematografului 
de ieri. Mă modelezi... prin simpla ta prezență. Şi nu regret 
nimic. Ţi-am spus că sunt dispusă să fac orice ca să fim 
împreună — să mă dedic cu trup şi suflet relaţiei noastre. Nu 
trebuie să te simţi dator să mă protejezi. 

Îşi desprinde mâinile de pe volan şi le lasă să-i alunece în 
poală. Apoi, se întoarce cu faţa spre mine. 

— Cum reuşeşti să faci asta? 

— Ce anume? 

— Să spui exact ce vreau să aud, la momentul potrivit. 

ÎI privesc în lumina albăstruie a aparatelor de pe bord. 
Numai o parte a chipului îi este luminată. Cealaltă este 
învăluită în întuneric, creând un contrast puternic. 

— Tu eşti cel care spune de obicei exact ce trebuie, îi 
răspund, amintindu-mi cum a reuşit să mă convingă, în ciuda 
principiilor mele, să ieşim în oraş, ca mai apoi să-i accept 
condiţiile ca să putem fi împreună. 

Are un talent aparte ca să mă facă să uit de tot şi toate. 

Gândindu-mă numai la el. 

Îmi zâmbeşte, cu ochii aţintiţi asupra buzelor mele. 

Îi întâlnesc privirea şi îi spun exact ce-mi trece prin minte, 
fără să mă mai gândesc la consecinţe. 

— Putem să trecem puţin pe la tine înainte să mă întorc 
acasă? 

Nu-mi răspunde imediat. 

— Nu pot să te duc acasă la mine, îmi spune, în cele din 
urmă, îndreptându-şi privirea asupra parbrizului. Nu sunt 
sigur că mă voi putea controla. 

— Cum adică? 

— Felul în care arăţi astăzi... Nu reuşesc să-mi stăvilesc 
gândurile, adaugă, înghițind în sec. Nu am încredere în mine. 
Nu mai am încredere în mine când mă aflu în preajma ta. 

Inima îmi tresaltă în piept. Sângele îmi zvâcneşte de 
dorinţă. Simt că am devenit mult mai îndrăzneață şi nu-mi 
mai este teamă să-l ating de această dată. Îmi plimb degetele 
pe gâtul lui, zăbovind pe maxilar, apoi pe buze, savurându-le 
căldura şi atingerea catifelată. Fiori de plăcere îmi străbat 
trupul. 

Se întoarce cu faţa spre mine. Nu-mi desprind încă degetele 
de pe buzele lui. 

— Charlotte! îmi spune, cu glas răguşit. 

Îmi atinge mâna cu a lui şi mi-o dă la o parte. 

— Dacă te sărut acum, nu mă voi mai putea opri. 

Mă strânge de mână şi mi-o aşază în poală. Ochii îi alunecă 
pe picioarele mele ascunse printre faldurile rochiei, apoi îi 
plimbă din nou pe gâtul şi pe buzele mele. 

Deschid gura să-i răspund, dar mă opreşte. 

— Nu încă, îmi spune apoi. 

Oftez adânc şi simt cum trupul mistuit de dorinţă mi se 

preface în scrum sub impactul cuvintelor lui. 

Nu mi-am imaginat vreodată că aş putea să cad pradă unei 
pasiuni atât de copleşitoare, că eu voi fi cea care îl va implora 
să-mi ofere mai mult şi îi va cerşi săruturi pe care nu vrea să 
mi le dea. Dar a impus limite pe care nu le înţeleg. Reguli ce- 
mi par fără noimă. 

Creierul activează atunci programul pragmatic, salvându- 
mă din vâltoarea gândurilor negre. Îmi privesc rochia. Nu pot 
să mă întorc acasă îmbrăcată aşa. 

— Trebuie să mă schimb, îi spun eu. 

Tate mă priveşte şovăitor, apoi încuviinţează din cap, 
înţelegându-mi motivele. Mă ajută să cobor din maşină şi să 
mă urc în spate, unde vechile mele haine mă aşteaptă, alături 
de celelalte plase de cumpărături. Se strecoară şi el pe 
bancheta din spate ca să nu fie surprins de vreun vecin din 
cartier, apoi, realizând cât de aproape stăm unul de altul, se 
face roşu la față ca racul. 

— Nu mă uit, îmi spune, cu privirea aţintită în altă parte, 
dornic, parcă, să-şi sublinieze cuvintele. 

E convins că mă voi schimba aici, în maşină. Tesla are 
geamurile fumurii, aproape negre, astfel că nu există riscul să 
mă vadă cineva de afară. Cu toate acestea, Tate se află mult 
prea aproape de mine. 

Dar nu am de ales. 

Îmi scot sandalele negre şi îmi pun picioarele pe podeaua 
maşinii. Tălpile începuseră să mă doară, astfel că îmi frec uşor 
călcâiele. Încerc să desfac fermoarul rochiei de la spate, dar 
stând în această poziţie incomodă, nu reuşesc să apuc cheiţa 
fermoarului. 

— Ai putea să... 

Îi sugerez prin gesturi ce vreau să facă, deoarece cuvintele 

par mult prea intime ca să le rostesc cu glas tare. 

Se întoarce spre mine şi mă scrutează cu o privire 
întunecată şi chipul lipsit de orice expresie. 

Mă întorc cu spatele la el, dar ezită să mă atingă. Îi aud 
respiraţia sacadată şi şovăitoare. 

Apoi, îi simt mâinile la ceafă, unde zăbovesc câteva clipe 
înainte să apuce cheița şi să tragă de fermoar până spre talie. 
Îmi mângâie spatele gol cu respiraţia lui fierbinte. Ţin strâns la 
piept partea din faţă a rochiei şi îmi întorc privirea spre el. 

Are chipul îndurerat, luptându-se, parcă, din greu să-şi 
înfrâneze dorinţa de a mă atinge din nou — de a smulge rochia 
de pe mine. Apoi, observându-mi privirea, se întoarce cu 
spatele, oferindu-mi puţină intimitate. 

Las rochia să-mi cadă la picioare într-un morman de falduri 
roşii şi strălucitoare. Deşi e cald, simt fiori reci pe trupul gol. 
Împăturesc iute rochia şi o bag în plasă, apoi mă îmbrac cât 
pot de repede cu vechile mele haine. În tot acest răstimp, Tate 
nu se clinteşte din loc şi nu-şi întoarce nici măcar o dată 
privirea ca să surprindă măcar un crâmpei din trupul meu 
aproape gol. 

Îmbrăcată din nou cu hainele mele de zi cu zi, redevin 
Cenuşăreasa. 

— Gata, îi spun, încet, sugerându-i astfel că am terminat. 

Vrea să deschidă portiera, apoi se opreşte şi se întoarce cu 
fața spre mine. Nu se simte încă în largul lui, stingherit, parcă, 
de prezenţa mea alături, aproape goală. 

— Vreau să ne vedem din nou, îmi spune, scrutându-mi 
chipul. Săptămâna asta. 

ÎI privesc cu o expresie încruntată. Şi eu vreau să ne vedem 
— nu vreau nici măcar să ne spunem acum la revedere. Dar 
amintirea programului extrem de încărcat mă izbeşte din plin: 

am un examen la analiză matematică şi un test la engleză. 

— Săptămâna asta este nebunie la şcoală. Şi i-am promis lui 
Holly că fac ore suplimentare. 

— Poate n-ar mai trebui să lucrezi la florărie, îmi spune el. 

Îmi aplec capul într-o parte, convinsă că n-am auzit bine. 

— Poftim? De ce? 

— Ca să ne putem vedea mai des. Ai şi aşa un program 
extrem de încărcat. 

— Am nevoie de o slujbă şi de bani, îi răspund, dându-mi la 
o parte de pe faţă o şuviţă de păr. 

— Aş putea să cumpăr florăria de la şefa ta şi să angajez 
apoi pe altcineva să lucreze în locul tău. 

— Tate, îi spun, încruntată şi şocată să-l aud vorbind aşa, 
căci am senzaţia că încearcă să deţină din nou controlul asupra 
mea. Îmi place să lucrez acolo. Şi doar pentru că ai foarte mulţi 
bani, nu înseamnă că vreau să profit de asta. 

Mă aştept să întâmpin o dispută. Dar, în locul acesteia, un 
zâmbet îi apare pe buze, însoţit de gropiţa din obraz. 

— Îmi place când faci aşa. 

— Cum? îl întreb, păstrându-mi atitudinea defensivă. 

— Îmi place mutriţa asta a ta. Când eşti supărată, faci o 
grimasă şi strâmbi din nas. Şi îmi place nespus de tare cum 
faci. 

— Tate! 

lritată pentru că nu mă ia în serios, deschid portiera şi ies 
pe trotuar. Încerc să-mi păstrez expresia gravă de pe chip ca 
să-i dau de înţeles că n-am de gând să cedez prea uşor, dar 
când îmi întorc privirea spre el, îl văd zâmbindu-mi cu gura 
până la urechi şi îi zâmbesc şi eu. 

Coboară din maşină şi vine spre mine, apoi îmi ia mâna şi 
mi-o duce la buze. Îmi sărută triunghiul desenat la 

încheietură, fără să-şi desprindă nicio clipă ochii de la mine. 

— Bine. Păstrează-ţi slujba, dar vreau în continuare să te 
văd. Şi, dacă asta înseamnă să cumpăr în fiecare săptămână tot 
stocul de flori de la Bloom Room şi să le trimit la diverse 
spitale, atunci asta o să fac. 

— Noapte bună, Tate, îi spun, clătinând din cap. Îti 
mulțumesc pentru încă o zi minunată. 

— Noapte bună, Charlotte! Mă bucur că ţi-a plăcut. 

Fac câțiva paşi în spate, în timp ce Tate mă urmăreşte cu 
privirea, apoi mă întorc şi străbat cu paşi repezi drumul spre 
casă. 

Când ajung în faţa uşii de la intrare, ascund plasele în 
spatele unui ghiveci imens şi gol, apoi mă strecor înăuntru ca 
să mă asigur că nu mă pândeşte nici un pericol. O găsesc pe 
Mia în bucătărie, moţăind în faţa televizorului, cu Leo în braţe. 
Bunica are uşa închisă la dormitor, iar pe sub pragul ei se 
strecoară o rază de lumină. Profit de ocazie şi mă furişez în 
camera mea, cu plasele de cumpărături, evitând privirea Miei. 
Probabil că e supărată pe mine pentru că n-am ajuns la timp ca 
să stau cu Leo, ratând astfel întâlnirea cu Greg. Dar am avut şi 
eu o întâlnire şi, indiferent cât îl ador pe Leo, nu e 
responsabilitatea mea. 

Arunc o ultimă privire în oglinda de deasupra măsuţei de 
toaletă, unde văd un chip strălucitor şi complet străin. Apoi, 
mă şterg pe faţă cu un şerveţel umed, transformând 
splendidul machiaj într-o pată de crem şi nuanţe de gri. Îndes 
plasele de cumpărături într-un colţ al dulapului. Nu le agăţ pe 
umeraşe de teamă că ar putea să le vadă cineva. 

Înainte de a mă culca, bunica îmi deschide uşa ca să-mi 
ureze noapte bună şi se opreşte pe loc când îmi vede părul. Îi 
arunc o minciună — altă minciună. Îi spun că este un cadou, 

ceva mai întârziat, din partea lui Carlos, care m-a dus la un 
salon de coafură, pentru că vrea să adopt un stil cu totul nou 
pentru vacanţă. 

Stă în prag, îmbrăcată cu pijamaua ei albă, din bumbac, pe 
care o are de ani de zile şi pe care o calcă în fiecare seară 
înainte de culcare. Părul castaniu, împletit în coadă, îi atârnă 
pe spate. Oboseala, ce i se citeşte pe chip, se împleteşte cu 
îngrijorarea, cu teama şi, poate, cu neîncrederea. 

— E frumos, îmi spune, în cele din urmă. 

Încerc să ignor vina ce pune deodată stăpânire pe mine. În 
toţii anii de când locuiesc cu bunica, n-am minţit-o niciodată — 
până acum, până să-l cunosc pe Tate. 

După ce se duce la culcare, mă bag în pat şi îl sun pe Carlos. 
Îi cer iertare pentru că am sărit peste ora noastră de meditații, 
fără să pomenesc, însă, vreun cuvânt despre ziua petrecută cu 
Tate — nu sunt pregătită să disec fiecare detaliu în parte, să 
împărtăşesc fiecare moment petrecut împreună. Trebuie să 
recunosc, în adâncul sufletului, că îmi place să am un secret — 
un secret numai al meu. 

Relaţia cu Tate este singurul lucru din viaţa mea anostă şi 
responsabilă ce-mi aparţine numai mie. 

Unsprezece 


Mia intră ca o furtună în camera mea, îndesându-mi 
telefonul în faţă în timp ce clipesc buimacă de somn. 

— Ce dracu’ e asta? mă întreabă. 

Îmi frec ochii, încercând să mă trezesc şi mă uit la ceasul de 
pe noptieră - nu e nici şase dimineaţa. Şi, odată ce încep să mă 
obişnuiesc cu lumina puternică a telefonului, creierul meu 
înregistrează deodată imaginea de pe ecran. Sar iute din pat şi 
îi iau mobilul din mână. 

Este o fotografie a lui Tate. Şi, lângă el, sunt eu. Este una 
dintre fotografiile făcute cu două seri în urmă, când am luat 
masa împreună. Fotografiile despre care credeam că nu vor 
stârni interesul nimănui. 

— Vrei să-mi spui ce e cu povestea asta? întreabă Mia. 

Dar nu-i răspund. Răsfoiesc alte patru fotografii postate pe 
un site de mondenităţi. Situaţia nu este, însă, atât de gravă 
cum m-am temut: căci Tate îmi acoperă aproape în totalitate 
faţa cu mâna. 

— Ştiu că mă crezi o idioată, Charlotte, continuă Mia. Dar 
trebuie să ştii că îmi recunosc sora atunci când o văd. Porţi şi 
inelul mamei. Se poate vedea foarte bine în poza asta, îmi 
spune, arătându-mi imaginea de pe ecran. 

Şi, într-adevăr, pe mâna stângă, ridicată în aer ca să mă 
feresc de bliţul aparatului de fotografiat, văd inelul cu turcoaz 
al mamei. Nu există nicio îndoială în privința asta. 

La naiba! Simt că stomacul mi se întoarce pe dos. Inelul! Nu 
mai am cum să neg. 

— Ai dreptate, îi mărturisesc, trăgând adânc aer în piept. 
Eu sunt. Am ieşit împreună sâmbătă. 

Mă priveşte cu ochii mari cât cepele, de parcă m-ar vedea 
pentru prima oară. 

— Ce naiba făceai cu Tate Collins? 

Îi dau înapoi telefonul şi îmi încrucişez braţele. 

— Ne... întâlnim. 

Simt o adevărată uşurare după ce rostesc cuvintele — două 
cuvinte pe care nu am avut ocazia să le spun vreodată. Am 
senzaţia că, mărturisind adevărul, mă arunc în neant de pe o 
stâncă. Apoi, însă, realizezi că poţi să zbori şi uşurarea pe care 
o simţi este uluitoare. 

— Te întâlneşti cu Tate Collins? 

Îmi dau seama în clipa aceea că, atunci când vorbesc despre 
Tate, majoritatea oamenilor îi rostesc numele întreg; — de parcă 
ar fi o entitate imensă, nu un om în carne şi oase, cu vicii şi 
defecte ca toţi ceilalți. Poate tocmai de aceea s-a simţit atras de 
mine de la bun început — pentru mine, este doar Tate şi asta i 
s-a părut un lucru cu totul nou. 

Mia mă priveşte încruntată. Nu-mi dau seama dacă este 
supărată pentru că nu i-am mărturisit până acum micul meu 
secret sau dacă este geloasă. N-am avut niciodată motive să-i 
stârnesc gelozia, cel puţin nu în materie de băieţi. Uneori, îşi 
doreşte, probabil, să-şi recapete libertatea — să iasă în oraş 
sâmbăta seara fără să aibă nevoie de bonă. Dar nici eu nu m- 
am bucurat de libertate. Nu în adevăratul sens al cuvântului. 
Libertatea mi-a fost restrânsă de o promisiune, de creionarea 
unei vieți predeterminate, în care băieţii nu-şi aveau locul. În 
care Tate nu-şi avea locul. Acum, însă, mă îndrept cu paşi tot 
mai repezi spre o viaţă cu totul diferită. Şi nu vreau să mă 
întorc din drum. 

— Da, îi răspund, simplu. Mă întâlnesc cu el. 

— Ar fi trebuit să-mi dau seama că noua ta coafură nu este 

un cadou de la Carlos, îmi spune, băgându-şi telefonul în 
buzunarul hanoracului. N-ai de gând să-mi spui cum l-ai 
cunoscut pe cel mai renumit star de muzică pop din lume? Şi 
cum aţi ajuns să ieşiţi împreună? 

— Ba da, îi răspund, oftând. O să-ţi povestesc totul. Doar 
că... nu acum. Bine? Totul s-a întâmplat foarte repede şi încă 
procesez lucrurile. 

— Bunica o să fie extrem de mânioasă. Povestea asta o s-o 
distrugă. 

— Promite-mi că nu-i vei spune nimic! o rog, făcând un pas 
iute spre ea. Bunica nu trebuie să ştie nimic. 

— Şi de ce ţi-aş păstra secretul? mă întreabă Mia, 
plimbându-şi maxilarul dintr-o parte în alta. 

— Pentru că şi eu te-am acoperit de foarte multe ori, îi 
răspund. 

Nu-mi vine să cred cât de dificilă poate să fie. Probabil că îi 
plăcea mai mult când jucam rolul surorii plictisitoare, lipsite 
de o viaţă socială. 

— Am avut grijă de Leo luna trecută ca să te întâlneşti cu 
nu-ştiu-ce individ, în timp ce bunica ştia că te-ai dus la un 
interviu de angajare. Şi ai uitat de noaptea în care ai venit la 
mine în cameră, la ora unu dimineaţa, ca să mă rogi să dorm 
cu Leo pentru ca tu să te întâlneşti cu individul ăla însurat? N- 
am dormit toată noaptea, iar a doua zi aveam examen. Şi... 

— Bine, îmi răspunde, pe un ton răstit, întrerupându-mă 
înainte de a apuca să-i amintesc toate dăţile în care i-am salvat 
pielea. 

N-am făcut-o, însă, pentru ea, ci pentru Leo. 

— Dar când bunica o să afle, adaugă apoi, voi nega că am 
ştiut vreodată ceva. Nu vreau să se supere şi pe mine. 

— Bine, îi răspund, trecându-mi degetele prin păr, speriată 

de ideea că bunica ar putea afla vreodată de existenţa lui Tate. 

Mia se îndreaptă absentă spre biroul meu, atingând în 
trecere cărţile, cutiuțele cu balsam de buze şi pixurile 
împrăştiate pe deasupra. 

— Nu-mi vine să cred că Charlotte cea Perfectă şi-a încălcat, 
în sfârşit, una dintre reguli, spune apoi. 

Nu-mi dau seama dacă glasul îi trădează îngrijorarea sau 
satisfacția sau poate ambele deopotrivă. 

— Şi cu Tate Collins, nici mai mult, nici mai puţin, adaugă, 
cu o grimasă în colţul gurii. Te-ai şi culcat cu el? 

— Nu, îi ripostez. Fireşte că nu. Deşi nu e treaba ta. 

— Da, ai dreptate. E viaţa ta, Charlotte, îmi spune apoi, cu 
glas obosit, de această dată. Eşti liberă să ţi-o distrugi, dacă 
asta vrei. 

— Nu distrug nimic, Mi. Nu fac altceva decât să... trăiesc. 

— Şi eu am spus cândva acelaşi lucru, îmi răspunde, 
îndreptându-se spre uşă. 

O aud pe bunica în bucătărie, punând pe foc un ibric de 
cafea. 

— Ai grijă ce faci! 

După ce pleacă, iau telefonul de pe noptieră. Au apărut 
fotografii cu noi pe Internet, îi scriu lui Tate, apoi apăs pe 
TRIMITE. 


O oră mai târziu, stau în fața dulapului, încercând să mă 
hotărăsc ce ţinută să aleg pentru şcoală. Mintea îmi pare 
blocată pe imaginile cu mine şi Tate surprinse de paparazzi. 
Oare mă va mai recunoaşte cineva? Oare bunica va vedea cumva 
pozele? 

Scot din dulap sacoşa imensă cu hainele mele nou-nouțe. 
Aş vrea să port una dintre aceste ţinute — aş vrea să mă simt la 
fel de încrezătoare cum m-am simţit sâmbătă. Dar nu vreau să 

atrag şi mai mult atenţia asupra mea. 

Telefonul sună atunci în pat şi mă duc într-un suflet să văd 
dacă am primit vreun mesaj de la Tate. Am văzut pozele, îmi 
scrie, ca răspuns la mesajul meu anterior. Eşti bine? 

Da. Sora mea m-a recunoscut. Dar numai ea, deocamdată. Tu eşti 
bine? Doar că îmi fac griji pentru tine. 

Aş vrea să vorbesc cu el, să-i aud vocea, dar bunica ar putea 
să audă şi nu pot să-mi asum riscul ăsta. 

Un alt mesaj îmi apare pe ecran: Agentul meu de presă mi-a 
spus că nimeni nu ştie cine eşti. Ziariştii te-au numit Fata 
Misterioasă. Echipa mea încearcă să-ți mențină identitatea secretă. 

Mulţumesc, îi răspund. Echipa lui. Are o echipă de oameni — 
cei despre care mi-a vorbit la prima noastră întâlnire. Un alt 
aspect care marchează diferenţele uluitoare dintre noi. Clatin 
din cap şi verific ceasul telefonului. Trebuie să mă îmbrac 
repede, căci altfel o să întârzii. Mă duc la şcoală. Putem să vorbim 
mai târziu? 

Fireşte. Şi apoi: Înnebunesc deja fără tine. 

Aleg o pereche obişnuită de blugi şi un tricou. Nu ştiu ce 
voi avea de înfruntat la şcoală; mai bine să mă pierd în 
anonimat, să mă port de parcă nimic nu s-a schimbat. 

Dar, în timp ce străbat holurile şcolii, citesc pe chipurile 
tuturor povara zilei de luni. Nimeni nu ştie nimic. De unde să 
ştie? Fireşte, fotografiile lui Tate Collins şi a unei fete 
misterioase circulă pe toate forumurile, blogurile şi site-urile 
de mondenităţi, dar chipul fetei este obscur, ascuns sub un 
strat de machiaj şi un păr platinat. Numai sora mea ar putea-o 
recunoaşte. 

O siluetă înaltă îmi apare atunci în cale, blocându-mi 
priveliştea îngustată de dulapuri. 

— Nu te ajută cu nimic dacă te ascunzi. 

Îmi ridic capul şi îl văd pe Carlos străfulgerându-mă cu o 
privire încruntată şi scăpărătoare. Chipul îi trădează mânia. 
Ştie totul. 

— Carlos... încep eu. 

Dar îşi ridică mâna dreaptă — cu degetele lungi şi elegante şi 
liniile şerpuitoare, ce-i străbat palma şi îi prezic viitorul: trei 
copii, foarte mulţi bani şi o viaţă îndelungată, până la adânci 
bătrâneţi. O femeie din Venice, care mirosea a ceapă, ne-a citit 
cândva viitorul în palmă. Mie mi-a spus că linia destinului se 
frânge în două — nu este neapărat un lucru bun — însemnând o 
răscruce de drumuri, o alegere pe care va trebui s-o fac la un 
moment dat în viaţă. Am uitat cu totul de această previziune — 
până acum când palma lui Carlos zăboveşte amenințătoare în 
faţa mea. 

— Trebuie să pun eu întrebarea sau „ciripeşti” tu de bună 
voie? mă întreabă, îndesându-şi mâinile în buzunarele 
pantalonilor gri. 

Poartă o cămaşă bleumarin, cu nasturi deschişi la culoare, 
închisă până în gât. 

— N-am vrut să fac un secret din asta, încep eu. 

— Dar ai făcut. 

— Da, ştiu. N-am vrut să afle nimeni... nu încă. 

— Dar eu nu sunt oricine. Sunt cel mai bun prieten al tău. 

— Îmi pare nespus de rău, îi spun, simţindu-mi inima 
frântă când îi întâlnesc privirea. Voiam să-ţi mărturisesc totul. 

— Când? Dacă fotografiile alea n-ar fi ajuns pe Internet, 
dacă n-aş fi observat inelul cu turcoaz de pe mâna stângă a 
fetei misterioase, cu păr platinat, care îl însoțea pe Tate Collins 
şi dacă n-aş fi văzut că ai devenit brusc blondă, când mi-ai fi 
spus mai exact? 

Înghit în sec — spumegă de furie, e evident, 

— În curând, îi răspund, încercând să par cât mai 
convingătoare. Aşteptam... momentul potrivit. 

Suflă pe nas, vădit neîncrezător. 

— Şi cu Tate Collins? adaugă, bătând darabana cu degetele 
pe uşa deschisă a dulapului. Te superi dacă îmi explici cum s-a 
întâmplat? 

— A venit într-o seară la florărie. Apoi, mi-a trimis buchetul 
de trandafiri. 

— Tate Collins este Făt-Frumosul misterios? mă întreabă, cu 
gura căscată şi ochii mari cât cepele. 

— Da. 

Realizez în clipa aceea de cât timp păstrez secretul — încă de 
la început. Şi citesc asta şi pe chipul lui Carlos. Am fost o 
prietenă jalnică. 

— L-am refuzat de câteva ori. Am încercat să-l îndepărtez, 
îi spun, de parcă acest lucru ar explica lipsa mea de sinceritate. 

Dacă Tate ar fi dispărut încă din prima seară, n-ar mai fi nimic 
acum de spus — n-ar mai fi nimic de ascuns. 

— Dar a continuat să vină. În cele din urmă, am acceptat să 
ies cu el și atunci am și aflat cine este cu adevărat. 

— N-ai ştiut că este Tate Collins? 

— Ştii că nu mă pricep la treburi d-astea. 

— Dar este... Tate Collins! 

— Crede-mă că mă simt şi aşa cumplit de prost pentru că 
nu l-am recunoscut de la bun început! 

— Şi cum ai ajuns să porți rochia aia răvăşitoare şi să-ţi faci 
coafura asta  extraodinară? mă întreabă, privindu-mi, 
admirativ, culoarea părului. 

— Tate m-a dus la cumpărături. Şi apoi la salonul de 
coafură Q din Beverly Hills. 

— Te-a dus la Steven Salazar?! 

Dau din cap în timp ce un zâmbet apare pe buzele ostile ale 
lui Carlos. Fireşte că ştie mult prea bine unde se duc 
celebrităţile să-şi aranjeze părul. Probabil că urmăreşte şi 
reality-show-ul lui Steven. 

— Să ştii că sunt mult mai supărat pe tine pentru că nu m-ai 
invitat şi pe mine la salonul lui Steven decât pentru faptul că 
mi-ai ascuns relaţia ta cu Tate Collins. 

— A fost o prostie din partea mea să nu-ţi spun, îi răspund, 
sperând că vocea îmi redă regretele pe care le simt cu 
adevărat. Totul s-a întâmplat atât de repede, că n-am avut 
timp nici să respir. 

— La ce te referi — la ziua de cumpărături sau la idila ta cu 
Tate? 

— La amândouă. 

Carlos mă priveşte acum cu o expresie caldă şi îşi desprinde 
mâna de pe uşa dulapului. 

— Te iubesc şi nu pot să stau supărat pe tine, îmi spune, 
ridicând apoi din sprâncene. Dar ai face bine ca de acum 
încolo să nu-mi mai ascunzi nici un detaliu. Vreau să ştiu 
totul. Ai grijă să nu care cumva să omiţi ceva! 

— S-a făcut! îi răspund, schiţând un zâmbet. 

Mă cuprinde deodată în braţe şi mă învârte prin aer, apoi 
mă lasă din nou jos, rezemându-mă cu spatele de dulapul 
nostru. Toţi cei din preajmă îşi întorc privirile spre noi, apoi îşi 
reiau discuţiile, îşi sorb cafeaua sau îşi iau cărţile din dulapuri. 

— Te întâlneşti cu Tate Collins! declară în şoaptă, de parcă 
ar vrea să se asigure că realizez gravitatea situaţiei. Simplul 
fapt că te întâlneşti cu cineva este uluitor. Ca să nu mai vorbim 
şi cu cine — cu ultra-celebrul Tate Collins, a cărui muzică m-a 
fascinat timp de trei ani şi pe care tu ai ignorat-o mereu... 
tocmai cu Tate Collins! exclamă Carlos, trăgând adânc aer în 

piept, de parcă e gata să leşine. 

Îmi muşc buza de sus ca să nu izbucnesc în râs. 

— Da, îi răspund, încet. Cred că tocmai despre el e vorba. 

— Când Charlotte Reed se hotărăşte să iasă cu cineva, nu 
pierde vremea cu liceeni de rând, ci ţinteşte cât se poate de sus 
- megastarurile pop. Dar n-am fost niciodată mai mândru de 
tine. 

Replica lui mă face să mă gândesc cât de dezamăgită va fi 
bunica mea dacă va afla. 

— Nu crezi că am dat dovadă de slăbiciune? îl întreb, cu 
glas pierdut. Îmi cunoşti regulile. Şi le-am încălcat pe toate. 

— Nu, n-ai dat dovadă de slăbiciune, îmi răspunde, 
aplecându-se spre mine. Ai început doar să realizezi ce-ai 
pierdut în tot acest timp. Nu s-a schimbat absolut nimic — n-ai 
renunţat nici la şcoală, nici la obiectivele tale. Doar că acum, 
pe lângă toate astea, vei avea o viaţă mult mai incitantă, 
adaugă apoi, făcându-mi cu ochiul. 

Ne zâmbim unul altuia. Faptul că nu l-am dezamăgit îmi 
conferă curaj şi mă ajută să mă simt mai bine. 

Sună clopoţelul şi toată lumea de pe hol se îndreaptă spre 
clase. 

Carlos se apleacă peste mine şi îşi ia din dulap manualul de 
analiză matematică. 

— Ne vedem la engleză, îmi spune el. Până atunci, o să mă 
gândesc la tine şi la Tate Collins. 

Îmi dau, veselă, ochii peste cap şi încui uşa dulapului, apoi 
mă îndrept în direcția opusă spre ora de istorie. 

Nu ştiu la ce mă aşteptam din partea colegilor în timp ce 
mă îndreptam spre şcoală azi-dimineaţă, dar în nici un caz la 
asta. Nimeni nu-mi aruncă nici măcar o privire. Ştiu că au mai 
văzut şi alţii fotografiile — Jenna Sanchez şi Lacy Hamilton 

discută în şoaptă despre ele în timp ce domnul Rennert ne 
vorbeşte despre simbolismul romanulului De veghe în lanul de 
secară. Dar ele sunt mult mai interesate de uimitoarea rochie 
roşie a fetei din fotografii decât de posesoarea ei. Încep apoi 
să-l analizeze pe Tate din cap până în picioare, iar Carlos mă 
înghionteşte cu un zâmbet pe buze, obligându-mă să-mi 
îndrept din nou atenţia spre Holden Caulfield’. 

Realizez atunci că n-am de ce să mă tem. Căci noua prietenă 
misterioasă a lui Tate n-ar putea fi niciodată un şoarece de 
bibliotecă şi o tocilară ca Charlotte Reed. O fată ca Charlotte 
Reed n-ar putea să atragă vreodată atenţia lui Tate Collins, o 
senzaţie muzicală de talie internaţională. Dar se înşală cu toţii, 
îmi spun, zâmbind. 

Amarnic. 


A 


Viaţa mea începe să urmeze, încetul cu încetul, un făgaş 
normal. Mă înscriu la facultate, mă duc la muncă, învăţ pentru 
examene — fac exact ce-am făcut mereu. Cu excepţia unui 
singur lucru: Tate. Numai Mia şi Carlos ştiu de întâlnirile mele 
cu Tate Collins de la sfârşitul săptămânii, când ne ducem fie 
acasă la el, fie într-un restaurant intim şi mic, pe care Tate îl 
rezervă numai pentru noi doi. Îmi povesteşte despre muzica 
lui şi despre motivele care l-au împiedicat să mai compună 
cântece atâta amar de vreme. 

Ne ferim de paparazzi, evitând zonele „primejdioase”, 
frecventate de celebrităţi. Tate este invitat să dea interviuri şi 
să apară în talk-show-uri. Revista Rolling Stone îi propune 
realizarea unui articol în care să vorbească despre reapariţia sa 


5 Personajul principal din De veghe în lanul de secară, romanul lui J. D. 
Sallinger. 

în public după un an de izolare, dar şi despre noua lui 
prietenă misterioasă. El îi refuză, însă, pe toţi. Nu vrea să 
vorbească despre relaţia noastră şi nici despre evenimentele 
din ultimul an. Vrea să se bucure de intimitate şi de timpul 
petrecut împreună. 

„Fugim”, aşadar, în locuri îndepărtate ca Laguna Beach. 
Odată, ajungem până în La Jolla, unde mâncăm şerbet de 
limete în curtea unei cofetării micuţe, cu vedere spre ocean. 

Carlos este alibiul perfect pentru nopţile în care mă întorc 
târziu acasă. Îi spun bunicii că petrecem tot timpul liber la 
bibliotecă sau acasă la Carlos — prezenţa Miei şi a lui Leo ne 
împiedică să ne concentrăm, aşa că trebuie să învăţăm în altă 
parte. 

Şi, în tot acest timp, eu stau cu Tate. 

Dar, în ciuda momentelor petrecute împreună, bucurându- 
ne de priveliştea uluitoare a Pacificului sau vizionând un film 
pe canapeaua lui, nu ne sărutăm niciodată. Nu încă, îmi spune 
de fiecare dată când mă apropii de el. Nu încă. 


În prima noapte a vacanței de iarnă, somnul îmi este 
presărat de vise şi imagini cu Tate. Suntem singuri, în 
dormitorul meu, dar mi se pare firesc să fie aici, de parcă 
acesta îi este locul. Îi disting cu greu chipul în întuneric, dar 
ştiu că mă scrutează cu privirea. Apoi, mă ia în braţe şi mă 
sărută. Simt cum pământul mi se clatină sub picioare, chiar şi 
în vis. Îmi scoate bluza cu mâini fremătătoare, iar eu îl trag 
spre pat. Şi îl aud cum mă strigă, cu vocea lui melodioasă şi 
clară: Charlotte! Charlotte! 

Dar glasul mi se pare prea ascuţit şi prea tare. 

— Charlotte! 

Deschid ochii. 

— Charlotte! 

Mă ridic în capul oaselor. Şi o văd pe Mia stând în prag. 

— Dormi? mă întreabă. 

— Acum nu mai dorm. 

— Uită-te pe fereastră! Trebuie să vezi ceva. 

— Ce e? o întreb, trăgându-mi păturile pe mine. 

E dimineaţă, dar soarele nu s-a ivit încă pe cer, iar orizontul 
e învăluit într-o lumină cenuşie şi difuză. 

— Am observat când m-a trezit Leo. Trebuie să vezi şi tu. 

— Ce să văd? o întreb, căci nu vreau să ies din căldura 
aşternuturilor. 

Mia intră în cameră şi îmi dă draperia la o parte. 

— Priveşte! îmi spune, pe un ton imperativ. 

Arunc păturile şi mă îndrept spre fereastră. 

La început, nu văd nimic. Afară, lumina e mai puternică 
decât mi-am imaginat şi îmi duc mâinile la ochi — îmi amintesc 
de seara petrecută la Il Cielo când bliţul aparatului de 
fotografiat m-a orbit cu flash-urile sale. Realizez apoi de ce 
lumina pare atât de strălucitoare. Totul este alb. 

Alb ca zăpada. 

Curtea de sub fereastra mea este acoperită de o pătură albă 
şi pufoasă de zăpadă. Crengile palmierilor sunt şi ei 
împodobiţi cu cristale de gheaţă. Mantia albă învăluie grădina 
şi trotuarul din faţa casei ca într-o scenă de Crăciun din filmele 
clasice. 

— Dar cum e posibil? întreb, cu glas tare. 

Mia ridică din umeri, legănându-l pe Leo în braţe. El îşi 
țuguie buzele, dornic să sugă. 

— Habar nu am. Nu cred că a nins vreodată în Los Angeles. 

— Şi e prea cald, îi răspund, deschizând fereastra şi 
întinzând mâna pe fereastră. 

Apoi, privirile ni se întâlnesc şi intuim amândouă cine este 

autorul acestei minuni. 

— Tate, murmur eu, închizând fereastra. 

lau telefonul de pe noptieră şi văd că m-a sunat acum cinci 
minute, dar nu l-am auzit, pentru că era pe silențios. Scot iute 
un pulover din dulap şi mă îmbrac cu el peste pantalonii 
scurţi şi bluza de la pijama. Mă opresc, însă, pe loc, înainte de 
a ieşi pe uşă. Mia mă priveşte de lângă fereastră. Ar putea să-i 
spună bunicii dacă ar vrea. 

Ridică, în schimb, din umeri şi dă uşor din cap. 

— Hai, du-te! îmi spune apoi. 

Îi zâmbesc şi, străbătând holul în fugă, ies într-un suflet pe 
uşa de la intrare. 

Am senzaţia că păşesc într-un tărâm de basm. 

N-am văzut niciodată zăpadă până acum, dar pare la fel de 
frumoasă cum mi-am imaginat. Aş vrea să am un aparat 
profesionit ca să fac fotografii — pentru că soarele se pregăteşte 
să se înalțe pe cer, îşi răsfrânge lumina trandafirie asupra 
păturii albe şi cristaline. 

Totul este învăluit în tăcere. O tăcere accentuată de zăpadă. 
Nu se văd urme de paşi, nimeni n-a trecut pe aici — eu sunt 
prima. Zăpada este fină, rece şi sfărâmicioasă. Simt fiori când 
o ating cu picioarele goale, protejate doar de nişte papuci 
subţiri de casă. 

Cum a făcut asta? Și de ce? 

În capătul curţii, se înalţă un om de zăpadă perfect, scos 
parcă din revistă, umbrit de crengile unui palmier. Are o 
eşarfă roşie legată la gât şi două pietre negre în loc de ochi. Şi, 
îndesat sub una dintre crenguţele ce joacă rol de braţe şi de 
mâini, se află un plic. 

Scot cu grijă cartonaşul dinăuntru. 

Marginile albe îi sunt străjuite de o poleială aurie. lar în 

mijloc stă scris, cu litere de tipar: Uită-te în curtea din spate! 

În mod normal, curtea din spate este doar un teren pătrat şi 
mohorât, despărţit de curtea vecinului printr-un gard de 
sârmă. Zăpada, însă, a transformat-o cu totul. Şi acolo, pe 
banca şubredă şi veche, unde eu şi Mia ne jucam de-a piraţii, îl 
zăresc pe Tate. 

Gropiţa îi apare în obraz când mă vede alergând spre el. 

— De ce? îl întreb, aproape fără suflare. 

— Ai spus că n-ai văzut niciodată zăpadă. 

— Cu siguranţă, este pentru prima oară, îi răspund, 
zâmbind cu gura până la urechi. 

— Dar nu şi ultima, îmi spune, lovindu-mi cu blândeţe 
nasul cu degetul. Vreau să vii cu mine, acasă, în Colorado. De 
Crăciun. Să petrecem un Crăciun cu zăpadă. 

Nu mă pot abţine — mă aplec şi îl sărut. Şi de data nu mă 
mai opreşte — mă trage pe banca acoperită cu perne şi pături 
moi şi mă cuibăresc lângă el, îndesându-mi picioarele sub 
mine. 

— Ți-e frig? mă întreabă, mângâindu-mi urechea cu 
răsuflarea lui. 

— Putin, îi răspund, tremurând uşor. 

Mă cuprinde atunci în braţe. 

— E mai bine? 

Îi simt buzele atingându-mi urechea şi reuşesc cu greu să-i 
răspund doar printr-un simplu gest din cap. Prezenţa lui aici, 
acasă la mine, în curtea mea, este copleşitoare. Nu-mi vine să 
cred că m-a invitat să merg cu el ca să-i cunosc familia. Totul 
este atât de perfect! 

Cu inima uşoară ca un fulg, încerc să mă desprind din 
îmbrăţişarea lui, dar mă trage spre el, contopindu-şi din nou 
buzele cu ale mele. Îmi cuprinde obrazul cu mâna şi mă 

mângâie blând cu degetele, în ciuda gurii sale lacome şi 
răvăşitoare. Cealaltă mână îi alunecă pe talie, iar degetele i se 
strecoară pe sub pulover, zăbovind pe pielea mea goală. 

Abia aştept să merg acasă cu el — să văd unde a crescut şi să 
înţeleg mai bine cine este şi de ce este atât de rezervat. Şi în 
clipa aceea un gând îmi străfulgeră prin minte: Dacă vrea să 
mă prezinte familiei lui, atunci şi eu vreau să-l prezint familiei 
mele. Am încercat atâta amar de vreme să-l ascund de ochii 
tuturor şi să neg, chiar şi în sinea mea, sentimentele pe care le 
am faţă de el. Dar dacă este serios în privinţa relaţiei noastre, 
atunci trebuie să-i arăt că şi eu sunt la fel de serioasă. 

— Hai înăuntru, Tate! îi spun eu. Vreau să te prezint 
familiei mele. 

Doisprezece 


— Nu e o idee bună, Charlotte, îmi spune bunica, stând în 
pragul uşii, în timp ce eu îmi închid geamantanul. 

— N-ai cum să mă faci să mă răzgândesc, îi răspund, cu 
glas domol, încercând să-mi păstrez cumpătul. 

— Ai de gând să dai cu piciorul la tot ce-ai realizat cu atâta 
trudă doar ca să te duci în Colorado cu un băiat pe care abia l- 
ai cunoscut? Cu o celebritate care trăieşte într-o lume complet 
diferită de a ta? Cum rămâne cu promisiunea de a nu te întâlni 
cu nimeni, de a te axa numai asupra viitorului? Renunţi acum 
la tot? 

— Nu renunţ la nimic, îi ripostez, luându-mi telefonul din 
pat şi băgându-l în buzunarul pantalonilor. Nu s-a schimbat 
absolut nimic — doar că acum a apărut în viața mea un băiat la 
care ţin şi care ţine şi el la mine -— suficient cât să mă invite 
acasă la el ca să mă prezinte părinţilor săi. Am crezut că o să fii 
mai înţelegătoare. 

Bunica l-a cunoscut pe Tate cu câteva zile în urmă, în 
dimineaţa în care m-a invitat în Colorado. Mia a rămas în 
pragul uşii de la bucătărie, cu Leo în braţe, complet fără grai, 
pentru prima oară în viaţa ei, privindu-l pe Tate ca pe un 
specimen rar, cu totul necunoscut. Aveam senzaţia că o să 
înceapă să-i facă fotografii acolo, pe loc. Chiar dacă bunica i-a 
strâns, politicoasă, mâna şi i-a oferit cafea, invitându-l, cu 
zâmbetul pe buze, să ia micul-dejun împreună cu noi, imediat 
ce-a plecat, m-a supus unui adevărat interogatoriu, spunându- 
mi că mi-am pierdut complet minţile. Cutreierând apoi site- 
urile de mondenităţi, i-a studiat cu atenţie şi comportamentul 
mai puţin plăcut. „Nu e deloc aşa”, i-am spus eu, dar sunt 

convinsă că nu mă crede. Consideră că suma greşelilor sale, 
bine documentate pe site-urile de Internet, îi definesc 
personalitatea. Dar fireşte că ea nu vede lucrurile prin prisma 
mea. 

— Cum te-ai aştepta să înţeleg faptul că dai cu piciorul 
vieții tale clădite cu atâtea sacrificii? îmi spune acum. 

— Dar nu-i dau cu piciorul, îi răspund, oftând. lar dacă 
preferi să nu mă susţii, asta nu va schimba cu nimic lucrurile. 
Plec în Colorado, fie că îţi place, fie că nu. 

— N-aş fi vrut să ajungem la asta, dar nu-mi dai de ales. 
Stai în casa mea, aşa că trebuie să mă asculti. 

E pentru prima oară când îmi vorbeşte în felul acesta — cu 
glasul încărcat de frustrare şi dezamăgire, lucruri rezervate, 
credeam eu, Miei și mamei noastre. 

— N-am de gând să te las să faci aceleaşi greşeli ca restul 
familiei noastre. Nu pleci cu el în Colorado, punct. 

Îmi iau geamantanul de pe pat şi îi întâlnesc privirea. 

— Am optsprezece ani, aşa că n-ai cum să mă opreşti. 

Când îi văd expresia de pe chip, mă simt mistuită de 
remuşcări pentru că am fost atât de tranşantă. Dar nu-mi 
permit să fac nici un pas înapoi. O fi casa ei, dar asta e viaţa 
mea. 

— Ai încredere în mine, te rog! Bine? adaug apoi, pe un ton 
mai domol, sperând să înţeleagă cât de importantă este pentru 
mine plecarea asta. Sunt o fată inteligentă, ai uitat? Ai 
încredere în mine, căci pot să iau singură propriile decizii! 

— Pe cât eşti de inteligentă, pe atât de naivă poţi să fii când 
eşti îndrăgostită, îmi răspunde ea. Femeile din familia noastră 
nu s-au dovedit niciodată prea inteligente şi au căzut mereu în 
mrejele iubirii. 

De-a lungul anilor, mi-am spus adesea acelaşi lucru, dar 

cuvintele ei au acum impactul unei lovituri fizice. Poate că 
deciziile familiei mele n-au fost dintre cele mai fericite, dar eu 
şi Mia ne datorăm viaţa acestor hotărâri. Ca şi Leo, de altfel. E 
greu să vezi că bunica regretă existenţa noastră. Pornesc pe 
hol, cu geamantanul după mine. Rămâne pe loc, fără să 
încerce să mă oprească — poate pentru că ştie că n-are ce să 
facă. 

Când ajung la uşa de la intrare, mai fac o ultimă încercare. 

— Ştiu că eşti îngrijorată, bunico. Şi îți sunt recunoscătoare 
pentru grija pe care mi-o porţi. Dar m-ai învăţat să-mi păstrez 
capul pe umeri şi ştiu foarte bine ce fac. 

— Nu sunt atât de convinsă de asta, îmi răspunde, cu glasul 
istovit şi umerii încovoiaţi de o povară nevăzută. 

Simt din nou o umbră de vinovăţie când deschid uşa şi ies 
afară. Nu mă strânge în brațe, nu ne luăm la revedere, nu-mi 
spune cuvinte de încurajare. Nu poate să mă împiedice să 
plec. E viața mea, îmi spun în gând. Şi închid uşa în urma mea. 

Pe strada noastră prăfuită, văd o maşină elegantă şi 
strălucitoare — e limuzina pe care a trimis-o Tate să mă ducă la 
aeroport. Copiii mă privesc curioşi cum mă urc în maşină. Tot 
ei au făcut castele şi îngeri de zăpadă în curtea noastră înainte 
ca pătura albă să se topească. Am devenit atracţia întregului 
cartier în ultimele zile. 

Dar, odată ce pornim la drum, grijile încep să dispară. E o zi 
caldă şi senină, aşa că deschid geamul şi îmi scot mâna afară, 
bucurându-mă de aerul proaspăt şi blând. 

Cred că şoferul mă duce la LAX6, dar ne îndreptăm, în 
schimb, spre nord şi ajungem la un aeroport ce-mi este 
complet necunoscut. AEROPORTUL VAN NUYS scrie pe 
poarta de la intrare. Limuzina străbate pista de decolare şi 


6 Aeroportul Internaţional Los Angeles. 

opreşte în apropierea unui avion alb, care ne aşteaptă cu scara 
mobilă deja coborâtă şi uşa deschisă. 

Inima îmi bate cu putere când urc treptele. Aruncând o 
privire în urmă, îl zăresc pe şoferul limuzinei dând 
geamantanul meu unui alt bărbat, care îl duce în avion - un 
avion privat, după câte îmi dau seama. 

Când intru, îl văd pe Tate stând în spate pe o canapea crem, 
care se întinde pe tot peretele avionului. Poartă un tricou gri şi 
o pereche de blugi — o ţinută simplă şi extrem de elegantă. Se 
ridică în picioare când mă vede. 

— Bună, îl salut, cu sfială. 

Nu l-am mai văzut de câteva zile şi nu reuşesc să-mi 
desprind ochii de la el. Acum seamănă mult prea bine cu 
prototipul băiatului rău, cu starul rock adulat de toate fetele 
de la şcoală, care ar muri dacă ar avea ocazia de a-i adresa 
măcar un singur cuvânt. lar eu stau în faţa lui în avionul său 
privat. 

— Bună, îmi răspunde, cu gropiţa în obraz. Mi-a fost dor de 
tine. 

— Ne-am văzut acum câteva zile, îi spun, încercând să-mi 
ascund încântarea. A trebuit să sărbătoresc Crăciunul mai 
devreme alături de bunica, Mia şi Leo. 

Se îndreaptă spre mine şi îşi trece mâna prin părul meu. 

— Mă bucur că am avut ocazia să-i cunosc. Dar mă bucur şi 
mai tare să te am aici numai pentru mine. 

E ciudat cum dorinţa îţi aprinde dintr-odată simţurile. N- 
am cunoscut niciodată trăiri atât de intense, dar când mă aflu 
în preajma lui, simt cum trupul meu tânjeşte după lucruri 
interzise, lucruri cărora vocea raţiunii îmi spune că trebuie să 
le pun stavilă. Şi acum, când îmi mângâie buzele cu respiraţia 
lui fierbinte, îmi doresc cu ardoare să-mi contopesc gura cu a 

lui, să mă las învăluită în vraja săruturilor lui. Dar clatină din 
cap, alungând, parcă, ispita, şi îşi retrage mâna din părul meu. 

O femeie îşi face apariţia dintr-o cămăruţă aflată undeva 
spre cabina pilotului. 

— Pot să-ţi iau eu haina şi geanta dacă vrei, îmi spune, cu 
un zâmbet strălucitor pe buze. 

Are părul legat la spate, ca o morişcă, împodobit într-o 
parte cu o orhidee artificială, în nuanţe de verde şi albastru. 
Bronzul ce-i înfrumuseţează chipul mă face să mă întreb câte 
locuri exotice a văzut săptămâna trecută. 

— Mulţumesc, îi răspund, oferindu-i haina pe care o ţin 
înfăşurată pe braţ. 

A trebuit să-mi cumpăr un palton, căci până la această 
călătorie n-am avut niciodată nevoie de haine groase de iarnă. 
Carlos m-a ajutat să-l aleg, luând cu asalt toate magazinele de 
second-hand din oraş până când am găsit un palton aproape 
nou, al cărui preţ se încadra în bugetul meu. Promite-mi că îmi 
vei scrie în fiecare zi! mi-a spus apoi. Şi am acceptat. 

Însoţitoarea de bord îşi face de lucru prin avion, iar Tate mă 
urmăreşte scrutând împrejurimile cu privirea. 

La capătul canapelei lungi şi moderne, se află o masă pe 
care tronează, într-o vază lipită probabil de suprafaţa ei, un 
buchet imens de trandafiri mov. Ating cu degetul una dintre 
petalele catifelate şi apoi îl privesc zâmbind. Nu-i scapă nici 
cel mai mic amănunt. 

— Aşadar? mă întreabă, ridicând dintr-o sprânceană. 

Nu seamănă cu avioanele din filme. N-am alt termen de 
comparaţie, căci n-am pus niciodată piciorul în vreun avion. 
Mă aşez pe canapeaua de piele, hotărâtă să nu mănânc şi nici 
să nu beau nimic, deoarece, cunoscându-mi prea bine 
stângăciile, sunt convinsă că voi face mizerie peste tot. 

— E mai mult decât mă aşteptam, îi răspund. 

Tate se aşază lângă mine şi îşi pune, relaxat, un picior pe 
genunchiul celuilalt. 

— E grotesc de mare. Trebuie să recunosc asta. 

— Călătoreşti numai cu el? 

— Nu mereu. Dar e mai uşor. Implică mai puţine probleme. 

— Adică mai puţini fani şi paparazzi. 

— Da, şi asta, îmi răspunde, cu o expresie tristă pe chip. 

— Te bucuri să-ţi vezi familia? îl întreb. 

Se apleacă în față, lăsându-şi piciorul jos şi rezemându-se 
cu coatele pe genunchi. 

— Mă bucur să mă duc acasă. A trecut ceva timp de când n- 
am mai fost. 

Nu e chiar un răspuns la întrebarea mea. Are un talent 
aparte de a evita subiectele ce-i par stânjenitoare. 

— De cât timp n-ai mai fost? 

— De câţiva ani, îmi răspunde, ridicând din umeri. 

— Vorbeşti serios? Nu ţi-ai văzut părinţii de ani de zile? 

— Nu-mi acceptă stilul de viaţă. Nu sunt de acord cu ce s-a 
întâmplat. N-au cum să înţeleagă. 

— Dar sunt mândri de tine — de tot ce-ai realizat, nu-i aşa? 

— Da, sunt, îmi răspunde, încuviinţând din cap. Dar anul 
trecut când lucrurile... au devenit puţin cam prea copleşitoare 
pentru mine... Nu ştiu ce să spun. Mi-a fost mai uşor să mă 
ascund în carapacea mea decât să înfrunt faptul că au avut 
dreptate. 

— Şi de ce acum? De ce te-ai hotărât să te duci acasă după 
atâta timp? 

— Din cauza ta, îmi răspunde, ridicându-şi capul ca să mă 
privească. 

— Din cauza mea? 

Nu înţeleg ce vrea să spună. 

— Vreau să-i cunoşti. Și vreau ca şi ei să te cunoască. Eşti o 
persoană importantă pentru mine şi prezenţa ta va uşura 
cumva lucrurile. 

Îi ating braţul şi, aplecându-mă spre el, îmi sprijin bărbia de 
umărul său. 

— Îmi pare bine că mă duci acasă, îi şoptesc la ureche, iar 
Tate închide ochii. 

Stewardesa ne aduce un platou cu fructe, două pahare de 
apă minerală cu felii de lămâie şi croissante. Îmi spune că pot 
să comand tot ce-mi pofteşte inima -— clătite, creme brûlée sau 
alune prăjite — toate vor apărea ca prin minune. Avionul — îmi 
spune ea — este bine aprovizionat. 

Dar nu vreau altceva decât să mă cuibăresc lângă Tate, să- 
mi odihnesc capul pe pieptul lui şi să privesc lumea ce ni se 
întinde la picioare. Case în miniatură, ferme şi munţi cu 
piscuri înzăpezite — nu pot să rezist ispitei de a face fotografii, 
chiar dacă nu am un aparat profesionist, ci doar telefonul. 
Poate că voi reuşi să le retuşez mai târziu la şcoală, în 
Photoshop, să le prelucrez până vor reflecta cu adevărat 
peisajele ce se întind înaintea ochilor noştri. 

În cele din urmă, pun telefonul deoparte şi închid ochii. 

— Poţi să dormi dacă vrei, îmi şopteşte Tate, luându-mă în 
braţe. 

Începe apoi să fredoneze câteva note, mângâindu-mi gâtul 
cu respiraţia lui caldă. Este o melodie pe care n-o recunosc — 
nu un cântec de-al lui — dar chiar şi în şoaptă, vocea lui curge 
lin ca apele unui râu. ÎI ascult un timp, apoi îmi ridic capul şi îl 
întreb: 

— Ce cântec e ăsta? 

— Nimic deosebit. O melodie care îmi umblă prin cap. 

— Pentru o piesă nouă? îl întreb, şovăitoare. 

— Nu ştiu, îmi răspunde, încet. Poate. 

Închid ochii şi mă las purtată de vibraţiile buzelor sale. 
Uneori, îmi atinge urechea sau părul cu gura, stârnindu-mi 
fiori de plăcere. 

Aţipesc şi mă trezesc de câteva ori în acordurile melodiei 
lui Tate Collins — în acordurile unei melodii ce devine numai a 
mea. 


Dacă grădina noastră, acoperită cu o pătură albă de nea, a 
semănat cu un tărâm de basm, oraşul Telluride din Colorado 
este scena unui film de Crăciun. Câţiva centimetri de zăpadă 
s-au aşternut deja pe pista de aterizare şi tot mai mulți fulgi 
cad din cerul întunecat. Un SUV negru ne aşteaptă la aterizare 
şi străbatem cu paşi repezi distanța de la avion la maşină, în 
timp ce aerul rece ne pătrunde până în oase. 

— Tremuri, îmi spune Tate, luându-mi mâna din poală. Şi 
ai degetele îngheţate. 

— Aşa e iarna, îi răspund, privind, uluită, peisajele ce se 
derulează prin faţa ochilor mei. 

În lumina difuză a amurgului, vitrinele magazinelor, 
împodobite cu steluțe de hârtie şi spiriduşi cu pălării verzi şi 
ascuţite, strălucesc în bătaia luminiţelor de Crăciun. Parcă 
trăiesc un basm. 

— Îmi place aici. Pare un loc primitor unde îți doreşti 
mereu să revii. 

Îmi duce mâna la gură şi o ţine câteva clipe lipită de buze. 

— Bun, îmi răspunde apoi. 

Maşina opreşte în faţa unei case de pe o stradă aflată la 
poalele unui deluşor. Toate casele au acoperişurile şi curțile 
învăluite într-o mantie albă şi pufoasă de zăpadă. Par nişte 
căsuțe din turtă dulce, scăldate în luminile beculeţelor de 

Crăciun. Unele au în curte oameni de zăpadă, iar pe acoperiş 
Moşi Crăciun şi reni din plastic. Oamenii îşi împodobesc 
casele de sărbătoare şi în Los Angeles. Aici, însă, totul pare 
natural şi firesc, nu strident şi vulgar. 

— Nu-mi vine să cred că ai locuit aici, îi spun, ieşind din 
maşină pe aleea din faţa casei părinţilor lui, o clădire cu două 
etaje, construită în stil rustic, ca o cabană, având cutia poştală 
decorată cu luminiţe roşii şi licăritoare. 

În comparaţie cu locuinţa noastră, este un palat, dar nu se 
apropie nici pe departe de fortăreaţa imensă a lui Tate din Los 
Angeles. 

— Nici mie, îmi răspunde el, trăgând adânc aer în piept şi 
luându-mi din nou mâna într-a lui. Eşti pregătită? 

— Cred că sunt mult mai pregătită decât tine. 

Tate pare rigid şi încordat, de parcă s-ar pregăti de luptă. 
Simt cum mă strânge tare de mână şi mă loveşte, nervos, cu 
degetul mare în timp ce urcăm treptele îngheţate spre uşa de 
la intrare. 

Nici nu apucăm să sunăm bine la sonerie, că o femeie între 
două vârste, cu aceiaşi ochi ca şi Tate, ne deschide uşa şi ne 
îmbrăţişează cu căldură, învăluindu-ne în arome de 
scorţişoară şi dovleac, dar şi de lemne arse în şemineu. Mi-e 
greu să înţeleg de ce venirea lui Tate aici îi creează atâtea 
emoţii. 

Intrăm cu toţii în hol. Helen, mama lui Tate, îl ţine în 
continuare în braţe, în timp ce tatăl său, Bill, îmi strânge mâna. 
Bill are părul grizonant şi aceleaşi trăsături ale chipului, 
dăltuite parcă în piatră, ca şi Tate. Poartă un pulover roşu, de 
sărbătoare, cu un brad de Crăciun cusut în faţă. Poate că, în 
urmă cu zece ani, îi venea bine; acum, însă, „ţipă” din toate 
cusăturile. Probabil că Helen l-a obligat să-l poarte — ca să fie 

în ton cu spiritul sărbătorilor. 

Apoi, ceva trece iute pe lângă mine, trântindu-mă aproape 
la pământ — un morman de blană pufoasă, în nuanţe cafenii, 
cu cercuri albe în jurul ochilor şi al botului. 

— Rocco! exclamă Tate, îngropându-şi mâinile în blana 
câinelui. 

Se trântesc amândoi pe podea, iar Rocco îl linge pe faţă fără 
încetare. Tabloul mă face să zâmbesc — este înduioşător să-l 
vezi aici, în casa unde a crescut, jucându-se cu un câine care îl 
adoră. Îi dezvăluie o latură necunoscută până acum. Chiar 
dacă la început era nervos, a reuşit să-şi stăvilească temerile şi 
să redevină vechiul Tate — cel de dinaintea gloriei. Mă simt 
norocoasă pentru că mi-a oferit prilejul să cunosc un alt Tate. 

— Charlotte! îmi spune Helen, conducându-mă în 
sufrageria călduroasă şi primitoare şi făcându-mi semn să mă 
aşez pe canapeaua imensă, tapiţată cu stofă roşie ecosez. Eşti 
mult mai frumoasă decât ni te-a descris Tate, îmi spune ea, 
aşezându-se lângă mine. 

Are pomeţii înalţi, iar părul castaniu şi scurt îi încadrează 
chipul ca o perdea. Este o femeie frumoasă, cu trăsături 
delicate şi mâini micuţțe. 

— M-a descris? întreb eu, naivă. 

Nici nu e de mirare că a făcut-o, de vreme ce trebuia să-i 
avertizeze că nu avea să vină singur, dar tremur de emoţii de 
fiecare dată când ceva îmi dă de înţeles că se gândeşte la mine. 

— Fireşte. Când mi-a spus că vine acasă cu prietena lui, am 
vrut să cunosc toate detaliile. 

Prietena lui. Mintea mea rumegă cuvântul. Mai avem încă 
multe de discutat privind relaţia noastră, dar deocamdată ne 
mulţumim amândoi să trăim clipa prezentă. Îi arunc o privire 
lui Tate, care se joacă în continuare cu vechiul lui tovarăş. 

— Tate avea nouă ani când l-am luat pe Rocco, îmi spune 
mama lui. Practic, câinele l-a crescut. 

— Iar Tate n-a mai venit să-l vadă de ani de zile, intervine şi 
tatăl lui, cu glas acuzator. 

O tăcere apăsătoare se aşterne în cameră. 

Tate îi aruncă o privire sfredelitoare părintelui său, apoi se 
uită la mine cu maxilarul încleştat. 

— Mă bucur că aţi venit acum amândoi, spune iute Helen, 
spulberând tăcerea. Ţi-am pregătit camera de oaspeţi, adaugă 
apoi. Sper că o să te simţi bine, Charlotte. 

— Nu am nevoie de prea multe, o asigur eu, zâmbindu-i, 
mai întâi, ei şi apoi lui Tate, care se ridică, în cele din urmă, de 
pe podea, scărpinând încă urechile câinelui. 

— E de-a noastră, spune Bill. 

Simt că, dincolo de cuvinte, se ascund tâlcuri nespuse. Îmi 
amintesc lucrurile pe care Tate mi le-a spus în avion -— faptul 
că părinţii lui nu sunt de acord cu stilul său de viaţă. Banii, 
vila, avioanele particulare — nimic din toate astea nu are sens 
pentru ei. Sunt oameni de rând, care apreciază lucrurile 
obişnuite. Şi, în acest caz, ne vom înţelege de minune. 

După câteva clipe de tăcere, pe care Tate nu încearcă să le 
spulbere, Helen se ridică în picioare. 

— Cred că o voi conduce pe Charlotte în camera ei, spune 
ea, schiţând un zâmbet vag. Tate, camera ta e la fel cum ai 
lăsat-o ultima dată când ai venit. Poţi să-ţi duci lucrurile acolo. 

— Mama ta o păstrează ca pe un muzeu, intervine tatăl lui 
Tate. De parcă aşteaptă să te întorci aici. 

Nu-mi dau seama dacă a fost o glumă — dar nimeni nu râde. 

Tate şi tatăl său aduc bagajele în timp ce mama lui mă 
conduce spre camera de la etaj pe care mi-au pregătit-o — 
singură, nu cu Tate. Fireşte că nu cu Tate. Unde mi-o fi fost 

capul? 
— Vii, Charlotte? mă strigă Helen. 
Clatin din cap ca să revin cu picioarele pe pământ. 
— Imediat. 


A doua zi, ne ducem să cumpărăm un brad dintr-un spaţiu 
special amenajat, transformat în ATELIERUL BRAZILOR LUI 
MOŞ CRĂCIUN - după cum scrie pe o plăcuţă de lemn prinsă 
de gard. Se pare că alegerea unui brad de Crăciun, înalt şi 
frumos, reprezintă o tradiţie în familia Collins. Gândul mă 
face să oftez de invidie. 

La noi acasă, bunica scoate de la naftalină un brad vechi, de 
plastic, pe care îl are de prin anii '90. Îl fixăm în colţul 
sufrageriei, lângă televizor, şi îl împodobim cu luminiţe şi 
câteva globuleţe, la fel de vechi. N-am avut niciodată un brad 
adevărat. 

— Mergem pe principiul „dezbină şi stăpâneşte”? întreabă 
tatăl lui Tate în timp ce stăm la coadă ca să cumpărăm 
ciocolată caldă. 

Fata din spatele tejghelei este îmbrăcată ca un elf — având 
chiar şi urechile ascuţie. 

— N-am nimic împotrivă, îi răspunde Tate, evitându-i 
privirea. 

— Fiecare cuplu alege câte un brad; în final, îl luăm pe cel 
mai frumos. 

— S-a făcut, încuviințează Tate, aruncându-mi o privire în 
treacăt — este evident că vrea să câştigăm. 

În minte îmi răsună cuvântul cuplu. Asta suntem oare noi 
doi — eu şi Tate? 

Înainte de a porni în căutarea bradului perfect, îi mai arunc 
o ultimă privire mamei lui Tate. Are ochii roşii şi umezi de 
frig. Pare fericită că fiul ei a venit acasă, chiar dacă există 

anumite tensiuni între Tate şi tatăl lui. Familia s-a reunit în 
cele din urmă. Şi acesta este un început. 

Atelierul Brazilor lui Moş Crăciun este imens - mai mare 
decât orice târg din Los Angeles destinat vânzării brazilor. În 
incinta acestuia, există o mică gheretă — Tărâmul lui Moş 
Crăciun - unde copiii stau la coadă ca să se aşeze în poala 
unui Moş Crăciun vesel şi pus pe şotii; tarabe de unde poți 
cumpăra căciuli roşii, tricotate, şi trenuri de jucărie; şi chiar un 
spaţiu îngrădit unde poţi mângâia un ren. Acesta nu este doar 
un simplu târg de brazi, ci un adevărat tărâm de basm, poleit 
cu dulciuri şi beteală de brad. 

ÎI trag pe Tate spre țarcul renului. Animalul maiestuos stă 
lângă gard şi mănâncă nişte fân. Mă aplec şi îi mângâi cu 
degetele blana catifelată. Scoate aburi pe nări şi mă linge cu 
limba sa lungă. 

— Hei! spune Tate, lângă mine, mângâindu-i coama. Fata 
asta e a mea. 

Zâmbesc şi îmi retrag mâna. Renul îşi lasă capul în pământ 
şi începe din nou să mănânce. 

— E drăguţ, spun eu, sprijinindu-mi fruntea de pieptul lui 
Tate — sorbindu-i parfumul şi simţindu-i bătăile inimii. 

Prezenţa lui mă învăluie într-o mantie de căldură pe care 
frigul de afară n-o poate spulbera. Tate pare cu totul diferit 
aici — nu se mai teme nici de paparazzi, nici de fani, pentru că 
nimeni nu îl recunoaşte în aceste locuri. Şi asta pentru că 
nimeni nu se aşteaptă să-l vadă pe Tate Collins plimbându-se 
printr-un târg de Crăciun din Telluride, Colorado. Pare mult 
mai relaxat aici, ca şi când ar fi lăsat în urmă poverile pe care 
le poartă pe umeri în Los Angeles. 

— Pornim în căutarea bradului perfect? mă întreabă el, cu 
chipul ascuns în părul meu. 

Încuviinţez şi mă desprind din braţele lui. Dar îşi ţine în 
continuare degetele împletite cu ale mele. 

— Concursul e măsluit, şopteşte Tate, fără să se uite la 
mine, în timp ce chipul îi trădează rănile şi vulnerabilitatea pe 
care le-am văzut şi cu o zi în urmă. Tata e convins că ştie ce e 
mai bun şi mai frumos — fără excepţie. 

— Atunci, hai să ne distrăm! îi propun, ocolind ţarcul 
renului şi ascunzându-ne în spatele unei gherete de lemn. 

— Cu asta sunt de acord, îmi răspunde Tate, ţintuindu-mă 
de peretele gheretei. 

Trupul său lipit de al meu, mâinile-i încleştate pe 
încheieturile mele şi respiraţia-i fierbinte ce-mi dezmiardă 
gâtul mă fac să prind curaj. Îi zâmbesc şi îl provoc să mă 
sărute. 

Privirea îi zăboveşte un timp pe buzele mele, apoi îşi 
contopeşte gura cu a mea. Îl sărut cu ardoare, cu mâinile 
înlănțuite printre degetele lui şi trupurile lipite într-o 
îmbrăţişare pătimaşă. 

Vreau mai mult. 

Îşi plimbă apoi buzele pe maxilarul şi pe gâtul meu. Simt 
cum îmi devorează pielea cu gura lui fierbinte. Când îşi înalţă 
capul ca să se uite la mine, îi văd în priviri pasiunea 
întunecată. Ochii ne rămân înlănţuiţi în timp ce mă sărută din 
nou. Un sărut duios ca o boare de vânt. lar. 

Şi iar. 

Până când ochii ni se închid în acelaşi timp şi limbile ni se 
întâlnesc. Simt cum îmi strânge şoldul cu mâna. Îi desfac 
fermoarul hanoracului. Şi îl aud cum geme printre buzele 
mele. Un fior îmi străbate trupul din cap până în picioare. 

În aceste clipe înspăimântătoare, minunate şi copleşitoare, l- 
aş lăsa să facă orice. 

Absolut orice. 

Geme din nou şi spulberă vraja sărutului. 

— Ce-mi faci? mă întreabă, cu glasul gâtuit, cu chipul 
împietrit şi grav şi buzele umflate şi umede, încă avide de 
săruturi. 

— Cred că e un efect de bumerang, îi răspund, în şoaptă, 
trăgând adânc aer în piept. 

Am senzaţia că un fir nevăzut mă atrage spre Tate — un fir 
căruia nu mă pot împotrivi. M-am văzut mereu urcând cu 
greu un deal abrupt, purtând pe umeri povara şcolii, a orelor 
petrecute la florărie şi a propriilor aşteptări imposibile. Cu 
Tate, mă simt liberă ca pasărea cerului. 

Nu mai spune nimic — doar clatină din cap şi mă trage spre 
mulţimea de brazi — o mare nemărginită de opţiuni. Alegem 
câţiva şi îi studiem cu atenţie. 

— De ce ai plecat din Colorado? îl întreb, în cele din urmă, 
rupând tăcerea în timp ce el îşi croieşte drum printre brazi, 
convins fiind că a găsit exemplarul perfect ascuns printre toţi 
ceilalţi. 

— Am ştiut mereu că, la un moment dat, va trebui să plec. 
Mi-am dorit să devin cântăreţ de mic. 

— Şi ai plecat fără părinţii tăi? 

— Cam aşa ceva. La cincisprezece ani, am câştigat un 
concurs în Denver. M-au trimis apoi în Los Angeles ca să cânt 
în faţa directorului unei case de discuri. Am semnat contractul 
pe loc. 

— Şi apoi? 

— Şi apoi... totul s-a schimbat. Am plecat în turnee şi am 
lansat două albume, care au avut un succes atât de răsunător, 
încât în decurs de un an am primit două discuri de platină. 
Totul se întâmpla atât de repede că nici nu aveam timp să 

înţeleg ce se petrece. 

— Părinţii tăi nu s-au mutat cu tine în Los Angeles? 

— Ba da. Şi făceau naveta între Los Angeles şi Colorado. 
Apoi, când lucrurile au început s-o ia razna, iar eu am 
devenit... tot mai cunoscut, au încercat să-mi spună cum să-mi 
trăiesc viaţă. Poate că aveau dreptate, dar n-am vrut să-i 
ascult. 

— Îmi pare rău. 

Tate iese dintre brazi, răspândind în jur un miros proaspăt 
de răşină și ace de brad. 

— Am făcut lucruri pe care le regret, îmi spune apoi, cu o 
mină gravă pe chip. Dar nu mai sunt omul de atunci, 
Charlotte. Vreau să ştii asta. 

Nu înţeleg ce vrea să spună — am senzaţia că nu este încă 
pregătit să-mi dezvăluie anumite lucruri extrem de 
importante. Îşi învăluie din nou chipul într-un voal misterios 
şi indescifrabil şi îmi dau seama că nu are rost să insist. Cel 
puţin, nu acum. 

Mă mulţumesc, aşadar, doar să-i ofer un sărut nevinovat. 

— Charlotte! îngaimă printre buzele mele, apoi mă sărută 
din nou. 

Respiraţiile noastre fierbinţi ni se împletesc în aerul rece. 
Nu vreau să pună capăt sărutului nostru. Vreau să rămânem 
cu buzele contopite până când iarna îi va face loc primăverii. 
Vreau să rămânem aici, ascunşi printre brazii de Crăciun, 
până când se va lăsa întunericul şi toată lumea va porni spre 
casă. Dar Tate spulberă vraja, desprinzându-şi buzele de pe 
ale mele. Şi atunci simt fulgii ce cad din cerul cenuşiu şi tăcut. 
Ninge. Cristale moi se aştern în părul meu şi pe umerii lui 
Tate. 

Şi, în clipa aceea, îmi dau seama că am tot ce mi-aş putea 

dori vreodată. 


Alegem, în cele din urmă, un brad cu crengile rare şi lăsate 
în jos. Nu e chiar exemplarul pe care mi l-am imaginat. Stă 
puţin aplecat într-o parte, iar vârful are şi el o poziţie ciudată, 
dar pare cumva perfect. Tate îl cară pe umăr până la ieşire, 
unde muzica răsună în boxe. 

Spre uimirea mea, părinţii lui Tate au ales un brad 
asemănător. Tatăl lui îl studiază pe al nostru, plimbându-şi 
mâinile pe ramurile lui, cu o expresie serioasă pe chip, apoi se 
întoarce spre Tate şi îi spune: 

— Se pare că amândoi ştim să alegem lucrurile bune. 

Şi zâmbeşte, bătându-l pe Tate pe umăr. Helen râde şi îşi 
acoperă gura cu mâna, gata să izbucnească în plâns, fericită că 
tensiunea dintre Tate şi tatăl lui pare să fi dispărut. 

Tate percepe complimentul abia după câteva clipe şi chipul 
i se înseninează deodată când înțelege că tatăl său încearcă să 
dezamorseze conflictul dintre ei. Îmi caută ochii cu privirea şi 
gropiţa din obraz îşi face apariţia. 

Ne hotărâm să cumpărăm ambii brazi. Dar când Tate vrea 
să-şi scoată portofelul, tatăl lui îl împiedică printr-un simplu 
gest al mâinii. 

— Oi fi tu nabab, dar eu sunt încă tatăl tău. 

Helen ne face o fotografie lângă bradul nostru - Tate mă 
ţine cu braţul de talie, iar cu celălalt susţine pomul înclinat 
într-o parte. Zăpada se aşterne, încetul cu încetul, pretutindeni 
în jurul nostru, iar luminiţele fremătătoare de Crăciun îmi 
creează senzaţia că trăiesc un vis. 

Un vis din care nu vreau să mă mai trezesc. 

Treisprezece 


Luăm masa în faţa focului — cartofi noi cu fasole verde şi o 
supă de conopidă, atât de delicioasă, încât închid ochii de 
fiecare dată când iau o înghiţitură ca să-i savurez gustul 
uimitor. Asta până când Tate le atrage atenţia şi părinţilor lui 
şi toată lumea izbucneşte în râs. 

Ne mutăm în sufragerie, unde reuşesc să-i trimit pe furiş un 
mesaj lui Carlos, împreună cu fotografia pe care ne-a făcut-o 
Helen lângă brad, înconjurați de zăpadă. După o scurtă 
polemică cu propria-mi conştiinţă, i-o trimit şi bunicii. Poate 
că nu va face altceva decât să pună sare pe rană, ţinând seama 
de felul în care ne-am despărţit ieri, dar poate că va înțelege 
cât suntem de fericiţi împreună şi va înceta să-şi mai facă 
atâtea griji. 

Helen şi Bill beau vin şi povestesc întâmplări din copilăria 
lui Tate. El ne priveşte cu chipul împietrit, dar poveştile sunt 
mult prea amuzante ca să-i opresc. Tabloul îmi evocă exact 
viaţa de familie pe care mi-am imaginat-o întotdeauna. 
Sărbătorile de Crăciun petrecute cu bunica şi cu sora mea au 
fost mereu tăcute şi anoste, Mia preferând să iasă adesea cu 
prietenii ei sau cu vreun iubit. Nici când trăia mama, 
sărbătorile nu se deosebeau prea mult — singura excepţie fiind 
aceea că trebuia să dorm pe canapeaua prietenului pe care îl 
avea la vremea respectivă. Imaginea îmi trezeşte gânduri 
amare şi, în timp ce părinţii lui Tate deapănă amintiri, îmi 
aţintesc ochii în foc şi mă întreb dacă voi face aceleaşi greşeli 
ca ea. Dar nu e aceeaşi situație, îmi spun în gând. Tate nu e un 
băiat ca oricare altul. 

— Ei bine, Bill, spune Helen, în cele din urmă, lăsând 

paharul de vin, pe jumătate plin, pe măsuţa de cafea şi 
ridicându-se în picioare, poate că Tate şi Charlotte vor să 
aştepte venirea lui Moş Crăciun, dar eu zic să mergem la 
culcare. 

Bill dă pe gât paharul de vin şi, bătându-l pe Tate pe umăr, 
se ridică şi el de la masă şi îşi urmează soţia în bucătărie, unde 
pun lucrurile la locul lor şi sting apoi lumina. 

După plecarea lor, Tate mă conduce în camera mea. În prag, 
îmi atinge o şuviţă de păr şi se joacă cu ea, apoi îşi retrage 
mâna. 

— Mi-a plăcut ziua de azi, îi spun eu. Alături de tine. 

— Sper să primeşti tot ce-ţi doreşti de Crăciun, îmi 
răspunde, cu un zâmbet pe buze. 

— Sunt convinsă că am primit deja. 

Ochii îi trădează pentru o clipă freamătul lăuntric. Vreau 
să-l ating şi să-l trag după mine în cameră. lar privirea lui îmi 
spune că nu s-ar împotrivi. 

— Noapte bună, Charlotte, îmi urează apoi, cu hotărâre în 
glas. 

— Noapte bună, îi răspund, în şoaptă. 

Mă lasă în prag şi porneşte pe hol. Îl urmăresc cu privirea 
până intră în dormitorul lui, apoi închid încet uşa în urma 
mea. 


Ar trebui să rămân în camera mea. 

Ar trebui să mă culc. 

Casa e învăluită în tăcere, dar creierul meu refuză să 
doarmă. 

Nu mi-l pot scoate din minte. Retrăiesc sărutările noastre 
pătimaşe din spatele gheretei de lemn, apoi sărutul blajin pe 
care mi l-a dăruit printre rândurile de brazi, spunându-mi 
prin mângâierile sale ce nu poate să-mi spună prin cuvinte. 

Mă plimb prin cameră, atingând fereastra cu degetele şi 
lăsând amprente pe sticlă. Ninge fără încetare, iar zăpada se 
aşterne pe pervazurile de afară. 

Glasul raţiunii îmi spune să stau cuminte în cameră - faptul 
că mă aflu deja în casa lui ar trebui să fie suficient. Cuvintele 
lui îmi răsună în minte: Trebuie să facem totul pas cu pas. Dar de 
ce nu mi se pare suficient? De ce atingerile sale nu sunt 
niciodată suficiente? Inima îmi bate frenetic în piept, 
luptându-se cu raţiunea. 

ÎI vreau. Nu-mi pasă dacă e un gând necugetat, dacă nu 
corespunde principiilor lui şi nici sfaturilor bunicii şi surorii 
mele. ÎI vreau cu ardoare chiar acum. 

Deschid geamantanul şi scotocesc prin haine. Găsesc ce caut 
- o rochie scurtă, din dantelă albă. Mi-a cumpărat-o Tate de la 
Barneys. N-am purtat-o niciodată şi nici n-am crezut că voi 
avea ocazia s-o port în călătoria asta. Dar am luat-o cu mine — 
împreună cu aproape toată garderoba mea, dornică să fiu 
pregătită pentru orice situaţie. 

Mă dezbrac, lăsând hainele să-mi alunece pe podea şi îmi 
pun rochia delicată. Dantelăria fină de mătase îmi învăluie 
trupul ca o țesătură străvezie, cusută din aer. 

Îmi pun apoi halatul negru — un alt cadou de la Tate — şi leg 
cordonul de mătase în jurul taliei. 

les pe hol. 

Păşesc în vârful picioarelor pe parchetul de lemn, în timp ce 
inima îmi bate haotic în piept. 

Ceva se mişcă în faţa mea pe întuneric, încremenesc pe loc, 
strângând la piept marginile halatului — temându-mă că mă 
voi întâlni cu vreunul dintre părinţii lui Tate, care a ieşit să ia 
un pahar de apă sau o mică gustare târzie. Silueta prinde 
atunci contur şi se îndreaptă spre mine — e Rocco. Ajungând în 

dreptul meu, îşi înalță capul şi îmi adulmecă piciorul. Îmi trec 
degetele prin blana lui catifelată şi îi mângâi o ureche, iar 
Rocco dă din coadă, lovind-o de perete. Apoi, mulțumit că nu 
sunt un spărgător, se îndreaptă agale spre sufragerie, unde se 
întinde în faţa focului din şemineu. E răcoare în seara asta şi 
simt fiori reci pe şira spinării. Mă opresc în faţa dormitorului 
lui Tate, în timp ce inima îmi bate acum sălbatic, gata să-mi 
iasă din piept. Din interior, răzbat nişte sunete — acorduri de 
chitară. Ridic mâna şi o lipesc de uşa de lemn. Bat — o dată, 
apoi de două ori - dar foarte încet. Acordurile se aud în 
continuare şi Tate nu apare în prag. Apuc, cu degetele 
fremătătoare, mânerul uşii şi o deschid. 

Într-un colț al camerei, zăresc o veioză aprinsă, alături de 
care se odihneşte un scaun. Pereţii sunt tapetaţi cu postere: 
Led Zeppelin, Jimi Hendrix şi Michael Jackson. Câteva 
skateboarduri stau aliniate sub fereastra imensă, gen 
bovindou, iar pe scrinul rezemat de peretele de vizavi se află 
vrafuri de discuri de vinii alături de un pick-up vechi. Totul 
este aranjat şi bine pus la punct — într-o ordine desăvârşită. 

Iar la capătul patului stă Tate, cu o chitară la piept, cu nişte 
căşti imense la urechi şi o agendă deschisă lângă el. 
Fredonează o melodie, cu ochii aţintiţi pe fereastră, privind 
fulgii ce se lovesc de geam, şi cântă la chitară cu atâta uşurinţă, 
încât ai senzaţia că notele i se revarsă din degete. Recunosc 
melodia — este cea pe care mi-a fredonat-o la ureche în avion. 

Şi atunci se opreşte brusc, apăsând coardele cu palma ca să 
stingă acordurile fermecătoare. Se întoarce şi mă surprinde 
stând în prag. 

— Charlotte! S-a întâmplat ceva? mă întreabă, lăsând căştile 
pe pat. 

— Compui muzică, îi răspund, cu naivitate în glas, făcând 


177 


un pas în cameră. N-ai mai compus de mult timp. 

Se uită la chitară, apoi la fereastră şi din nou la mine. 
Lumina veiozei aruncă umbre leneşe pe pereţi, spulberând 
întunericul. 

— Am simţit cum vine inspiraţia. 

Mă priveşte cu ochi sfredelitori şi plini de dorinţă, în ciuda 
voinţei de fier cu care încearcă să-şi stăvilească pasiunea. 

— Te-am trezit? mă întreabă apoi, ridicându-se din pat. Am 
cântat prea tare? 

— Nu, îi răspund, clătinând din cap şi făcându-mi curaj, 
înfiorată din cap până în picioare. Am vrut să te văd. 

Mă scrutează cu privirea, dar abia văd ce se petrece în jurul 
meu. Camera pare învăluită în negură. 

— Am aşteptat suficient de mult, mă aud spunând. 

Mă apropii încă puţin. Se află la câţiva paşi distanţă, dar nu- 
l ating. Apuc cu degetele cordonul de mătase al halatului şi 
trag de el, dezvăluindu-mi rochia albă ascunsă printre 
faldurile lui. Nu mai tremur — eu deţin acum controlul. 

Nu mă va opri de această dată. Şi el mă vrea — îi văd dorința 
în privirea cu care îmi scrutează țesătura străvezie a rochiei. 
Respiră adânc, încercând să-şi stăvilească gândurile. Ating 
umărul halatului şi îl las să alunece pe podea. Tate deschide 
gura, vrând, parcă, să spună ceva, dar nici un cuvânt nu-i iese 
printre buze. 

Vederea mi se acutizează şi totul capătă contur. 

Inima îmi bate normal acum. Îmi strecor mâinile pe pieptul 
lui, simţindu-i muşchii puternici ascunşi sub țesătura fină a 
cămăşii. Îi absorb parfumul cu nesaţ — miresmele oceanului îl 
învăluie ametitor, chiar dacă ne aflăm la mii de kilometri 
depărtare. 

— Charlotte! 

Ating cu degetele breteluța subţire a rochiei şi, zăbovind 
uşor, o dau jos de pe umăr. Nu port nimic pe sub voalurile 
străvezii şi dantelate. Simt fiori de plăcere în tot trupul. 
Breteluţa îmi alunecă uşor de pe umăr, poposind pe braț. 

Tate ridică mâna şi îşi strecoară degetele pe sub cealaltă 
breteluţă. Atingerea lui îmi înfierează trupul, iar ochii îmi 
mângâie buzele. Mă ridic în vârful picioarelor, implorându-l 
în tăcere să mă sărute. 

Înghite în sec, sfâşiat de lupta lăuntrică dintre glasul 
dorinţei şi cel al raţiunii. 

— Ti-am spus, Charlotte, murmură Tate, cu privirea aţintită 
asupra breteluţei pe care o ţine între degete. Ti-am spus cum 
trebuie să fie, adaugă apoi, lăsând breteluţa la locul ei şi 
punându-mi-o şi pe cealaltă pe umăr. 

Nu, strig în gând. ÎI țintuiesc cu ochi scăpărători, dar nimic 
nu-i mai trădează pasiunea pe care am văzut-o doar cu puţin 
timp în urmă, de parcă nici n-ar fi existat vreodată. 

— E prea devreme. 

Îmi vine să urlu. Să urlu şi să mă ascund. 

— Îmi pare rău... 

— Las-o baltă! îl întrerup, copleșită de umilinţă — o umilinţă 
ce ameninţă să-mi ardă trupul şi sufletul deopotrivă. Nu te 
mai deranja! 

Pe chip îi apare o umbră întunecată — un voal pe care nu pot 
să-l străpung. 

Sângele îmi zvâcneşte în tâmple, iar capul îmi palpită de 
durere. lau halatul de pe jos şi ies din dormitor. Îi simt 
privirea aţintită asupra mea, dar nu mă mai uit înapoi. Ochii 
îmi înoată deja în lacrimi. 

Când ajung în camera mea, mă bag în pat, fără să mă mai 
dezbrac. Inelul mamei îl simt greu pe deget, ca o ancoră. 

O oră întreagă, mă tot zvârcolesc în pat. Exact când aţipesc, 
aud o bătaie uşoară în uşă. Mă duc într-un suflet s-o deschid, 
convinsă că e Tate. Convinsă că a venit să-și ceară iertare, 
convinsă că vrea să-mi mărturisească motivul pentru care mă 
respinge mereu. 

Nu m-am înşelat — e într-adevăr Tate. Dar n-a venit să 
îndrepte lucrurile. Îmi dau seama ce vrea să spună dintr-o 
singură privire — după gura încleştată şi ochii şovăitori. 

— Mă trimiţi acasă. 

Pentru că am traversat graniţa — pentru că am îndrăznit să 
trec dincolo de bariera invizibilă pe care Tate a ridicat-o între 
noi „pentru binele meu”, după cum susţine el. Dar, privindu-i 
acum expresia rece şi distantă de pe chip, realizez că a impus 
această barieră nu pentru protecţia mea, ci pentru a lui. Ca să 
mă ţină la distanţă şi să mă împiedice să mă apropii. 

— Asta e tot? S-a terminat? îl întreb apoi, văzând că nu 
neagă faptul că vrea să mă trimită acasă. 

ÎI văd crispându-se sub impactul cuvintelor mele. 

— Charlotte... 

— Nu, e-n regulă. E chiar foarte bine, îi răspund, cu glas 
ferm. La ce oră e avionul? 

Întrebarea rămâne suspendată în aer. Ar putea să-şi ceară 
iertare. Ar putea să-mi spună că mă înşel, că îi pare rău şi nu 
vrea să plec. Dar nu spune nimic din toate astea. Nu spulberă 
tăcerea. O lasă să mă înăbuşe şi să mă îngroape cu povara ei. 
În clipa aceea, aş putea foarte bine să-l urăsc, 

Închide ochii, cu o expresie îndurerată pe chip, apoi îi 
deschide şi îi aţinteşte undeva dincolo de mine. 

— Va veni să te ia o maşină la ora şapte dimineața. 

Îmi vine să urlu. Să-l lovesc cu pumnii, să-mi vărs mânia şi 
să-i spun cât de tare m-a făcut să sufăr. Îmi stăvilesc, însă, 

toate gândurile amare şi închid uşa. Lăsându-l pe Tate în prag. 
Şi relaţia noastră la voia întâmplării. 

Polsprezece 


O furtună puternică se pregăteşte să măture oraşul — nori 
negri planează ameninţători deasupra noastră. Ne îndreptăm 
spre aeroport când viscolul ia cu asalt maşina care mă poartă 
din Telluride. E Crăciunul, iar eu mă întorc singură în Los 
Angeles. Maşina patinează puţin, alunecând spre troienele de 
pe marginea şoselei, dar şoferul reuşeşte s-o redreseze. Din 
motive obscure, nu simt nici un pic de teamă. Am senzaţia că 
sunt complet amorţită. Ca şi când aş trăi un vis — un vis cu 
totul diferit de această dată. 

Mă urc la bordul aceluiaşi avion cu care am venit aici unde 
mă întâmpină aceeaşi stewardesă. Poartă aceeaşi orhidee 
artificială în păr, deşi astăzi pare ofilită şi ştearsă. 

— Cafea? mă întreabă când mă aşez pe un scaun. 

Evit să stau pe canapeaua pe care am stat împreună cu Tate 
la venirea noastră aici. Nu vreau să-mi amintesc gândurile şi 
speranțele pe care le nutream atunci. 

— Mulţumesc, îi răspund, recunoscătoare. 

Când decolăm, îmi aţintesc ochii pe fereastră spre un 
univers nemărginit de nori albi. Nu văd nici cerul albastru, 
nici pământul de sub noi. Doar o mare de alb. 

— Părea fericit, îmi spune stewardesa, cam pe la jumătatea 
drumului, turnându-mi un pahar de apă. 

— Poftim? o întreb eu. 

Se sprijină cu mâna de tavanul avionului, care se zdruncină 
dintr-o parte în alta sub intensitatea turbulentelor. În mod 
obişnuit, acest lucru m-ar fi înspăimântat de moarte. Acum, 
însă, nu simt nimic, de parcă aş fi complet inertă. 

— Tate, îmi explică ea. Nu l-am mai văzut de foarte mult 

timp atât de fericit. 

Oftez adânc şi îmi răsucesc inelul mamei pe deget. 

Realizând că nu are de gând să continue, o întreb: 

— Călătoreşti des cu el? 

— Lucrez în cadrul echipajului pe care îl angajează pentru 
zborurile sale private. Îi place să angajeze acelaşi echipaj, îmi 
răspunde, zâmbind. Piloții cu care zboară în mod obişnuit 
sunt în Los Angeles astăzi, de aceea am fost nevoiţi să apelăm 
la alţi piloţi — din Denver, îmi explică, arătându-mi cu capul 
cabina închisă a acestora. Eu am rămas în Telluride. M-am 
gândit să mă bucur de un Crăciun cu zăpadă până când aveaţi 
să vă întoarceţi acasă. Nu mă aşteaptă nimeni în Los Angeles. 
Eu şi prietenul meu ne-am despărţit acum vreo două luni. 

— Îmi pare rău, îi răspund, în şoaptă. 

Oare câţi oameni şi-au schimbat planurile şi viaţa pentru 
Tate Collins? Totul în lume se învârteşte în jurul lui. El 
hotărăşte ce vrea, pe cine vrea şi când vrea. Se teme atât de 
tare că ar putea pierde controlul, încât a preferat să mă piardă 
pe mine. 

— Dar de la Tate nu ştii la ce să te aştepţi, continuă ea, 
ridicând din umeri. A fost cu totul diferit anul ăsta. 
Obişnuiam să-l ducem în Vegas din două în două săptămâni, 
împreună cu foarte mulţi prieteni — top modele şi staruri pop 
ca el. Făcea incursiuni ad-hoc în Mexic sau Miami. Dar anul 
ăsta n-a mai plecat din Los Angeles. Şi, brusc, ieri, când v-aţi 
urcat în avion numai voi doi, am crezut că poate tu eşti cea 
aleasă. 

— Cea aleasă? 

— Nu i-ar strica puţină normalitate în viaţă, îmi răspunde, 
zâmbindu-mi cu blândețe. 

Ar trebui să-i zâmbesc şi eu din politeţe şi să-mi aţintesc din 

nou privirea pe fereastră. Ar trebui să mă învălui în mantia 
amorțelii şi să uit de toate. Prefer, în schimb, să mă întorc spre 
ea şi să-i acord toată atenţia mea. 

— Ştii cumva ce-a păţit cu un an în urmă? Ce l-a făcut să se 
schimbe şi l-a determinat să părăsească scena? 

— Nu ştiu sigur, îmi răspunde, ridicând o singură dată din 
umeri, iritată, parcă, de întreaga poveste. Au circulat zvonuri, 
fireşte, conform cărora a lăsat o fată însărcinată și a încercat 
apoi să muşamalizeze afacerea; sau că ar fi fost implicat în 
afaceri cu droguri. Gura lumii e slobodă. Dar nimic din toate 
astea nu par a-i sta în fire. Altceva l-a determinat să renunţe la 
muzică, ceva mult mai grav decât toate aceste bârfe. 

Avionul începe iar să se clatine când intrăm într-o altă zonă 
de turbulente, iar stewardesa se prinde cu mâinile de spătarul 
scaunului ca să nu cadă. 

— Pune-ţi centura! 

Turbulenţele nu mă sperie. Mă uit pe fereastră, cu sufletul 
pustiu şi gol, în timp ce începem să aterizăm. Los Angeles-ul 
ni se dezvăluie zugrăvit în nuanţe argintii şi albastre. Oceanul 
se întinde cât vezi cu ochii, împletindu-se cu cerul, şi mă simt 
deodată copleşită de un sentiment de uşurare - am ajuns 
acasă. 

Soarele străluceşte sus pe cer când aterizăm pe acelaşi 
aeroport privat. Pe pistă, lângă portiera din spate a maşinii lui 
Tate, mă aşteaptă Hank. Când îl văd, îmi stăpânesc cu greu 
lacrimile. Altcineva care şi-a sacrificat Crăciunul pentru Tate. 

— Caleaşca vă aşteaptă, milady, spune Hank, cu falsă 
veselie în glas, când mă urc în maşină şi aştept să mi se aducă 
bagajul. 

Când se urcă şi el la volan, îi simt privirea aţintită asupra 
mea prin oglinda retrovizoare. Mă cufund pe banchetă, 

sperând să nu-l aud pomenind numele lui Tate sau încercând 
să-mi spună că, în adâncul sufletului său, este un băiat bun, cu 
inimă mare. 

— Hai să mergem acasă, Charlotte! îmi spune, oftând, de 
parcă mi-ar fi citit gândurile. 

Deschid fereastra, dornică să simt mângâierea blândă a 
vântului. Scot mâna pe geam în timp ce străbatem pista de 
aterizare, bucurându-mă de aerul Californiei. Ne oprim la 
poartă şi aşteptăm să se deschidă. 

În clipa aceea, însă, aud un iureş de glasuri şi zgomotul — 
atât de binecunoscut — al bliţurilor. Ne trezim înconjurați de o 
mulţime de oameni cu aparate de fotografiat, ce se înghesuie 
unii într-alţii, ca şi când ar încerca să intre în maşină prin 
geamul deschis. Nu am timp să mă ascund - e prea târziu, 
aparatele reuşesc să-mi surprindă chipul. 

— Charlotte! strigă cu toţii. 

Ştiu cine sunt, realizez deodată. Dar cum? Cum au aflat că 
mă voi întoarce acasă în ziua de Crăciun când nici eu n-am 
ştiut asta până azi-noapte? 

Printre înjurăturile lui Hank, încerc să derulez filmul înapoi 
şi îmi amintesc de cei doi piloţi noi despre care mi-a vorbit 
stewardesa. Oare ei le-au dezvăluit ziariştilor numele meu? 
Oare ei le-au spus că eu sunt fata misterioasă pe care Tate a 
tinut-o ascunsă? 

Acum, însă, nici nu mai contează. Oricum, s-a terminat. Cu 
toate acestea, copleşită de spaimă, încerc cu disperare să ridic 
geamul, în timp ce Hank se luptă să-şi croiască drum prin 
mulţimea din faţa porţii. Claxonează cu furie şi ameninţă în 
stânga şi-n dreapta - totul în zadar. 

— Charlotte! Charlotte! continuă să mă strige. Cum e să te 
întâlneşti cu cel mai sexy cântăreţ din lume? Ai făcut 

cunoştinţă cu părinţii lui? Ţi-a oferit cumva vreun inel? 

Ştiu cine sunt, dar nu ştiu ce s-a întâmplat — nu ştiu că m- 
am întors mai devreme acasă pentru că Tate a pus capăt idilei 
noastre. Şi, din această cauză, lucrurile par şi mai greu de 
îndurat. 

— ine-te bine, draga mea! spune Hank, turând motorul ca 
să le dea de înţeles că nu glumeşte. E timpul să scăpăm de 
vulturi. 

Geamul se închide în cele din urmă, blocând iureşul lumii 
de afară. Cu un scârţâit de roţi, Hank porneşte în trombă, 
îndepărtându-se de bliţurile aparatelor de fotografiat. 


Bunica nu e deloc înţelegătoare cu mine — cel puţin, nu la 
început. 

— Ce-ai crezut că se va întâmpla? mă întreabă, în timp ce 
stau, înfrântă şi pustiită, la masa din bucătărie, cu bagajul încă 
la uşă. 

— A fost o greşeală, îi răspund, privindu-mi mâinile ce mi 
se odihnesc în poală. N-ar fi trebuit să plec. 

Gândul îmi zboară la mulțimea care mă aştepta la aeroport 
şi la blițurile aparatelor de fotografiat. Când am ajuns acasă, 
Mia mi-a spus, cu un glas neobişnuit de blând, că fotografiile 
circulau deja pe Internet, apoi s-a făcut nevăzută în dormitorul 
ei — a înţeles, probabil, că bunica voia să vorbească cu mine 
între patru ochi. În momente ca acesta, mă bucur că nu am 
cont pe Twitter, pe Instagram sau pe Snapchat, unde aş fi 
nevoită să mă văd cum încerc cu disperare să închid fereastra 
maşinii. 

Bunica împătureşte un vraf de prosoape şi aranjează 
borcănelele cu condimente pe blatul de bucătărie. E supărată. 
lar când e supărată, se agită de colo-colo, încercând să-şi 
găsească o ocupaţie. 

— Îmi pare rău, îi spun apoi. Ai avut dreptate. Ai avut 
perfectă dreptate. 

Se întoarce spre mine şi văd cu uimire că are lacrimi în ochi. 

— Bunico, îmi pare atât de rău! 

Ea trage adânc aer în piept şi mă ia în braţe. 

— O să fie bine, îmi răspunde. Mă bucur că ai aflat acum 
înainte ca lucrurile să meargă prea departe. 

Dar, stând cuibărită în brațele ei, am senzaţia că oricum 
lucrurile au mers prea departe. Eu am mers prea departe. M- 
am lăsat purtată de sentimente. Şi acum nu mai ştiu cum să mi 
le stăvilesc. 

Cineisprezece 


Îmi face bine că trebuie să mă întorc la şcoală pentru că 
astfel îmi păstrez mintea ocupată. Ultima săptămână de 
vacanță mi-am petrecut-o acasă, evitând tot ce mi-ar putea 
aduce aminte de Tate. Am lucrat ore suplimentare la Bloom 
Room, dar tot n-am reuşit să-mi desprind gândul de la el. 

Carlos îşi pune brațul pe umărul meu, obligându-mă să 
adopt mersul lui în timp ce ne îndreptăm spre ora de engleză. 

— Oricum, nu mi-a plăcut niciodată muzica lui, îmi spune 
el, ţanțoş, cu bărbia ridicată, croindu-ne drum prin marea de 
liceeni ce ne ţintuiesc cu privirea. 

Toată lumea ştie de-acum. Toată lumea ştie că eu, Charlotte 
Reed, am avut o aventură cu Tate Collins. Şi acum mă 
scrutează cu toţii cu privirea. Mă privesc de parcă ar încerca să 
vadă ceva ce au ratat în aceşti patru ani — ceva ce le-a scăpat. 
Dar am rămas aceeaşi Charlotte, cel puţin, la suprafaţă. Poate 
doar ceva mai blondă. 

— Frumoasă încercare! îi răspund lui Carlos. Eşti obsedat 
de muzica lui. 

El mormăie şi îşi dă la o parte părul de pe ochi. 

— Nu mai sunt. l-am şters toate cântecele din play-listurile 
mele, chiar şi albumul Love is a Verb, Live Tour. 

Se opreşte, de parcă s-ar aştepta să fiu impresionată, apoi 
continuă: 

— L-am şters definitiv din viaţa mea. 

— Mi-ar plăcea să apăs pe un buton de delete şi să-l şterg şi 
eu din viaţa mea. 

— Ar trebui să existe o aplicaţie pentru asta. 

— Da. Aş da şi nouăzeci şi nouă de cenți pentru o asemenea 

aplicaţie, îi răspund, zâmbind. 

— Vezi? îmi spune Carlos, făcându-mi cu ochiul şi 
înghiontindu-mă uşor. Nu ţi-ai pierdut simţul umorului. O să- 
ţi revii. 

Dar nu sunt atât de sigură. Cu toate astea, zilele şi 
săptămânile trec una după alta, în ciuda amintirilor 
copleşitoare ce-mi înnegurează sufletul — îi simt mâinile pe 
trupul meu ca în prima noapte în care am dansat pe iarbă, 
purtaţi pe aripile muzicii sale, şi îi văd buzele contopindu-se 
perfect cu ale mele, de parcă eram hărăziţi unul altuia. Încerc 
să-mi spun că nimic din toate astea nu s-a petrecut vreodată. 
Mă îngrop în muncă şi în pregătirea pentru facultate. Îndes în 
plase toate hainele pe care mi le-a cumpărat de la Barneys — 
intenţionez să i le dau Miei sau să le donez vreunui magazin 
second-hand. Deocamdată, însă, nu-mi vine să fac nici una, 
nici alta, aşa că le ascund într-un colţ al dulapului — ca să nu le 
mai văd. Spre marea bucurie a Miei, seara, după ce mă întorc 
de la florărie, stau cu Leo, făcând, astfel, tot ce-mi stă în 
putinţă să nu rămân niciodată singură. 

Cedez rugăminţilor lui Carlos şi mă duc cu el la petreceri în 
speranţa că, astfel, voi reuşi să-mi alin sufletul frânt. Beau bere 
(de fapt, o bere, dar mi se pare atât de respingătoare, că nu mai 
pun gura pe alta). Încerc să socializez. Particip la întâlnirile de 
pe plajă, din jurul focurilor de tabără, şi vorbesc cu colegi de 
liceu pe care îi cunosc doar în treacăt. Uneori, când avem parte 
de o păţanie nostimă (ca cea în care Alex Gorza şi-a pierdut 
şortul în valurile furtunoase ale mării), râdem toţi cu poftă şi, 
în strălucirea caldă a focului, uit pentru o clipă tot ce s-a 
întâmplat. 

Apoi, însă, mă trezesc cu ochii pironiţi în flăcări şi gândul 
îmi zboară la Tate. 

La Tate. 
Şi iar la Tate. 


Aşa se face că, într-o seară, ajung la petrecerea aniversară a 
lui Alison Yarrow. Părinţii ei urmează să plece din oraş pentru 
ca ea să-şi invite toţi prietenii. Astfel, ziua ei de naştere devine 
evenimentul anului pentru liceenii din Pacific Heights. Chiar 
mai important decât balul de absolvire. 

N-am fost niciodată invitată la petrecerile ei aniversare. Şi 
nici nu voiam să mă duc. 

Dar anul acesta, Alison mă opreşte pe hol, înainte de ora de 
analiză matematică, şi mă invită personal. 

— Sper că o să vii, îmi spune ea, de parcă prezenţa mea la 
petrecerea ei aniversară îi va consolida popularitatea în liceu. 

Toată lumea crede că eu şi Tate suntem încă împreună, în 
ciuda nenumăratelor mele tăgăduieli, sau poate simplul fapt 
că am fost împreună este suficient să mă catapulteze spre o 
stratosferă socială cu totul diferită. 

ÎI iau pe Carlos şi pornim spre casa lui Alison de la poalele 
dealului Hollywood Hills. N-aş putea spune că Alison este 
bogată, dar are piscină, iar curtea din spatele casei, luxoasă şi 
foarte îngrijită, este opera unui grădinar, care vine la ei o dată 
pe săptămână. 

Alison mă vede imediat cum intrăm pe uşile glisante în 
curtea interioară şi vine fuga spre noi, îmbrăţişându-mă cu 
căldură. 

— Ai venit! strigă ea, ţinându-mă încă în braţe, de-ai zice că 
suntem prietene de la grădiniţă. Găsiţi acolo tot ce vreţi — bere, 
cockteiluri margarita şi mici gustări, adaugă apoi, cu un gest 
nonşalant al mâinii. Luaţi-vă ceva de băut şi haideţi cu mine în 
pavilionul de lângă piscină! 

Îmi arunc ochii peste umărul ei şi privesc pavilionul a cărui 

pânză albă, ce joacă rol de acoperiş, se agită în bătaia vântului. 
Lacy Hamilton şi Jenna Sanchez stau rezemate pe o saltea 
albă, afişând o superioritate regală. 

Eu şi Carlos stăm unul lângă altul pe un şezlong şi 
examinăm petrecerea ca nişte antropologi sociali. După un 
timp, Carlos se duce să mai ia o bere şi aud pe cineva în 
spatele meu. 

— Charlotte Reed! strigă vocea şi mă întorc spre posesorul 
ei. 

Toby McAlister — beat criţă, cu obrajii roşii şi părul răvăşit, 
ca după o întâlnire extrem de apropiată cu una dintre liceenele 
din anul doi, cu care flirta ceva mai devreme. Îmi amintesc de 
platanul de la şcoală a cărui scoarță poartă amprenta iubirii 
de-o vară dintre Toby şi Alison — o versiune, în viziunea lor, a 
fotografiilor imortalizate de paparazzi. Mă întreb dacă 
inițialele scrijelite pe scoarţa copacului le trezesc amintiri 
dureroase. Mă îndoiesc, de vreme ce Toby pare să se simtă în 
largul lui aici. 

— Dar petrecerile astea nu sunt oare sub demnitatea ta? mă 
întreabă el. Doar ai ajuns vedeta liceului. Am auzit de idila ta 
cu Tate Collins. 

Mă abţin, cu greu, să nu-mi dau ochii peste cap. Dacă aş fi 
cerut câte un dolar tuturor celor care au pomenit, în ultimele 
săptămâni, numele lui Tate, n-ar trebui să mai încerc să obţin 
bursă de ajutor social pentru anul viitor. 

— S-a terminat. 

Poate, dacă o spun de „n” ori, nu mă va mai durea atât de 
tare. 

— Grozav! îmi răspunde, ridicând din umeri. Se pare că ai 
nevoie de o bere, îmi spune apoi, oferindu-mi un pahar roşu 
cu un lichid cafeniu şi înspumat. 

Este evident că nu s-a mulțumit doar cu una singură. 

— Nu beau. Sunt cu maşina. 

— Un şofer responsabil, îmi răspunde, râzând cu gura până 
la urechi şi dezvăluindu-şi dantura perfectă. 

Toby McAlister este un băiat chipeş. Problema e că o ştie şi 
el. 

Îi zâmbesc vag. 

— Piscina, îmi spune apoi, arătându-mi cu mâna apa 
liniştită. Înoţi? 

— Mă întrebi dacă ştiu să înot? 

— Te întreb dacă vrei să înoţi cu mine. 

Sughiţă şi ia o înghiţitură din paharul pe care mi l-a oferit 
doar cu câteva clipe mai devreme. 

— Hai, Charlotte! insistă el, rostindu-mi numele pe un ton 
apăsat şi ridicând din sprâncene într-un gest menit să joace 
rolul unei invitaţii. 

— Nu, mulțumesc, îi răspund, întorcându-mă cu faţa spre 
grădină. Cred că o să plec. 

— Nu poţi să pleci, îmi spune, apucându-mă de braţul 
drept. 

Îşi înfige degetele în braţul meu, nu în mod intenţionat, ci 
pentru că încearcă să-şi menţină echilibrul. Dar mă împinge 
spre marginea piscinei. 

— Toby! îl strig, încercând să-l împing cu cealaltă mână. 

Ne clătinam, însă, amândoi, gata să ne prăbuşim în apă. 
Carlos îmi sare în ajutor şi mă prinde înainte de a cădea. 

— Eşti un ticălos, îi spune Carlos lui Toby, prăbuşit în iarbă. 

— N-a vrut să înoate cu mine, îi răspunde el, printre 
chicoteli, stând întins pe spate, cu braţele depărtate şi ochii 
ridicaţi spre cer. 

Nu pare grăbit să se ridice. 

— Trebuie să plec, îi spun lui Carlos, iar el încuviinţează 
din cap. Ai cu cine să te întorci acasă? 

— O să iau un taxi. Doar mă cunoşti, adaugă apoi, 
fluturându-şi genele negre. Îmi place să călătoresc numai cu 
limuzina mea particulară. 

Rosteşte cuvintele cu un accent britanic, pretenţios şi fals, şi 
schițez un zâmbet ca să-i dau de înţeles că nu sunt supărată 
pentru că vrea să mai stea la petrecere. 

— Scrie-mi când ajungi acasă! îmi spune apoi. 

— Aşa o să fac. 

Strada pe care locuieşte Alison este îngustă, în pantă şi 
străjuită pe o parte de maşini. Nu există felinare — doar câte un 
bec răzleț rămas aprins pe verandele caselor spulberă 
întunericul. 

Un câine latră când trec pe lângă un gard şi grăbesc pasul. 

În clipa aceea, un scârţâit — ca nişte paşi ce calcă pe pietriş — 
tulbură tăcerea sinistră. Simt fiori reci pe şira spinării şi 
spaima mi se cuibăreşte în suflet. 

— Carlos? strig, cu glas tare. 

Ceva se mişcă în spatele meu la câţiva metri depărtare: o 
umbră se ascunde în gardul viu ce străjuieşte trotuarul. O 
siluetă umană. 

Cineva e acolo... Cineva mă urmăreşte. 

Pentru o clipă, o fracțiune de secundă, mă las furată de 
gândul că e Tate. Poate i s-a făcut dor de mine şi a venit să mă 
recucerească. Dar nu văd nici urmă de Tesla prin preajmă, aşa 
că distrug gândul fără milă înainte ca speranţa să-şi croiască 
drum în sufletul meu, alungând spaima. Trebuie să plec cât 
mai repede de aici. 

Ajung la maşină şi îmi caut cheile cu mâini tremurătoare. 
Trântesc portiera cu zgomot şi arunc o privire în oglinda 

retrovizoare: trec una, două, trei clipe înspăimântătoare — nici 
urmă de umbră. 

O lovitură în portieră mă face să tip, tresărind de spaimă. 

Dar e numai Toby McAlister, susţinut de Alex Garza şi Len 
Edwards. Mâna lui Toby îi alunecă pe parbrizul maşinii mele 
în timp ce colegii lui îl cară cu ei. Toby se balansează tot 
drumul. 

Vreau să plec cât mai repede de aici. 


Dar, în loc să mă îndrept spre casă, o iau spre vest. Nu pot 
să mă duc la culcare când înot într-un iureş de gânduri. 
Străbat autostrada PCH7, prea nervoasă ca să dorm. E târziu, 
iar autostrada se întinde, şerpuitoare, în faţa mea. În stânga, 
oceanul întunecat pare un abis gata să mă înghită. Ajung în 
Malibu şi mă opresc pe plaja Playa Point. Parcarea e goală. 
Noaptea e răcoroasă, iar cerul e învăluit de nori, ascunzând 
luna printre faldurile pufoase ale mantiei lor. 

Stau pe plajă aproape o oră şi privesc valurile înspumate 
spărgându-se de mal. Îmi amintesc noaptea în care i-am spus 
lui Tate că îmi doresc uneori să mă las purtată pe undele 
oceanului spre un tărâm îndepărtat. Spre o altă viaţă. 

Mă dezbrac de haine — o umbră în întuneric. 

Intru în apă, lăsând valurile să-mi mângâie, rând pe rând, 
coapsele, talia şi pieptul, apoi mă arunc în adâncuri. 

Undele se sparg în jurul meu. Scot bule pe nări şi pe gură, 
iar când mă ridic, în cele din urmă, la suprafaţă, dau afară 
aerul din plămâni. Mă întorc pe spate şi privesc cerul 
nemărginit şi întunecat. 

Îmi simt buzele sărate — şi mă gândesc din nou la Tate. 

Îmi cufund iar capul sub apă, încercând să mi-l şterg din 

gânduri, încercând să şterg, stigmatele pe care mi le-au lăsat pe 
trup atingerile sale. 

Valurile mă atrag în depărtare spre locul în care oceanul 
albastru se îngemănează cu orizontul întunecat. Nu mă 
împotrivesc. Mă las în voia lor. Vreau doar să uit totul. 

Noaptea mă învăluie în mantia sa neagră, iar timpul pare să 
se fi oprit pe loc. Plutesc în voia soartei şi a valurilor. 

În clipa în care simt fiori reci din cap până în picioare şi 
încep să tremur ca varga, fac cale întoarsă spre mal. 

A plecat pentru totdeauna, îmi spun în gând. 

Şaisprezece 


E doar 11 februarie şi toată lumea vorbeşte deja de 
Valentine's Day. Liceenii au petrecut ultima săptămână 
decupând inimi de hârtie şi făcând bannere pe care le vor 
agăța deasupra uşilor şi holurilor din liceu, celebrând astfel 
apropierea celei mai aşteptate sărbători din şcoală — cea în care 
toată lumea îşi mărturiseşte pasiunile ascunse şi se sărută, 
puțin cam prea mult, pe coridoare înainte de intervenţia 
vreunui profesor. 

Cam pe la amiază, dulapurile şcolii sunt deja tapetate cu 
inimi roşii şi roz, încărcate de mesaje secrete. Este o tradiţie să 
lipeşti inimi pe dulapul iubitului tainic. Cei care primesc cele 
mai multe inimi de Valentine's Day sunt cei mai doriţi... şi, 
fireşte, cei mai simpatizaţi. La sfârşitul orelor, dulapul nostru 
rămâne la fel de gol ca la început. Eu mă simt uşurată, dar 
Carlos pare înfrânt. 

— O să uiţi totul până la următorul Valentine's Day, îi spun 
eu, încercând să-l consolez. 

De fapt, cred că încerc să mă conving pe mine. 

În după-amiaza aceea, stau vreo cinci minute cu capul pe 
volan înainte de a-i scrie un mesaj lui Holly, întrebând-o dacă 
poate să mă lase liberă în seara aceea. M-a rugat să lucrez 
câteva ture suplimentare, pentru că este una dintre 
săptămânile noastre aglomerate şi nu-mi place s-o las de 
izbelişte. Îmi răspunde, însă, imediat şi îmi spune să mă duc 
acasă, urmând să ne vedem zilele următoare. Este extrem de 
înţelegătoare cu mine de când m-am despărţit de Tate — o 
consecinţă, probabil, a inimii ei incurabil de romantice. Mă 
duc, aşadar, acasă şi mă culc, sperând că somnul mă va ajuta 

să-mi revin. 

Când îmi sună alarma de la telefon la ora 18:00, mă trezesc 
cu greu. Am cursuri de pregătire la UCLA în seara asta şi, 
dacă voi lipsi, aş putea să-mi pierd poziţia. 

— Vrei să te duc eu cu maşina? se oferă Mia când intru în 
bucătărie. 

— Nu, mă descurc, îi răspund, luând o felie de pizza rece, 
de ieri, făcută de bunica. 


Campusul de la UCLA este învăluit în tăcere la această oră 
târzie — doar câteva cursuri serale animă complexul pustiu al 
facultăţii, aşa că reuşesc să parchez maşina în apropierea 
clădirii, unde se află laboratorul profesorului Webb. 

Luminile sunt aprinse în laborator, dar nu e nimeni 
înăuntru. Cred că, în seara asta, voi lucra aici doar cu Rebecca, 
o studentă la UCLA, dar se pare că n-a ajuns încă. 

Îmi las geanta pe un scaun rotativ şi îmi pun unul dintre 
halatele agăţate în spatele uşii. Astăzi trebuie să supraveghem 
un grup de spori de ciuperci supuşi unui mediu extrem de 
umed ca să vedem dacă vor răspândi mai puţin de o mie de 
spori. Se pare că nu vom avea mai nimic de făcut în seara asta 
decât să privim şi să aşteptăm. 

Mă aşez pe un scaun şi îmi scot telefonul. Mă gândesc să-l 
sun pe Carlos ca să-mi omor timpul până la venirea colegei 
mele de laborator, când aud uşa deschizându-se. Închid 
telefonul şi îl bag în buzunar. 

— Bună, Rebecca, o salut, întorcându-mă spre uşă. 

Dar nu e Rebecca. 

Ci Tate, care stă încremenit în pragul uşii. Pare să nu fi 
dormit de câtva timp - are ochii întunecați şi adânciţi în orbite. 

Dar e la fel de fermecător ca întotdeauna — cu aceeaşi mină 
încrezătoare şi acelaşi chip perfect, ce nu poate fi descris în 

cuvinte, chiar dacă privirea poartă amprenta durerii şi a 
suferinţei. Inima îmi tresaltă în piept şi abia mă abţin să nu mă 
arunc în braţele lui. 

— Înainte să spui ceva, lasă-mă să-ţi explic! începe el. 

Mă ridic de pe scaun şi îmi încrucişez brațele pe piept, 
spunându-mi că nu vreau să am de-a face cu el. 

— Nu e cazul s-o faci, îi răspund eu. Relaţia noastră n-are 
cum să meargă. Suntem prea diferiţi. 

— Nu cred, îmi spune, apropiindu-se uşor şi tulburându-mi 
deopotrivă trupul şi sufletul. Ştiu că am dat-o în bară. Şi îmi 
pare nespus de rău. N-ar fi trebuit să te las să pleci din 
Colorado. N-ar fi trebuit să te resping. 

Scrâşnesc din dinţi şi încerc să mă opresc. 

— Dar ai făcut-o. M-ai alungat din casa părinţilor tăi în ziua 
de Crăciun. Poţi să-ţi imaginezi oare cât de tare m-ai rănit? 
Poţi oare să înţelegi? Experiențele anterioare ţi-au pustiit atât 
de tare sufletul, încât nu-ţi mai dai seama că îi distrugi pe cei 
din jur? 

— Charlotte! 

Mă scrutează cu ochii lui sfredelitori, dar mă uit în altă 
parte, căci nu vreau să mă las purtată de vraja privirilor sale. 

— Numai la tine mă gândesc, îmi spune apoi. Am senzaţia 
că o să înnebunesc fără tine. 

Îmi încleştez mâinile în pumni, înfigându-mi unghiile în 
palme, şi îi întâlnesc privirea. 

Uşa laboratorului se deschide în clipa aceea şi Rebecca intră 
înăuntru. 

— O, bună! spune ea, oprindu-se brusc când îl vede pe 
Tate. Îmi pare rău că am întârziat, adaugă, din reflex, cu ochii 
încă aţintiți asupra lui. 

Îmi dau seama că l-a recunoscut. Ştie prea bine cine este, iar 

descoperirea a făcut-o să încremenească pe loc. 

— Putem să stăm puţin de vorbă în altă parte? întreabă 
Tate, ţintuindu-mă încă cu privirea. Doar câteva clipe. 

— Nu pot. Trebuie să lucrez. 

— Nu, intervine Rebecca, ocolindu-l pe Tate, de parcă s-ar 
teme să-l atingă, apoi îşi lasă rucsacul pe podea şi ia un halat 
din cuier. Ne uităm toată seara la nişte exemplare de spori — 
nimic palpitant. Te acopăr eu, Charlotte. 

Reuşeşte de minune să nu-l scruteze cu intensitate. Ştie și 
ea, ca toată lumea, de scurta mea idilă cu celebrul Tate Collins, 
dar a avut mereu decenta să nu aducă subiectul în discuţie. 
Acum simte, probabil, încordarea dintre noi. 

Tate continuă să mă privească cu ochi sfredelitori. Îmi scot, 
în cele din urmă, halatul şi îl arunc pe un scaun. Vreau să 
termin odată cu povestea asta. 

— Lipsesc doar un minut, îi spun Rebeccăi, fără să-mi 
desprind ochii de la Tate. 

— Nu e nici o grabă, îmi răspunde ea. 

Îl urmez pe Tate pe hol, apoi în parcarea întunecată. Odată 
ajunşi afară, mă apucă de mână şi, aşezându-se în faţa mea, 
mă ţintuieşte cu spatele de zidul clădirii cenuşii. 

— Nu pot să trăiesc fără tine, îmi şopteşte el. 

— Dar nici cu mine nu poţi să trăieşti, îi răspund, 
susținându-i privirea. Dacă nu vrei să-ţi pui sufletul pe tavă, 
adaug, cu glas ferm şi aspru. 

Îmi amintesc apoi săptămânile petrecute fără el şi simt din 
nou singurătatea ca pe o durere viscerală. 

— Spune-mi cine eşti cu adevărat ca să am încredere în tine! 
Spune-mi prin ce-ai trecut ca să înţeleg, de ce te porți astfel! 

Mă îndepărtez uşor de zid ca să nu mai stau încătuşată între 
braţele lui. Întunericul ce învăluie parcarea este spulberat pe 

alocuri de lumina difuză a felinarelor. 

— Am făcut greşeli în trecut. Am rănit oameni. Nu mai pot 
să îndrept lucrurile. Dar nu vreau să repet greşelile cu tine. 
Ştiu şi înţeleg prea bine că eşti supărată. 

Mă urmăreşte cu privirea, dar îmi acordă spaţiul de care am 
nevoie. 

— Am crezut că — dacă aveam să planific fiecare detaliu în 
parte, dacă aveam să controlez fiecare mişcare — relaţia noastră 
avea să meargă... 

— Nu-mi vine să cred că ţi-am acceptat condiţiile de la bun 
început, explodez, copleşită de mânie şi ruşine. Nici măcar n-a 
fost vorba de o relaţie, ci doar de un alt joc de-al tău. Am fost o 
simplă marionetă pe care ţi-a plăcut s-o mânuieşti după bunul 
tău plac. lar când am depăşit bariera — când am intrat în 
noaptea aceea în camera ta — ai intrat în panică. Şi mi-ai 
refuzat singurul lucru pe care mi-l doream cu adevărat — pe 
tine. 

— Ştiu că am dat-o în bară. 

Face încă un pas spre mine - aproape imperceptibil — dar 
nu mă îndepărtez când întinde mâna şi îşi trece degetele prin 
părul meu. 

— Dar am nevoie de tine, Charlotte. Când sunt cu tine, 
redevin vechiul Tate Collins. Am început să compun din nou — 
am piese pentru un nou album. Aproape că şi uitasem de ce- 
mi plăcea atât de mult să fiu cântăreţ. Cu tine, însă... Totul s-a 
schimbat. Am nevoie de tine în viaţa mea. Ca să-mi 
reaminteşti de ce sfârşitul filmului Casablanca nu este corect. 
Ca să mâncăm împreună şerbet de limete şi ca să te văd 
zâmbind ca nimeni altcineva. Ca să te aud vorbind despre 
viitor şi ca să văd lumea prin ochii tăi. Pot să mă schimb, dar 
trebuie să-mi dai şansa să ţi-o dovedesc. 

Simt fiori prin tot trupul sub imperiul atingerilor sale şi 
închid ochii, apoi îi deschid din nou. 

— O relaţie nu poate să meargă în felul ăsta, Tate. Nu poţi 
să mă respingi de fiecare dată când mă apropii prea mult. 

— O ştiu prea bine. 

— Şi de ce acum? De ce-ai venit să mă cauţi acum după 
săptămâni întregi de tăcere? 

— Pentru că n-am mai putut să îndur toată situaţia asta. De 
la Crăciun nu mai reuşesc să-mi revin. N-am mai putut să 
rezist. Trebuia să te văd. Trebuia să încerc. 

Se opreşte câteva clipe, scrutându-mi, şovăitor, chipul. 

— Te rog, Charlotte! 

— Dar trebuie să-mi oferi accesul complet în viaţa ta, îi 
răspund, ca şi când aş cocheta cu ideea de a ne împăca. 
Trebuie să-mi împărtăşeşti gândurile şi sentimentele tale, nu 
doar să dispari pe neaşteptate. 

— Îţi promit, îmi răspunde, retrăgându-şi mâna de pe 
chipul meu. Dumnezeule, Charlotte, îmi pare nespus de rău! 

Trag adânc aer în piept, apoi expir. 

— Dacă vrei să dăm o şansă relaţiei noastre, atunci va 
trebui să renunţi la toate barierele — la încercările de a controla 
lucrurile şi de a mă proteja. Trebuie să mă laşi să iau propriile 
decizii. Trebuie să ai încredere în mine. 

— Dar am încredere în tine, îmi răspunde, sfredelindu-mă 
cu ochii lui pătrunzători şi amintindu-mi cu câtă uşurinţă 
poate să citească până şi cele mai ascunse taine ale sufletului 
meu. Eşti totul pentru mine. Şi am nevoie de tine. 

Şi eu am nevoie de el. Inima îmi bate frenetic în piept. 

Mă aplec şi îi ating uşor buzele cu ale mele. Mă prinde cu 
mâinile de păr şi mă trage spre el, devorându-mi gura cu 
nesat. Mă sărută cu disperare de parcă n-ar vrea să-mi mai dea 

drumul vreodată. 

— Nu mă interesează nimic altceva. Te vreau doar pe tine 
pe tine, cel adevărat, îi spun, spulberând vraja sărutului. 

Cu nici o oră în urmă, credeam că nu aveam să-l mai văd 
vreodată. Acum, însă, în timp ce ne contopim buzele, un alt 
gând îmi trece prin minte, un gând pe care nu pot să-l ignor. 
Un gând ce-a început să-mi încolţească în suflet cu mult 
înainte de călătoria în Colorado. 

— Vreau să fim împreună. Şi mai vreau... 

Mă opresc, gâtuită de emoție, căci nu ştiu cum să-mi îmbrac 
mărturisirea în cuvinte. Apoi, însă, ele prind singure formă. 

— Te vreau pe tine — cu totul. 

Se retrage uşor şi îmi cuprinde faţa în căuşul palmelor. 
Ochii lui îmi spun că înţelege prea bine la ce mă refer. Că m- 
am săturat să tot aştept. 

— Şi eu te vreau, îmi răspunde, cu glasul lui ameţitor. 

Atingerile sale devin acum tot mai lacome şi pasionale. 
Fluturii din stomac par să-şi ia, frenetici, zborul, dar spaima le 
frânge din nou aripile. Nu pot să-i spun bunicii că ne-am 
împăcat. În nici un caz după tot ce s-a întâmplat. 

— Tate... am putea să... să păstrăm totul secret? Cel puţin, 
deocamdată? Ştiu că nu e uşor, cu paparazzi pe urmele 
noastre, dar... 

— Facem cum vrei tu, îmi răspunde. 

ÎN cuprind în braţe şi îi sorb parfumul, în timp ce buzele îmi 
zăbovesc pe gâtul lui. Ar fi atât de uşor să ne sărutăm din nou, 
să-l las să mă ţintuiască de zid şi să-i simt mâinile pe trupul 
meu. Aş putea să uit de laborator şi să mă abandonez cu totul 
în braţele lui, pierzând noţiunea timpului. Îmi pun, însă, 
mâinile pe umerii săi şi îi spun că trebuie să plec. 

Pornesc spre uşă, dar mă trage înapoi, sărutându-mă încă o 

dată — cu nesaţ şi pasiune — apoi îmi dă drumul. 
— N-am de gând să te mai pierd vreodată, îmi spune apoi. 
— Asta sper şi eu, îi răspund, intrând în laborator. 

Şoptesprezece 


Duminică după-amiază, eu şi Carlos stăm în tribuna sălii de 
sport şi privim repetițiile pentru Visul unei nopți de vară. 
Premiera piesei va avea loc peste două săptămâni, iar Carlos 
scrie un articol despre ea în ziarul The Banner. Eu mă ocup de 
fotografii. 

În mod normal, aş fi încântată să-mi perfecţionez talentul 
fotografic cu echipamentul învechit al şcolii, dar este duminică 
- şi Valentine's Day -— şi aş prefera să fiu oriunde în altă parte, 
dar nu aici. De fapt, aş vrea să fiu într-un singur loc — cu Tate. 
Nu l-am mai văzut de când a venit, pe neaşteptate, în 
laborator acum trei zile, dar am sentimentul că astăzi voi 
primi veşti de la el. 

— Decorul e cam sărăcăcios, spune Carlos, în şoaptă. 

— Nu cred că l-au terminat încă. Dar nu poţi să scrii asta în 
articol. 

— Cred că Puck: are pantalonii rupti între picioare. 

— Da, dar nici asta nu poţi să scrii în articol. Şi de ce te uiţi 
între picioarele lui? îl întreb, ridicând o sprânceană. 

— Întrebarea corectă este — tu de ce nu te uiţi? Trebuie să 
recunoşti că Jake Cline este extrem de sexy în rolul lui Puck. 

— Şi eu care credeam că eşti îndrăgostit până peste cap de 
Alan Gregory, îl tachinez eu. 

— Sunt. Mă gândeam, însă, că Jake ar putea fi o partidă 
interesantă pentru tine, îmi răspunde Carlos, făcându-mi cu 
ochiul. 

Îi evit privirea, mistuită de remuşcări. Nu ştie că m-am 
împăcat cu Tate. Şi nici n-am de gând să-i spun. Cel puţin, nu 


8 Puck — personaj din piesa lui William Shakespeare, Visul unei nopți de vară. 

încă. Mi-a împărtăşit suferinţa şi resentimentele faţă de Tate şi 
nu ştiu cum aş putea să-i explic faptul că l-am iertat. 

— Nu mă interesează altă partidă, îi răspund. 

— Dar te-ai uitat bine la pantalonii ăia? Hai să fim serioşi! 
Ai văzut ce ascund? 

— Carlos! exclam, întorcându-mă iute pe bancă şi dându-i o 
palmă peste picior. 

— Ce e? mă întreabă, ridicând din umeri, cu o privire 
nevinovată pe chip. Încerc doar să te ajut să găseşti o sursă de 
distracţie. 

Îi întâlnesc privirea şi pufnim amândoi în râs, ţinându-ne 
mâinile la gură ca să nu întrerupem cel de al doilea act al 
piesei. 

Fac câteva fotografii din scaun, apoi mă apropii de scenă ca 
să surprind mai bine decorul încă neterminat. Trebuie să fie 
cât mai bune pentru articolul care va apărea. 

— Ţi-a vibrat telefonul în geantă, îmi spune Carlos când mă 
întorc în tribună, fără să-şi ridice ochii din paginile agendei. 

Îmi scot telefonul şi citesc mesajul lui Tate: Vii la mine acasă 
în 15 minute? 

Sunt la şcoală, îi răspund. 

Un alt mesaj apare imediat: Atunci peste douăzeci? Schiţez un 
zâmbet, dar îl şterg imediat de pe buze de teamă să nu mă 
vadă Carlos. 

S-a făcut. 

Îmi trimite apoi codul de securitate al porţii de la intrare, iar 
eu închid telefonul şi îl ţin strâns în mână. 

— Hei! îi spun lui Carlos. Trebuie să plec. 

— Unde? mă întreabă, ridicându-şi privirea. 

— Păi... la laboratorul de la UCLA. Profesorul vrea să 
completez nişte formulare. 

— Duminică după-amiază? 

— Da, ştiu. E aiurea. Dar trebuie să plec. 

— Încă nu s-au terminat repetițiile. 

— Dar am făcut fotografiile. Îţi promit că vor fi la înălțimea 
cronicii tale, îi răspund, punând aparatul în geantă şi 
aruncând geanta pe umăr. Te sun mai târziu, adaug, făcându-i 
cu mâna şi retrăgându-mă un pas. 

— Bine. Halal prietenă mai eşti! spune Carlos, tachinându- 
mă. 

Îmi dau prea bine seama că nu e deloc încântat că îl las de 
izbelişte. Mai ales, de Valentine's Day, când ar trebui să ne 
vărsăm împreună amarul singurătăţii. 

Mă duc în fugă la maşină, arunc geanta pe scaunul din 
dreapta şi mă urc la volan, în timp ce inima îmi bate frenetic în 
piept. 

Pe aleea ce duce spre casa lui Tate, tastez codul de acces şi 
privesc, zâmbind, cum poarta masivă din metal se deschide, 
lăsându-mă să intru. L-am rugat să-mi ofere accesul 
necondiționat în viaţa lui; faptul că mi-a încredinţat codul de 
securitate reprezintă un început promiţător. Parchez maşina şi 
urc treptele spre uşile impunătoare de la intrare. Sunt gata să 
bat când observ că una dintre ele este întredeschisă. O împing 
uşor. 

— Tate! îl strig. 

Dar nu primesc nici un răspuns. 

Casa este învăluită în lumina difuză a becurilor de pe 
pereţi. 

— Tate! îl strig din nou. 

Nimic — aceeaşi tăcere. 

Mai fac câţiva paşi şi intru în livingul imens şi elegant. 
Ating cu degetele fereastra ce dă spre piscina din curtea 

interioară şi spre tabloul strălucitor al Los Angeles-ului. 

Nu-l aud pe Tate apropiindu-se până în clipa în care îmi 
cuprinde talia cu braţele. 

— Bună, îi spun, vrând să mă întorc cu fața spre el. 

Dar mă ţine strâns în braţe, plimbându-şi uşor buzele pe 
gâtul meu. Atingerea gurii sale îmi stârneşte fiori de plăcere, 
pârjolindu-mi sufletul şi trupul deopotrivă. 

Mă întoarce apoi cu faţa spre el şi îmi oferă o cutiuţă 
albastră, legată cu o panglică albă. 

— La mulţi ani de Valentine's Day! îmi spune, cu 
simplitate. 

Iau cutiuţa din mâna lui şi realizez că este prima oară când 
primesc un cadou de Valentine's Day. 

— Dar eu nu ţi-am luat nimic, îi răspund. 

Aş vrea să mă fi gândit la un cadou, chiar dacă habar nu am 
ce-ai putea să-i cumperi unui om care are, probabil, tot ce-i 
trebuie. 

— Ba da, îmi spune, cu glas duios. Eşti aici — şi asta e tot ce 
mi-am dorit. 

Ridic o sprânceană, apoi desfac panglica ce leagă cutiuţa. 
Când descopăr ce ascunde înăuntru, mă uit din nou la el. 

— E... 

— Nu-mi spune că e prea mult! mă întrerupe înainte de a- 
mi duce gândul la bun sfârşit. 

Îmi plimb degetele pe brăţara de argint încrustată cu 
diamante. O iau din cutie, cu mâini tremurătoare, admirându-i 
frumusețea, strălucirea şi delicateţea. Abia atunci îi zăresc 
talismanul prins de clema de închidere — un triunghi. 

— Îţi place? mă întreabă Tate, cu blândeţe. M-am gândit că 
ar trebui să ai un triunghi permanent în locul celui desenat la 
încheietura mâinii. 

— E incredibil, Tate. Nu-mi vine să cred că ai făcut asta. 

N-am avut niciodată ceva mai frumos ca brăţara asta şi, 
chiar dacă nu îndrăznesc să-l întreb, sunt convinsă că a costat 
enorm. 

Mi-o fixează apoi pe mâna stângă, chiar peste triunghiul 
desenat cu pixul. Diamantele strălucesc în lumina difuză din 
sufragerie. Privind-o, simt că nici n-o merit. 

— Dacă nu-ţi place, pot să comand alt model, îmi spune 
Tate, şovăitor, temându-se, parcă, de răspunsul meu. 

Am senzaţia că aşteaptă de zile întregi să-mi vadă reacţia. 
Asta înseamnă că a comandat-o cu mult înainte de a ne 
împăca. Se pare că s-a gândit într-adevăr la mine în tot acest 
răstimp. 

— Nu, îi răspund iute. E perfectă, Tate. O ador. Îți 
mulţumesc. 

O ating cu cealaltă mână, uluită de faptul că a comandat 
ceva special pentru mine. Că şi-a amintit de triunghiul desenat 
la încheietură; că şi-a amintit semnificaţia lui. 

Îşi aţinteşte din nou ochii asupra mea, stârnindu-mi valuri 
de căldură din cap până în picioare. Întind mâna şi îmi plimb 
degetele pe maxilarul său, încercând să-l fac astfel să înțeleagă 
ce mult înseamnă gestul lui pentru mine. 

— Vorbesc serios. Nu merit un cadou ca acesta. 

— Sunt de acord, îmi răspunde. Meriţi mult mai mult. 

Zâmbesc şi, ridicându-mă pe vârfuri, îmi lipesc gura de a 
lui. Mă sărută, la început, tandru şi duios, apoi îi simt tot mai 
mult dorinţa pe buzele lacome. Pasiunea ne încinge simţurile. 

— Ai vorbit serios în seara aceea? mă întreabă, mângâindu- 
mi urechea cu respiraţia sa fierbinte. 

Inima îmi bate frenetic, gata să-mi iasă din piept — nu de 
teamă şi nici cuprinsă de şovăială, ci sub imperiul adrenalinei 

- al fervoarei pe care o simt în tot trupul. În seara aceea, i-am 
spus că îl vreau -— cu totul. Şi acum, mai mult ca oricând, după 
tot ce-am pătimit împreună, ştiu că sunt pregătită. Vreau să 
împărtăşim şi această experienţă — o experienţă care ne va lega 
şi ne va apropia şi mai mult. 

— Da, îi răspund. 

— Eşti sigură? 

— Sunt sigură, îi răspund, simțind cum sângele îmi 
zvâcneşte de dorință. 


Camera lui Tate este imensă, învăluită într-o lumină difuză. 
Patul, frumos aranjat, este acoperit cu perne de un gri închis şi 
cu o cuvertură de culoarea cărbunelui. 

Degetele îi alunecă pe obrajii mei, obligându-mă să-mi 
îndrept din nou privirea spre el, apoi mă sărută cu buze 
lacome. Simt cum mă topesc în braţele lui, capitulând sub 
ardoarea atingerilor sale şi dorindu-mi să-mi exploreze trupul 
cu mâinile. 

Se retrage uşor, doar cât să-şi scoată cămaşa, dezvăluindu-şi 
pieptul puternic şi vânjos. Mă abţin cu greu să nu-l privesc cu 
gura căscată. Îşi pune din nou mâinile pe talia mea şi îmi ridic 
privirea spre el, sorbindu-i chipul de o frumuseţe aproape 
ireală. 

Ochii întunecaţi îi licăresc fremătători când îmi dă părul la o 
parte de pe faţă. 

— Eşti atât de frumoasă, Charlotte! îmi şopteşte, apoi mă 
sărută iar. 

Mă aşază uşor pe marginea patului şi îmi muşc colțul gurii. 
Îi ating cu mâna abdomenul şi bicepşii puternici. Îmi ridică 
bărbia şi îşi plimbă degetul pe buzele mele, apoi se apleacă şi 
mă sărută. Închid ochii şi îi simt atingerile, suave, la început, 
de parcă încearcă să-şi amintească gustul buzelor mele. 

— Mi-a fost dor de tine, îmi spune el, încingându-mi 
simţurile doar prin simpla rostire a cuvintelor. 

Îşi strecoară apoi mâna pe piciorul şi pe coapsa mea goală, 
oprindu-se în clipa în care îmi atinge lenjeria intimă. Îşi 
continuă explorările, zăbovind pe talie şi înfigându-şi degetele 
în şoldul meu. ÎI sărut cu şi mai multă ardoare, dorindu-mi să 
nu-mi mai dea drumul vreodată. 

Mă întind pe pat, topindu-mă sub atingerile sale. Se aşază şi 
el deasupra mea şi mă sărută pe gât. Îmi simt trupul mistuit şi 
gândurile spulberate sub fervoarea mângâierilor sale şi tremur 
înfiorată din cap până în picioare. 

— Te simţi bine? mă întreabă, cu glas duios, când mă vede 
trăgând adânc aer în piept. 

— Da, îi răspund, în şoaptă. 

Mâna îi alunecă, tandră, tot mai sus pe trupul meu. 
Stârnindu-mi fiori de plăcere şi dorință. 

— Eşti atât de catifelată! îmi spune, sărutându-mă din nou 
pe gât. 

Îmi aplec capul într-o parte, invitându-l să-şi continue 
explorările. 

— Te-a atins vreodată vreun băiat în felul acesta? mă 
întreabă, în şoaptă, cu glasul său calm şi melodios, presărat cu 
tonalități profunde şi ameţitoare, ce mă lasă fără suflare. 

— Nu, îi răspund, cu o voce pierdută. 

Mâinile lui Tate par să-mi cunoască fiecare formă a 
corpului, învăluindu-mă ca unduirile apei în valuri de pasiune 
şi dorinţă. 

Îi ating pieptul cu degetele, plimbându-mă pe bicepşii lui 
puternici. Zăbovesc în jurul taliei blugilor şi încerc să desfac 
nasturele de metal, dar Tate mă opreşte cu blândețe. 

— Lasă asta deocamdată! îmi spune, cu un zâmbet pe buze. 

Îmi ridic capul ca să protestez, dar îşi contopeşte gura cu a 
mea, înăbuşindu-mi cuvintele în sărutări şi atingeri fierbinţi. 

— E bine? mă întreabă Tate, cu glasul lui seducător. 

Tresar înfiorată sub imperiul mângâierilor sale. Încerc să 
murmur un da, dar mi-e cu neputinţă să-mi stăvilesc simţurile 
înnebunite de dorinţă. Sângele îmi zvâcneşte în urechi şi 
strâng cuvertura în mâini, ţipând aproape fără suflare. 

Mă prăbuşesc sub el şi îşi desprinde gura de pe buzele 
mele, apoi îşi strecoară degetele pe coapsa mea. Cu cealaltă 
mână mă ţine nemişcată ca să mă sărute încă o dată — încet şi 
duios. 

Se răsuceşte, zâmbind, pe spate şi mă trage spre el. Eu îmi 
aşez capul pe umărul lui. 

— Te simţi bine? mă întreabă, în şoaptă. 

— Mmm... îi răspund, neputând să spun mai mult. 

— Bine. De data asta, voi proceda cu totul altfel. Vreau să 
mă asigur că eşti pregătită. 

— Dar sunt pregătită, îi răspund, ridicându-mi capul ca să-l 
studiez. 

Mă cuibăresc la pieptul lui, iar Tate îmi atinge chipul cu 
mâna. Şi începe să-mi fredoneze o melodie la ureche. 

— E o piesă nouă? 

— O melodie la care lucrez de câtva timp. 

— Îmi place, îi spun, încă ameţită, parcă plutind. 

— Voiam să-ţi spun că mă pregătesc să înregistrez un nou 
album, continuă Tate, mângâindu-mi părul cu respiraţia sa. 
Am compus deja majoritatea pieselor — datorită ție. Ai devenit 
izvorul inspiraţiei mele. 

Mă întreb cum aş fi putut să-l inspir tocmai eu — Charlotte 
Reed, o tocilară prin excelenţă şi un şoarece de bibliotecă. 
Ideea mi se pare atât de absurdă, că pufnesc aproape în râs. 

— Aveam nevoie de o muză, adaugă apoi, atingându-mi cu 
degetul buza de jos. Şi ai devenit muza mea, Charlotte. Când 
suntem împreună, versurile mi se aştern cu uşurinţă în minte. 
Nu mi s-a întâmplat niciodată aşa ceva. Aud melodiile în gând 
şi nu fac decât să le transpun pe note. Abia aştept să le auzi. 

— Uimitor! îi răspund. 

Inima începe să-mi bată frenetic în piept, iar senzaţia că 
plutesc se risipeşte încetul cu încetul. Încerc să nu mă gândesc 
la articolele pe care le-am citit despre Tate Collins — idolul 
muzicii pop. Despre viaţa lui tumultuoasă, presărată cu femei 
şi droguri. 

— După cum o spui, am senzaţia că te aflai doar în căutarea 
unei surse de inspiraţie. E adevărat? 

— Nu, îmi răspunde iute, aşezându-se deasupra mea ca să 
mă poată privi în ochi. Mi-aş dori să fim împreună şi dacă n-aş 
putea să aştern pe hârtie nici măcar o singură notă. Muzica m- 
a ajutat, însă, mereu să-mi menţin echilibrul. Am nevoie de ea. 
lar tu mă ajuţi s-o regăsesc doar prin simpla ta prezență. 

— Dar cum va influenţa acest lucru relaţia noastră? îl 
întreb, oftând adânc. 

— Voi petrece foarte mult timp în studio, recunoaşte el. 
Albumul trebuie să iasă perfect. Am abordat o direcţie nouă şi 
trebuie să creez o legătură puternică între această nouă 
abordare şi fanii mei, continuă Tate, scrutându-mă cu ochii lui 
sfredelitori. Dar îţi promit că o să-mi fac timp să ne vedem cât 
pot de des, Charlotte. Eşti totul pentru mine. Sper că ştii asta. 

Încuviinţez din cap, încercând să ignor teama ce mi se 
cuibăreşte în suflet. 

— Totul o să fie bine, vei vedea, mă asigură, înainte de a mă 
săruta din nou. Dar marţi trebuie să plec la New York. 

Schițez un zâmbet vag pe buze şi dau aprobator din cap, 

dar îmi simt inima frântă la gândul că trebuie să ne despărțim 
din nou — acum când abia ne-am regăsit. 

— Nu există studiouri şi aici, în Los Angeles? 

— Mă întâlnesc cu producătorul unui studio de înregistrări, 
care este cel mai potrivit pentru albumul meu. Înţelege noua 
mea abordare muzicală — necenzurată şi autentică. Mai puţin 
prelucrată. Este foarte ocupat şi ajungi extrem de greu la el, 
dar impresarul meu a obţinut o întâlnire şi nu am cum să ratez 
şansa de a lucra cu el. 

— Cât vei lipsi? 

— Nu ştiu. Dacă totul va merge bine, am putea să începem 
înregistrările imediat, îmi explică Tate. 

— Aici? 

— Poate aici. Sau poate la New York. Nu ştiu încă. 

Îşi plimbă degetul pe tâmpla mea, cu aceeaşi privire fermă 
şi scrutătoare. Nu pot să-mi desprind ochii dintr-ai lui. 

— Dar o să te sun. O să-ţi scriu mesaje. Şi îți promit că mă 
voi întoarce cât mai repede posibil. 

Se apleacă şi mă sărută, iar eu îi zâmbesc. 

— Îmi pare rău că pleci, dar sunt fericită pentru tine. 

— E doar o despărţire temporară. Nu pot să stau prea mult 
departe de tine, îmi şopteşte printre buzele contopite cu ale 
mele. Totul capătă, în sfârşit, sens. Tu. Eu. Cariera mea. Eşti 
exact ce-mi trebuie, Charlotte. 

Îl sărut şi eu, cuprinzându-i gâtul cu braţele. Un iureş de 
sentimente pune stăpânire pe mine -— fericire, ardoare, dorinţă. 
Exact în clipa în care simt că Tate este, în sfârşit, al meu — cu 
totul — pare că îmi scapă iar printre degete. Îmi alung, însă, 
teama şi îi zâmbesc fericită, savurând acest moment unic — aici 
şi acum. 

Optsprezece 


Am devenit obsedată de telefon. ÎI verific pe furiş în timpul 
orelor. În pauze, îl ţin în mână ca să-i simt vibraţiile în cazul în 
care Tate mi-ar trimite vreun mesaj. Nu-mi place deloc că fac 
asta, dar nu mă pot abţine. Când Mia mă prinde asupra 
faptului, îi arunc câte o minciună, spunându-i că aştept cu 
nerăbdare să primesc veşti de la Stanford. Mă aştept să 
primesc în orice clipă un răspuns, dar eu nu mă gândesc decât 
la Tate. 

E la New York de opt zile şi mie îmi pare că a trecut deja o 
lună. De aceea, în clipa în care văd, în timpul orei, un e-mail 
pe ecranul telefonului, mă năpustesc asupra lui şi îl scap pe 
Jos. 

Zgomotul atrage toate privirile asupra mea, astfel că sunt 
nevoită să bag telefonul în geantă şi să aştept sfârşitul orei. 
Când sună clopoţelul şi reuşesc, în cele din urmă, să citesc 
emailul, am nevoie de câteva clipe ca să procesez mesajul. Este 
un bilet de avion electronic pentru New York... pentru acest 
sfârşit de săptămână. 

Încremenesc pe loc în mijlocul holului şi toate sunetele din 
preajma mea par să dispară deodată. Mi-a cumpărat un bilet la 
New York! Vrea să mă vadă. 


XXI 


Nu există altă cale. Trebuie să mărturisesc adevărul. Nu pot 
să ajung până în celălalt capăt al ţării fără să spun cuiva. Şi am 
nevoie de ajutorul lui. După ce îi trimit un mesaj criptic lui 
Carlos, ne întâlnim la The Lone Bean. Îi cumpăr, măcinată de 
remuşcări, o cafea cu gheaţă şi îi laud cămaşa pe care o are de- 

o viaţă. Atunci, îmi spune să dau cărţile pe faţă. 

— Se întâmplă ceva, Charlotte. Te cunosc mult prea bine. 

În cele din urmă, după ce mai trag puţin de timp, îi 
mărturisesc totul despre Tate — cum a venit pe neaşteptate la 
laborator şi şi-a cerut scuze, cum mi-a promis că lucrurile vor 
fi cu totul diferite de acum înainte şi cum ne-am întâlnit, în tot 
acest timp, pe ascuns. În final, îi spun şi despre biletul de 
avion la New York. 

Carlos mă priveşte înmărmurit, cu ceaşca de cafea în mână, 
ridicată spre gură. 

— V-aţi întâlnit în tot acest timp? 

— Da, ştiu, ar fi trebuit să-ţi spun. Îmi pare nespus de rău. 
Lucrurile au devenit, însă, mult prea complicate în momentul 
în care toată lumea a aflat de relaţia noastră. 

— Dar sunt cel mai bun prieten al tău. 

— Da, ştiu, îi răspund, acoperindu-mi ochii cu mâinile. Şi 
îmi cer scuze de mii de ori. Dar acum sunt sinceră. Şi am 
nevoie de ajutorul tău. 

Mă priveşte de sus, plimbându-şi limba prin gură. L-am 
minţit deja de două ori până acum — prima dată, când nu i-am 
spus că mă întâlneam cu Tate Collins, şi acum, când i-am 
ascuns faptul că am reluat legătura. Îi citesc dezamăgirea în 
priviri. 

Şi apoi îl rog să mă acopere. 

— l-am spus bunicii că urmează să plecăm amândoi la New 
York, unde vom participa la summitul Model United Nations’. 


” Conceptul de Model United Nations, abreviat MUN, reprezintă o 
conferință de simulare a unor organisme specifice ale ONU, dar şi a altor 
organizaţii internaţionale, ca NATO, Uniunea Europeană, Liga Arabă etc., 
în care participanţii — studenți și liceeni — joacă rolul de delegaţi ai statelor, 
reprezentându-le poziţia în comitetul simulat. 

— Dar nu facem parte din clubul Model United Nations. 

— l-am spus că mai aveau nevoie de doi oameni pentru 
conferinţă, iar noi ne-am oferit să mergem. 

— Pare pură născocire. 

Aşa şi e. 

— Dar bunica nu ştie asta. 

— Nu vreau s-o mint pe bunica ta pentru tine, Charlotte. 

Nici nu îndrăznesc să-i întâlnesc privirea. 

— N-o să te sune ca să mă verifice, dar dacă o face cumva, 
te rog să-i spui că suntem împreună şi suntem încântați să 
reprezentăm în cadrul summitului Norvegia, sau Islanda, sau 
orice altă ţară vrei tu. 

— Acestea sunt ţările pe care vrei să le reprezinţi? 

— Alege tu ce ţară vrei! îi răspund, râzând. 

— Aş prefera să adopt poziţia Elveţiei şi să nu mă bag în 
povestea asta, îmi răspunde Carlos, cu o grimasă pe buze. 

— Te rog! Ajută-mă de data asta şi o să-ţi fiu recunoscătoare 
pe veci! 

— Nu cred că ar trebui să te duci, îmi răspunde, luând o 
înghiţitură din cafeaua cu gheaţă. N-ai fost niciodată la New 
York şi... 

— Ştiu că nu-l simpatizezi. Dar asta pentru că nu-l cunoşti. 
Da, e adevărat, s-a purtat îngrozitor în Colorado, dar de atunci 
este extrem de drăguţ. Încearcă cu adevărat să se schimbe. Îmi 
scrie în fiecare zi şi îmi spune că îi e dor de mine, iar faptul că 
mă cheamă la New York este extraordinar. E vorba doar de un 
weekend, aşa că e posibil să nu fi nevoit să te implici cu nimic. 
Dar, în cazul în care te va suna bunica, te rog să fii alibiul meu. 

Mă prinde de umeri cu ambele mâini şi mă ţintuieşte cu 
privirea. 

— Bine, te acopăr. Dar trebuie să-mi promiţi că o să-mi scrii 

ca să ştiu că eşti în siguranţă şi nu te-a dus în Monaco să te 
facă mireasa lui. 

— Aşa voi face, îi răspund, aplecându-mă peste masă şi 
luându-l în braţe. Eşti un prieten de milioane. 

— Şi mai trebuie să-mi promiţi că te vei întoarce acasă cu 
virginitatea întreagă, adaugă apoi, pe neaşteptate. 

Simt cum aproape mă înec cu cafeaua şi îmi acopăr gura cu 
mâna, dregându-mi glasul. 

— De când te interesează virginitatea mea? îl întreb, încet. 

— De când văd că eşti dispusă să-ţi asumi foarte multe 
riscuri pentru individul ăsta şi vreau să fii atentă. Nu vreau... 
să te pierzi. 

Îi zâmbesc şi clatin din cap. Are dreptate, dar nu mă voi 
pierde. Alături de Tate, mă simt mai sigură ca niciodată. Ştiu 
exact unde trebuie să fiu. 

— Nu pot să-ţi promit asta. Dar te iubesc, îi răspund, 
sorbind din cafea. Îţi scriu când ajung. 

Pare că vrea să mă prevină încă o dată, dar se răzgândeşte. 

— Şi eu te iubesc. 


E o zi senină şi fără ceaţă când avionul se ridică deasupra 
aeroportului din Los Angeles şi oraşul se întinde strălucitor la 
picioarele noastre. 

Nu-mi vine să cred că fac asta. Nici măcar nu mă mai 
recunosc în propria-mi piele — în pielea unei fete care chiuleşte 
de la şcoală, lipseşte de la muncă şi zboară până în celălalt 
capăt al ţării ca să petreacă sfârşitul de săptămână cu un băiat 
care o face să fie nesăbuită, sălbatică şi capabilă de orice. 
Charlotte, cea de odinioară, n-ar fi îndrăznit niciodată să fie 
atât de cutezătoare. 

Acum, însă, în timp ce stau pe un loc la clasa întâi şi privesc 
pe ferăstruica ovală cum soarele scaldă orizontul în lumina sa, 

nu-mi mai este teamă de nimic. Pentru prima oară, simt că 
orice este posibil. 

Novăsprezece 


New York-ul este un ocean de lumini sub cerul întunecat şi 
simt fiori de emoție şi încântare în clipa în care avionul 
aterizează pe aeroport. 

Hank mă aşteaptă în faţa benzii de recuperare a bagajelor, 
îmi zâmbeşte când mă vede şi, după ce îmi ia geamantanul, 
mă conduce spre o maşină neagră Escalade. Oraşul pare plin 
de viaţă în timp ce străbatem Manhattan-ul străjuit de zgârie- 
nori ce ne domină cu înălțimea lor impunătoare. Oamenii 
merg, pe trotuare acoperiţi de o ploaie fină ce cade în firicele 
pe parbriz. Nu-mi vine să cred că sunt într-adevăr aici. 

Ne oprim în cele din urmă în faţa unui hotel grandios şi un 
bărbat în uniformă îmi deschide uşa, ținându-mi umbrela. Un 
băiat de serviciu îmi ia geamantanul din portbagajul SUV-ului 
şi îl adăposteşte de ploaie sub marchiză. 

— Cheia dumneavoastră, milady, îmi spune Hank, pe 
trotuar, oferindu-mi un card de plastic. Stă în penthouse, i se 
adresează apoi bărbatului care îmi ţine umbrela deasupra 
capului. 

Străzile strălucesc în ploaie, scăldate în lumina farurilor de 
la maşini. 

— Tate ajunge la hotel cam pe la ora nouă, iar la nouă și 
jumătate aveţi rezervare la masă, îmi explică Hank. 

— Bine. 

— Mă bucur că ai venit, Charlotte, adaugă apoi. I-a fost dor 
de tine. Ca şi mie, de altfel. 

— Mulţumesc, Hank, îi răspund, impresionată, în timp ce 
se întoarce la maşină. 

Omul cu umbrela îmi face semn să-l urmez şi intrăm 

amândoi pe ușile de striclă. Mă opresc în foaier şi privesc 
tavanul boltit și aurit, presărat cu candelabre de cristal. 
Oamenii stau pe canapele cu spătar mic şi beau cocktailuri de 
la barul hotelului. Este cea mai elegantă sală pe care am văzut- 
o vreodată. 

— Domnişoară, mă cheamă bărbatul, invitându-mă să intru 
în lift. 

ÎL prind din urmă şi intru în liftul străjuit cu oglinzi, apoi el 
îşi trece cardul de acces prin fanta panoului şi apasă pe 
butonul PH. Ascensorul începe să urce şi, ținându-mă cu 
mâna de balustrada de bronz, îmi ridic privirea de parcă aș fi 
putut să văd fiecare palier în parte. 

— Camera dumneavoastră, îmi spune apoi, când liftul se 
oprește în cele din urmă, arătându-mi singura uşa de pe 
palier. 

Introduc și eu cardul de acces — cel pe care mi l-a dat Hank 
-în fanta broaștei și uşa se deschide în faţa mea. 

Trec pragul unui apartament a cărui eleganţă şi frumuseţe 
estompează foaierul de la intrare. Candelabrele prinse de 
tavan scaldă sufrageria într-o lumină strălucitoare, şemineul 
aprins este străjuit de canapele albe. Perdele străvezii acoperă 
uşile masive, de sticlă, ce dau spre un balcon imens. 

— Mai aveţi nevoie de ceva? mă întreabă bărbatul, lăsându- 
mi geamantanul pe podea. 

Eu clatin din cap, iar el se retrage, închizând uşa în urma 
lui. 

Rămân o clipă pe loc, scrutând împrejurimile, apoi mă 
arunc în patul imens, plonjând printre pernele albastre ca 
cerul, şi îmi întind, fericită, braţele. 

Scot un țipăt de bucurie, apoi îmi acopăr gura, râzând 
încântată. 

S-ar putea să nu mai vreau să plec vreodată de aici. 

Şi atunci ceva îmi atrage privirea — o rochie lungă, neagră şi 
seducătoare — agăţată pe un umeraş deasupra unei uşi. Mă 
ridic în picioare şi traversez camera într-un suflet, gata să mă 
împiedic şi să cad, nerăbdătoare să citesc bileţelul prins de 
umeraş: Pentru tine. 

Sărut bileţelul cu un zâmbet pe buze. 

Am senzaţia că sunt Alice din Ţara Minunilor. 


Imaginea pe care o văd în oglinda imensă din baie este cea 
a unei străine. Tabloul mă lasă aproape fără suflare. Ţesătura 
fină a rochiei se mulează seducător pe trupul meu. Îmi plimb 
degetele pe şolduri, mângâind faldurile delicate şi negre, de 
mătase. 

Mă simt frumoasă. 

E deja nouă şi un sfert când ies pe balconul cu vedere spre 
New York. Oraşul palpită de viaţă, ca o inimă fremătătoare, ce 
nu încetează să bată vreodată. 

Când frigul îmi pătrunde în oase, intru înapoi în cameră şi 
mă plimb un timp prin apartament, apoi mă trântesc în pat. 
Unde e? Ar fi trebuit să fie aici până acum. Pe la zece, abia mai 
reuşesc să-mi ţin ochii deschişi, dar nu-mi amintesc când am 
păşit în lumea viselor. Îmi amintesc doar căldura unui trup ce 
mă trezeşte din visare. 

Îi simt respiraţia fierbinte pe gât şi mâna ce-mi explorează 
şoldul şi coapsa. Şi atunci deschid ochii. 

— Îmi pare rău că am întârziat, îmi şopteşte la ureche. Am 
lucrat mult la studio, adăugă, mângâindu-mi ceafa cu buzele. 
Ţi-e foame? 

Încuviinţez din cap şi mă întorc cu faţa spre el. 

— Am pierdut rezervarea, îmi spune apoi, cu ochii aţintiţi 
asupra mea. 

Vreau să-l sărut, să-l ating şi să mă cuibăresc în braţele sale. 
Şi îmi duc gândul la bun sfârşit. Îmi contopesc buzele cu ale 
lui, iar Tate îmi răspunde cu aceeaşi fervoare, împletindu-ne 
gurile şi bătăile inimii. Îmi atinge părul şi mi-l dă uşor la o 
parte ca să se uite în ochii mei. 

— Hai să mâncăm mai întâi! îmi spune el. 

lar mai întâi presupune că va urma şi un apoi şi inima începe 
să-mi bată frenetic în piept la gândul că îi voi simţi din nou 
mâinile pe trup. 

— La un bloc depărtare de aici se află o pizzerie cu program 
non-stop. 

— Sună perfect, îi răspund. 

Mă ia de mâini şi mă ajută să mă ridic de pe pat, scrutându- 
mă din cap până în picioare. 

— Eşti răvăşitoare în rochia asta. 

— Tu eşti de vină, îi răspund, ridicându-mă pe vârfuri ca 
să-l sărut. Tu ai cumpărat-o. 

În lift, Tate îşi strecoară mâna pe talia mea. Vreau să-l întreb 
dacă stă mereu aici când vine la New York, dar mă strânge 
brusc în braţe şi mă ţintuieşte în colţul liftului. Mă sărută din 
nou, plimbându-şi limba pe buzele mele şi croindu-şi drum 
spre adâncurile gurii mele, iar eu mă topesc la pieptul lui. 

— Poate ar trebui să sărim peste masă, îi propun în clipa în 
care îi simt buzele pe gât. 

— Trebuie să mănânci, îmi răspunde, clătinând din cap. 

Şi atunci, uşile liftului se deschid spre foaierul de la intrare. 

Afară, oraşul palpită de viaţă la fel ca în plină zi. Mulţimi 
de oameni străbat trotuarele, învăluindu-ne în anonimat. Îmi 
place să mă pierd într-un oraş unde nimeni nu pare să-l 
recunoască pe Tate. Unde suntem doar doi oameni simpli ce 
se plimbă prin ploaie. 

Rochia mea de gală nu se potriveşte cu pizzeria modestă, 
dar nimeni nu ne acordă atenţie. Comandăm două felii şi ne 
aşezăm lângă fereastră la o masă în carouri albe şi roşii. 

Tate îşi plimbă degetele pe piciorul meu. 

— Porţi brăţara, îmi spune el, văzând cadoul de Valentine's 
Day, ce îmi străluceşte pe mână. 

— O ador, dar n-am ocazia s-o port prea des, îi răspund. 
Dacă o vede bunica... 

Mă opresc, lăsând cuvintele suspendate în aer. Nu vreau să 
mă gândesc acum la ea, la minciunile pe care i le-am spus ca 
să fiu astăzi aici. 

— Mă bucur că o porţi în seara asta, îmi spune, alinându-mi 
gândurile. Arată incredibil pe mâna ta. Tu arăţi incredibil. 

Îmi muşc buza de jos, ascunzându-mi zâmbetul, şi iau încă 
o îmbucătură din pizza cu roşii deshidratate. Restul serii îl 
petrecem povestindu-ne unul altuia, printre bucăţi delicioase 
de pizza, ce-am făcut în săptămâna ce tocmai a trecut. Eu îi 
povestesc despre clientul care a sunat la Bloom Room şi a 
comandat două buchete - unul pentru soţia lui şi celălalt 
pentru iubita sa. Pe ambele cartonaşe a scris acelaşi mesaj: Te 
iubesc mereu. Tate îmi spune cum merge albumul — nu înţeleg 
majoritatea termenilor tehnici, dar îmi dau seama, după chipul 
lui, că totul merge bine. Şi pare fericit. 

Când terminăm de mâncat, simt cum scânteia pasiunii 
noastre ameninţă să se aprindă şi să ne mistuie în flăcările ei 
descătuşate. Strada freamătă de viaţă, iar Tate mă ţine strâns 
în braţe în timp ce ne croim drum printre taxiurile parcate 
lângă trotuar. Nu ne pândesc nici paparazzii, nici fanii 
înfocaţi. Am putea fi oricine. Şi mă simt ca un om obişnuit 
într-un oraş unde amândoi ne simţim în largul nostru. 

Când ajungem din nou în lift, Tate nu mă mai atinge. Dar 

mă priveşte cu ochi sfredelitori, stăpânindu-şi cu greu dorinţa. 
Simt un nod în stomac şi valuri de căldură îmi învăluie trupul. 

Când liftul îşi deschide uşile spre palierul nostru, Tate mă 
trage nerăbdător după el şi, luându-mă în braţe, mă poartă 
spre livingul din penthouse. Mă ţine pentru o clipă imobilizată 
pe loc, dezmierdându-mă uşor cu buzele. 

— Când sunt cu tine, mi-e cu neputinţă să mai gândesc 
limpede, îmi spune, agitându-mi şi mai tare fluturii din 
stomac. 

Uşile glisante, ce dau spre balcon, au rămas întredeschise 
de când am ieşit afară, ceva mai devreme, iar aerul rece îmi 
răcoreşte pielea fierbinte. 

Aud un sunet cunoscut — soneria telefonului. Mă desprind 
din braţele lui Tate. Poate că e bunica — vrea să ştie ce fac. Dar 
când îi verific ecranul, văd un mesaj de la Carlos. Am uitat 
complet să-i scriu şi să-l anunţ că am ajuns cu bine. 

Mai trăieşti? mă întreabă. 

Da, îi răspund, iute. Oraşul e uluitor. S-ar putea să nu mă mai 
întorc acasă. 

Ar fi bine să te întorci. Să fii cuminte! Nu uita sfaturile pe care ti 
le-am dat! Scrie-mi mâine-dimineaţă! Te pup. 

Noapte bună! Te pup şi eu. Nu pot să-i garantez că voi fi 
cuminte şi nici nu pot să-i promit că voi fi aceeaşi atunci când 
mă voi întoarce la Los Angeles. 

Sunt gata să las telefonul pe masă când văd un e-mail pe 
care n-am apucat încă să-l deschid. De la Stanford. Nu mi-am 
verificat mesajele şi e-mailurile după ce-am ajuns aici şi simt 
că inima îmi stă acum în loc. Îl deschid cu degete tremurătoare 
şi citesc iute mesajul. 

Felicitări! În numele Biroului de Admitere a Studenților, am 
deosebita plăcere să vă anunt că ați fost acceptată la Universitatea 

Stanford. 

Pentru o clipă, rămân încremenită pe loc. Citesc primul 
paragraf de câteva ori până ca textul să capete sens. 

— S-a întâmplat ceva? mă întreabă Tate din pragul 
dormitorului. 

— Am intrat... am intrat la Stanford, îi răspund. 

Nu-mi vine să cred. 

— E uimitor, Charlotte! exclamă Tate, traversând camera, 
cu un licăr vesel în ochi. 

— Nu credeam că o să reuşesc, îi spun, privind din nou 
ecranul telefonului ca să fiu sigură că nu m-am înşelat. Nici 
consilierul meu nu credea. Nimeni nu ştie cu siguranţă dacă 
va fi sau nu admis. Este o facultate de prestigiu. Dar o ştii prea 
bine. Vorbesc aiurea, îngaim, privindu-l uluită şi încântată în 
acelaşi timp, înotând într-un iureş de gânduri. 

— Am fost convins că vei reuşi, îmi spune Tate, râzând. 
Sunt atât de mândru de tine! Trebuie să sărbătorim — este un 
lucru extraordinar. O să comand o şampanie -— îl cunosc pe 
recepţioner. Poate să ne-o aducă în cameră. Sau vrei să ieşim 
în oraş? Facem cum vrei tu — e seara ta. 

Las telefonul pe masă şi îl scrutez cu privirea. Fac un pas 
mai aproape, sorbindu-l din ochi, şi îmi dau seama că numai 
cu el îmi doresc să împărtăşesc bucuria admiterii mele la 
Stanford. 

Îmi plimb mâinile pe pieptul lui şi văd cum scânteia 
pasiunii i se aprinde din nou în priviri. Îmi ridică bărbia cu 
degetele. 

— Nu vreau să ieşim nicăieri, îi răspund. 

Îşi lipeşte buzele de ale mele şi mă ridică în braţe. Mă înfior 
de plăcere şi îi cuprind gâtul cu mâinile în timp ce mă poartă 
spre dormitor. 

Mă aşază cu grijă pe marginea patului şi îmi ridic capul 
spre el. Îi ating abdomenul şi bicepşii puternici ce se 
întrezăresc pe sub tricou şi îl văd trăgând adânc aer în piept. 
Vreau să-i ating pielea goală, iar degetele se grăbesc să-mi 
îndeplinească dorinţa, strecurându-se nerăbdătoare pe sub 
hainele sale. Mă priveşte cu ardoare, apoi îşi scoate tricoul, 
unduindu-şi bicepşii. 

— Mi-a fost dor de tine, îmi şopteşte. Al naibii de dor! 

Inima îmi bate, ca un fluture, în piept, cu aripi repezi şi 
fremătătoare. Am tot ce mi-am dorit vreodată — chiar şi mai 
mult decât am îndrăznit să visez. Nu mă mai tem de nimic. 
Căci ştiu prea bine ce vreau. 

Pe Tate. 


Noaptea se aşterne peste noi şi ne învăluie în mantia ei 
întunecată. Ne dezbrăcăm de haine şi ne strecurăm sub 
aşternuturile albe de mătase. Tate îmi explorează trupul cu 
buzele, ajungând în locuri de nimeni cunoscute până acum. 
Ne sărutăm cu pasiune şi, chiar dacă nu mergem până la 
capăt, săruturile ne  stigmatizează trupul şi sufletul 
deopotrivă. Cu fiecare sărut şi îmbrăţişare, descoperim ceva 
mai presus de dorinţă. 

Încrederea. Şi realizez că aş face orice pentru el, aş merge 
până în pânzele albe şi aş risca totul doar ca să fim împreună. 

E aproape miezul nopţii când, prinşi în mrejele somnului, 
ne sărutăm pentru ultima oară şi, răpusă de oboseală, îmi 
rezem capul pe umărul lui în timp ce el îşi odihneşte degetele 
în părul meu. Mă simt istovită, satisfăcută şi copleşită. N-am 
crezut niciodată că o relaţie poate să implice existența unor 
sentimente atât de complexe şi de intense. Întotdeauna mi-am 
imaginat tot ce-i mai rău: inimi frânte, ca cea a mamei, amăgiri 
şi deziluzii, vise deşarte, ca cele ale surorii mele, şi copii, ca 

Leo, pentru care nimeni nu e pregătit. 

Dar, alături de Tate, viaţa e cu totul altfel. Aici, în braţele 
lui, pierduţi în Manhattan, cu gândul la scrisoarea de 
confirmare a admiterii mele la Stanford, am senzaţia că toate 
visele mi s-au împlinit. Nimic n-ar putea fi mai frumos decât 
clipele pe care le trăiesc acum. 

— Te iubesc, îi şoptesc apoi, scăpând cuvintele de pe buze 
de parcă n-am nici un control asupra lor. 

Tate rămâne pentru o clipă încremenit, scrutându-mă cu 
intensitate. În ochi, emoţiile i se împletesc cu teama. Apoi, o 
umbră pare să-i învăluie chipul într-un voal întunecat, iar Tate 
se întinde pe spate şi îşi îndreaptă privirea spre oceanul de 
lumini strălucitoare ale oraşului. 

Îmi acopăr abdomenul cu mâinile, simţindu-mă deodată 
pustiită. De ce i-am spus asta? Pentru că ăsta e adevărul, pentru 
că în clipa aceasta e singurul adevăr pe care îl cunosc. Sunt 
îndrăgostită nebuneşte de el. Şi nimeni altcineva n-ar putea să- 
mi stârnească sentimente atât de puternice ca cele pe care le 
simt pentru el. 

Deschid gura, dar nu ştiu ce să spun — cum să explic. 

Apoi, se întoarce cu fața spre mine şi, întinzând braţul, mă 
trage spre el. Îmi aşez capul pe pieptul lui şi îi ascult bătăile 
ritmice ale inimii, iar el îmi sărută tâmpla, fără să spună, însă, 
vreun cuvânt. 

Tăcerea se lasă tot mai apăsătoare şi indestructibilă. Nu-mi 
va mărturisi acelaşi lucru - pentru că nu-mi împărtăşeşte 
sentimentele. Nu mă iubeşte. Poate că nici nu va putea s-o facă 
vreodată. Sau poate că nu ştie cum s-o facă. Mă zbat într-un 
iureş de gânduri, încercând să descopăr motivul pentru care 
nu-mi răspunde. În cele din urmă, cad, istovită, într-un somn 
adânc, din care mă trezesc speriată la auzul unei sirene de 

poliţie. 
Dar Tate nu mai este lângă mine. 


Mă ridic din pat şi strâng din buze, amintindu-mi dulceaţa 
gurii sale pe care am savurat-o doar cu câteva ore în urmă. 

Rochia neagră zace în falduri pe podea. Mă îmbrac cu ea, 
căci n-am altă alternativă mai bună, şi pornesc cu picioarele 
goale spre living. 

Uşile de la balcon sunt încă larg deschise şi Tate stă rezemat 
de balustradă, îmbrăcat doar în blugi, în ciuda temperaturii 
scăzute de afară. Mă opresc în prag, cu braţele înfăşurate în 
jurul taliei, copleşită de aerul rece, ce-mi pătrunde până în 
oase. 

— Ce s-a întâmplat? îl întreb. 

Dar nu se întoarce spre mine. Poate că nici nu m-a auzit. les 
pe balcon şi simt cum frigul muşcător îşi înfige dinţii în brațele 
şi picioarele mele goale. Mă opresc lângă el, dar rămâne 
încremenit ca o stană de piatră, cu ochii aţintiți asupra 
oraşului întunecat. 

— Nu ţi-e frig? îl întreb iar. 

Aş vrea să-l ating, dar e ca de piatră. Nu ştiu nici măcar 
dacă mi-a simţit prezenţa. Vreau să-l rog să intrăm înăuntru 
când spulberă, în sfârşit, tăcerea. 

— Mă gândeam la cea care mi-a spus cândva acelaşi lucru. 

Mă aplec spre el şi mă sprijin de balustradă. Tremur ca 
varga. Şi nu doar de frig. 

— O chema Ella. 

Îmi frec braţele cu mâinile, dorindu-mi să se întoarcă cu faţa 
spre mine, dar stă pierdut cu ochii în zare, căutând ceva ce 
numai el poate să vadă. 

— L-ai spus că o iubeşti şi tu? îl întreb, căci nu mă pot abţine 
— trebuie să ştiu. 

— Nu, îmi răspunde, oftând adânc şi îndelung. N-a fost 
niciodată vorba de aşa ceva. 

— Dar despre ce-a fost vorba? 

Vreau să ştiu cine este această fată despre care n-a pomenit 
nimic până acum şi de ce simpla ei amintire îi provoacă atâta 
durere. 

O tăcere apăsătoare se aşterne printre noi şi îmi dau seama 
că am atins o coardă sensibilă. 

Se apleacă peste balustradă, cu mâinile încleştate, şi 
priveşte strada aflată la douăzeci de etaje sub noi. 

— Am făcut numeroase greşeli, îmi răspunde, în timp ce 
vântul îi poartă glasul puţin mai departe. 

— Ca de exemplu? 

— Eram cu totul diferit pe atunci — un brand, o marionetă 
care cânta atunci când i se spunea să cânte şi dansa atunci 
când i se spunea să danseze. Dar după ce părinţii mei s-au 
întors în Colorado, lucrurile au început s-o ia razna. O ţineam 
numai în petreceri. Ca să scap de presiunea exercitată asupra 
mea. Erau nopţi în turnee, după spectacole, când nici nu 
apucam să mai dorm. 

Înghite în sec şi priveşte bulevardul ce se întinde la 
picioarele noastre. 

— lar fanii erau pretutindeni. Făceau orice ca să pătrundă 
în culise — să se apropie de mine şi să mă atingă. Era o 
nebunie. Nici nu-ţi imaginezi ce înseamnă faima. Începi să te 
crezi asemenea zeilor. Şi crezi că poţi să scapi basma curată 
din orice. 

Umerii şi braţele sale goale în aerul îngheţat al nopţii par o 
fortăreață indestructibilă, pe care n-o pot atinge. Şi, în timp ce 
eu tremur ca varga, el pare neafectat de frigul muşcător. 

— Atunci am cunoscut-o - Ella St. John, continuă Tate, 

trăgând adânc aer în piept şi dându-l apoi încet afară. Avea 
şaptesprezece ani când ne-am întâlnit prima oară şi a venit 
aproape la toate spectacolele pe care le-am susţinut în turneul 
din anul acela. Am întâlnit-o de câteva ori în culise — 
bodyguarzii erau obişnuiţi cu prezența ei şi o lăsau să intre 
oricând dorea. Am fost împreună la câteva petreceri din 
diverse oraşe şi apoi, într-o noapte... 

Se opreşte, încleştându-şi gura, de parcă s-ar îneca cu 
vorbele, apoi îşi duce gândul la bun sfârşit. 

— Într-o noapte... a venit la autobuzul cu care plecam în 
turnee, îmi spune, cu ochii ţintuiţi în depărtare. 

— Şi te-ai culcat cu ea? 

Nu încuviinţează din cap — nici nu e nevoie s-o facă. 

— În noaptea aceea -— singura noapte petrecută împreună — 
mi-a spus că e îndrăgostită de mine. Pierdut cum eram în 
aburii alcoolului, am luat-o ca pe o glumă. Nici măcar nu ne 
cunoşteam bine. 

Acesta este, aşadar, secretul pe care l-a ţinut ascuns. 
Aceasta este povara pe care o poartă pe umeri încă de când ne- 
am cunoscut. 

— În seara următoare, aveam spectacol în Chicago. A venit 
acolo şi m-am trezit cu ea în culise. Îmi amintesc zâmbetul cu 
care m-a întâmpinat când am coborât de pe scenă. Credea... 
credea că e ceva între noi. Că voiam s-o văd — că aveam o 
relaţie împreună. Dar pentru mine nu era deloc aşa. Pentru 
mine a fost doar o aventură de o noapte. 

— Ai mai văzut-o după aceea? îl întreb, când tăcerea s-a 
aşternut din nou. 

— De câteva ori, în alte oraşe unde aveam spectacole — intra 
în culise şi încerca să vorbească cu mine, dar o ignoram. Nu 
voiam s-o rănesc, dar susţinea fără încetare că e iubita mea. 

Asta le şi spunea bodyguarzilor. Dar ei reuşeau s-o 
îndepărteze. Devenea, însă, tot mai obsedată. 

Îmi înfăşor braţele în jurul meu, încercând să mă încălzesc. 
Obsedată. Nu aşa sunt şi eu? Numai la el mă gândesc când nu 
suntem împreună. Dar lucrurile sunt cu totul diferite în cazul 
nostru. Trebuie să fie. Tate îşi ridică privirea, scotocind printre 
amintiri, evocând imaginile în întuneric. 

— N-am realizat ce avea să se întâmple. Dacă aş fi ştiut... 

Glasul i se frânge în tăcere. 

— Ce s-a întâmplat? 

— O săptămână mai târziu, după spectacolul din Seattle, 
îmi răspunde, clătinând din cap, am aflat de la impresarul 
meu că s-a aruncat de pe un pod... 

Cuvintele rămân suspendate în aer, dar înţeleg; ce vrea să 
spună. 

— A lăsat un bilet. În care spune că şi-a imaginat că suntem 
îndrăgostiţi unul de celălalt şi ar fi trebuit să fim împreună. 

— S-a sinucis? îngaim, înfiorându-mă la gândul că şi-a 
curmat viața din iubire, din cauza unui băiat... 

— Am încheiat turneul mult mai devreme. Şi am încetat să 
mă mai urc pe scenă. Am pus capăt vieţii sălbatice pe care o 
duceam -— petrecerilor şi nopţilor nedormite. Nu mai puteam 
să continui în felul acela. Am înțeles că celebritatea este o 
responsabilitate pe care trebuie să ţi-o asumi. Dacă o singură 
noapte a distrus universul unei fete, nu voiam să mai văd alte 
vieţi curmate din cauza mea. 

Se întoarce cu spatele la mine, cu umerii crispaţi şi brăzdaţi 
de ploaie. 

— D-asta te-ai retras? În seara în care ţi-am spus că n-am 
sărutat niciodată pe nimeni? 

Fac un pas spre el şi îi ating braţul. ÎI văd crispându-se din 


231 


nou, dar nu se îndepărtează. 

— La fel şi în Colorado? De aceea voiai să deţii controlul? 

— Nu credeam că te merit. Erai perfectă — eşti perfectă. Nu 
voiam să te distrug şi pe tine. Să-ţi spulber viitorul pentru care 
ai trudit atât. 

Clatin din cap, chiar dacă nu mă vede. 

— Sunt mai puternică decât îţi imaginezi, Tate. 

— Înainte de a te cunoaşte, îmi spune, cu glas domol, 
credeam că mi-am distrus viaţa, că nu mai e cale de-ntors. Dar 
cu tine... cu tine încep să cred că mai există încă o şansă. 

— Pentru ce? 

Se întoarce, încet, cu faţa spre mine, ţintuindu-mă cu ochii 
lui sfredelitori. 

— Pentru o călătorie prin viaţă alături de un partener pe 
care să nu-l distrug. 

Clatin din cap printre picăturile reci de ploaie. 

— Nu porți vina pentru soarta Ellei, îi spun, cu buzele 
tremurânde de frig. Nu aveai de unde să ştii ce urma să facă. 
Trebuie să-ţi ierţi greşeala de a te fi încurcat cu ea, căci altfel îţi 
vei petrece tot restul vieţii temându-te că vei trece din nou 
prin aceeaşi experienţă nefericită. 

Îmi strecor mâinile pe spatele lui gol şi îi aud inima 
fremătându-i în piept. Îi simt pielea caldă sub atingerea mea 
îngheţată — mult mai caldă decât mi-aş fi imaginat sub ploaia 
rece care se prăvăleşte, acum, în cascadă peste noi. 

— Trebuie să uiţi trecutul, continui eu, în timp ce Tate trage 
adânc aer în piept. Trebuie să crezi cu tărie că nimeni nu va 
mai avea de suferit din cauza ta. 

Îmi ridică bărbia şi mă priveşte cu ardoare. Ochii îi trădează 
freamătul lăuntric. Mă sărută, încet şi îndelung, împărtăşindu- 
mi astfel gândurile pe care nu poate să le rostească cu glas 

tare. 

— Îţi mulţumesc, îmi şopteşte, cu glas duios. 

Se aşterne iar tăcerea, tulburată doar de zgomotul ploii şi de 
zumzetul îndepărtat al oraşului. 

— Hai să intrăm în cameră! îi spun apoi. 

Încuviinţează din cap şi îşi împleteşte degetele cu ale mele. 

Închide uşile glisante în urma noastră şi ne întoarcem în 
dormitor, în timp ce apa ni se prelinge pe picioare, lăsând dâre 
pe podea. 

Rochia e udă leoarcă, aşa că îi desfac fermoarul de la spate 
şi o las să alunece pe jos. Tate mă priveşte din celălalt capăt al 
patului. Mă cuibăresc printre cearceafuri, iar el mă ia în braţe. 
Sunt udă şi rece ca gheaţa, dar Tate îşi plimbă mâinile pe 
spatele meu, încălzindu-mă cu atingerea lui fierbinte. Îmi 
imaginez pentru o clipă că degetele sale vor explora alte 
locuri, aprinzând din nou scânteia pasiunii şi lăsându-ne, de 
această dată, purtaţi, până la capăt, pe valurile plăcerii. 

— Încearcă să dormi! îmi spune, în schimb, în şoaptă. 

Înainte de a închide ochii, arunc o ultimă privire spre 
ferestrele brăzdate acum de ploaie. Aş vrea ca visul nostru să 
nu se mai sfârşească vreodată. 

Douăzeci! 


Soarele de dimineață aruncă umbre lunguieţe pe 
aşternuturile albe. Mă trezesc, clipind încă buimacă de somn, 
şi îmi privesc braţul întins pe pat. Triunghiul desenat la 
încheietură începe să se şteargă. Nu l-am mai conturat atât de 
des, căci m-am gândit la alte lucruri. 

Tate este încă lângă mine, stând întins pe cuvertură, în timp 
ce eu mă învelesc cu cearceafurile. Cred că doarme, dar când 
mă întorc cu faţa spre el, văd că are ochii deschişi şi aţintiţi pe 
fereastră. 

— Bună dimineaţa, îi spun, cu glas vesel şi duios. 

— Bună dimineaţa, îmi răspunde, luându-mă în braţe, iar 
eu îmi aşez mâna pe abdomenul lui. Eşti atât de frumoasă 
când dormi, îmi spune apoi. 

Încordarea de azi-noapte a dispărut, dar încă pare mâhnit. 

— Ai dormit vreun pic? îl întreb. 

— Foarte puţin. 

Îi sorb parfumul cu nesaţ, iar el îşi plimbă degetele pe 
braţul meu. 

— Lucrezi astăzi? îl întreb. 

— Nu - sunt numai al tău. 

Îi zâmbesc şi îi sărut pieptul gol. 

— Ce-ai vrea să faci? mă întreabă Tate, jucându-se cu 
degetele prin părul meu. Să vezi oraşul? 

— Aş vrea să... îi răspund, şovăitoare. Da, ar fi frumos să 
vedem şi oraşul. 

Îmi aruncă o ocheadă vicleană, iar eu mă cuibăresc la 
pieptul lui şi îl sărut pe gură. Degetele îi alunecă pe pieptul 
meu şi scânteia pasiunii ne încinge iute simţurile. Îmi 

explorează trupul cu buze tot mai lacome şi se aşază uşor 
deasupra mea, lăsându-mă aproape fără suflare. Îmi sărută 
gâtul, apoi urechea, făcându-mă să mă înfior sub fervoarea 
atingerilor şi săruturilor sale pătimaşe. 

Trupul mi se arcuieşte de plăcere şi îl cuprind cu picioarele, 
invitându-l să meargă tot mai departe. Îi simt inima bătându-i 
frenetic în piept şi ştiu că şi el mă doreşte la fel de mult cum îl 
doresc şi eu. 

Închid ochii şi îmi înfig unghiile în ceafa lui. ÎI aud gemând 
în timp ce îmi explorează gâtul cu limba, trasând cerculeţe pe 
pielea mea. Îmi cufund capul în pernă şi mă arcuiesc sub 
trupul lui, arzând de nerăbdare şi dorinţă. 

Asta e, îmi spun în gând. A sosit clipa. Nu mai există secrete 
între noi. Şi nici motive să mai aşteptăm. 

Tate se ridică puţin mai sus, rezemându-se cu şoldurile de 
mine. Un nou val de dorinţă pune stăpânire pe mine - o 
dorinţă pătimaşă, cum n-am mai simţit vreodată. 

— Charlotte! îmi şopteşte, dezmierdându-mi bărbia cu 
buzele. Chiar vrei asta cu adevărat? 

— Da, îi răspund, fără şovăire, cu glas răguşit şi sacadat. 

Îmi mângâie chipul şi mă sărută pe gură, iar eu îmi ridic 
şoldurile, venindu-i în întâmpinare. Invitându-l să meargă tot 
mai departe. 

Şi, în clipa aceea, un sunet tulbură tăcerea. Soneria 
telefonului meu. 

ÎI ignor şi îl sărut din nou pe Tate. Telefonul încetează, în 
cele din urmă, să mai sune. Îi simt degetele pe elasticul 
chiloţilor. Nimic nu pare să-i mai stea acum în cale şi inima 
îmi freamătă în piept, dorindu-mi cu ardoare să-mi exploreze 
tărâmurile neatinse vreodată până acum. Dar... telefonul 
începe din nou să sune. 

Îmi întorc capul în direcţia sunetului. 

E Carlos, probabil — vrea să ştie ce fac. Telefonul se opreşte, 
apoi o ia imediat de la capăt. Tate îşi schimbă uşor poziţia, 
scrutându-mă cu intensitate. 

— Trebuie să văd cine e, îi spun, strecurându-mă de sub 
greutatea trupului său şi ridicându-mă din pat. 

Îmi pun un halat şi mă îndrept, desculţă, spre living. 
Telefonul vibrează pe măsuţa unde l-am lăsat azi-noapte. 
Când îi verific ecranul, simt cum stomacul mi se întoarce pe 
dos. Răspund şi îmi dreg glasul, încercând să par calmă şi 
relaxată. 

— Sărut-mâna, bunico! îi spun, aruncându-i o privire lui 
Tate, care stă acum întins pe spate şi mă scrutează cu ochi 
scăpărători. 

— Ştiu că nu eşti la nici o conferinţă, îmi răspunde, din cale- 
afară de mânioasă. Eşti cu el. 

Păstrez tăcerea. Teama mi se cuibăreşte în suflet. 

— Charlotte, nu-mi vine să... ezită, de parcă s-ar îneca cu 
propriile-i cuvinte. Nu-mi vine să cred că m-ai minţit... după 
tot ce... 

— Bunico, am... 

Dar nu ştiu ce să-i spun. Cum să-i explic? Vreau să-i spun 
că se înşală, dar nu mai vreau s-o mint. 

— Vin acasă, îngaim apoi, cu glas atât de stins, încât nici nu 
ştiu dacă m-a auzit. 

Închide înainte de a mai apuca să spun ceva. 

Cum a aflat? Accesez mesajele de pe telefon şi văd că am 
primit unul de la Carlos acum două ore. Este o fotografie 
surprinsă azi-noapte când am ieşit cu Tate din pizzerie, 
însoţită de câteva rânduri: TATE COLLINS, ÎMPREUNĂ CU 
PRIETENA LUI, CHARLOTIE REED, LA NEW YORK, 

VINERI SEARĂ. Văd apoi un alt mesaj de la Carlos trimis 
câteva minute mai târziu: Fotografia circulă peste tot pe Internet. 
M-a sunat bunica ta, a văzut poza pe telefonul Miei. E de rău. 

Lumea a aflat încă o dată că suntem împreună. Nu mai 
avem cum să negăm. 


Tate mă conduce la aeroport, ţinându-mă de mână pe 
bancheta din spate, în timp ce Hank îşi croieşte drum, cu SUV- 
ul negru, pe străzile aglomerate ale Manhattanului. 

Mă aflu în New York de nici douăzeci şi patru de ore şi 
acum mă întorc în Los Angeles. 

— N-ar fi trebuit să ieşim aseară din cameră, îmi spune 
Tate. Îmi pare rău. De când sunt aici, am avut norocul să nu 
mă recunoască nimeni, dar ar fi trebuit să fiu mai atent şi să te 
protejez mai bine. 

— Nu e vina ta, îi răspund. Şi ţi-am mai spus deja -nue 
nevoie să mă protejezi. N-ar fi trebuit s-o mint pe bunica. Dar 
nici ea n-ar fi trebuit să mă oblige s-o fac, adaug, privind pe 
geam oraşul învăluit în nori negri şi apăsători. Am 
optsprezece ani. Trebuie să înveţe să fie puţin mai tolerantă. 

Când ajungem în faţa aeroportului, Tate mă sărută, 
trecându-şi degetele prin părul meu. Ştim amândoi mult prea 
bine că nu poate să coboare din maşină - nu putem să ne 
asumăm riscul de a fi văzuţi şi fotografiați din nou. Dacă 
bunica ne-ar mai vedea şi sărutându-ne pe aeroport, acest 
lucru n-ar face decât să înrăutățească lucrurile. 

— Când ne mai vedem? îl întreb. 

— Ar trebui să mă întorc în Los Angeles peste vreo două 
săptămâni. 

Încă de când am plecat de la hotel, chipul îi pare încordat, 
învăluit într-o umbră întunecată şi indescifrabilă. Poate pentru 
că am fost nevoiţi să ne oprim tocmai atunci când aveam să ne 


237 


contopim, în sfârşit, trupurile şi sufletele. 

Schițează un zâmbet palid şi mă sărută încă o dată înainte 
să cobor din maşină. 

Am avut parte de un sfârşit de săptămână aproape perfect. 
Acum, însă, va trebui să plătesc cu vârf şi îndesat. 


Ajung pe aeroportul din Los Angeles, uşor confuză. Deşi ar 
trebui să mă obişnuiesc cu prezenţa paparazzilor, nu mă simt 
deloc pregătită să le fac faţă. Nici nu cobor bine din avion, că 
mă şi trezesc înconjurată ca de un stol de vulturi. Ne-au 
urmărit oare de aseară? 

— Charlotte! Charlotte! îmi aud numele din toate părțile. 
Unde e Tate? Cum v-aţi cunoscut? Charlotte! 

Îi ignor, acoperindu-mi faţa cu brațul. Merg mai departe, 
încercând să găsesc o cale de scăpare. 

— Mai sunteţi încă împreună? E adevărat că înregistrează 
un nou album? De ce te-ai întors atât de devreme? 

Bliţurile orbitoare ale aparatelor de fotografiat ţâşnesc fără 
încetare, înnegurându-mi vederea. Încerc să-mi feresc ochii, 
ținându-mi capul în pământ. Scrutez împrejurimile în 
speranța că voi găsi un loc unde să mă refugiez. Zăresc o 
toaletă şi mă năpustesc înăuntru. 

Acolo, mă sprijin cu mâinile de marginea chiuvetei. Respir 
adânc de câteva ori. Tate mi-a spus că celebritatea este o 
povară greu de îndurat, că paparazzii pot fi nemiloşi, dar n- 
am realizat nici o clipă cât de vulnerabilă mă voi simţi, 
singură, în faţa lor. Îmi dau seama că tremur ca varga. 

Când îmi ridic privirea, rămân fără suflare, căci în oglindă 
văd un chip cunoscut. Am senzaţia de dejă-vu — am mai văzut 
undeva ochii şi pistruii aceştia, într-un loc asemănător. Încerc 
să-mi amintesc unde anume, dar nu reuşesc. Apoi, însă, îmi 
pică fisa... este tipa goth de la The Lone Bean. Cea care mi-a 


238 


spus să stau departe de Tate. Nici nu m-am mai gândit la ea 
de atunci. Ce caută aici? De ce o întâlnesc în toalete? 

— Nu m-ai ascultat, îmi spune, țintuindu-mă cu privirea. 

Vopseaua neagră de păr începe să se şteargă, dezvăluindu- 
mi, aşa cum mi-am imaginat, o uşoară nuanţă de roşcat. 

— Îmi pare rău, dar nu ştiu... îngaim eu. 

— Ti-am spus să stai cât mai departe, continuă ea, 
retrăgându-se cu paşi iuți. Ti-am spus doar. 

Apoi se întoarce şi trece în fugă pe lângă o femeie ce stă în 
pragul uşii. 

Mă privesc în oglindă — părul meu strâns în coadă este un 
dezastru. Am ochii obosiţi şi par cumva mai bătrână - de 
parcă ştiu lucruri pe care nu le-am ştiut nicicând. Nu ştiu ce să 
cred — despre paparazzi care mă aşteaptă la ieşirea din toaletă 
sau despre fata cu părul vopsit şi avertismentul ei straniu. Îmi 
fac curaj. Când voi pleca de aici, va trebui s-o înfrunt pe 
bunica, iar gândul mi se pare mult mai înspăimântător. 


Bunica e realmente înverşunată, nu doar mânioasă. 

Încerc s-o evit, strecurându-mă pe furiş în camera mea, dar 
nici nu apuc să-mi las bine geamantanul pe podea, că şi apare 
în pragul dormitorului. Mă simt epuizată după fuga din calea 
paparazzilor şi călătoria spre casă cu autobuzul - nu-mi 
doresc decât să mă bag în pat şi să mă ascund de lumea 
întreagă, dar nu am norocul ăsta. 

— Nici nu mai ştiu cine eşti, îmi spune, încet, îmbujorată la 
faţă. 

Ar trebui să-mi cer iertare, să-mi recunosc greşeala şi să 
promit că n-o s-o mai repet vreodată, dar nu-mi vine să cred ce 
aud. Mânia îmi întunecă judecata. 

— Tot eu sunt, bunico. Nu s-a schimbat nimic. 

— Poftim? mă întreabă, trecând pragul camerei. Nu s-a 

schimbat nimic? Dar, Charlotte, mă minţi de luni de zile. 
Charlotte, cea pe care o ştiam eu, voia să se ducă la Stanford ca 
să realizeze ceva în viață. Dacă ţi-aş fi spus cu şase luni în 
urmă că o să te întâlneşti pe ascuns cu un băiat, de dragul 
căruia vei zbura până în celălalt capăt al ţării, mi-ai fi râs în 
faţă. 

— Vreau în continuare să realizez ceva în viaţă, îi ripostez. 
Doar pentru că am petrecut un sfârşit de săptămână la New 
York, nu înseamnă că renunţ la tot. E viaţa mea, îi reamintesc, 
făcându-mi curaj. Şi îl iubesc. 

Mă priveşte cu ochii mari cât cepele şi chipul împietrit — 
toată treaba asta o copleşeşte. Apoi, clatină din cap, găsindu-şi 
cu greu cuvintele. 

— Nu fi proastă, Charlotte! Un băiat ca Tate vrea un singur 
lucru de la tine. Am crezut că ştii asta. Am crezut că eşti mai 
inteligentă. Ce se va întâmpla când te va lăsa pentru o altă 
fetişcană sărmană şi naivă? Suferinţa ta va ajunge subiectul 
tabloidelor şi ziarelor de scandal, spre deliciul tuturor. Toată 
lumea îţi va cunoaşte povestea. Fiecare profesor de la 
facultate. Fiecare potenţial angajator. Vei putea să înduri toate 
astea şi să-mi spui că asta îţi doreşti cu adevărat? 

— Dar lucrurile nu stau deloc aşa, îi răspund, cuprinsă de 
mânie. Şi, de fapt, toată povestea asta nu are nici o legătură cu 
mine. Totul se învârte în jurul tău. Te temi că voi avea aceeaşi 
soartă ca Mia sau ca mama, care, la rândul lor, au avut aceeaşi 
soartă ca tine. Ţi-ai distrus viaţa pentru că ai rămas însărcinată 
la o vârstă mult prea fragedă. Ei bine, eu n-am de gând să mi-o 
distrug pe a mea — căci eu nu sunt ca tine. Şi nici Tate nu este 
ca bunicul, ca tata sau ca tatăl lui Leo. 

— Nu-ţi permit să-mi vorbeşti în felul ăsta, îmi ripostează 
ea. Şi ai grijă să nu mă mai minţi vreodată, cel puţin nu atâta 

timp cât stai în casa mea! 

Se întoarce spre uşă şi îmi înghit cuvintele ce-mi stau pe 
buze. Îi urăsc regulile şi pretenţiile ipocrite de perfecţiune. 

Aud uşa dormitorului ei trântindu-se cu zgomot pe hol şi 
strig cu putere: 

— Am intrat la Stanford, dacă interesează pe cineva. 

Leo izbucneşte în plâns în camera Miei, dar îl linişteşte 
repede — probabil că a ascultat toată discuţia noastră din 
spatele uşii închise. Apoi, tăcerea se aşterne pretutindeni în 
casă. 

Mă trântesc în pat şi îmi trag păturile peste cap. Când eram 
mică, îmi imaginam că aveam să mă fac nevăzută dacă 
strângeam cu putere din ochi. Îmi închipuiam că ajungeam 
într-un loc complet necunoscut, un loc despre care citeam doar 
în cărti. 

Acum, când lumea întreagă pare să-mi deschidă porţile, mă 
simt mai captivă ca niciodată. 

Douăzeci și unu 


Cinci zile mai târziu, situaţia de acasă e aproape 
neschimbată. N-am făcut pace cu bunica şi nici pe Tate nu l- 
am mai văzut — nici n-aş fi avut cum, de vreme ce nu s-a întors 
încă de la New York. Conflictul nostru se află, aşadar, în 
remiză. 

Mă îndrept cu paşi repezi spre laboratorul de la UCLA. 
Rebecca stă deja la o masă şi etichetează probe şi eşantioane. 

— Bună, mă salută ea. Cam... 

— Îţi mulţumesc că nu m-ai aşteptat, îi răspund, zâmbind. 
Ai fost drăguță. Ştiu că am tot întârziat în ultimul timp. 

— Nu-i nimic. Nu mi-am dat seama că ești... 

Ezită, căutând cuvântul potrivit. 

— Celebră. 

— Nici vorbă! îi răspund, cu acelaşi zâmbet pe buze. Tate e 
celebru. Eu doar am fost prinsă la mijloc. 

Încuviinţează din cap, fără să mai spună altceva. Îi sunt 
recunoscătoare pentru că nu-mi pune alte întrebări. E singura 
care a ştiut de la bun început că am reluat relaţia cu Tate 
Collins — era aici în seara în care m-a căutat la laborator. Aş 
putea spune, aşadar, că e singura persoană pe care n-am 
minţit-o. Şi nici n-o cunosc prea bine, căci, în afară de 
discuţiile mărunte pe care le purtăm în timpul orelor de 
laborator, nu e prea vorbăreaţă, lucru pentru care acum îi sunt 
îndatorată. 

Când m-am dus luni la şcoală, Carlos mi-a cerut să-i spun 
tot ce s-a întâmplat la New York, apoi cum a decurs întâlnirea 
mea cu bunica. Dar, chiar dacă îi apreciez grija pe care mi-o 
poartă, nu aveam chef să-i povestesc nimic din toate astea. De 

când m-am întors de la New York, toate aspectele vieții mele 
au avut de suferit. 

Îmi pun halatul de laborator, citesc notițele pe care ni le-au 
lăsat studenţii de dinaintea noastră şi mă aşez apoi pe un 
scaun ca s-o ajut pe Rebecca să eticheteze eşantioanele. Peste o 
oră, va trebui să transferăm două duzini de eşantioane în 
unitatea frigorifică. Deocamdată, însă, o oră îmi pare o 
veşnicie. 

În timp ce lucrăm, gândul îmi zboară la Tate. Îmi amintesc 
seara când ne-am cunoscut şi retrăiesc teama de a da frâu liber 
sentimentelor — refuzul de a accepta să ies cu el în oraş, fie şi o 
singură dată. Toată viaţa mi-am petrecut-o sub imperiul 
temerilor. Niciodată n-am îndrăznit să experimentez lucruri 
necunoscute. Ce s-ar fi întâmplat oare dacă aş fi crescut în 
sânul unei familii normale? Aş mai fi oare aici, la UCLA, 
punând etichete stupide pe vase Petri pentru un proiect la fel 
de stupid în care m-am implicat doar pentru admiterea la 
facultate? Privesc vasul Petri pe care îl ţin cu mâinile 
tremurătoare. Mă întreb fără încetare dacă asta îmi doresc cu 
adevărat să fac. Am muncit pe brânci ca să intru la Stanford — 
activităţi extraşcolare, rezultate extraordinare la învăţătură, 
lucrări perfecte. Acum, când am intrat, am crezut că o să fiu în 
al nouălea cer de fericire, că euforia provocată de vestea 
admiterii la facultate nu se va stinge niciodată. Am tot ce mi- 
am dorit vreodată. 

Dar dacă vreau altceva? 

O privesc pe Rebecca sortând cu grijă vasele de sticlă şi îmi 
dau seama cât de diferite suntem. Îi plac experimentele, orele 
îndelungate de studiu în laborator, ordinea şi precizia pe care 
le presupune această muncă. Dar poate că mie nu mi se 
potriveşte. Poate că nu asta îmi doresc să fac — poate că nu 

aceasta este calea pe care vreau s-o urmez. Mă întreb, pentru 
prima oară în viaţă, dacă aceasta este cariera pe care mi-am 
dorit-o sau dacă am ştiut vreodată cine sunt cu adevărat. Poate 
că încep să aflu acum. 

Tremur ca varga; pun deoparte vasul Petri şi fac un pas 
înapoi. Îmi scot halatul, retrăgându-mă încă puţin. Îmi iau 
geanta de pe scaunul unde o lăsasem -— în tăcere, cu gesturi 
aproape robotice. 

— Charlotte! mă strigă Rebecca, ridicându-şi privirea spre 
mine. 

— Trebuie să plec, îi răspund. 

— Unde? Trebuie să facem rocada în mai puţin de patruzeci 
de minute. 

— Nu pot să mai stau, îngaim eu. 

— De ce nu? 

Clatin din cap, gâtuită de lacrimi sau poate de hohote de 
râs. 

— Îmi pare rău, Rebecca, pentru că te las din nou singură. 
Dar nu pot să mai continui. 

— Ce anume? 

— Acest stagiu de pregătire, îi mărturisesc, simţindu-mă pe 
cât de ameţită, pe atât de conştientă de ceea ce fac. Trebuie să 
plec. 

les ca o furtună pe uşă şi străbat holul în fugă, dorindu-mi 
cu disperare să iau o gură de aer. Ajung în parcare cu sufletul 
la gură şi, ridicându-mi privirea spre cer, izbucnesc în râs. 


XXI 


Pista de aterizare a aeroportului privat este scăldată în 
razele puternice ale soarelui de amiază. Valuri de căldură se 
înalţă din asfalt. 

Urmăresc cu ochii avionul lui Tate care se pregăteşte să 
aterizeze. Au trecut două săptămâni de când nu ne-am mai 
văzut, două săptămâni de când m-am întors de la New York. 
Două săptămâni de când nu-mi mai găsesc liniştea. 

Când avionul lui Tate se opreşte şi se deschid uşile, mă simt 
cuprinsă de un val de bucurie. ÎI văd apărând în prag, cu 
mâna deasupra ochilor, îmbrăcat cu o cămaşă verde şi o 
pereche de blugi închişi la culoare. Când începe să coboare 
treptele, alerg într-un suflet spre el. Mă prinde în braţe, 
cuprinzându-mi coapsele cu mâinile sale puternice, şi îmi 
odihnesc capul pe gâtul lui. 

Voiam să-i povestesc totul când avea să se întoarcă acasă — 
hotărârea de a renunţa la stagiul de pregătire, omniprezenţa 
paparazzilor şi întâlnirea cu tipa goth în două toalete diferite. 
Acum, însă, când îl văd, nu vreau să spulber vraja 
momentului. Nimic din toate astea nu mai pare important. 

Singurul lucru care contează este dragostea noastră. 

— Miroşi atât de frumos! îmi şopteşte la ureche. 

— Mi-a fost dor de tine. 

Mă lasă jos, cu mâinile încă înfăşurate de jur împrejurul 
taliei mele, iar Hank trece pe lângă noi, făcându-mi cu ochiul, 
în timp ce aşază bagajele în portbagajul maşinii Escalade. 

Mă întorc şi îl trag pe Tate spre maşină, dar el mă opreşte 
pe loc înainte de a intra. 

— Charlotte, trebuie să-ţi spun ceva. 

Tonul glasului său îmi stârneşte fiori reci prin tot trupul. 

— Ce s-a întâmplat? 

Scrutează cu privirea împrejurimile unde un alt avion se 
pregăteşte de aterizare. 

— Plec într-un turneu de promovare a noului meu album. 
Un turneu mic, pentru început — doar câteva spectacole — apoi, 

însă, vrem să organizăm un turneu prin Europa. 

— Poftim? Când? 

— Impresarul meu a tras nişte sfori — diseară o să ţin un 
concert-surpriză la arena Staples Center. 

— Diseară? Dar... 

Îmi întorc privirea în altă parte, încercând să nu-mi trădez 
dezamăgirea. Ştiu că a muncit din greu pentru asta şi merită 
să se urce din nou pe scenă, cu atât mai mult după o pauză de 
un an de zile. Dar nu mi-am imaginat că lucrurile se vor 
precipita. lar latura mea egoistă îl vrea doar pentru mine — 
încă puţin timp. 

— Ştiu că totul se întâmplă foarte repede. Dar cei din echipa 
mea vor să creeze vâlvă în jurul noului meu album, care va 
apărea peste câteva luni. E vorba, însă, doar de un singur 
spectacol — nu va trebui să plec imediat după aceea. 

— Şi atunci, când? îl întreb eu. 

— Săptămâna viitoare voi ţine un concert în Sacramento şi 
apoi, câteva zile mai târziu, în Seattle. 

Tate mă ţine ţintuită cu spatele de maşină şi îmi mângâie 
părul, dându-mi-l la o parte de pe faţă, dar gestul lui nu-mi 
alină și frustrarea care mi se cuibăreşte în suflet. 

— Tie îţi datorez toate astea, Charlotte. Nu cred că aş fi 
reuşit să-mi fac ordine în viaţă fără tine. Şi nici n-aş fi putut să 
înfrunt arenele înţesate de oameni dacă nu mi-ai fi spus că e 
timpul să-mi iert păcatele. 

Ştiu că asta îşi doreşte — îi citesc pasiunea în priviri. Dar 
ironia sorții îmi mistuie sufletul. L-am inspirat să compună 
muzică din nou, dar asta înseamnă despărţiri îndelungate, 
când tot ce îmi doresc este să stea cu mine. 

— Cât timp vei fi plecat în turneu? 

— Un an... probabil, îmi răspunde, ezitând şi retrăgându-şi 

mâna din părul meu. Nu va fi uşor, adaugă apoi. Tu vei fi la 
Stanford, iar eu tot pe drumuri, dar vreau să fim împreună. 
Vom găsi cumva o soluţie. 

Îi evit privirea şi îmi îndrept ochii spre geamul maşinii. Îmi 
amintesc ce mi-a povestit despre ultimul său turneu -— 
petrecerile sălbatice, scăldate în băutură şi femei. Cuvintele lui 
îmi răsună în minte: Nici nu-ți imaginezi ce înseamnă faima... 
Crezi că poți să scapi basma curată din orice. 

— Nu ştiu, Tate, îi răspund, cu ochii încă aţintiţi asupra 
geamului maşinii. Un an înseamnă aproape o veşnicie. 

Cu atât mai mult cu cât ispitele vor fi la tot pasul — lucruri 
care îi vor „activa” vechile obiceiuri. Voi putea, oare, să am 
încredere în el? Relaţia noastră va putea supravieţui unei 
despărţiri de un an de zile? Mi se pare aproape cu neputinţă, 
atunci când întregul univers conlucrează împotriva noastră. 

— Va fi greu, recunoaşte el, atingându-mi braţul şi 
întorcându-mi capul spre el. 

Îi simt buzele moi, calde şi încurajatoare în timp ce încearcă 
să-mi spulbere îndoielile cu un sărut. Îmi trec mâinile prin 
părul lui, dornică să-i sorb atingerile, mângâierile şi dulceaţa 
buzelor. Abia s-a întors, şi zilele petrecute împreună ne sunt 
deja numărate. 

— Vom continua să ne vedem, îmi spune Tate. Doar că nu 
atât de des. Vei avea vacanțe şi weekenduri libere, iar eu pot 
oricând să mă urc în avion şi să vin la tine. 

Cuvintele i se pierd, însă, în negura gândurilor şi 
sentimentelor mele, căci îmi imaginez cum va fi viaţa mea fără 
el: cursuri şi examene la Stanford, dar şi numeroase nopţi 
nedormite, gândindu-mă cum Tate călătoreşte prin lume, 
râvnit şi hăituit de mii de admiratoare. 

— Dar dacă am putea fi împreună? îi şoptesc apoi. 

— Ce tot spui, Charlotte? mă întreabă, scrutându-mă cu 
intensitate. 

Ideea mi-a încolţit în minte încă de când am renunţat la 
stagiul de pregătire de la UCLA. Profesorul Webb m-a tot 
sunat şi mi-a trimis mesaje, dar nu i-am răspuns la niciunul. 
Nu ştiam ce să-i spun şi nici cum să-i explic revelaţia pe care 
am avut-o — faptul că am realizat că urmam o cale greşită în 
viaţă. Cum să-i explic că nu-mi doresc nimic din toate astea — 
nici munca de laborator, nici stagiul de pregătire. 

— Dacă nu m-aş duce la Stanford? 

— Dar te duci la Stanford. 

— Dacă aş veni cu tine în turneu? îl întreb, ridicând glasul. 

Nu-mi place tonalitatea stridentă a vocii mele, dar nu-mi 
pasă prea tare. 

— Nu poţi să renunti la şcoală pentru mine. 

— Nici nu renunţ — îngheţ anul. Toată lumea face asta. 

— Nu sunt de acord, îmi răspunde, desprinzându-şi ochii 
de la mine. Ai muncit pe brânci ca să intri la Stanford. 

— E hotărârea mea, ripostez, pe un ton mai aspru decât aş fi 
vrut. 

Aceeaşi veche poveste? De ce toţi cei din jur cred că ştiu ce e 
mai bine pentru mine? 

— Pot să iau singură propriile decizii, adaug apoi. Credeam 
că înţelegi. 

— Înteleg, dar... 

Se uită undeva dincolo de mine, într-un punct mort de pe 
pista de aterizare, iar frustrarea mea atinge apogeul. 

— Tate, te iubesc. Ştiu că aceste două cuvinte conțin o 
încărcătură emoțională extraordinară şi înțeleg prea bine 
motivul. Dar vreau să-ți împărtăşesc sentimentele şi să te fac 
să înţelegi de ce cred cu tărie că am luat hotărârea corectă. 

Pentru mine. Pentru noi doi. 

Vreau să-i atrag privirea spre mine ca să vadă că vorbesc cât 
se poate de serios. 

— Nu pot să stau cu mâinile în sân şi să aştept să mă 
strecori în programul tău încărcat. Mi-a fost şi aşa destul de 
greu să fac asta în ultimele săptămâni şi să mă concentrez şi 
asupra școlii. Stanford va fi acolo şi anul următor și ştiu foarte 
bine ce vreau. 

— T, intervine Hank, de cealaltă parte a maşinii. E timpul. 

Tate încuviințează din cap şi îşi îndreaptă, în sfârşit, ochii 
spre mine — atât de zbuciumaţi şi furtunoşi, încât am senzaţia 
că mă aflu din nou pe balconul din New York, brăzdată de 
picături reci de ploaie. Deschide gura şi, pentru o clipă, îmi 
închipui că va spune exact ce-mi doresc să aud. 

— Trebuie să plec. Am repetiţii peste câteva ore şi trebuie 
să mă pregătesc. 

Simt cum stomacul mi se întoarce pe dos. 

Tate oftează şi închide uşor ochii. Furtuna pe care am zărit- 
o puţin mai devreme în ochii lui a dispărut de îndată ce i-a 
redeschis. 

— O să ne distrăm diseară, îmi spune apoi. Îţi promit. Te 
pun pe o listă ca să intri în culise. La ora opt seara, bate la uşile 
duble de metal de la intrarea sudică — te vor lăsa să intri. 

— Şi apoi? 

— Ne ducem acasă. O să stăm de vorbă. Şi vom găsi o 
soluţie. 

Îmi spune toate acestea cu ochi pustii şi goi. Simt cum fiori 
reci îmi străbat trupul din cap până în picioare. 

Mă sărută pe buze, zăbovind mai mult de această dată, şi 
apoi se strecoară pe bancheta din spate a SUV-ului. Mă 
conduc şi pe mine în parcarea aeroportului unde mi-am lăsat 

maşina. Cobor din Escalade, încercând să ignor sentimentul că 
ceva nu e în ordine. Urmăresc apoi maşina pierzându-se în 
zare şi încerc să mă bucur de perspectiva concertului de 
diseară. Iubitul meu - un star rock — mă invită să văd din 
culise spectacolul care îi anunţă revenirea pe scenă. Ce-ar 
putea fi mai frumos? Nimic, îmi răspund, în gând. Şi îmi voi 
obliga şi inima să-mi asculte raţiunea. 

Douăzeci şi doi 


Uşa dormitorului se închide uşor în urma mea şi străbat 
holul în vârful picioarelor până ajung în sufragerie. Mia stă pe 
canapea şi tastează ceva pe telefon. Leo se joacă lângă ea cu un 
elefant de pluş care zornăie de fiecare dată când îl scutură. 

— Am auzit că Tate s-a întors în oraş, spune Mia, în timp ce 
încerc să mă strecor pe furiş prin bucătărie. 

Pentru mass-media, venirea lui nu mai e de mult un secret, 
iar Mia a aflat explorând site-urile de mondenități. 

Simt răceala mânerului uşii de la intrare şi îl strâng cu 
putere — reprezintă calea mea de scăpare. 

— Da, aşa e, îi confirm, fără să-i spun, însă, că ne-am văzut 
deja, că l-am aşteptat în aeroportul din Los Angeles. 

— Te duci să te întâlneşti cu el, nu-i aşa? mă întreabă Mia, 
citindu-mi, parcă, gândurile doar dintr-o singură privire. 

Tinuta pe care am ales-o — blugi negri şi mulati, tricou alb şi 
pantofi negri, cu tocuri înalte — nu-mi este de prea mult folos. 

— Trebuie, Mia, îi răspund, cu glas pierdut, privind-o cu 
ochi imploratori. Te rog să nu-i spui nimic bunicii. 

Strânge din buze vădit dezaprobatoare. Nutreşte aceeaşi 
părere ca şi Carlos: Tate m-a rănit de prea multe ori şi 
împăcarea noastră este o greşeală. Dar e sora mea şi înțelege 
cât de mult îl iubesc — cunoaşte mult prea bine sentimentul. 

— Bine, îmi răspunde, în şoaptă, dând iute din cap. Dar ar 
fi bine să te grăbeşti înainte ca... 

Nu mai apucă să-şi ducă gândul la bun sfârşit, căci bunica 
apare în prag — probabil că ne-a auzit vorbind din dormitorul 
ei. 

— Unde te duci? mă întreabă ea. 

O scrutez cu privirea şi simt o strângere de inimă când îi 
văd durerea din ochi. 

— les puţin, îi răspund, deschizând uşa şi năpustindu-mă 
în întuneric. 

O aud strigându-mă, dar fug cât mă ţin picioarele spre 
maşină. Ştiu că nu va veni după mine, dar bag iute cheile în 
contact şi pornesc în trombă - sângele îmi zvâcneşte încă prin 
vene sub imperiul adrenalinei. 

Telefonul îmi sună în geantă şi, după ce îl scot, îi verific 
ecranul. E bunica. Îi resping apelul. 

Probabil că mă va pedepsi pentru asta până voi termina 
şcoala, dar nu mai are nicio importanţă. După absolvire, voi 
pleca oricum de acasă. Încerc să-mi potolesc durerea 
provocată de deteriorarea relaţiilor noastre. Dau drumul la 
radio în speranța că zgomotul îmi va stăvili gândurile 
măcinate de remuşcări. 

Traficul este îngreunat de culoarea roşie a semafoarelor şi 
de cozile interminabile de maşini ce merg bară la bară. les de 
pe autostrada 101 şi încerc s-o iau pe căi ocolite doar ca să 
descopăr că eforturile mele sunt în zadar - nu mă apropii nici 
măcar cu un centimetru mai repede de arena Staples Center. Ar 
fi trebuit să plec mai devreme, ar fi trebuit să mă gândesc că 
va fi aglomeraţie. Am senzaţia că am fost toată ziua cu un pas 
în urmă. 

Când ajung în sfârşit, paznicul parcării mă conduce spre un 
loc nu prea departe de intrarea principală. Dar concertul a 
început deja; aud muzica răsunând de pe stadion şi simt aerul 
vibrând sub puterea amplificatoarelor. Alerg într-un suflet 
spre intrare, mustrându-mă în gând pentru că am ajuns atât 
de târziu. 

Nu mă îndrept spre intrarea principală, unde emblema 

strălucitoare a Arenei Staples scaldă împrejurimile în nuanţe de 
roşu şi albastru. Ocolesc, în schimb, zidul spre structura 
rotunjită a clădirii. Mă simt mistuită de emoţii, de parcă 
spectacolul ar depinde numai de mine. De parcă s-ar întâmpla 
o tragedie dacă l-aş rata. 

Uşile duble, de metal, sunt luminate de un singur bec 
strălucitor fixat deasupra zidului cenuşiu al clădirii. Pe un 
indicator reflectorizant scrie IEŞIRE. Totul pare atât de 
neoficial. 

Bat de două ori. 

Nimic. 

Bat încă o dată. Aceeaşi tăcere. O maşină dă ocol parcării, 
căutând probabil un loc liber, şi scaldă uşile în lumina 
puternică a farurilor. 

Mă sprijin de uşă şi îmi lipesc urechea de metalul rece al 
acesteia. Nici un sunet nu răzbate de cealaltă parte. Poate că 
am greşit uşa — poate că nu e ieşirea care trebuie. 

Apoi, însă, se aude un zgomot şi uşa se deschide. Reuşesc 
să mă retrag iute înainte să mă izbească în faţă. În prag, se 
iveşte un bărbat cu barbişon, îmbrăcat în haine oficiale. 

— Da? mă întreabă, cu un aer absent, uitându-se dincolo de 
mine, de parcă ar aştepta pe altcineva. 

De gât îi atârnă câteva legitimaţii de trecere, în diverse 
culori, lucru care îi conferă statutul de paznic. 

— Sunt pe listă, îi spun eu. 

Am senzaţia că joc rolul unei fane înfocate, care încearcă să 
se strecoare în culise ca să se culce cu starul rock. Doar că eu 
nu sunt o simplă admiratoare — eu sunt iubita lui. 

— Ce listă? mă întreabă, scărpinându-şi favoriţii ce 
ameninţă să-i acopere toată faţa. 

— Tate mi-a spus să vin la uşa asta, îi explic, pe un ton mult 

mai încrezător decât mă simt cu adevărat. Sunt Charlotte 
Reed. Numele meu ar trebui să fie pe o listă. 

Chipul îi este ascuns în lumina difuză a becului de 
deasupra uşilor, iar holul din spatele său pare o cavernă 
întunecată prin care răzbat ecourile concertului. Scoate din 
buzunarul de la piept al cămăşii o hârtie împăturită. Când o 
desface, zăresc câteva nume scrise pe ea. 

— Reed, ai spus? 

— Charlotte Reed. 

— Te recunosc, îmi spune apoi, privindu-mă peste 
marginea hârtiei. Eşti noua lui prietenă. 

Încuviinţez din cap, copleşită deopotrivă de emoţii şi 
încântare. 

— Îmi pare rău, adaugă, împăturind din nou hârtia şi 
băgând-o la loc în buzunarul de la piept. Nu eşti pe listă. 

Se retrage uşor pe hol şi încearcă să închidă uşa, dar îl 
opresc. 

— Nu! strig eu, apucând uşa cu mâna. Stai puţin! Sunt pe 
listă! 

— Îmi pare rău, draga mea, dar nu eşti. 

— Nu vrei să mai verifici o dată? 

— Nu e cazul. Căci nu eşti pe nicio listă. 

— Dar m-ai recunoscut! insist eu, încercând să-l fac să 
înţeleagă. Ştii cine sunt. Probabil că e o greşeală. Ar fi trebuit 
să fiu deja înăuntru. Mă aşteaptă! 

— Din câte ştiu eu, a rupt relaţia cu tine chiar astăzi, iar tu 
încerci acum să te strecori în cabina lui ca să faci gălăgie, îmi 
răspunde, apucând cu mâna marginea uşii. Dacă nu eşti pe 
listă, nu intri, adaugă apoi, smulgând uşa din strânsoarea mea. 

— Stai puţin! strig eu, lovind uşa cu pumnii şi cu picioarele, 
dar nu se mai întoarce. 

Mustrându-mă în gând pentru alegerea nefericită a 
pantofilor cu tocuri înalte, mă îndrept cu paşi repezi spre 
intrarea principală, unde uşile de sticlă răsfrâng o lumină 
strălucitoare şi orbitoare. Înăuntru, se află câţiva oameni 
îmbrăcaţi în uniforme negre, ce vorbesc relaxaţi unii cu ceilalți. 
Mă apropii de o femeie care stă în faţa unui poster cu chipul 
grav al lui Tate. 

— Biletul? mă întreabă, cu mâna întinsă, fără să-şi îndrepte 
privirea spre mine. 

— Nu am bilet, îi explic. Ar trebui să fiu pe o listă. 

— L-ai cumpărat cu mult timp înainte? mă întreabă, 
continuând să mă ignore. 

— Nu. Sunt pe o listă, îi răspund, cu glasul mult mai ferm 
de această dată. 

Îşi îndreaptă, în sfârşit, privirea spre mine şi mă scrutează 
prin gene. 

— Îmi pare rău, dar nu avem nici o listă aici. 

— Vă rog, insist eu. N-ar putea să mă ajute cineva? 

— Nu aici. 

— Trebuie să existe undeva o listă. N-aţi putea să sunaţi pe 
cineva? 

Îşi scarpină nasul şi scoate un oftat exagerat. 

— Numele? mă întreabă, vădit iritată. 

— Charlotte Reed, îi răspund iute. 

— Aşteaptă aici! 

O urmăresc în timp ce se îndreaptă — îngrozitor de încet — 
spre un bărbat care stă în dreptul scărilor rulante. Acesta îşi 
duce telefonul la ureche. Nu aud ce spune, dar este evident că 
îmi verifică numele. Totul se va rezolva acum — mă vor lăsa, în 
sfârşit, să intru. După un timp, ce pare o veşnicie, închide 
telefonul, iar femeia se întoarce spre mine. Se mişcă atât de 

încet, încât am senzaţia că o să iau foc de nerăbdare. Îl aud pe 
Tate cântând pe scenă — cu vocea sa inconfundabilă, o voce 
care mi-a şoptit cuvinte tandre la ureche, o voce care acum 
răsună pe întreaga arenă Staples Center... şi eu nu pot să ajung 
la el. 

— Nu eşti pe nici o listă, nici aici... şi nici în altă parte, îmi 
spune, pe un ton dramatic, încercând să se facă bine înţeleasă. 

Nu-mi vine să cred ce mi se întâmplă. 

les pe uşi şi dau din nou ocol clădirii. 

Ajung aproape în dreptul uşilor duble, de metal, când văd 
cinci sau şase fete stând în prag. Bărbatul cu favoriţi îşi face 
din nou apariţia. Lumina difuză a holului scaldă chipurile 
fetelor într-o lumină străvezie. Mă aştept să nu le dea voie să 
intre. 

Dar le lasă. 

Ele trec pragul, cu picioarele lor lungi, cu părul căzându-le 
în cascadă pe umeri şi cu tocuri de două ori mai înalte ca ale 
mele. Uşa începe să se închidă în urma lor, dar reuşesc s-o 
prind în ultima clipă. 

Încerc să mă strecor pe hol, dar o mână mă prinde de 
încheietură şi îmi dezlipeşte degetele de pe marginea uşii. 

— N-aş prea crede, îmi spune gardianul, ţinându-mă de 
mână şi împingându-mă spre prag. 

— Dar pe fetele alea le-ai lăsat să intre, protestez eu. 

— Uite ce e, draga mea! Nu pot să te las înăuntru. Rolul 
meu este să ţin nebunii la distanţă. 

— Dar nu sunt... 

Mă opresc, înghiţindu-mi cuvintele şi luptându-mă să-mi 
păstrez cumpătul. 

— Nu încerc să mă strecor înăuntru pe furiş. Tate mi-a spus 
să vin la uşa asta, pentru că voi fi pe nu-ştiu-ce listă. Aşa că 

habar nu am ce listă ai verificat, dar n-am de gând să stau cu 
mâinile în sân în timp ce puştoaicele alea au intrat şi eu am 
rămas pe afară, adaug mânioasă, simțind un nod în gât când 
rostesc ultimele cuvinte. Mai verifică, aşadar, încă o dată! 

Mă priveşte vădit uluit de tonul glasului meu. Schiţează un 
zâmbet în colţul gurii, lucru care mă face să cred că va verifica 
încă o dată lista sau, şi mai bine, mă va lăsa să intru. 

— Trebuie să recunosc că eşti insistentă. 

— N-ai putea să iei cumva legătura cu Hank? Bodyguardul 
lui? Sunt convinsă că e aici şi ar putea să garanteze pentru 
mine. 

De ce nu i-am luat oare numărul de telefon? O să i-l cer lui 
Tate ca să nu mi se mai întâmple aşa ceva. 

Gardianul zâmbeşte şi mai mult. 

— Nu cred, scumpo. Te sfătuiesc să nu mai baţi la uşă. 
Altfel, mă văd nevoit să chem poliţia. 

Şi închide apoi uşa cu atâta hotărâre că tresar înfiorată. 

La naiba! 

Mă întorc şi mă sprijin de uşă, dându-mi capul pe spate şi 
trecându-mi degetele prin păr. 

Ţipete şi ropote de aplauze zguduie stadionul din temelii, 
apoi se aşterne tăcerea în clipa în care se aud acordurile unei 
chitare acustice. Îmi frec ochii cu mâinile. Nu-mi vine să cred 
că ascult concertul de afară. Trăiesc un calvar. Pornesc cu paşi 
lenți spre parcare, pe sub lumina felinarelor, trecând pe lângă 
un agent de pază şi pe lângă ultimii spectatori care se grăbesc 
să intre pe porţile stadionului. 

Nu-mi vine să cred ce mi se întâmplă. 

Cerul e presărat cu nori ameninţători de ploaie. Îmi scot 
telefonul şi îi scriu un mesaj: Nu pot să intru la concert. Nu sunt 
pe listă. Dar ştiu că nu are cum să-mi răspundă. E 

protagonistul unui spectacol de zile mari... pe care eu nu pot 
să-l văd. 

Piese necunoscute şi melodii ameţitoare spulberă liniştea 
nopţii. Luminile albe şi puternice ale reflectoarelor străpung 
întunericul serii, înălțându-se ca nişte licurici spre cer şi 
anunțând revenirea pe scenă a lui Tate Collins. 

Ascult, cu sufletul înnegurat de mânie, cântecele cărora 
Tate le dă viaţă cu glasul lui armonios şi răvăşitor. lar eu pierd 
totul. Sunt blocată aici şi nu pot să fac absolut nimic. 

Douăzeci şi trei 


Când ajung în faţa casei lui Tate, tastez codul de acces al 
porţilor de securitate. L-am păstrat în telefon încă din seara 
când mi l-a trimis printr-un mesaj. 

Ploaia cade în rafale acum, iar ştergătoarele se agită 
furioase ca să îndepărteze şiroaiele ce se preling pe parbriz. 
Este o ploaie de primăvară - o gură de aer înainte de 
instalarea sezonului călduros şi secetos al Californiei. Casa lui 
Tate este învăluită în întuneric când ocolesc rondul şi opresc 
motorul. 

Străbat în fugă aleea, acoperindu-mi capul cu mâinile, şi 
verific uşa: e încuiată. Sun la sonerie, deşi ştiu prea bine că 
Hank se află la concert, alături de Tate, şi nu există nici 
majordomi, nici servitoare care să răspundă la uşă. Îmi întorc 
privirea spre maşină. S-ar putea să mai dureze vreo oră şi ceva 
până se va întoarce acasă. Îmi amintesc atunci de uşa glisantă 
din spatele casei. 

Împing poarta din partea stângă a clădirii şi străbat iute 
aleea din piatră, luminată cu becuri solare. Ajung lângă 
piscina scăldată într-un albastru azuriu, a cărei suprafaţă 
freamătă sub cascada picăturilor de ploaie. N-am fost 
niciodată aici fără Tate, iar întunericul pare deodată 
prevestitor de rele, dar încerc să alung sentimentul. 

Mă îndrept cu paşi iuți spre uşile de sticlă şi ating mânerul 
de metal. Uşa se deschide cu uşurinţă, strângându-se ca un 
acordeon. Înăuntru, trag adânc în piept aerul uscat din 
sufragerie şi mă sprijin cu spatele de peretele de sticlă, lăsând 
apa să se prelingă pe podea. Bâjbâi cu mâinile în dreapta, 
căutând un întrerupător de lumină, dar nu găsesc nimic. 

Dau cu piciorul în măsuţa de cafea şi mă împiedic, gata să 
cad. 

— La naiba! exclam, atingându-mi degetul mare de la 
piciorul drept, expus prin deschizătura pantofilor negri, cu toc 
înalt. 

Nu sunt încă obişnuită să port încălțăminte atât de înaltă. 
Mă aşez în genunchi, sprijinindu-mă de marginea măsuţei de 
cafea, şi găsesc o telecomandă imensă. Când o ating, i se 
aprind toate butoanele. Observ atunci un buton mai mare pe 
care scrie FOC. Nici nu apuc să apăs bine pe el, că focul din 
şemineu se şi trezeşte la viaţă. Flăcările răspândesc suficientă 
lumină în jur ca să disting lucrurile din living. 

Îmi scot telefonul. Nu găsesc nici apeluri nepreluate, nici 
mesaje de la Tate. 

Probabil că este încă pe scenă sau acordă interviuri după 
concert, sau dă autografe, sau încearcă să scape de mulţimea 
fanilor înfocaţi. Mă ridic în picioare şi urc treptele spre etaj, 
pocnind cu tocurile pe pardoseala din piatră. 

La capătul palierului de la etajul al doilea, se află o uşă 
dublă, ce duce spre dormitorul imens al lui Tate. Am intrat 
aici, împreună cu el, doar într-o singură seară. Mă îmbujorez 
toată la faţă când îmi amintesc şi ating brăţara cu triunghi pe 
care mi-a dăruit-o cu puţin înainte de a mă conduce în camera 
lui. 

Lumina difuză din dormitor, ce străjuieşte tavanul, mă 
ajută să întrezăresc lucrurile din încăpere. Îmi plimb mâna pe 
țesătura fină şi catifelată a cuverturii de pe pat. Două uşi late şi 
glisante dau spre o curte interioară. Ating sticla cu mâna şi 
privesc ploaia. Aşteptând. 

Trece o oră. Mă aşez pe marginea patului, apoi mă trântesc 
pe cuvertură şi ascult ropotul ploii ce cade pe acoperiş. Mă 

gândesc să-i scriu lui Carlos, dar încă nu i-am spus că am de 
gând să îngheţ anul la Stanford. Nici nu vreau să mă gândesc 
ce reacţie va avea. 

Îi scriu, în schimb, un alt mesaj lui Tate, stând întinsă pe 
spate şi ţinând telefonul ridicat în mâini: Unde eşti? 

ÎI verific apoi la câteva minute, convinsă fiind că nu l-am 
auzit sunând. Dar nu primesc nimic. De ce nu m-a sunat încă? O 
idee îmi trece atunci prin minte. Deschid un alt browser de pe 
telefon şi îi tastez numele lui Tate. Îmi apar imediat 
nenumărate postări ale site-urilor de mondenităţi: păreri ale 
admiratoarelor care au văzut concertul, însoţite de numeroase 
fotografii ale lui Tate de pe scenă. Răsfoiesc alte imagini. 
Acestea îl surprind pe Tate plecând de pe Arena Staples Center 
şi croindu-şi cu greu drum prin mulţimea de fane, care se 
îmbulzesc în jurul SUV-ului său negru, fără să le pese de 
ploaia torențială. 

Apoi, fotografiile îl surprind din nou pe Tate, purtând 
acelaşi tricou negru şi aceeaşi pereche de blugi, dar într-un 
decor cu totul diferit. Stă în separeul unui club, cu chipul 
scăldat în lumină. Şi înconjurat... de câteva fete. 

Deschid tot mai multe imagini, toate postate în seara asta: 
Tate dând pe gât pahare de băutură, cu capul plecat într-o 
parte şi ceasul de platină strălucind în bătaia luminilor; Tate în 
compania unei fete roşcate, ce stă lipită de el şi îi şopteşte ceva 
la ureche; Tate petrecând de zor, fără mine. 

Ce naiba face? 

Strâng telefonul cu mâini fremătătoare, simțind cum un 
pumnal îmi sfâşie inima. 

Se distrează de minune într-un club, în compania altor fete. 
Şi un adevăr crud îmi încolţeşte atunci în minte - n-a vrut să 
vin la concert. Faptul că n-am putut să intru, că numele nu-mi 

apărea pe nicio listă, n-a fost o greşeală. Nu m-a vrut acolo. 
Cum nu mă vrea nici acum. De aceea, nici n-a venit imediat 
acasă după concert. Nu mă vrea alături de el. 

Nu pot să rămân aici. Nu vreau să mă găsească în camera 
lui, aşteptându-l cu ardoarea unei iubite obsedate, ce nu 
înţelege mesajele pe care i le trimite. Nu mă deosebesc prea 
tare de Ella St. John. Îmi înfig unghiile în palme şi mă ridic, 
şovăitoare, din pat, închizând telefonul şi băgându-l în 
buzunarul pantalonilor. Îmi amintesc expresia de pe chipul lui 
Tate când i-am spus la aeroport că vreau să îngheţ anul la 
facultate — că vreau să merg cu el în turnee. Că îl iubesc. Un 
voal întunecat i-a învăluit ochii, refuzând cu încăpățânare să- 
mi întâlnească privirea. 

Capul îmi zvâcneşte de durere. M-am lăsat — din nou — 
prostită. Cât de neghioabă am putut să fiu! Îngrozitor de neghioabă! 

Cobor scările în grabă şi ies iute pe uşa din faţă, dornică să 
plec cât mai repede, convinsă fiind că le va aduce aici pe fetele 
din fotografii — făcându-mă să mă simt astfel cumplit de 
stânjenită. 

Ei bine, nu-i voi oferi satisfacția asta. Ochii îmi înoată în 
lacrimi, deşi încerc să mi le stăvilesc. Maşina îmi pare 
învăluită într-o perdea de negură şi ploaie. Mă sprijin cu 
mâinile de capotă, încercând să-mi fac curaj — deocamdată, 
este singurul lucru ce pare să mă mai susţină. 

O ocolesc, oprindu-mă în dreptul portierei şoferului şi 
ştergându-mi lacrimile cu braţul. Aş vrea să nu port tocuri. Aş 
vrea să nu mă fi îmbrăcat special pentru el — să nu fi ales 
hainele pe care mi le-a cumpărat în ziua aceea de la Barneys. Îl 
urăsc pentru că mi-a făcut inima să vibreze. Pentru că m-a 
făcut să mă îndrăgostesc de el. Pentru că m-a făcut la fel de 
naivă ca toate celelalte femei din familia mea. Pentru că m-a 

făcut să-mi încalc tot ceea ce mi-am promis cu ani în urmă. 

Lacrimile îmi întunecă vederea şi încerc să deschid portiera 
când aud ceva în spatele meu. Nimic distinct - umbra unei 
respiraţii şi un târşâit de picioare. Mă întorc — cu gura aproape 
căscată şi sângele îngheţat în vene. 

La câţiva paşi depărtare, dincolo de haloul de lumină de pe 
terasă, zăresc o siluetă întunecată. Poate că este doar rodul 
imaginaţiei mele — al spaimei aproape viscerale pe care o simt 
în fiecare muşchi şi în fiecare nerv al trupului. Îmi şterg din 
nou ochii de lacrimi şi încerc să disting silueta printre crengile 
copacilor. 

Apoi, însă, face un pas înainte şi îmi dau seama că nu e 
nimic fantasmagoric. 

— Tate? întreb eu, cu inima bătându-mi frenetic în piept, în 
timp ce glasul îmi trădează deopotrivă deznădejdea şi 
speranța. 

Silueta mai face câţiva paşi. Şi realizez imediat că nu e Tate. 
Căci e mai mică şi mai firavă. Traversează iute aleea şi se 
opreşte în bătaia luminii de pe terasă. 

Îi recunosc chipul. 

E fata din toalete — acelaşi păr negru, tăiat scurt, aceiaşi 
pistrui şi aceeaşi piele albă ca zăpada. Poartă un hanorac 
negru, cu glugă, şi blugi tot negri — haine menite s-o camufleze 
în întuneric. 

— Ce cauţi aici? o întreb, cu glas şovăitor. 

Nu-mi răspunde. 

— N-ar trebui să fii aici, adaug, căutând mânerul portierei — 
dar e încuiată. 

— Te-am urmărit, îmi răspunde. 

Spaima mi se cuibăreşte în suflet. Îmi arunc ochii spre 
portieră. Oare cât de repede aş putea să-mi găsesc cheile? 

— Las-o baltă! îmi spune, citindu-mi gândurile. 

Îmi întorc din nou privirea spre ea. Ploaia s-a mai domolit 
puțin, astfel că reuşesc să-i zăresc ochii stăruitori, aţintiți 
asupra mea. 

— De ce mă urmăreşti? o întreb, strecurându-mi mâna în 
geantă. 

— Am încercat să te avertizez, îmi spune, plimbându-şi 
mâna stângă pe blugii negri. Dar te-am văzut cum încercai să 
intri astăzi în culise, continuă, fără să-şi desprindă ochii de la 
mine. Am înţeles atunci că n-ai de gând să-l laşi în pace. 

— Te înşeli, îi răspund, cu glas tremurător. Eu şi Tate ne-am 
despărţit. S-a terminat. 

— Minţi! ripostează, trăgând adânc aer în piept. 

— Nu e adevărat, îi răspund, căutând cu disperare cheile în 
geantă, dar nu le găsesc. 

— ÎL iubesc de când mă ştiu, îmi spune, privindu-mă printre 
gene. Mai mult decât oricine pe lumea asta. l-am văzut primul 
concert în Los Angeles pe când aveam paisprezece ani. 
Stăteam în primul rând şi mi-a atins mâna, privindu-mă în 
ochi de parcă mă vedea cu adevărat. Privindu-mă cum nimeni 
nu m-a privit vreodată. Şi am ştiut atunci că suntem meniţi să 
fim împreună. E doar o chestiune de timp — ne vom întâlni din 
nou şi va înţelege că eu sunt aleasa. 

Trebuie să plec cât mai repede de aici şi să mă duc la poliţie. 
Să-l găsesc apoi pe Tate şi să-l previn. Indiferent cum s-a 
purtat cu mine, nu pot să-l las să treacă printr-o altă experienţă 
nefericită — cu o altă admiratoare instabilă psihic, care ar putea 
să-i facă și lui rău. 

— la-l, dacă vrei! îi răspund. 

Mă priveşte cu chipul rigid şi tot mai palid, dacă este cu 
putinţă. Face încă un pas spre mine. 

— O să-l iau. Dar numai după ce vei dispărea din viaţa lui, 
adaugă apoi. 

Apuc cu degetele cheile de la maşină, ce zac pe fundul 
genţii. Mă răsucesc pe călcâie şi bag cheia în uşă, apoi apuc 
mânerul portierei. Timpul se mişcă amețitor, dar eu mă mişc 
cu încetinitorul — reuşesc să deschid portiera, dar ea se 
năpusteşte asupra mea şi mă prinde cu mâinile de gât. Uşa 
maşinii se închide cu zgomot. Icnesc, cu răsuflarea întretăiată. 
Pentru o clipă, mă simt atât de uluită de tot ce mi se întâmplă, 
încât rămân încremenită, neputând să fac nicio mişcare. 
Vederea începe să mi se încețoşeze. Spaima, însă, mă trezeşte 
la viaţă şi îmi agit cu disperare brațele, încercând să mă 
eliberez din strânsoarea ei. Alunecăm şi ne prăbuşim pe 
capota maşinii, ţinându-ne strâns cu mâinile. 

De pe capotă ne prăbuşim pe asfalt, lovindu-ne de bară de 
protecţie. Impactul loviturii şi greutatea corpului ei mă lasă 
aproape fără suflare. Vederea mi se întunecă şi capul îmi 
zvâcneşte de durere. 

Încerc să-i spun să înceteze, dar nu reuşesc să rostesc 
cuvintele. Nu mai am aer ca să le dau glas. 

Îi întâlnesc ochii negri ca tăciunele — mari cât cepele, pustii 
şi satisfăcuţi. Mâinile i se încleştează şi mai tare pe gâtul meu — 
apasă cu disperare, încercând să stingă suflarea vieţii. Şi totul 
se desfăşoară într-un ritm ameţitor de lent. Icnesc, dau din 
picioare şi o sfâşii cu unghiile, dar chipul i se contorsionează 
într-un rânjet batjocoritor, presărat cu râsete şi lacrimi. 

Îmi înfig unghiile în obrajii ei, sfârtecându-i pielea, dar simt 
cum puterile mă lasă încetul cu încetul. Ochii îmi sunt tot mai 
împăienjeniţi şi înneguraţi de pete roşii. 

O mantie neagră se aşterne peste tot — peste mine şi peste 
casa lui Tate. 

Cerul se înseninează. Norii dispar, lăsând locul unor 
luminiţe strălucitoare. Stele. 

Pretutindeni văd doar stele. Se prăbuşesc la pământ într-o 
ploaie de stele, arzându-mi pielea. 

Cerul dispare. Sub imperiul petelor din ce în ce mai 
pregnante. 

Lumea devine tot mai înnegurată. 

Până când întunericul pune cu totul stăpânire pe mine. 


Inima îmi bate năvalnic, gata să-mi iasă din piept — şi e 
primul lucru pe care îl simt. 

Deschid cu greu ochii — cleioşi şi umezi. 

Cerul pare că se clatină deasupra mea. 

Zăresc nişte şuviţe de păr negru - fata continuă să mă ţină 
încă imobilizată la pământ. Apoi, mă simt brusc despovărată 
de greutatea trupului ei şi mâinile i se desprind de pe gâtul 
meu, lăsându-mă să respir din nou. Dar nu pot să mă mişc. 
Picioarele îmi sunt grele ca nişte ancore. Simt furnicături în 
braţe. Capul mă doare şi mai tare. 

Aud un țipăt — al fetei, probabil. 

Şi simt mişcare în jurul meu -— picioare care se lovesc de 
pământ şi mâini care se agită frenetic, dornice să sfâşie şi să 
taie în carne vie. 

Realizez că pleoapele mi s-au închis din nou şi mă lupt să le 
redeschid. Prin negura vederii mele, întrezăresc un chip. 
Tresar, convinsă fiind că fata s-a reîntors să termine ce-a 
început. Să mă ucidă de această dată. Dar nu e ea. 

E Tate. 

Îşi mişcă buzele, de parcă ar spune ceva. Ochii săi 
întunecaţi par un ocean nemărginit. Aş vrea să mă cufund în 
adâncurile lor şi să nu mai ies niciodată la lumină. Mă ia 
atunci în braţe şi mă las în voia lui, rezemându-mi capul de 

pieptul său. 
Întunericul se aşterne din nou, tulburat doar de bătăile 
inimii lui. 


Bipăitul constant al unui monitor cardiac mă trezeşte din 
somn. Mă aflu într-un spital? Când deschid ochii, îl văd pe 
Tate. Mă simt cuprinsă de uşurare până îmi amintesc ce s-a 
întâmplat. 

— Bună, îl salut, cu glas răguşit. 

— Bună, îmi răspunde, cu un zâmbet vag pe buze. Cum te 
simţi? 

Închid ochii şi fac bilanţul. În urma impactului cu asfaltul, 
capul, gâtul şi spatele mă dor în continuare, dar nu atât de 
tare. Nu mai simt agonia de la început. Zăresc perfuzorul 
ataşat de braţ — da, sunt la spital. 

— Am avut şi zile mai bune. De cât timp sunt aici? 

— De câteva ore. Ai nişte vânătăi pe gât şi s-ar putea să fi 
suferit o comoţie, motiv pentru care doctorii au hotărât să te 
ţină aici în seara asta sub strictă supraveghere. Ţinând cont de 
tot ce s-a întâmplat, te poţi considera norocoasă că ai scăpat cu 
viaţă, continuă Tate, cu o grimasă pe chip, de parcă îi vine 
greu să rostească cuvintele. Ai tăi se află acum, împreună cu 
Hank, la recepţie şi vorbesc cu poliţia. Ai nevoie de ceva? Vrei 
să te consulte vreun doctor? Ar trebui să le spun că te-ai trezit. 

— Îşi vor da seama singuri, îi răspund. Monitoarele astea 
trebuie să fie şi ele bune la ceva. 

Prezenţa lui aici îmi sfâşie sufletul, ştiind că ceva mai 
devreme a petrecut în cluburi cu alte fete. Simt o durere 
nimicitoare, mult mai puternică decât cea fizică, dar nu vreau 
să plece. Nu încă. 

Îşi freacă ceafa cu mâna, ţinându-şi ochii aţintiţi asupra 
mea. Dar sunt ochii unui străin — ochii unui om căruia îi sunt 


267 


complet indiferentă. Ochii unui bărbat rece şi distant. 

— Charlotte, îmi pare nespus de rău pentru tot ce s-a 
petrecut, începe apoi. Habar n-am avut de existenţa acestei 
fete — n-am ştiut că mă urmăreşte şi cu atât mai puţin că ai 
putea deveni ţinta ei. Dumnezeule, n-am vrut să se întâmple 
aşa ceva! N-aş mai fi ieşit niciodată în public dacă mi-aş fi 
imaginat că eşti în pericol. Ai... 

— N-am fost pe listă, îngaim eu. 

Tate păstrează tăcerea. 

— Am văzut cum alte fete intrau în culise, pe când eu am 
fost obligată să rămân afară, adaug, cu glasul răvăşit de 
durere. Ai putea oare să-ţi închipui cât de umilită m-am 
simţit? 

Îşi lasă privirea în pământ, crispat la faţă. 

— Ar trebui să te odihneşti, îmi răspunde, fără să 
comenteze nimic din tot ce s-a întâmplat în seara asta şi nici să 
recunoască faptul că m-a alungat din viaţa lui fără să mai stea 
vreo clipă la îndoială. Am putea să vorbim despre asta ceva 
mai târziu, când o să-ţi revii. Când... te vei simţi ceva mai bine. 

Aş vrea să-l rog să cheme un doctor — poate îmi va da încă o 
doză de morfină ca să alin durerea ce mă pândeşte din umbră. 
Mă mulţumesc, în schimb, să-i scrutez cu privirea ochii istoviţi 
și maxilarul încleştat. 

— Nu cred că pentru noi mai există mai târziu, nu-i aşa, 
Tate? 

— Charlotte, nu... nu pot să... 

Aş vrea să înceteze, să nu mai rostească nici un alt cuvânt. 
Dar vorbele pe care continuă să mi le spună îmi adeveresc 
temerile. 

— Nu ai cum să ştii cât regret cele întâmplate în seara asta. 
Dar nu te pot lăsa să renunti la facultate din cauza mea. Să 

renunţi la visurile şi la toată munca ta. Mi-ai spus că mă 
iubeşti şi... nu am cuvinte ca să-ţi descriu ce înseamnă asta 
pentru mine. Dar ce se va întâmpla când te vei sătura să tot fii 
pe drumuri, să trăieşti într-un autobuz aglomerat şi ticsit, să-ți 
petreci timpul în culise şi să călătoreşti prin atâtea ţări şi oraşe, 
de nu le vei mai şti nici numărul? Când toate stadioanele ţi se 
vor părea asemănătoare? Ce se va întâmpla atunci când 
elementul-surpriză va dispărea şi vei începe să mă urăşti 
pentru că ţi-am răpit viaţa ce-ţi era menită s-o trăieşti? Şi cine 
ştie ce alţi fani nebuni ne-ar mai pândi din umbră! E mai bine 
să spun că n-am avut noroc în dragoste. Crezi că te-aş mai lăsa 
să treci încă o dată printr-o experienţă atât de traumatizantă ca 
cea din seara asta? Nu... nu am cum să fac asta. Relaţia noastră 
e sortită eşecului, Charlotte. Trebuie să te duci la Stanford, căci 
acolo e locul tău. Acolo vei fi în siguranţă, conchide, 
încleştându-şi mâinile pe bara de metal a patului meu. 

Ar trebui să mă simt uşurată auzindu-i explicaţiile pe care 
nu le-am primit înainte de concert — întotdeauna a fost obsedat 
de ideea de a mă proteja şi de a mă şti în siguranță, chiar dacă 
asta înseamnă să-mi frângă inima. Dar nu mă simt deloc 
uşurată, ci, dimpotrivă, mă simt copleşită de mânie -— de o 
mânie răvăşitoare provocată de temerile sale, care ne despart 
din nou. 

— Aşadar, iei din nou hotărârile în numele meu. Nu are 
nici o importanţă ce-mi doresc sau ce cred că am nevoie şi nici 
faptul că pot să înfrunt orice provocare. lei singur deciziile, ca 
întotdeauna. 

Îşi îndreaptă umerii şi îşi lasă braţele să-i cadă pe lângă 
trup. E uluitor de chipeş, îmi spun în gând. Chiar şi acum, când 
îmi sfâşie sufletul cu fiecare cuvânt pe care mi-l spune, nu pot 
să nu-i admir frumusețea-i răvăşitoare. Şi asta răsuceşte şi mai 

tare cuțitul în rană. 

— Aş da orice ca lucrurile să fi fost cu totul diferite, îmi 
spune, evitându-mi privirea. Dar este mai uşor dacă... 

Se opreşte şi îşi muşcă buza. 

— Dacă ne oprim aici, continui eu, simţindu-mi tâmplele 
copleşite de durere. 

— Nu pot să te las să-ţi distrugi viitorul de dragul meu, îmi 
răspunde, încuviinţând din cap. Şi ai dreptate — meriţi mai 
mult, nu doar câte o întâlnire la sfârşit de săptămână. Nu 
există cale de mijloc în privinţa asta, Charlotte. 

Pentru o clipă, nici nu pot să-i răspund. Lacrimile, pe care 
am reuşit până acum să mi le stăvilesc, ameninţă să-mi 
brăzdeze obrajii, iar buzele îmi freamătă uşor. 

— N-a existat niciodată vreo cale de mijloc în cazul tău. 
Întotdeauna a fost totul sau nimic, îi ripostez, strângând 
cearceaful în mâini ca să-mi păstrez cumpătul. Cred că ar 
trebui să pleci acum. 

Scoate un sunet domol — jumătate protest, jumătate suspin. 

— Îmi pare rău, Charlotte. Pentru tot. 

Îşi plimbă degetele pe marginea patului — atât de aproape 
că ar putea să mă atingă şi să mă sărute. Dar n-o face. Îşi 
retrage mâna şi se îndreaptă spre uşă. Ezită uşor, cu trupul 
rigid. Şi îmi imaginez că se va întoarce şi îmi va spune că totul 
va fi bine, că îmi va alina sufletul frânt şi sângerând. Îşi vede, 
însă, de drum, ieşind pe hol şi dispărând din viaţa mea. 

Lăsându-mă pustiită şi goală pe dinăuntru. 

Douăzeci şi patru 


A doua zi, bunica şi Mia mă iau acasă de la spital. Stau, 
adâncită în gânduri, pe scaunul din faţă. Totul e învăluit într-o 
tăcere apăsătoare. Acasă, străbat în grabă sufrageria şi holul 
spre camera mea. Chiar şi casa mi se pare străină, căci n-o mai 
recunosc pe vechea Charlotte, cea care locuia cândva aici. 

— Te simţi bine? mă întreabă Mia, în spatele meu. 

O aud pe bunica pe hol ducându-l pe Leo la culcare. 

— Nu, îi răspund, trântindu-mă în pat, cu spatele la ea. 

Îi aud respiraţia, semn că se află încă în prag, dar nu mă 
întorc spre ea. Pleacă, în cele din urmă, închizând uşa în urma 
ei. 

Zac trei zile în pat. Mia îmi aduce de mâncare, mă întreabă 
ce fac şi încearcă să mă convingă să ies din dormitor — dar nu 
am încă puterea s-o fac. Mi-l aduce pe Leo ca să-mi însenineze 
puţin sufletul înnegurat de tristeţe — el mă apucă, zâmbind, de 
deget şi mă face să mă simt ceva mai bine. Bunica este 
surprinzător de înţelegătoare. Nu pomeneşte nici măcar o dată 
numele lui Tate. 

Carlos vine să mă vadă în fiecare zi după ore şi stă cu mine, 
fără să mă oblige, însă, să vorbesc. Nu încearcă să-mi ridice 
moralul aşa cum ar face în mod normal. Stă pur şi simplu cu 
mine, în tăcere. 

Încetul cu încetul, revin la viaţa mea de odinioară. Răsfoiesc 
cărțile de pe rafturile bibliotecii şi îmi alin sufletul citind 
pasajele mele preferate. Privesc fotografiile de pe laptop, cele 
pe care le-am făcut pentru ziarul Banner, şi încerc să-mi 
imaginez cine eram atunci și cât de diferită sunt acum. Citesc 
e-mailurile, răsfoiesc lecţiile şi temele trimise de profesori şi 

fac o parte dintre ele. Sunt încă în urmă, dar consilierul mă 
asigură că cei de la Stanford vor înţelege situaţia şi nu mă vor 
„taxa” pentru notele slabe obţinute după internarea în spital. 
Am fost inspirată pentru că n-am completat încă actele pentru 
înghețarea anului, căci astfel totul revine pe fagaşul normal. 
Stanford — anul viitor, apoi facultatea de medicină. Viitorul pe 
care l-am creionat cu atâta trudă se conturează tot mai 
pregnant. 

Ar trebui să mă bucur că lucrurile au luat această turnură, 
căci situaţia ar fi putut fi mult mai tragică. 

Măcar nu mi-am distrus viaţa. 

Joi seară, Mia vine din nou la mine şi bate uşor în uşă ca să 
vadă dacă sunt trează. Se aşază la căpătâiul patului şi îmi 
mângâie părul, dându-mi-l la o parte de pe umeri. Ochii îmi 
înoată în lacrimi; îi strâng cu putere, încercând să mi le 
stăvilesc. 

— Încă te mai doare capul? 

— Nu, nu e vorba de asta, îi răspund. 

— Da, ştiu, îmi spune, cu blândeţe. Ţi-a frânt inima, nu-i 
aşa? 

Încuviinţez din cap şi îmi acopăr ochii cu mâinile, în timp 
ce un suspin îmi scapă printre buze. 

— Nu toţi sunt răi, îmi spune ea, atingându-mi umărul. 

Eu pufnesc în râs — un râs casant şi dureros. 

— Îmi pare rău, Mia, îi răspund, ridicându-mi ochii spre 
sora mea, pe care o idolatrizam când eram mică. 

— Pentru ce? 

— Pentru că n-am fost o soră bună. De când Leo a apărut în 
viaţa noastră. Cred că... nu te-am înţeles... 

Îmi amintesc cu câtă severitate am judecat-o. Nu voiam s-o 
ajut nici atunci când aş fi putut s-o fac. 

— Cu toţii facem greşeli, îmi răspunde. 

lar îngăduinţa pe care i-o citesc în priviri îmi sfâşie din nou 
sufletul. 

Ochii îmi cad pe inelul mamei. Era menit să-mi amintească 
faptul că nu îi semăn, dar m-am îndrăgostit cu aceeaşi pasiune 
ca Şi ea. 

— Nu cred că mai am nevoie de el, îi spun, scoţându-mi 
inelul. 

Ea şi-l pune pe deget, fără să mă privească. Îi vine perfect — 
poate chiar mai bine decât îmi vine mie. Pielea ei e puţin mai 
închisă la culoare, mult mai apropiată de cea a mamei, şi i se 
potriveşte perfect, aşa cum i se potrivea şi ei. 

Imaginea mamei îmi apare prin fața ochilor — mereu cu 
inelul pe deget. Era atât de frumoasă! Şi atât de nefericită! 
Hărăzită să iubească bărbaţi care fie nu puteau, fie nu voiau 
să-i împărtăşească iubirea. 

Iar eu îi semăn mai mult decât mi-am imaginat vreodată. 


XXI 


După ce Mia pleacă din dormitorul meu, ies pe hol şi o 
găsesc pe bunica stând pe marginea patului în camera ei. Ţine 
în poală un album vechi cu fotografii, pe care am avut ocazia 
să-l văd doar de câteva ori. 

— Putem să stăm puţin de vorbă? o întreb, trecând uşor 
pragul. 

— Fireşte. 

Mă aşez pe pat şi o privesc cum mângâie cu degetele o 
fotografie cu ea şi mama pe când aceasta era doar un prunc. 
Bunica era atât de tânără, doar o adolescentă. Şi seamănă atât 
de bine cu mine. 

— Ar fi trebuit să te ascult, îngaim, izbucnind din nou în 

plâns. 

Se pare că lacrimile nu vor să mai sece. 

— Nu, îmi răspunde, clătinând din cap şi luându-mi mâna 
într-a ei. Eu ar fi trebuit să te ascult. Am crezut că te protejez, 
dar n-am făcut altceva decât să te îndepărtez. 

— Nu înţeleg. 

—  Meriţi să cunoşti dragostea la fel ca toată lumea, 
Charlotte, îmi răspunde, zâmbind şi ridicând dintr-o 
sprânceană. Meriţi să cunoşti dragostea adevărată — cea care 
va dăinui pentru totdeauna. Poate că n-a fost să fie... cu Tate, 
dar sunt convinsă că o vei găsi într-o bună zi. Vreau doar să fii 
fericită, e tot ce mi-am dorit vreodată. 

Gândul îmi zboară la Tate — la faţa lui frumoasă şi ochii 
întunecaţi ca marea. Am crezut că mă iubeşte — chiar dacă nu 
ştia să-şi exprime sentimentele în cuvinte — dar, la fel ca şi în 
cazul bunicii, dragostea lui se pierde în temerile şi nevoia sa 
de a mă proteja, de a controla totul. 

— Vreau să-ţi mărturisesc ceva, îi spun, uitându-mă în ochii 
ei verzi-albaştri. Am luat o hotărâre... 

Ea mă priveşte printre gene. 

— Vreau să îngheţ anul universitar. Credeam că îmi doresc 
să fac asta ca să fiu cu Tate, dar, de fapt, o fac pentru mine. 
Vreau să-mi iau un an liber; trebuie să-mi fac ordine în 
gânduri, să înţeleg ce-mi doresc de la viaţă. Ştiu că pare 
înspăimântător, dar te asigur că nu e deloc aşa. Îţi promit că 
nu renunţ la studii. Doar le mai amân. Vreau să fiu sigură că 
sunt pregătită pentru asta. 

— Şi ce vei face în acest răstimp? mă întreabă, cu o mină 
ceva mai gravă pe chip. 

— Nu ştiu sigur... Nu m-am gândit încă. Poate că îmi voi 
lua încă o slujbă sau poate, cu banii puşi deoparte, voi călători 

undeva -— voi pleca din California pentru câtva timp, nu doar 
pentru o zi. Dar am nevoie de timp ca să înțeleg cine sunt şi 
ce-mi doresc să fac în viaţă. 

Mi se pare ciudat să-mi pun sufletul pe tavă în faţa ei — să 
recunosc aşa ceva. Dar am senzaţia că în aceste clipe i-aş putea 
spune orice. 

Aştept să-mi răspundă. Păstrează un timp tăcerea, apoi mă 
strânge de mână, cu ochi scăpărători. 

— Cândva, am visat să ajung în Europa... înainte de a 
rămâne însărcinată cu mama ta. Dar n-am avut niciodată 
şansa s-o fac. 

— Aceasta este şansa mea, îi spun eu. 

— Bine, îmi răspunde, ţintuindu-mă cu privirea. 

— Bine? 

— la-ţi un an liber! Şi fă toate lucrurile pe care eu n-am 
putut să le fac! 

— Vorbeşti serios? 

Încuviinţează din cap şi mă strânge în braţe. Îi simt 
lacrimile brăzdându-mi tricoul înainte de a realiza că plânge. 

— Îţi mulţumesc, îi spun, pe un ton grav. 

Şi vorbesc cât se poate de serios. Căci n-am fost nicicând 
mai recunoscătoare ca acum. 

DPouăzec! şi cinci 


Şase luni mai târziu 


Este sfârşitul lui septembrie şi mă aflu din nou în Los 
Angeles. Este ziua de naştere a Miei şi, la insistenţele bunicii, 
m-am întors acasă pentru petrecere. Vuietul şi căldura 
oraşului sunt familiare şi copleşitoare deopotrivă. 

După absolvirea liceului, din luna iunie, am plecat din 
California. Din banii strânşi la Bloom Room, mi-am cumpărat 
un bilet de avion spre Europa. De trei luni sunt plecată de 
acasă — trei luni ce-au zburat, parcă, într-o clipă. 

Acum, Carlos stă întins pe patul din camera mea şi îmi 
răsuceşte pe degete o şuviţă de păr. 

— Nu-mi vine să cred că ai cutreierat singură prin Europa, 
îmi spune, în timp ce scot din geamantan un maldăr de rufe 
murdare, pe care trebuie să le spăl cât stau aici. 

— N-a fost o aventură atât de riscantă pe cât îţi place ţie s-o 
înfăţişezi, îi răspund. Am stat mai mult în autobuz, împreună 
cu alţi turişti. 

— Da, dar ai dormit în moteluri şi ai mâncat probabil, pe 
drum, baghete cu caşcaval. 

— Aşa e, îi răspund, pe un ton serios. Doar mă cunoşti prea 
bine. Ştii ce rebelă sunt. 

Izbucnim amândoi în râs. 

— Şi pleci atât de repede? mă întreabă apoi. 

— Am găsit o slujbă cu jumătate de normă într-o florărie 
micuță din Vernazza” şi am reuşit să închiriez o cameră ieftină 
şi drăguță, îi răspund, ridicându-mi privirea spre el. Este 
situată chiar pe coastă. Este atât de frumos, Carlos! Ar trebui 


19 Vernazza — comună din provincial La Spezia, regiunea Liguria, din Italia. 

să-mi faci o vizită într-o bună zi. 

— Voi încerca, îmi spune, oftând. Cât ai de gând să stai 
acolo? 

— Doar pe perioada iernii, poate ceva mai mult. Apoi, mă 
voi întoarce acasă, unde voi lucra din nou cu Holly ca să pun 
nişte bani deoparte, iar din toamnă voi începe cursurile la 
Stanford, îi răspund, scrutându-l cu privirea. Dar vreau să mai 
profit puţin de această minivacanţă şi să fotografiez tot ce-mi 
iese în cale. 

Pasiunea pentru fotografie a pornit din dorinţa de a 
imortaliza tot ce vedeam ca apoi, când aveam să mă întorc 
acasă, să retrăiesc totul prin prisma imaginilor. Cu timpul, 
însă, obiectivul aparatului de fotografiat m-a ajutat să 
descopăr lumea dintr-un unghi cu totul diferit. 

— Aşadar, acum trăieşti în Italia şi eşti fotograf? mă 
întreabă Carlos, ridicând din sprâncene. De fiecare dată când 
îmi imaginez că te-am descoperit cu adevărat, îmi dau seama 
că m-am înşelat. 

— Amândoi ne-am înşelat, îi răspund, trântindu-mă în pat 
lângă el. 

În ciuda replicilor pe care ni le aruncăm unul altuia, nimic 
n-a ştirbit prietenia noastră. După tot acest timp, cât am fost 
plecată de acasă, prezenţa unui om pe care îl cunosc atât de 
bine îmi alină sufletul. Mă cuibăresc lângă el. 

Carlos mă prinde de mână şi îmi scrutează încheietura. 

— Niciun triunghi? 

Îmi plimb degetele de jur împrejurul locului unde se afla 
cândva simbolul pe care îl desenam cu multă stăruință. Acum 
am pielea curată şi bronzată, fără nici cea mai mică urmă de 
pix. Obişnuiam să-l conturez aproape cu evlavie, convinsă 
fiind că avea să mă protejeze. 

— Nu cred că mai am nevoie de el. 

— Nici eu, îmi răspunde, strângându-mă de mână înainte 
de a ridica din pat. 

— Când e petrecerea Miei? mă întreabă apoi, încălțându-se 
cu mocasinii şi luându-şi geanta cu cărţi. 

— Astăzi la ora patru. 

Toată dimineața mi-am petrecut-o decorând casa - am 
umflat baloane şi am prins în piuneze, deasupra uşilor, 
panglici colorate de hârtie, în timp ce bunica orna tortul. Ea şi 
Mia par cu totul diferite — mai fericite. Mia s-a întors la şcoală, 
unde urmează nişte cursuri cu frecvenţă redusă, iar în viaţa 
bunicii a apărut cineva — un anume Paul, pe care îl voi 
cunoaşte în seara asta la petrecerea Miei. Totul s-a schimbat... 
nu doar eu. 

— Vin mai târziu la petrecere, îmi spune Carlos, luându-şi 
apoi la revedere. 

Îmi pun ghetele în picioare şi plec câteva minute mai târziu. 
Trebuie să mă întâlnesc cu cineva. 


XXI 


Când intru în florărie, Holly mă întâmpină într-un suflet la 
uşă şi mă strânge în braţe. 

— Povesteşte-mi totul! îmi spune apoi. 

Ne aşezăm la tejghea şi încep să-mi depăn amintirile — îi 
povestesc despre călătoria cu trenul din Spania până în sudul 
Franţei; despre cei doi soţi pensionari, care se plimbau prin 
Europa de mai bine de un an şi alături de care am călătorit 
prin Genova şi apoi prin alte regiuni din Italia. Despre apele 
azurii şi oraşele construite pe stânci albe, ce se înalţă din mare. 
Despre muzeele din Franţa, ale căror opere de artă îţi 
îmbogăţesc sufletul, determinându-te să fotografiezi tot ce-ţi 

iese în cale. E încântată să afle că lucrez într-o florărie de la 
capătul lumii. Apoi, însă, când termin, se apleacă spre mine şi 
mă întreabă: 

— Ce mai ştii de Tate? 

Nu i-am mai auzit numele rostit de atâta amar de vreme, 
încât acum, când îl aud din nou, simt cum mă trece un fior 
prin tot corpul. Călătoria prin Europa mi-a distras gândurile şi 
m-a ajutat să-mi stăvilesc dorinţa de a-l căuta pe Google ca să 
aflu cum decurge turneul, ca să văd cum mai arată sau dacă şi- 
a reluat vechile obiceiuri: petreceri până târziu în noapte, 
scăldate în băutură şi femei. Nu l-am mai văzut din noaptea 
petrecută în spital. Dar m-am gândit deseori la el. 

— Nu ne-am mai întâlnit, îi răspund. 

— Dar ţi-e dor de el? 

— Fără îndoială, îi mărturisesc, dând din cap. 

— A fost prima ta dragoste, iar peste primele iubiri este cel 
mai greu să treci. Şi te-ai dus până în celălalt capăt al lumii ca 
să-l uiti. 

— N-am plecat din Los Angeles ca să fug de el. 

— Poate că n-a fost singurul motiv pentru care ai plecat, 
dar, dacă n-ai fi trăit această experienţă, poate că n-ai fi ştiut 
niciodată că îţi doreai să cunoşti lumea. 

Ştiu că are dreptate, dar mi-e greu să recunosc că din relaţia 
cu Tate s-a născut şi ceva bun. Simt mai degrabă că mi-a smuls 
inima din piept şi mi-a sfârtecat-o fără milă. 

— Trimite-mi vederi în continuare! îmi spune Holly, 
strângându-mă în braţe în faţa florăriei. Am tapetat frigiderul 
cu ele. 

Mă sărută pe frunte înainte să plec. Când ne luăm la 
revedere, amândouă avem lacrimi în ochi. 

Străbat străzile ce-mi sunt atât de cunoscute. Nu-mi 


279 


amintesc, însă, decât plimbările alături de Tate, locurile unde 
am mers împreună şi drumurile pe care le-am bătut amândoi. 
Am trăit aici toată viaţa, dar îmi amintesc doar cele câteva luni 
petrecute împreună. Aş vrea să uit totul. 

Dar nu pot. Şi nu cred că voi putea vreodată. 

Douăzeci şi sase 


După numai cinci zile petrecute acasă, plec din nou. Mai 
întâi, mă voi opri la New York, iar de acolo voi porni spre 
Roma. Străbat culoarul îngust al avionului şi îmi găsesc locul: 
scaunul de la fereastră de pe penultimul rând. Mă simt 
uşurată pentru că plec. Nu sunt încă pregătită să rămân în Los 
Angeles şi să înfrunt lumea şi viaţa de aici. Mi-a fost şi aşa 
greu să stau aceste cinci zile. 

Oamenii îşi îndeasă bagajele în compartimentele de 
deasupra scaunelor şi încercă apoi să-şi găsească locurile când 
o stewardesă îşi croieşte drum printre ei pe culoar. Îmi pun 
centura şi, ridicându-mi privirea, o văd stând în dreptul 
rândului meu. Se apleacă peste bărbatul în costum care stă la 
margine. 

— Charlotte Reed? mă întreabă ea, ţinând în mână o hârtie 
împăturită. 

— Da, îi răspund. 

— Biletul tău a fost schimbat. 

— Poftim? 

— Ai fost transferată la clasa întâi. Te rog să mă urmezi! 

Nu mă clintesc din loc — pentru o clipă, mintea îmi pare 
complet goală. 

— Poate că e ziua ta norocoasă, îmi spune, zâmbind, 
bărbatul în costum. 

Eu stau împietrită, cu privirea ţintuită pe scaunul gol din 
mijloc. 

— Eşti sigură? întreb, ridicându-mi privirea spre 
stewardesă. 

— Eşti singura Charlotte Reed din avion, aşa că sunt ferm 

convinsă. 

— Nu o contrazice! mă sfătuieşte bărbatul, pe un ton blajin, 
ridicând din sprâncenele-i stufoase. Du-te şi ocupă-ţi locul 
înainte să se răzgândească! 

Se ridică apoi în picioare şi îmi face loc să ies de pe scaun, 
îmi iau perna gonflabilă pentru gât şi geanta plină cu cărţi şi o 
urmez pe stewardesă pe culoar. 

În timp ce ne apropiem de clasa întâi, mă aştept să se 
întoarcă şi, realizând greşeala, să mă trimită înapoi la locul 
meu. Dar în clipa în care trecem de cortina albastră, care 
desparte locurile de la clasa întâi de restul avionului, mă simt 
copleşită de emoţii, amintindu-mi ultima oară când am 
călătorit în aceleaşi condiţii de lux. Deşi mi-e greu s-o cred, nu 
pot să nu mă întreb dacă nu cumva Tate e autorul. 

Dar în momentul în care stewardesa îmi face semn să-mi 
ocup locul, văd că scaunele sunt complet goale. Nici urmă de 
Tate. Respir uşurată şi mă aşez lângă fereastră. Se întoarce 
câteva clipe mai târziu, aducându-mi o sticlă cu apă rece şi un 
prosop umed, care miroase a castraveți. Îmi sprijin capul de 
spătarul scaunului şi închid ochii. 

Aud două stewardese care vorbesc în şoaptă şi deschid 
ochii să le privesc. Nu înțeleg ce spun, dar le văd ridicându-şi 
ochii şi zâmbind. 

Cineva se urcă în avion — vreun pasager întârziat. 

Îmi încleştez mâinile pe braţele scaunului când îl văd 
ivindu-se în fața mea. 

Tate. 

Simt un nod în stomac privindu-l cum se îndreaptă spre 
mine. 

M-a găsit. El este, aşadar, autorul. După toate aceste luni, 
stăm din nou faţă în faţă. Se aşază, nonşalant, pe scaunul de 

lângă mine. Poartă un hanorac negru, cu gluga trasă pe cap — 
ca şi când ar putea astfel să-şi ascundă identitatea. Aerul este 
învăluit dintr-odată într-un parfum suav şi proaspăt, aproape 
imperceptibil dacă nu l-ai cunoaşte pe Tate Collins. Dar eu îl 
cunosc. 

Stewardesa care m-a condus ceva mai devreme la clasa întâi 
îl întreabă acum pe Tate dacă vrea ceva, dar el o refuză 
fluturându-şi mâna prin aer. Stă cu ochii aţintiţi undeva în 
față, fără să mă privească, de parcă am fi doi străini care 
călătoresc cu acelaşi avion. Şi în clipa în care deschid gura ca 
să-l întreb ce naiba face, mă întrerupe, spunându-mi: 

— Mi-a fost dor de tine. 

Şi se întoarce, în sfârşit, cu fața spre mine. Privirea lui 
întunecată şi îndurerată e realmente copleşitoare — aproape că 
am şi uitat senzațiile pe care mi le stârneşte cu ochii săi 
sfredelitori, ce par să-mi străpungă până şi cele mai adânci 
taine ale sufletului. 

Nu pot să-l mai privesc, aşa că îmi întorc capul spre 
fereastră, căci privirea sa îmi sfâşie inima ca tăişul unui 
pumnal. Afară, oameni îmbrăcaţi în veste roşii, reflectorizante, 
dirijează avionul spre pistă. 

— Charlotte! mă strigă, pe un ton din care înţeleg că vrea să 
mă întorc cu faţa spre el, dar refuz s-o fac. Nu reuşesc să mi te 
scot din minte. Am încercat să plec în turneu — am crezut că 
asta îmi doream cu adevărat — dar fără tine nu mai are sens. 
Toate piesele îţi erau dedicate, dar tu nu eşti cu mine să le 
auzi, continuă, cu respiraţia întretăiată. Când am aflat că te-ai 
întors în Los Angeles, am vrut să te văd. 

Îmi întorc privirea. Simt cum inima mi-o ia razna în piept, 
înnebunită să mă aflu atât de aproape de el. Prezenţa lui îmi 
stârneşte amintiri mult prea vii şi dureroase. 

— Nu te mai întoarce în Italia! Rămâi aici, în Los Angeles! 

Pe sub gluga hanoracului, se ivesc câteva şuvițe de păr — 
negre şi vâlvoi — noua sa imagine promovată, probabil, pentru 
turneu. Arată bine, mult prea bine, dar încerc să-mi alung 
gândul din minte. 

— De ce-aş face asta? Nu crezi că ţi-am dat destule şanse? îl 
întreb, gâtuită de emoție. 

— Totul va fi diferit de această dată. Vom face lucrurile să 
meargă. 

Mă întorc, în sfârşit, cu faţa spre el şi îl privesc drept în 
ochi. 

— Ciudat, dar mi se pare că am mai auzit cuvintele astea. 
Nu mai sunt, însă, cea de odinioară. M-ai rănit, Tate — ai stricat 
tot ce putea fi mai frumos. Ai dat bir cu fugiţii când ai realizat 
că mă îndrăgostesc de tine. M-ai abandonat când ai înţeles că 
vreau să renunţ la tot pentru tine. Mai rău, ai pretins că o faci 
pentru binele meu. Îţi place să crezi că mă protejezi când, de 
fapt, te protejezi doar pe tine. 

— Nu e vorba de asta, îmi răspunde, clătinând din cap şi 
aplecându-se uşor în faţă, cu mâinile încleştate pe genunchi. 
N-am vrut să renunţi la nimic pentru mine. Am încercat doar 
să fac ce mi s-a părut corect pentru tine. 

— Îmi urmam glasul inimii. Voiam doar să fim împreună. 
Şi o făceam nu doar pentru tine, ci şi pentru mine. Relaţia 
noastră era poate primul lucru din viaţa mea care mă facea cu 
adevărat fericită. 

Îmi simt sufletul sfâşiat îmbrăcându-mi gândurile în 
cuvinte şi realizând cu câtă deznădejde l-am iubit. 

— Dar nu ţi-a păsat nici cât negru sub unghie de dorinţele 
mele. Credeai că poţi să iei decizii în numele meu. 

Stewardesa trece din nou pe lângă noi, obligându-mă să 

vorbesc în şoaptă. 

— Mi-ai frânt inima, Tate. Şi pentru asta nu există leac. 

Fără să mai stau nicio clipă pe gânduri, îmi desfac centura 
de siguranţă, îmi iau geanta de jos şi mă ridic de pe scaun. 

— Nu poţi să mă cumperi şi să mă readuci în viaţa ta doar 
cu un bilet la clasa întâi — nu aşa merg lucrurile în viaţa reală. 

Trec pe lângă el ca să ajung pe culoar, încercând cu 
disperare să nu-l ating. Dar prezenţa lui îmi stârneşte simţurile 
la viaţă, îmi simt trupul arzând de dorinţă, amintindu-mi 
atingerile fierbinţi ale mâinilor şi buzelor sale. A lăsat cicatrice 
adânci pe corpul meu, stigmate invizibile, pe care nu pot să le 
înlătur, indiferent cât aş încerca. 

Mă opresc lângă el pe culoar. Câţiva pasageri mă scrutează 
cu privirea. 

— Şi nu mai veni după mine! îi spun, în şoaptă. 

Rămâne cu ochii aţintiţi în pământ. Când mă întorc la locul 
meu, din spatele avionului, bărbatul în costum mă priveşte 
încruntat. 

— Nu ţi-a plăcut tratamentul de la casa întâi? 

— Supraestimat, îi răspund. 

Nu mai sunt cea de odinioară, îmi spun, în gând. Şi e adevărat. 
Nu mai sunt cea din trecut. Sunt mult mai puternică pentru că 
am inima frântă. Sunt mai puternică fără el. Şi nu-l voi mai 
lăsa nicicând să mă calce în picioare. 

Douăzeci şi şapte 


Stau cu picioarele încrucişate pe vechiul zid de piatră, ce dă 
spre port, şi privesc cerul presărat de pescăruşi. Este o zi 
toridă astăzi, iar aerul sărat îmi brăzdează pielea. Îmi strâng 
părul într-un coc la spate ca să nu mi se mai lipească de gât. 

Trenul, care soseşte în Vernazza din oră în oră, tocmai a 
oprit în gară; aud iureşul turiştilor, care — în drum spre golf — 
se opresc să cumpere îngheţată cu mentă şi cafea espresso tare 
înainte de a se lăsa atraşi de farmecul apei. Copiii ţipă 
încântați în timp ce înoată în apa de un azuriu ireal, iar 
oamenii se scaldă în razele toride ale soarelui, conferind pielii 
lor o nuanţă arămie. Vântul adie uşor, iar valurile se sparg de 
mal. Priveliştea caselor pastelate, ce străjuiesc marginea 
stâncilor, mă îmbie să-mi iau aparatul şi să fac câteva 
fotografii. 

Diseară, le voi posta pe noul meu blog — Girl Beside the Sea. 
Încă nu am mulţi vizitatori — am început cu Mia, Holly şi 
Carlos — dar descopăr că, încetul cu încetul, îmi formez 
propriul meu public. Faptul că oamenii sunt dornici să-mi 
vadă fotografiile şi desenele îmi conferă o oarecare satisfacţie. 

Ideea mi-a insuflat-o noul meu șef, Lucca, patronul florăriei 
In Nome Della Rose, aflată doar la un bloc distanţă de ocean. Și 
el are blog, unde le împărtășeşte cititorilor săi virtuțile 
medicinale ale florilor pe care le vinde, dezvăluindu-le în 
acelaşi timp şi faptul că polenul anumitor specii te pot 
„îmbolnăvi”de Delirio di Amore — delirul dragostei. Deşi — 
pentru că nu vorbesc italiana prea bine şi nici Lucca nu ştie 
prea multă engleză — este posibil să fi înțeles greșit povestea 
cu polenul. Pe de altă parte, nici suma pe care mi-o plăteşte 

pentru munca mea nu ştiu dacă este cea corectă, dar îmi 
permit să-mi închiriez o cameră și să mănânc câteva mese pe 
săptămână la restaurantele încântătoare din oraş, aşa că nu-mi 
pasă prea tare. 

Am descoperit aici un stil lent de viaţă și o rutină care îmi 
alină sufletul rănit şi mă ajută să înlocuiesc amintirile 
dureroase legate de Tate cu experienţe tihnite și încurajatoare. 
Seara, când portul este pustiu şi învăluit în tăcere, mă arunc în 
apele oceanului şi mă las în voia curenților, încercând să-mi 
„înec” astfel gândurile. Şi metoda începe, în sfârşit, să dea 
roade. 

Îmi iau aparatul şi fac o fotografie unei fetițe îmbrăcate într- 
un costum în roz cu galben, care aleargă după un câine prin 
apă, în timp ce valurile i se sparg la picioare. Câinele latră și 
dă vesel din coadă. 

— Mi scusi, aud o voce în spatele meu. 

Las aparatul şi mă întorc, zâmbind. Turiștii îmi pun adesea 
întrebări despre oraș, intuind că aş putea să vorbesc engleza. 
Dar când îmi ridic privirea spre posesorul vocii, imaginile îmi 
joacă neclare prin faţa ochilor. 

— Înainte să spui ceva... începe Tate, scrutându-mă cu 
privirea... vreau să ştii că îți dau dreptate. Tot ce mi-ai spus în 
avion este cât se poate de adevărat. Îmi pare rău, Charlotte. 
Mai ales, pentru că mi-a trebuit atâta timp ca să înţeleg asta. 

Mă ridic în picioare de pe zidul de piatră, în timp ce 
zâmbetul îmi piere de pe buze. Nu-mi vine să cred că îl văd în 
carne şi oase. Am senzaţia că nu-şi are locul aici, printre 
turişti, printre căsuţele pastelate, printre nisipul şi marea 
azurie. Aceasta era casa mea, locul meu tainic, şi prezenţa lui 
îmi clatină eşafodajul şi aşa destul de fragil. 

— Am vrut să fiu sigur că mi-am luat toate măsurile de 

precauţie, în cazul tău, că am făcut tot ce trebuia să fac, 
continuă Tate. În final, însă, n-am făcut decât să te rănesc. 

O pasăre zugrăvită în alb şi negru aterizează pe zidul de 
lângă mine. O privesc un timp, apoi îmi îndrept, uluită, 
privirea spre mare. 

— Adevărul e că m-am îndrăgostit de tine, Charlotte, 
conchide Tate, atrăgându-mi ochii ca un magnet. 

ÎI privesc cu gura căscată. Şi mută de uimire, în ciuda 
tuturor celor întâmplate. Nu l-am auzit niciodată spunându- 
mi aceste cuvinte. Şi asta pentru că mi-am imaginat că nu mă 
iubeşte — că n-ar putea să mă iubească vreodată. Dar poate că 
m-am înşelat. 

— M-am îndrăgostit de tine încă de la bun început, poate 
chiar din seara când ai acceptat să ieşi cu mine. Ştiu că s-ar 
putea să fie prea târziu — că am stricat totul — dar încă te mai 
iubesc. Am încercat să-mi continui viaţa fără tine, am încercat 
să te uit, dar nu pot să mi te scot din minte. Şi nici nu vreau s-o 
fac. 

Un zmeu portocaliu străbate cerul, iar coada îi flutură în 
vânt. ÎL urmăresc, cu mâna la ochi, iar Tate face încă un pas 
spre mine. 

— Ştiu că te-am rănit şi îmi pare nespus de rău. Numai tu 
dai sens vieţii mele. Chiar şi muzica, pe care credeam că mi-o 
doresc mai presus de orice, nu pare să mai aibă vreo noimă 
fără tine. Şi... vreau s-o luăm de la capăt. Fără reguli, control 
sau supremație. Nu te voi mai alunga atunci când spaima îmi 
va da târcoale şi nici nu voi mai lua hotărâri ce-ar trebui să-ţi 
aparţină. De data asta, vreau să fac totul cum se cuvine. Putem 
s-o luăm de la început? mă întreabă apoi, după o scurtă 
ezitare. 

l-a trebuit atâta timp ca să înţeleagă obstacolele pe care le-a 

presărat în calea relaţiei noastre. Şi poate că ar trebui să-l urăsc 
pentru asta. Dar nu pot s-o fac. Îmi dau seama cu câtă ardoare 
mi-am dorit să-l aud spunându-mi toate astea. Să-l aud 
mărturisindu-mi că îi pare rău pentru că m-a rănit şi că m-a 
iubit în tot acest timp. Lacrimile îmi brăzdează obrajii — calde 
şi sărate ca briza mării. 

Face încă un pas spre mine şi apropierea lui îmi aprinde 
simţurile. Fiecare fibră şi por al trupului îmi ard de dorinţă şi 
simt o durere aproape viscerală să-l ating. Îmi întinde mâna şi 
mă priveşte drept în ochi. 

— Bună, îmi spune, cu braţul întins, de parcă ne-am întâlni 
pentru prima oară şi ar vrea să-mi strângă mâna. Străbăteam 
coasta, când o fată de o frumusețe uluitoare, ce stătea pe țărm 
şi făcea fotografii, mi-a furat privirile. Şi mă întrebam dacă aş 
putea să o invit în oraş — într-un local modest. Sper că nu eşti 
genul extravagant. 

Ochii săi întunecaţi strălucesc în lumina soarelui de amiază. 

Îmi aţintesc ochii asupra mâinii lui, ce stă suspendată în aer. 
Îmi doresc cu disperare să-l ating, să-mi împletesc degetele cu 
ale sale, să spun ceva prin care să-l cuceresc din nou — dar, din 
motive obscure, nu pot s-o fac. Îmi este mult prea teamă. 

— Bine, îmi spune, după un timp, dregându-şi glasul şi 
lăsând mâna să-i cadă pe lângă trup. Îmi pare rău că am venit 
aici... Nu voi mai încerca să te caut. Te iubesc, Charlotte. Sper 
să ai parte de o viaţă fericită — de viaţa pe care o meriţi. Pentru 
că meriţi să ai o viaţă frumoasă. 

Se întoarce — gârbovit şi înfrânt — şi porneşte pe strada 
pavată cu pietre ce duce spre centrul oraşului. 

Îmi amintesc în clipa aceea cuvintele unei ghicitoare din 
Venice Beach, care, în urmă cu câţiva ani, ne-a citit, mie şi lui 
Carlos, viitorul în palmă. Mi-a spus că linia destinului meu se 

frânge în două, iar, la un moment dat, aflându-mă la o 
răscruce de drumuri, va trebui să fac o alegere — să aleg calea 
pe care o voi urma în viaţă. La vremea respectivă, mi s-a părut 
o prostie pe care doar mama ar fi crezut-o. Dar poate că a avut 
dreptate. Poate că aceasta este alegerea pe care trebuie s-o fac 
-o viaţă alături de Tate sau o viaţă fără el. 

Şi în ciuda inimii mele frânte... încă îl mai iubesc. 

Alerg după el — temându-mă deodată că îl voi pierde din 
nou. ÎI apuc de braţ imediat cum ajung în preajma lui şi îl simt 
crispându-se. Timpul pare că se opreşte în loc şi totul se mişcă 
cu încetinitorul — până se întoarce cu faţa spre mine. 

Nu pot să-l pierd din nou. 

Îmi şterge cu degetele lacrimile ce-mi brăzdează obrajii. 
Scoate un suspin adânc şi ochii i se înseninează. Mă ridic pe 
vârfuri şi îmi contopesc buzele cu ale lui. Tate îmi răspunde cu 
aceeaşi pasiune, strângându-mă şi mai tare. Şi parcă în acest 
sărut sunt toate săruturile pe care le-am ratat în acest timp: 
ultimele luni, nopţile nedormite, cu briza mării în camera mea 
şi cu gândul numai la el. Mă cuprinde cu degetele de păr şi, 
trăgându-mă şi mai aproape, mă sărută de parcă n-ar mai vrea 
să-mi dea drumul — nici acum, nici peste o mie de ani. Şi nici 
nu vreau s-o facă. Nu mai există nici graniţe, nici ordine şi nici 
limite — doar un început. 

Primul nostru sărut. Prima noastră declaraţie de dragoste. 
Prima noastră eternitate. 

Multumiri 


Elizabeth Craft 


Această carte a văzut lumina tiparului datorită efortului 
susținut al mai multor oameni, care merită toate aprecierile 
din lume. În primul rând, vreau să-i mulțumesc prietenului 
meu, Les Morgenstein, de la Alloy Entertainment, pentru că a 
acceptat s-o publice. Vreau să adresez apoi toate mulțumirile 
mele echipei de la Alloy: Josh Bank, Lanie Davis, Elaine 
Damasco, Romy Golan, Joelle Habeika, Sarah Shandler şi 
Annie Stone, un redactor extraordinar. 

Sunt, de asemenea, extrem de recunoscătoare echipei de la 
HarlequinTEEN, care s-a implicat cu trup şi suflet în crearea 
acestei cărți — în special, Natashei Wilson şi lui Margo 
Lipschultz. Integrarea mea în familia Harlequin este un vis 
împlinit. 

Îi mulţumesc impresarului meu, Christy Fletcher — îţi 
promit că voi da cât de curând viaţă unei alte poveşti. 

Ca întotdeauna, trebuie să recunosc că sunt norocoasă 
pentru că mă aflu mereu înconjurată de familia şi prietenii 
care mă susţin fără încetare. Mii de mulţumiri lui Adam 
Fierro, Sarah Fain, Gretchen Rubin şi Mindy Wilson, care mi-a 
mărturisit că inima a început să-i bată mai tare în piept doar 
după primele pagini citite. 

Shea Olsen, Flower n-ar există fără tine. Aşa că îţi 
mulțumesc de mii de ori. 

Shea Olsen 


Ai nevoie de un sat ca să scrii o carte. Şi ca să dăm viaţă 
acestei cărţi, a fost nevoie de o mică metropolă. În primul 
rând, vreau să-i mulţumesc lui Elizabeth Craft, pentru că ea 
reprezintă muza inspiraţiei romanului de faţă; fără ideile ei, 
sămânţa acestei poveşti n-ar fi prins niciodată rădăcini. 

Vreau să mulţumesc echipei de la Alloy Entertainment — 
sunteţi cu toţii o adevărată forţă a naturii. Annie Stone, eşti o 
sursă inepuizabilă de observaţii pertinente şi intrigi geniale. 
Fără tine, această carte ar fi zăcut acum pe podeaua etajului 29 
din Manhattan. Vreau să le mulţumesc şi celorlalte minţi agile 
de la Alloy: Josh Bank, Sara Shandler, Lanie Davis, Joelle 
Hobeika, Romy Golan. Mă lăsaţi fără grai... în sensul cel mai 
frumos al cuvântului. 

Îi mulţumesc, de asemenea, lui Margo Lipshultz, pentru că 
a simţit freamătul tainic al inimii ascunse în această poveste şi 
a încurajat-o să bată cu putere. Eşti un fulger dătător de viaţă, 
înveşmântat în straie de redactor. Talentele tale mă lasă fără 
cuvinte! Vreau să le mulțumesc Natashei şi întregii echipe de 
la HarequinTEEN pentru încrederea, pasiunea şi dăruirea pe 
care mi le-aţi acordat în această călătorie grea. Îi mulţumesc, 
de asemenea, impresarei şi zânei mele bune, Jess Regel, pentru 
minunile pe care le înfăptuieşte. 

